
H. ermeneutică 


Fecioara Maria — ipostază a femininului 
salvator 


Mihaela-Elena BALTOI 


Setea eminescianä de autentic a reprezentat imboldul care 
l-a facut pe poet să caute febril izvoarele, matricea ființei. De 
aici s-au născut desele sale aluzii „melancolice”, precum şi do- 
rinta de renaştere şi reactualizare a începuturilor. Chiar dacă nu 
a insistat în lirica sa asupra tematicii religioase — Eminescu 
nefiind un poet religios — totuşi, el rămâne un poet cu un pro- 
fund şi consistent fundament religios. 

Se poate remarca o anumită atitudine poetică ce se naşte 
probabil dintr-o uşoară dezamăgire izvorâtă din modul în care 
ar fi vrut poetul să fie religiosul, doar un fior mistic şi nu un 
întreg, cortegiu institutional ce implică o ierarhie clericală, un 
ritual extrem de rigorist sau alte artificii impuse. 

În lirica eminesciană, Biserica urmează un drum al rui- 
nelor (Melancolie), al discursului epigonic şi se situează pe o 
poziţie care nu o avantajează, în totală discordanta cu ceea ce a 
reprezentat această instituţie la început. Sfinţii ei şi cuvintele lor 
au rămas umbre palide în icoane ale căror chipuri s-au şters în 
bătaia vânturilor epocilor demagogice şi decadente. 

Motivul care a aruncat ireversibil Biserica în ruină constă 
în răspândirea unei credinţe care nu mai este bine înţeleasă şi care 
subzistă doar ca principii etalate şi sistematizate până la paro- 
xism, mizând parcă pe opacizarea ei, sau, mai grav, dizolvarea ei. 

În vremurile de început, atunci când „Dumnezeu şi Om” 
erau parteneri de dialog, conlucrând la „zidirea lumii”, icoana 
izvora din credinţa sinceră, autentică, ancorată în concretul eveni- 
mentului mistic, supranatural. Poate de aceea credința din vremea 
poetului pare deplasată față de centrul ei de greutate, făcându-l 

pe poet să exclame: „E apus de zeitate s-asfintire de idei” 
(Memento mori), pentru ca mai apoi să se dezică parcă de apar- 
tenenta la o religie. Acest sentiment se datorează cu siguranță 
fricii de a nu fi „instituționalizat”. Poetul nu este un creştin 
practicant, nu se regăseşte fiintial într-un curent religios anume 
tocmai pentru că nu doreşte să se mişte şi să se manifeste între 
nişte limite impuse, oficializate. El ştie că religia se naşte din 
sentimentul religios autentic, dintr-o credință ce aparţine onto- 
logic firii umane, dintr-o scânteie divină şi, de aceea se dezice 
de Iehova sau de Buddha-Sakya-Muni şi preferă să rămână 
romantic, pentru că în această ipostază poate fi absorbit de reli- 
gios la modul absolut. 

Toate sistemele religioase existente, indiferent de ideolo- 
giile lor, sunt pentru poet pure invenții, cu care pot fi manipu- 
late masele credule şi dezorientate. Din acest motiv poetul se 
întoarce spre ontologia religiosului izvorât din zeitatea timpu- 
rilor feerice, de poveste. Totuşi, în această rebelă si intransigentă 
atitudine, un singur „personaj” feminin îi poate propune re- 
echilibrarea spiritului rătăcitor şi regăsirea dintâi a ființei. Acest 
personaj este Fecioara Maria, pentru că ea naşte şi re-naşte. 

Spiritul feminin, matern, pentru a îmbrăca rolul mesianic 
nu poate fiinţa decât aureolat şi, în acest context, singurul ipostas 
uman în stare să mijlocească şi să mântuiască rămâne Fecioara 
Maria. Ea reprezintă singura ființă capabilă să sfinteascä femi- 
ninul, pentru că ea este singura personalitate născută din ruinele 
Bisericii capabilă să renască autenticitatea credinţei manifestate 
în Biserica primară. Prezenţa Fecioarei este luminoasă, deoarece 
ea este Împărăteasa cerului şi a pământului, adică a lumii nevăzute, 
constituită de îngeri şi spirite, şi a lumii palpabile din care facem 
parte. Ipostaza sa de Împărăteasă a cerului este surprinsă în poezia 
Rugăciune („Regină peste îngeri”), care este o prelucrare poetică a 
imnului liturgic marial Cuvine-se cu adevărat („Ceea ce eşti mai 
cinstită decât heruvimii/ Şi mai mărită fără de asemănare decăt 
serafimii”). Strălucind între sfinți ca „luna între stele”, prezenţa ei 
luminoasă izvorăşte din ființa preacurată şi pură, din atitudinea 
feciorelnică: „O, Maică prea curată / Si pururi Fecioară, / Marie!” 
(Rugăciune), „O, Maică sfântă, pururea fecioară” (Răsai asupra 
mea...). 

Ipostaza luminoasă în care apare Fecioara este revendicată 
de Eminescu din imnul religios Lumină lină, folosit în cultul 
Bisericii la slujbele de seară numite vecernii, imn de o deosebită 
valoare dogmatică, dar şi documentară, având vechime 
apostolică (secolul al II-lea). Urmărind versurile sonetului Rasai 
asupra mea..., putem spune că este un imn întors sau o încercare 
de reformulare şi reactualizare a sensurilor rugăciunii („Lumină 
lină a sfintei slave, a Tatălui ceresc, Celui fără de moarte, Celui 
Sfânt şi Fericit, lisuse Hristoase, venind la apusul soarelui, 
văzând lumina cea de seară, lăudăm pe Tatăl şi pe Fiul şi pe 
Sfântul Duh, Dumnezeu; vrednic esti în toată vremea a fi lăudat 
de glasuri cuvioase, Fiul lui Dumnezeu, Cel ce dai viaţă, pentru 
aceasta lumea te slaveste’’). 

Desigur, sensul acestei rugăciuni este de invocare a lui 
Dumnezeu — Sfânta Treime: Tatăl, Fiul şi Duhul Sfânt, prin 
Fiul lui Dumnezeu, care este lumina lumii ( „Eu sunt lumina 
lumii”) şi luminătorul minţii omului, calea spre îndumnezeire şi 
izvorul vieţii. Însă, pentru Eminescu, dezamăgit de manifes- 
tările religioase contemporane lui, lumina lină izbăvitoare şi 
mângâietoare devine Fecioara Maria: „Răsai asupra mea, lumi- 
nă lină, / O, maică sfântă, pururi fecioară”. 

Venirea Fiului lui Dumnezeu la ceasul apusului de soare 
pentru a satisface o nevoie liturgică este redimensionată ca venire 
a Maicii — „lumină lină”, „lumină dulce, clară” — pentru a aduce 
lumina şi speranța în nebuloasa existenţei poetului. Pentru lumi- 
narea gândurilor sumbre şi ridicarea dintr-o stare de neputinţă 
într-una de graţie, creativă, poetul invocă liric această prezență 
sacră feminină: „Dă-mi tinerețea mea, redă-mi credinţa”. 

Imnul Lumină lină este o formă liturgică a ceea ce Hristos 
spune despre Sine Însuşi: „Eu sunt lumina lumii”, lumină 
capabilă să îndepărteze întunericul care în Evanghelii, are un sens 
mistic — întunericul păcatului şi al maleficului ce cuprinseseră 
lumea: „lumina care luminează în întuneric şi întunericul nu a 
cuprins-o” (loan I, 5). Acelaşi lucru spune şi Eminescu în 
versurile: „lumină lină /...în noaptea gândurilor mele vină”, 
invocând lumina de care are nevoie ca sens existențial şi ieşire 
din angoasă. Nu este decât permutarea centrului de greutate al 
luminii care vine, de astă dată, de la Maica Domnului. 

Lumina care însoţeşte venirea Fecioarei nu trebuie să fie 
puternică, orbitoare, asemenea celei taborice, ci blândă. Acest 
lucru este posibil, deoarece privirea Maicii izvorâtoare din inima 
sa („in oculis habitat anima”) este „caldă, plină” — „privirea ta de 
milă caldă, plină / Îndurătoare — asupra mea coboară”. Ea este 
invocată pentru a cobori în inima poetului şi a-i reda „speranța”, 
„tinerețea”, ,credinta”, într-un dialog al inimilor: „Speranța mea 
tu n-o lăsa să moară / Din inima-mi...”. În religia creştină, cen- 
trul fiinţei umane este inima, iar acest dialog al inimilor funda- 
mentat pe rugăciune şi pocăință, ca recunoaştere a vinovätiei şi 
statutului de creatură, vine să întărească dorința de ispäsire, de 
mântuire a poetului: „speranța mea tu n-o lăsa să moară / Din 
inima-mi — adânc noian de vină”. 

Pictural, Maica Domnului apare încadrată de lumină, 
pentru că tine în braţe şi a dat naştere Luminii, iar în locul cel mai 
sfânt din biserică — altarul — apare pe tronul împărătesc însoțită şi 
cinstită de îngeri. Poate şi din acest motiv, Maica Domnului are 
rolul salvator şi locul privilegiat în lirica eminesciană, având în 
vedere faptul că îngerii sunt prezențe familiare şi favorite în 
universul său poetic: „Regină peste îngeri”. 

„Eternul feminin” traversează întreaga lirică eminesciană, 
luând forme variate. Poetul intră într-un dialog cu fiecare dintre 
aceste forme, însă singura căreia i se abandonează necondiţionat, 
într-o perspectivă a mântuirii, este întruparea femininului subli- 
mat, Fecioara Maria. Ea este singura care poate să-i redea speranța 
retrăirii credinței autentice, ontologice, inaltandu-l şi integrându-l 
într-o ,,tinerefe” atemporală, în „cerul de stele”, peste care ea este 
împărăteasă. 

Résumé 


La Vierge occupe une place privilégiée dans la poésie 
d’Eminescu. Son image laisse une empreinte singuliére sur les 
représentations de la femme aimée. 


Cădere, întrupare si întruchipare în poemul 
Luceafărul 


Lucia CIFOR 


Lucrarea de față a avut drept scop initial nuantarea, cu 
argumente de stilistică şi poetică, a unei demonstraţii formînd 
miza unui demers hermeneutic mai vechi', axat pe relevarea ati- 
tudinii poetului român față de problematica Întrupării. Demon- 
stratia se întemeia pe lectura şi relectura uneia dintre creaţiile 
capitale ale lui Eminescu, poemul Luceafărul. Textul menţionat 
era avut în vedere atît în forma variantei canonice, cît şi în 
variantele şi subvariantele prezente în ediţia lui Perpessicius? 
ori în aceea a Rodicăi Marian (care o «reproduce în principiu pe 
cea lui Perpessicius, reordonînd semantic şi lexical variantele 
fiecărei versiuni»). 

Ideea de a detalia, cu argumente de stilistică şi poetică şi 
nu numai, demonstrația cu privire la atitudinea poetului față de 
problematica creştină a Întrupării ni s-a impus cu şi mai mare 
limpezime după apariţia unei interpretări în cheie declarat 
teologică a poemului, interpretare propusă de către un erudit în 


! Cf. O schiţă a acestuia apare prima dată în cartea semnată de noi, Mihai 
Eminescu prin citeva cuvinte-cheie, publicată în 2000, la Editura Fides, Iasi, 
p. 85-88, dezvoltată ulterior în lucrarea /poteze pentru o nouă interpretare a 
poemului Luceafărul, în Studii eminescologice, VI, Cluj-Napoca, Editura 
Clusium, 2004, p. 7-22, precum şi în textul de fata (cu care nu se încheie 
demonstraţia avută în vedere). 

? Mihai Eminescu, Opere, II, Poezii tipărite în timpul vieții. Note şi variante: 
de la Povestea teiului la Luceafărul, ediţie critică îngrijită de Perpessicius, 
Monitorul Oficial, Imprimeria Naţională, 1943. 

3 Cf. Rodica Marian, Felicia Şerban, Dicţionarul Luceafărului eminescian (Si 
textul integral al poemului), Cluj-Napoca, Editura Clusium, 2000, p. 321. 

probleme de teologie“, dar care nu se arată a fi la fel de adincit 
in probleme de eminescologie. 

In paginile lucrärilor care preced textul interventiei de 
fata aratam ca intruparea divinului din iubire este, la Eminescu, 
o variantă a erosului gnosticizant, aşadar ne-crestin. Termenul 
divin era utilizat de noi in sensul larg al filosofiei religiei, iar nu 
dintr-un punct de vedere teologic ferm orientat, valorizarea teo- 
logică avînd, după opinia noastră, mai multă relevanţă pentru 
teologia însăşi decît pentru hermeneutica integrală a poemului, 
din care de altfel nu ar putea să lipsească. Chiar în ipostaza 
modelată de optimismul subiacent erosului gnosticizant, în- 
truparea din iubire a divinului în poemul Luceafărul nu se 
întîmplă de fapt, rămînînd o proiecție a unui model ontologic 
încă nedesăvirşit, din pricina absenței sensului soteriologic. 
Spuneam, în aceleaşi lucrări, că o asemenea întrupare rămîne 
imposibilă şi pentru că, într-un mod oarecum neaşteptat fata de 
orizontul religios sincretist al poemului, divinul, la Eminescu 
cel din acest poem, se prezintă ca fără amestec şi ca fără împăr- 
tăşire cu făptura creată, un divin aparent suficient siesi. În plus, 
întruparea nu este posibilă şi pentru că nu este utilă. Oamenii, 
chiar şi cei rămaşi (precum Cătălina) nu se ştie cum cu nostal- 
gia Cerului, nu-şi mai caută fericirea în Cer, ci doar pe pămînt, 
ceea ce este echivalent cu a spune că o caută în ei înşişi, adică 
în iubirea unuia pentru celălalt, cum se întîmplă cu perechea 
Cătălin-Cătălina. 

Mergind pe firul interpretărilor noastre anterioare, preci- 
zăm că Luceafărul-Hyperion reprezintă o mixtură de elemente 
creştine, precrestine şi necrestine. Irumperea lui ca viziune, ca şi 
apariția lui ca vedere, nu înseamnă încă întrupare, deşi întrupare 
i-a spus pînă şi un comentator de talia lui Constantin Noica”, 


* Este vorba despre Cristian Bädilitä, autorul uneia dintre cele mai interesante 
interpretări a poemului Luceafărul. Cf. Luceafărul, poem (anti)luciferic?, în 
«Convorbiri literare», anul CXXXVII, serie nouă, ianuarie 2004, nr. 1(97), p. 
100-104, interpretare la care ne-am mai raportat, în mod succint polemic, şi în 
cadrul lucrării noastre Ipoteze pentru o nouă interpretare ...(vezi supra), p. 10. 
3 „Acesta, într-adevăr, ar putea fi basmul ființei, sau modelul ei: un individual 
îşi dă determinatii care se prind într-o natură generală ; sau un general se 
determină, se specifică si se întrupează”; „Luceafărul se zbuciumă să-şi afle o 
nouă întrupare — aşadar natura generală, sensul, legea îşi caută o altă înscriere 


14 STUDII EMINESCOLOGICE 


unul despre care nu s-ar putea spune cä nu era atent la propri- 
etatea termenilor. Dacă i s-a putut întîmpla si lui Constantin 
Noica, asta înseamnă că în joc este nu atît o neglijență datorată 
unei pripeli, cît o problemă de hermeneutică a sensului unui 
cuvînt. Cunoscut şi ca termen cu un conținut semantic precis în 
teologia şi filosofia creştină, sens în care l-am utilizat noi (şi de 
asemenea Cristian Badilita), a (se) întrupa trebuie avut în vedere 
astăzi şi ca un simplu cuvînt, avînd un sens rezultat de pe urma 
determinologizării lui, respectiv: „a da sau a lua formă concretă; 
a se concretiza”, sens totalmente distinct de sensul special 
atestat de dicţionare, „a (se) incarna”* (a se incarna, după alte 
surse). Renuntind la alte detalii, este de reţinut semantismul 
asemănător al cuvîntului a (se) întruchipa, din care lipseşte doar 
sensul specializat religios. 

După cum se ştie, dar lesne se pierde din vedere, Lucea- 
fărul — căci el este cel care i se arată fetei de împărat în vis şi, 
am adăuga, şi în viziune, iar nu Hyperion, — îi apare fetei de 
împărat mai întîi sub aspectul comun, deşi potentat poetic de 
recuzita romantică, de astru luminos. Apoi, el apare la cererea 
fetei, iar nu din proprie iniţiativă, precum în legendele biblice 
şi/sau apocrife. Venirea lui în „cămara fetei” (metaforă pentru 
castelul interior al inimii) este, de fapt, o survenire. El vine 
întru chip de..., se manifestă, se realizează ori se concretizează 
(în sensul special al concretizării spirituale) în spaţiul a două 
întruchipări, care nu sînt şi nu pot fi omologate decît abuziv cu 
nişte intrupari. Intruchipare, în sens etimologic, înseamnă venire 
întru chip de, ceea ce implică, desigur, ideea de concretizare 
într-o formă perceptibilă, dar asta nu face din ea o intrupare.’ În 


în real — şi apare «trist şi ginditor, cu greu iarăşi, spre a spune ființei pamin- 
teşti că s-a întrupat de astă dată din Soare şi Noapte, în gîndul de a o lua cu 
el”. Cf. Constantin Noica, Sentimentul românesc al ființei, Bucureşti, Editura 
Eminescu, 1978, p. 100-102. 

CCF, Dicționar enciclopedic, vol. IL, H-K, Bucureşti, Editura Enciclopedică, 
1999. 

7 Cristian Bädilitä, în articolul citat (vezi supra, nota 4), îi spune întrupare, dar 
şi întruchipare (p. 102), lăsînd parcă să se înțeleagă că este vorba despre o 
concretizare de tip special, fără însă a vedea că, de fapt, nu este vorba de nişte 
întrupări, ci doar de două metamorfoze survenite în spaţiul aceluiaşi regim onto- 

versurile: „Şi din a chaosului vai / Un mindru chip se-ncheagă” 
(si in alte variante asemänätoare si sau identice, dar si in 
varianta: „Un chip frumos se-ncheagä”), nu ni se pare că am 
putea vorbi despre crearea unei fapturi sau fiinte omenesti, cum 
par sa lase de inteles ca interpreteazä versurile cu pricina 
autoarele Dicţionarului Luceafărului, în cadrul articolului 
consacrat cuvîntului chip, la sensul al treilea al lexemului.* 
Există şi alte argumente stilistice în favoarea interpretării celor 
două apariții drept întruchipări, şi nu întrupări. Argumente lexi- 
cal-semantice pot fi considerate verbele evocînd mişcarea lentă 
şi caracterul fluctuant al constituirii imaginii: „Părea un tînăr 
voievod”; „Venea plutind în adevăr”, dar şi substantivele şi 
adjectivele extrem de sugestive pentru evocarea tipului de rea- 
litate desemnată: „lar umbra feței străvezii / E albă ca de ceară 
— / Un mort frumos cu ochii vii / Ce scinteie-n afară”; „Din 
negru giulgi se desfăşor / Marmoreele braţă, / El vine trist şi 
ginditor / Şi palid e la față”; „În aer rumene väpäi / Se-ntind pe 
lumea-ntreagă, / Şi din a chaosului văi / Un mândru chip se-ncheagă”. 
Aşa cum arătam în lucrarea anterioară”, nu trebuie ignorată 
natura creată a Luceafărului, în opoziţie cu natura necreată a 
lui Hyperion", cea dintii, o natură cosmică, stihială, cum o atestă 
şi cele două epifanii (cosmicizate) ale astrului, ce-şi au originea 
în conjunctia a două stihii. Pe de altă parte, survenirile Lucea- 
fărului în chip de sunt nişte consecințe ale ritualului teurgic în 
care se înscrie fata de împărat cu cunoscutele sale invocatii, al 
căror incipit „cobori în jos, luceafăr blînd” reprezintă o cheie de 
intrare într-un tarim al terifiantului (cum altfel s-ar putea 
explica epitetul „blînd”?). Rezultatul acestor invocatii repetate 
nu este, totuşi, căderea în trup sau intruparea'', cu toate cono- 


logic, menite sä desfäsoare pe portative cosmice identitatea de natura creata a 
Luceafarului. 

8 Cf. Rodica Marian, Felicia Serban, op. cit., p. 61. 

” Ipoteze pentru o nouă interpretare (vezi nota 1). 

19 Aceasta interpretare, cu bogate consecințe hermeneutice, îi aparţine Rodicäi 
Marian, autoare a mai multor studii pe această temă, publicate mai întîi în 
reviste şi apoi în volumul Lumile Luceafărului (O reinterpretare a poemului 
eminescian), Cluj-Napoca, Editura Remus, 1999, carte de referință pentru 
eminescologie, nu numai pentru exegeza poemului. 

1! Aşa cum o prezintă Cristian Bädilitä, în art. cit., vezi supra. 

tatiile negative implicite şi explicite ale sintagmei căderea in 
trup, sugerînd devalorizarea ontologică a condiției celui căzut 
în trup. Întruchiparea nu poate fi înţeleasă, oricum am inter- 
preta-o, ca o cădere în trup. În plus, faptul că infatisarile pe care 
le ia Luceafărul nu sînt încă trupuri este demonstrat şi de atitu- 
dinile fetei la cele două apariții. Fata se arată terifiată de chipu- 
rile în care 1 se prezintă Luceafărul, nu atît din pricina esenței 
cosmice a acestora, căci de esență cosmică era în definitiv şi 
astrul, ci am zice că din cauza nălucirii înseşi, care este cadrul, 
forma în care i se împlineşte dorința. Dacă ar fi avut loc o 
intrupare, mai întîi, ea nu avea de ce să se repete. În al doilea 
rînd, dacă întrupările ar fi fost veritabile, fata nu ar fi avut de ce 
să-i ceară în continuare Luceafărului să se coboare pe pämint. 
Or, fata logodită cu cerul îi cere, în vederea unei nuptii adevă- 
rate, fmbrätisarea integrală, fără rest, a condiției umane. Practic, 
ea refuză o nuntire cu ceea ce i-ar fi putut primejdui fiinţa (prin 
surogatul de absolut pe care i-l propunea), iar o dată cu acest tip 
de nuntă, respinge şi chipurile nălucite, pe care le consideră a fi 
mai putin imbietoare, deşi fascinante, decît „chipul de lut”, fata 
de care se arată atît de ataşată nu din slăbiciune, ca ființă 
inferioară ce era, ci dintr-o adîncă şi justă iubire pentru ceea ce 
reprezenta ea însăşi în calitate de făptură zidită. Muritoare, este 
drept, deci cu atît mai demnă de iubire, o iubire care pretinde 
mai degrabă kenoza decît căderea în trup: „Dar dacă vrei cu 
crezamint / Să te-ndragesc pe tine, / Tu te coboară pe pămînt, / 
Fii muritor ca mine”. „Logodnica cerului”, fata „din rude mari 
împărăteşti” ştie, înțelege, chiar cînd nu poate să explice, că, în 
esenţă, Luceafărul nu s-a schimbat, natura sa stihialä rămînînd 
un obstacol în calea intilnirii dintre ei şi, de ce nu, o ispitire cu 
ceva care doar părea a fi mai mult, dar în realitate era mai putin 
decît ceruse ea. Luceafărul nu o contrazice, ci va merge pe calea 
sa de Hyperion la Dumnezeu-Tatal şi la începuturile lumii, ca 
să-şi ceară sau să-şi ia altă condiţie de existență. 

Am putea avea în vedere, pe acelaşi fundal al raportării 
fiinţei umane la divin, şi o altă interpretare pentru comportarea 
logodnicii cerului față de cele două propuneri de nuntire cosmică. 
Refuzînd, pe rînd, nuptiile cu caracter neptunic şi uranic, fata se 
împotriveşte, de fapt, uniunii panteiste cu stihiile lumii. Este 

demolat, astfel, un alt mit romantic, unul care vizeazä implinirea 
extatica a conditiei de faptura creatä prin contopirea orgiastica cu 
marele Tot, prin depăşirea individualitäti în favoarea totalitatii 
prezumate a lumii, o solutie eschatologica pe care nici prea-ro- 
manticul si dionisiacul Nietzsche, cu tot antiromantismul sau 
teoretic, nu a putut sa si-o refuze. În dorul ei curat de absolut, fata 
sesizează capcana, ispitirea cu lucruri aparent mai spectaculoase, 
în realitate inferioare realității supreme. Dorul făpturii umane apare 
astfel tradus ca dor după un absolut necontrafăcut şi neschim- 
bător, iar nu ca o formă de înveşnicire în lumea creată, oricît de 
magnificä ar fi aceasta. 

Pe calea către cele divine, fata nu poate fi înşelată, şi ea nu 
se înşală. Pe calea celor „omeneşti, prea omeneşti”, ea apare ca o 
ființă biruitä. Aşadar, nebiruită de cele înalte, dar înfrîntă de 
ispitiri aparent mai uşor de îndepărtat. Cum s-ar putea explica 
acest paradox în logica poemului? O explicaţie este sugerată de 
chiar diferența dintre cele două ispitiri, o diferență care nu este 
una de ordin ontologic. Luceafărul este natură creată, iar nunțile 
pe care i le propune fetei sînt proiectate tot în regiunea lumii 
create. Diferenţa este de dimensiuni şi de proporții. 

Dar mai există o diferenţă, iar abia aceasta este esențială. 
Nuntirea obişnuită înseamnă împlinirea într-un cadru specific 
uman, prin trupul de lut, iar nu printr-un trup cosmicizat. Opti- 
unea pentru împlinirea în trupul de lut echivalează cu o pozitivare 
a înseşi condiţiei umane, concomitentă cu biruinţa asupra seducă- 
torului gnosticism schopenhauerian, cel care deposedase iubirea 
din cadrul cuplului de orice nimb şi de orice valoare. Eminescu 
nu l-a înfrânt aici doar pe Schopenhauer, ci şi pe el însuşi, fără a 
se desprinde totalmente de ceea ce biruise (în sprijinul acestei 
afirmaţii pot fi aduse alte secvenţe ale poemului, şi din variante). 

Aşadar, nuntirea lumească a logodnicii cerului poate să 
fie înţeleasă şi altfel decît ca o previzibilă cădere în jalnica 
ispită prin care omul, ființă de lut, se robeşte Vointei suverane a 
speciei. Nuntirea ei nu este rodul unei (de)cäderi, la fel cum nici 
întruparea pe care i-o pretinde Luceafărului-Hyperion ea nu o 
vede ca pe o cădere, consecinţă a răzvrătirii fata de Cer, ci ca pe 
o survenire kenotică: „Dar dacă vrei cu crezamint / Să te-ndra- 
gesc pe tine, / Tu te coboară pe pămint, / Fii muritor ca mine!” 

Pentru fata de împărat, faptul de a fi muritor nu este un rău în 
sine, poate pentru că şi pentru Eminescu însuşi, gnosticul necon- 
vins care a fost, existenţa nu constituia un rău în sine şi, de 
aceea, nici împlinirea în trupul de lut nu era o derivație a răului 
originar. Probabil din acelaşi motiv, nunta lumească a fetei nu 
înseamnă anularea dorului de Cer. Un fel de a arăta că nuptia 
pământească nu exclude nuptia cerească (conjunctia cu absolu- 
tul), chiar dacă i se opune. Nu aşa cum ar fi exclus-o nuntirea 
cosmică, ce mimînd uniunea cu Absolutul, nu ar fi făcut decît 
să definitiveze rămînerea în granițele lumii create. Or, fata, în 
dorul ei de absolut şi chiar ca ființă purtătoare a acestui dor, tîn- 
jeste de fapt după depăşirea lumii create, cu toate împlinirile ei, 
însă fără osîndirea datului acesteia. Că nunta trupească nu ex- 
clude posibilitatea unei viitoare (nu concomitente) nuptii cereşti 
o demonstrează „luceferirea” lui Cătălin şi „hyperionizarea” 
fetei (termenii îi aparțin Rodicăi Marian, care este prima care 
remarca şi diferențele de grad în spiritualizarea celor doi membri 
ai cuplului). „Nostalgia cerului” (utilizînd termenii lui Caracostea) 
cu care rămîne fata şi după fasta împlinire lumească, nostalgie 
pe care i-o transferă şi lui Cătălin, reprezintă un argument im- 
portant pentru ceea ce am putea interpreta ca reprezentînd chiar 
poziţia poetului fata de promisiunile erosului divinizant, o vari- 
antă de gnoză eminesciană, în care cei doi se întemeiaseră. Se 
poate desluşi în această nostalgie un scepticism pururea rema- 
nent față de promisiunile şi realizările gnozei, atîta timp cit nici 
fericirea autoîntemeierii prin iubire, singurul tip de absolut în 
care poetul mai putea spera, după ce credința în Dumnezeu o 
pierduse,” nu era suficientă siesi. Autointemeierea prin iubire 
este un noroc!5, iar fata se ştie pe sine norocoasă, de aceea ea îi 


12 Cf. În susţinerea afirmației am putea cita un fragment din scrisorile recent 
descoperite: „Dacă am avea religie, noi doi am crede că Dumnezeu nu va lăsa 
nerăsplătit atît amor, dar n-o avem, de aceea numai în noi înşine ne putem 
întemeia”. Dulcea mea Doamnă / Eminul meu iubit. Corespondenţă inedită 
Mihai Eminescu — Veronica Micle, scrisori din arhiva familiei Graziella şi 
Vasile Grigorcea, ediție îngrijită, transcriere, note şi prefață de Christina 
Zarifopol-Illias, Iasi, Editura Polirom, 2000, p. 182-183. 

15 Norocul din iubire ca punct de climax al vieţii pämintesti este o idee care 
apare şi în alte poezii. Aşa, spre exemplu, în S-a dus amorul...: „Şi poate că nici 
este loc / Pe-o lume de mizerii / Pentr-un atît de sfint noroc / Străbătător dure- 

va cere Luceafärului-Hyperion „să-i lumineze norocul”. Deşi 
norocoasă, a se citi în plenitudinea existenţei împlinite, fata 
încă se teme. Poate pentru că-şi ştie norocul supus perisabilului, 
ca şi existenţa însăşi sau poate pentru că ştie că-i şi creație 
lumească acest noroc, rod al autoîntemeierii unuia în celălalt pe 
altarul fragil al inimii omeneşti, o inimă de carne. Interesant şi 
oarecum neaşteptat pentru seductiile erosului gnostic divinizant 
este că omul nu cere efernizarea norocului imanent gnozei 
trăite, ci doar luminarea lui. Un semn că viata clarificată prin 
iubire (fata îi cere la început astrului să-i lumineze viata) şi 
împlinită prin noroc pretinde încă lumină. Este vorba, desigur, 
de lumina care să o scoată din umbra morții. 

Sintetizînd, problema căderii în Luceafărul trebuie pusă 
în legătură atît cu viziunea teologiei creştine asupra căderii, cit 
şi cu viziunea gnozelor dualiste ale Occidentului. Ultima a fost 
ținută la mare pret în romantism, aşa cum o arată şi procesul de 
pozitivare a luciferismului, a omului demonic şi faustic, proces 
a cărui geneză este anterioară romantismului (nu numai prin 
Goethe, ci si prin alti gnostici)'*. În ambele perspective, căde- 
rea este o categorie a negativului. Din perspectiva tradiţiei 
creştine căderea este rea, cum rea este neascultarea care a dus la 
cădere, respectiv la despărțirea de Dumnezeu, a îngerilor mai 
întîi, şi mai apoi, a omului însuşi. Din aceeaşi perspectivă, răul 
a intrat în lume o dată cu căderea. Lumea n-a fost creată rea, ea 
a devenit astfel după ce răul produs de utilizarea greşită a 
libertăţii a pătruns în ea. De atunci, de la intrarea răului în lume, 
între Dumnezeu şi lumea creată de El este un abis ontologic. 

După cum se ştie, gnozele îşi altoiesc viziunile şi siste- 
mul de gîndire pe cunoscutul capitol al Genezei biblice, pe care 
însă îl valorifică diferit faţă de tradiţia creştină. În rezumat, 
versiunile gnostice ale Genezei acreditează ideea divinității 
duble: un Dumnezeu bun, proniator sau principiu absolut, şi un 
dumnezeu rău, care a creat o lume rea, aşa cum era el însuşi. 
Naşterea în lumea rea reprezintă, de aceea, o cădere în capti- 


rii!” sau în Te duci...: „De-atunci pornind a lui aripe / S-a dus pe veci norocul 
meu — / Redă-mi comoara unei clipe / Cu ani de părere de rău!”. 
14 Cf. loan Petru Culianu, Gnozele dualiste ale Occidentului, traducere de 
Thereza Petrescu, Bucureşti, Nemira, 1995, cap. XII, p. 308 s.u. 

vitatea materiei inferioare care se numeşte trup. Întruparea este, 
din acest punct de vedere, ceva rău, dacă nu răul însuşi (de unde 
antisomatismul specific majorităţii gnozelor)'5. În cele mai 
multe contexte gnostice, întruparea devine sinonimă cu căderea. 

Comun pentru cele două tipuri de gîndire invocate rămîne 
hiatusul ontologic dintre lumea divinului, a spiritului, şi lumea 
omului căzut. Soluţia anulării acestui hiatus este, în perspectiva 
soteriologiei creştine, Întruparea fiului lui Dumnezeu, gîndită 
de la întemeierea lumii. În perspectiva gnozelor, soluţia nu e 
una, ci mai multe, dar toate diferite de soluția creştină şi mai 
toate orientate spre condamnarea lumii create şi a creaturilor ei, 
cu cîteva excepții. Exceptiile le formează gnosticii înşişi, cei 
conştienţi de prizonieratul lor dezonorant şi capabili de edifi- 
care (asceză, implicind disprețul fata de trup, fata de procreatie 
etc. şi excluderea lor, în cele mai multe dintre gnoze, nu în 
toate). Edificarea lor pe baza ascezei şi pe seama pneumei, ai 
cărei purtători sînt, înseamnă o pregătire pentru deificare, care 
survine ca autodeificare (de unde imensul capital de orgoliu al 
gnosticului), sensul suprem al soteriologiei gnostice. 

Confruntarea problematicii creştine a Întrupării cu viziunea 
eminesciană asupra întrupării (căci nu chiar despre Întruparea în 
sensul religiei creştine este vorba la Eminescu) ridică probleme 
speciale, pentru că viziunea poetului este, după cum spuneam, o 
viziune în egală măsură modelată de gîndirea creştină şi de ceea 
ce este cunoscut sub numele de gnosticism dualist. 

Interpretarea în cheie teologică propusă de Badilita 
porneşte de la semnificaţiile mitico-biblice ale Luceafărului (cel 
purtător de lumină, conform etimologiei latineşti a cuvîntului), 
pe care le detectează mai întîi în Isaia (14, 12 scl.), unde regele 
Babilonului este comparat cu Luceafărul (= Lucifer): „Cum a 
căzut din Cer purtătorul luminii, cel ce răsare dimineața? A fost 
zdrobit la pămînt cel ce trimite porunci tuturor neamurilor etc.” 
Aceste semnificaţii sînt considerate insuficiente fata de sensu- 
rile pe care le conține mitul căderii îngerilor în Geneză, mit 
îmbogățit cu elemente noi în cîteva apocrife intertestamentare. 
Sintetizînd observaţiile erudite ale exegetului teolog, reținem 


'S Ibidem, p. 174. 

ideea că în /Enoh, în Cartea Jubileelor, cît si în Geneza 6, 
„iubirea, iar nu trufia, este mobilul deciziei Luceafărului de a 
renunţa la cer”!€. La Eminescu, precizează exegetul, ,,Lucea- 
fărul însuşi ia decizia întrupării, a renunțării la prerogativele 
angelice tot din iubire, dar, spre deosebire de confrații lui inter- 
testamentari el se salvează la timp, realizînd absurditatea ges- 
tului”!”, cu prețul — scandalos — al rezistenţei la ispita erotică, 
pret compus, după Bädilitä, din „orgoliu şi indiferență”, orgoliul 
substituind suferința, iar indiferența înlocuind compasiunea. "$ 
Renuntarea la decizia întrupării este revalorizată de exeget ca o 
rezistență la cădere a Luceafărului, din care este derivat apoi, 
într-un mod spectaculos şi după noi insuficient motivat, un 
scenariu anticristologic: „Omul nu va fi mintuit pentru simplu 
motiv că nu există păcat. Îngerul care trebuia să cadă a învins 
ispita. Dacă îngerul n-a căzut, dacă răul n-a pătruns în lume, 
Întruparea e de prisos. Luceafărul evită căderea şi în acelaşi 
timp Dumnezeu ratează Întruparea. De aceea sfîrşitul poemului 
ne cutremură, ne lasă o senzaţie amestecată, de sublim şi mes- 
chinărie”"”. Două sînt concluziile principale ale interpretării lui 
Bädilitä: poemul Luceafărul are la bază un scenariu anticris- 
tologic (lucru cu care sîntem de acord, deşi argumentele noastre 
sînt altele), fiind, în acelaşi timp, un poem antiluciferic, în 
pofida luciferismului subiacent motivului luceafărului. 
Anticipind şi rezumind nişte discuţii mai largi, am spune 
că prin cel numit în text Luceafărul, poemul cu acelaşi nume ar 
putea fi o veritabilă replică antiluciferică, dacă Luceafărul ar 
refuza căderea. Or, despre cel care se spune că „nu mai cade 
ca-n trecut / În mări din tot înaltul”, se afirmă, implicit, că, 
altădată, „a fost căzut”. Există de altfel şi argumentele textuale 
ale celor două căderi, contexte şi cauze ale celor două meta- 
morfoze: „Iar locul unde-a fost căzut / În cercuri se roteşte” etc. 
Că avem în acest fel de cădere a Luceafărului un fel de adîncire 
în propria-i natură, în scopul revelării identităţii sale cosmice, 
tot aşa cum călătoria lui Hyperion este o călătorie spre iden- 


16 Cristian Bädilitä, art. cit., p. 101. 
17 Ibidem. 

15 Jbidem, p. 104. 

19 Ibidem. 

titatea-i ultimă, iar nu o cădere de la un nivel ontologic la altul 
inferior, am mai spus-o. Cel care refuză căderea şi întruparea 
este cel numit în text Hyperion, nu Luceafărul. Distincția dintre 
cele două ipostaze textuale, stabilită cu multi ani în urmă de 
Rodica Marian, se dovedeşte extrem de importantă şi în spaţiul 
unei interpretări în cheie teologică. Mai mult, luarea în 
considerație a variantelor poemului, cu zecile de soluții poetice 
de acolo, fortifică această diferență crucială pentru sensurile pe 
care le dezvoltă textul astfel lecturat. Abia prin dublul său, prin 
Hyperion cel consubstantial divinității, poemul Luceafărul este 
unul antiluciferic şi anticristologic deopotrivă. Antiluciferismul 
Luceafărului (al lui Hyperion redevenit Luceafărul care „nu mai 
cade ca-n trecut”) nu este decît pur teoretic sursa anticristo- 
logiei lui Hyperion. În realitate, poetul pare a fi fost interesat 
abia în al doilea rînd de asemenea inevitabile evaluări a ceea ce- 
şi propusese de fapt prin evocarea celor două mari paradigme 
ale comunicării divinului cu umanul. Cele două paradigme ale 
comunicării dintre divin şi uman în vederea conjunctiei lor de- 
pline prin iubire sînt cele deja amintite: căderea şi întruparea. 
Căderea înseamnă, din perspectiva religioasă sincretică speci- 
fică lui Eminescu şi unei bune majorități a romanticilor, o formă 
de imanentizare a divinului, o fericită şi posibil fericitoare regă- 
sire în panteismul luminat, iar nu o sfidare a Cerului sau un 
efect al rupturii de cer. Nici întruparea pe care o are în vedere 
Hyperion nu este Întruparea creştină, pentru că nu se întemeiază 
pe kenoza divinului, ci, în spirit gnostic, este întemeiată pe 
căderea în materia rea: „Da, mă voi naşte din păcat, / Primind o 
altă lege...” Din acest punct de vedere, „al naşterii din păcat”, 
poemul este anticristologic, pentru că versurile de mai sus pot fi 
citite şi ca un atentat la dogma naşterii neprihănite. Din perspec- 
tivă gnostică, nu există naştere neprihănită, orice naştere este un 
rezultat al păcatului, naşterea însăşi este păcatul, implicînd 
căderea în trup. 

Pe de altă parte, intervenția Luceafărului în lumea creată, 
prin cele două întruchipări, nu înseamnă implicit o introducere a 
răului. Dimpotrivă, această intervenţie are un caracter meliorist, 
prin Luceafăr este posibilă ridicarea fericirii cuplului la un nivel 
nemaiintilnit (decît ca vis, ca ideal de iubire) în toată erotica 

eminesciană”. Sensul acestei iubiri este unul sacralizant, pe 
aceeaşi linie a panteismului luminat al romanticilor, cunoscuţi 
devoti ai religiei iubirii (cu rădăcini istorice mai vechi). Dacă 
este adevărat că „intervenția? Luceafărului nu pare să înmul- 
teascä răul, la fel de adevărat este că nici nu am putea spune că 
îl elimină. Luceafărul nu mîntuie lumea de durerea existenței, 
doar că o rafinează şi, astfel, o amplifică. Poate doar întruparea 
lui Hyperion (fata interioară şi eternă) ar fi putut-o face, dar 
aceasta nu are loc. Întruparea se dispută, căderea, nu. În mod 
paradoxal, la Eminescu întruparea se dispută din chiar pricina 
„căderii” pe care ar presupune-o cu obligativitate cea dintîi (se 
înțelege că nu este vorba aici de viziunea creştină asupra Întru- 
pării, ci de o viziune pe care am putea-o califica drept gnostică). 
În absenţa întrupării, eonul s-a stabilizat definitiv ca hyper-eon, 
iar concomitent cu aceasta s-a definitivat şi hiatusul ontologic 
dintre lumea omului şi lumea divinului. Survolarea abisului 
ontologic dintre cele două lumi este tot ce se mai poate spera şi 
tot ce se mai poate obţine din forma pozitivată de luciferism pe 
care poemul o propune ca model existenţial omului. 

În concluzie, poemul Luceafărul, reevaluat din perspectiva 
celor trei mari motive romantice şi creştine (cădere, intruchipare 
şi întrupare), deschide linii noi de interpretare. Din punctul 
nostru de vedere, poemul nu poate pierde la lectura în această 
cheie decît în fata acelora pe care i-ar fi pierdut oricum com- 
plexitatea nuantelor. În fond, pe cit de exagerat ar fi să negăm 
orice implicatie a dimensiunilor gîndirii creştine în acest poem 
antiluciferic, tot pe atât de eronat ar fi să citim în el o exaltare a 
anticristologiei, deduse mecanic din refuzul întrupării lui 
Hyperion. „Marea şi tulburătoarea” problemă a Luceafărului, 
despre care vorbea cîndva Perpessicius, se confirmă şi la 
lecturile în cheie teologică şi/sau în cheie filosofico-religioasă a 
poemului. Refuzul întrupării divinului nu este un refuz al lui 
Dumnezeu, ci mai degrabă un refuz al gnozei care postula in 
propriii săi termeni întruparea. În afara paradisului creştin, dar 
şi în afara paradisului iluzoriu al gnozei, Dumnezeu şi omul se 


a Despre un „absolut al eroticii” eminesciene în Luceafărul vorbeste, cel 
dintii, D. Caracostea. Cf. Arta cuvintului la Eminescu, laşi, Junimea, 1980. 

întîlnesc, peste abisul ontologic ce-i separă, în singurul orizont 
pe care îl au în comun: tragicul insolubil. 


Résumé 


Cette étude expose de nouveaux arguments pour 
l’interprétation du poème Luceafărul comme une synthèse 
particulière des éléments qui appartiennent aux religions et aux 
systèmes philosophiques divers. Il s’agit de gnosticisme, de la 
théologie chrétienne et de la philosophie romantique de la reli- 
gion. Voilà pourquoi on parle dans le poème Luceafărul de la 
chute, de l’incarnation et de la représentation du principe céleste. 
Le renoncement du principe divin à l'incarnation ne signifie pas 
à notre avis un refus de Dieu, mais surtout un refus de la vision 
de la gnose-même comme matérialisation du divin, conçue 
comme une chute. Hors du salut chrétien et loin des illusions du 
paradis gnostique, l’homme et son Dieu se rencontrent dans le 
seul horizon commun: le tragique sans limites. 


„Lumină din lumină” în variantele 
Luceafărului 


Rodica MARIAN 


Există în ultima vreme o direcţie a cercetării eminesco- 
logice, cu evidente intenţii de recuperare, uneori specializată şi 
aprofundată, anume aceea a exegezei moderne a dimensiunii 
sacre, precum şi a elementelor de profunzime ideatică, de 
limbaj poetic ori de areal al concepțiilor religioase antrenate de 
creația eminesciană. Problematica „forței de angajare” din 
fervoarea credinţei lui Eminescu, discuţia despre religiozitatea 
şi creştinismul creaţiei sale se poate dezvolta până la referința, 
oarecum la limita amănuntului, privind anumite sintagme ori 
imagini expresive. Una dintre aceste sintagme, încă nepusă în 
lumina ei adevărată, este formula cunoscută din crezul crestin': 
lumină din lumină, prezentă în postumele operei eminesciene. 
Voi insista, mai ales, asupra numeroaselor contexte din varian- 
tele Luceafărului (rămase în manuscrise) în care apare această 
sintagmă, asupra sensurilor degajate din ea, precum şi asupra 
altor contexte în care lumina din lumină apare textual, strălu- 
minând conţinutul altor elemente de structură ale universului 
poetic eminescian şi în funcție de care semantica fundamentală 
a fragmentului de text sau chiar a întregului text proliferează un 
alt cumul de sensuri. 


! Această formula datează încă din textul Credo-ului adoptat la sinodul ecu- 
menic de la Niceea (325), în care se fixează consubstantialitatea divină a 
tatălui şi fiului, credo care a rămas neschimbat în litera lui până azi. În biserica 
creştină se va dogmatiza, abia la sinodul ecumenic din Chalcedon (451), 
divino-umanitatea lui Christos, care face posibilă, în esență, împărtăşirea 
oamenilor din modul de existență divin. 

Despre Eminescu s-a afirmat cu temei că a avut cu 
asupra de măsură „vocaţia desăvârşirii si a adevărului”, mani- 
festate cu consecvență şi cu dramatică intensitate, ceea ce, altfel 
spus, este o ,,exigenta a divinului”, o adâncă nevoie de cunoas- 
tere religioasă, mărturisită şi de cei care l-au cunoscut, o 
fervoare a absolutului imprimată adânc în operă, ca o trăsătură 
atât de evidentă încât Rosa Del Conte îl numeşte „un geniu 
religios”. Creştinismul poetului, integrat ori nu în religiozitatea 
sa specifică, a fost cercetat şi argumentat diferit de diverşi 
analişti: Lucian Boz, Radu Dragnea, Gala Galaction, D. Mu- 
răraşu, Valeriu Anania, I. M. Rascu, Mihai Cimpoi, Tudor 
Nedelcea, Lucia Cifor, loan Deşidan, Mihai Alin Gherman ş. a. 
Asupra studiului lui Mihai Alin Gherman se cuvine să revin, 
spre finalul acestui demers, întrucât acesta se referă chiar la 
Lectiuni biblice în „Luceafărul eminescian”, unele argumente 
fiind posibil de corelat ori de reţinut ca altă perspectivă fata de 
contextul intentiilor propuse de această abordare. Consemnez 
doar acele observaţii pertinente, deşi cu parcimonie comentate, 
care privesc studiul operei eminesciene din perspectiva litera- 
turii române vechi, cu precădere aplecate asupra reflectării în 
lirică a unor ecouri din Biblie. Se menţionează episodul „udeea” 
din Memento mori, mai cunoscut, dar şi poemul Dumnezeu si 
om, în care descrierea Naşterii Mântuitorului se face în con- 
formitate cu Evangheliile lui Matei şi Luca, îmbinate cu tradiția 
colindelor populare şi cea a obiceiului Irozilor. Cercetătorul M. 
A. Gherman, adaugă, cu temei, că Eminescu „versifică pasaje 
din Biblie... ca o bază a unor construcții în care pasajul în 
cauză nu constituie decât o parte a unei relații antitetice, 
opunând peisajul timpului biblic cu pustiul dezolant al lumii 
contemporane”. De fapt, naşterea lui Hristos în umilință este 


? Lucia Cifor, Reflexe ale teologiei apofatice în poezia eminesciană, în idem, 
Mihai Eminescu prin câteva cuvinte-cheie, Editura Fides, Iasi, 2000, p. 127. 

3 Rosa Del Conte, Eminescu sau despre Absolut, Editura Dacia, Cluj, 1990, 
p. 269. 

4 Mihai Alin Gherman, Lectiuni biblice in «Luceafarul» eminescian, in idem, 
Aspecte umaniste în cultura românescă veche, Editura Enciclopedică, Bucu- 
reşti, 2004, p. 158-174. 

* Ibidem, p. 161. 

preluatä de Eminescu, cu unele note de subliniere a cadrului de 
profanä anodinitate in care s-a ivit pe lume Salvatorul: „În 
tavernă? [Î]n umilinţă s-a născut, dar adevărul? / Si in fase 
de-njosire e-nfasat eternul rege? / Din durerea unui secol, in 
martiriul lumii-ntrege, / Räsäri o stea de pace luminând lumea 
şi cerul...”. Aceste accente eminesciene semnalizează deja 
propensiunea spiritului şi inteligenței lui Eminescu spre gândi- 
rea gnostică, înrudire despre care cartea Rosei del Conte spune 
multe, mai ales în privința religiozitatii eminesciene atât de 
apropiată, ca sursă şi mentalitate, de gnozele creştine răsăritene. 

În ceea ce priveşte intenţia prioritară a demersului de 
față, voi încerca să evidentiez elemente de fundal şi de detaliu 
pentru ceea ce în termenii teologiei dogmatice creştine se nu- 
meşte revelație naturală, împărtăşind argumentul unei cercetări 
recente, care se revendică, dintru început, din sublinierea con- 
form căreia „credința poetului este, mai întâi, o credință na- 
turală”*. Această revelaţie naturală descoperă că „lumea se 
luminează în om şi pentru om şi prin om”, pentru că lumea „e 
făcută pentru un sens, deci e produsul unui creator dătător de 
sens”. Un alt exemplu ilustrativ al acestei credinte, decât cele 
amintite de analiştii religiozitatii eminesciene, poate fi extras, 
cred, dintr-o postumă cum ar fi Povestea magului călător în 
stele, impropriu numită aşa, pentru că într-o mai veche cule- 
gere purta un titlu mai adecvat Povestea feciorului de împărat 
fără de stea”. Postumul poem inițiatic, cu o specială atmosferă 
de fantastic şi magie, este mai putin cunoscut, deşi abordat de 
mulți eminescologi, mai cu seamă în ultima vreme, dar nu 


* Lucia Cifor, op. cit., p. 126. 

7 Dumitru Stăniloae, T. eologia dogmatică ortodoxă, vol. I, Editura Institutului 
Biblic şi de Misiune a Bisericii Ortodoxe Române, ediţia a II-a. Bucuresti, 
1966, p. 13, 19. 

i După cum precizează Perpessicius în M. Eminescu, Opere V, Poezii 
postume, Editura Academiei Republicii Populare Române, Bucureşti, 1958, 
p. 146, postuma a fost publicată în întregime de G. Călinescu, cu titlul acesta, 
„nu numai sugestiv, dar şi justificat întru totul”. 

? D. Murärasu, Comentarii eminesciene, Editura pentru literaturä, Bucuresti, 
1967, p. 17. 

epuizat încă în toate înțelesurile lui. În întinsul şi complexul!” 
poem eminescian, se exploatează o credință paralelă cu credința 
creştină, din arealul mitic şi eresuri străvechi româneşti, care-au 
fost mai târziu contaminate de creştinism. Se spune că la naş- 
terea fiecărui om în cer se aprinde o stea, iar Povestea magului 
călător în stele vorbeşte despre destinul geniilor care nu au, ca 
fiecare om obişnuit, o stea care se aprinde în cer la naşterea lor 
şi se stinge la moartea lor. Geniile acestea orfane de o stea pro- 
prie sunt totuşi foarte iubite de Dumnezeu, fiind caracterizate, 
magistral şi tulburător, prin versuri precum: „În sufletul lor, 
totuşi ei mari îs şi distinşi, / Căci Dumnezeu în lume le ţine loc 
de tată / Şi pune pe-a lor frunte gândirea lui bogată”. Revelația 
naturală, prezentă de altfel în toate religiile mari ale omenirii, 
foarte personalizată de Eminescu în această minunată postumă, 
în care se configurează de fapt un alt mit poetic al condiţiei cre- 
atoare, este textualizată frecvent: „Când Dumnezeu creează de 
geniuri o ceată...” „A pus în tine Domnul nemargini de gândire”; 
„Cum Dumnezeu cuprinde cu viaţa lui cerească / Lumi, stele, 
timp şi spaţiu ş-atomul nezărit, / Cum toate-s el şi dânsul în 
toate e cuprins / Astfel tu vei fi mare ca gândul tău întins”. Se relie- 
fează în aceste ultime versuri credința creştină a lui Eminescu 
cu o pronunțată coloratura panteistă, atestată şi in alte forme din 
variantele poemului postum, în care se insistă pe ideea unicitatii 
instanţei divine conjugată cu credința în unitatea lumii naturale 
întru dumnezeire: „Cum toate-s el şi dânsul e toate la un loc” 
ori „Cum toate-s el şi dânsul este coprins într-una”. Aceeaşi 
valoare atotcuprinzătoare a unității divine, ca un tot organic şi 
indivizibil, era conferită în variantele Luceafărului lui Brahma, 
ca zeu vedic creator al universului: „Că mii de oameni, neam de 
neam / Că soarele şi luna / Se nasc şi mor în sfântul Brahm / În 
care toate-s una”!!. De altfel, panteismul ca o concepţie filoso- 
fică sistematizată abia în 1705 are elemente esenţiale mult mai 
vechi, având forme pe deplin închegate în antichitate, în reli- 


10 Rodica Marian, Povestea magului călător în stele — ontologie a lunii, a 
morţii si a creaţiei artistice, în „Studii eminescologice”, 6, Editura Clusium, 
Cluj-Napoca, 2004, p. 29-43. 

ll Rodica Marian, Felicia Şerban, Dicţionarul Luceafărului eminescian, 
Editura Clusium, Cluj-Napoca, 2000, p. 193. 

giile asiatice, mai ales în brahmanism, hinduism, daoism, mai 
ales în doctrina Vedanta. 

Rosa Del Conte spunea că Eminescu se inserează, ca spirit, 
în mentalitatea religioasă autohtonă, într-o gnoză răsăriteană 
deschisă sensului cosmic al numinosului, în care universul în- 
suşi se propune ca figură sacrală, ca primă hierofanie. Pe de altă 
parte, religiozitatea de tip patriarhal şi tradiţiile folclorice româ- 
neşti l-au predispus pe Eminescu să fie cu totul deschis ,,clima- 
tului magic al filosofiei şi poeziei romantice germane, cât şi 
celui mitic al gândirii orientale”!?, întrucât sacralitatea în struc- 
turile matriceale stilistice tracice şi cele indice au numeroase 
afinitäti®. Într-un fel apropiat, Lucia Cifor subliniază, mai 
recent, că „religiozitatea lui Eminescu — oricât de necanonica şi 
sincretică este — tinde să se grupeze cu cea specifică religiilor 
simbolurilor, adică cu acele religii în care sacrul este trăit mai 
ales ca hierofanie”!*. Adoptând acest punct de vedere, lumina 
din lumină ar putea fi considerată ca un simbol „ecumenic”!5, 
adiacent marilor simboluri eminesciene, simbol ecumenic care 
şi în sine, cât şi ca un component al unei structuri fundamentale 
de sacralitate, proliferează un halou de sensuri şi cheamă pe 
axul hermeneutic al operei eminesciene alte şi alte direcții ori 
nuanțe de sens, de fapt deschideri semantice interpretative. 
Dintr-o perspectivă modernä de semioticä cu orientare prag- 
matică, lumina din lumină constituie, după opinia mea, o figura 
textuală, care degajă un sens nou integrat semanticii poetico- 
contextuale. Din motive de fluentä a demersului o voi numi în 
continuare figură semantică (poetică). 

Apariţia sintagmei lumină din lumină în finalul unei vari- 
ante (găsită în manuscrise într-o formă definitivată) a postumei 
„Povestea magului călător în stele”, versiune aflată în manu- 


12 Rosa Del Conte, op. cit., p. 270. 

13 Vezi lucrările lui Cicerone Poghirc, mai ales, anticipat oarecum de Lucian 
Blaga, filosoful culturii. Un comentariu pe această temă în Rodica Marian, 
Luna şi sunetul cornului. Metafore obsedante la Eminescu, Editura Paralela 
45, Piteşti, 2003, p. 71, 81 etc. 

14 Lucia Cifor, op. cit., p. 126. 

5 Despre simbolurile ecumenice în jurul cărora „nici o hermeneutică nu este 
excesivă”, vezi Mircea Eliade, Despre Eminescu şi Hasdeu, Editura Junimea, 
Iaşi, 1987, p. 22. 

scrisul 2285, filele 114-122, trebuie subliniatä ca semnificativä, 
cu atât mai mult cu cât forma de dialog dramatic în care frag- 
mentul de basm poematic este redactat la Berlin, în anul 1873, 
dupä demonstratia si lectiunea editorului academic Perpessicius, 
pare să sugereze că întregul poem ar fi fost proiectat într-o 
formă de dialog. Prinţul, devenit călugăr, îi răspunde, în finalul 
fragmentului, interlocutorului său, magul, după ce acesta îi 
dojenise dorinţa de a se descătuşa cu sufletul său „liber” din 
„temniţa” „corpului de lut”: „Mă duc... poate într-alt loc să-mi 
vie înainte / Divina arătare... Cobori din cer! O vină / În taina 
vieţii mele, lumină din lumină!” (s. n.)'°. 

Semnificaţia sintagmei creştine este asociată în contextul 
acesta cu aria semantică complexă a dorului, cu propensiunea 
spre perfecțiune, totodată aspirație către absolutul frumusetii”. 
„Divina arătare” implorată prin expresia lumină din lumină do- 
bândeşte un nou efect de expresivitate, care învăluie efluviile de 
atmosferă magică ale basmului cu o aură de sfinţenie. Această 
semnificaţie nouă pentru căutarea desăvârşirii înalță sentimentul 
la dimensiunea unei fără de margini, imperioase nevoi spiritu- 
ale, ca o iniţiere în aureola seninatatii celeste. Din punctul meu 
de vedere, statutul semantic al contextului din acest final de basm 
este puternic marcat de substituirea caracterizantă a „divinei 
arătări” cu lumina din lumină, avertizând asupra intelesului 
profund al aspiratiei eroului, care nu mai caută o simplă himeră 
fără trup, ci o eliberare prin mântuitoare lumină spirituală, ase- 
mănătoare cu sfintenia neintermediată a fiului lui Dumnezeu. 

O rezonanță şi mai tulburătoare a figurii semantice 
lumină din lumină vine, în opera lui Eminescu, dintr-o postumă, 
variantă a unui proiectat text dramatic, numit Cassiodor: 
„Diodor, vezi tu zenitul deasupra ta? Este sufletul tău... ce este 
sufletul? Este [fiinţa] un înger înamorat într-o formă [într-un 
corp de om]? Eşti tu. [Zenitul tău o stea, cine ştie ce lume 
nemărginită purta vuietul destinelor tale deasupra capului tău.] 
Cât eşti de mare în nouri, cât esti de fericit jos, simţi că esti 
lumină din lumină, Dumnezeu din Dumnezeu” (s. n.). Fragmen- 


16 M. Eminescu, Opere V, Poezii postume, ed. cit., p. 156. 
17 Cristian Tiberiu Popescu, Eminescu. Antiteza, Editura Libra, Bucureşti, 
2000, p. 100. 

tul acesta este citat de G. Călinescu’? pentru a ilustra ideea de 
înger de pază în viziunea lui Eminescu şi este reluat, mai recent, 
de un analist!” pentru a susține aceeaşi acceptiune semantică 
contextuală a sintagmei. Astfel formulei lumină din lumină, 
Dumnezeu din Dumnezeu, cuprinsă în descrierea sufletului- 
înger, i se conferă, implicit, un statut de component atributiv sau 
calificativ în cea mai frumoasă succesiune de imagini poetice 
reprezentând descrierea îngerului de pază. 

Si mai lămuritor este următorul fragment din aceeaşi 
piesă postumă, pe care-l reproduc în continuare, pentru impor- 
tanta ideilor şi a viziunii derivate din primele imagini cuprinse 
în varianta textului citat de Călinescu, respectiv cele implicite în 
textul variantei, reluând curgerea textului după „Eşti tu”: „Simt, 
gândesc — inima mea un ocean cu valuri nenumărate, creierii 
mei un paladiu tencuit de-ntelepciune, şi cu toate acestea ființa 
mea singură e un tron fără rege, un templu fără zeu [...] Când 
ființele se-mbină / Când confund pe tu cu eu / E lumină din lu- 
mină / Dumnezeu din Dumnezeu [...] oare dacă mor eu, moare 
şi ea (acea lume din zenit!)... Esistenta mea... iluziune, viata mea: 
un vis [...] Voi să uit că am trăit, căci n-am trăit, voi trăi”. 

Din punctul meu de vedere, această filă din proiectul 
teatral Cassiodor este elocventă pentru seninătatea spuselor 
eminesciene privitoare la indistinctia eurilor, făcând parte dintre 
argumentele rămase mai ales în manuscrise (ca scurte fulguratii 
meditative) şi care atestă aderarea lui Eminescu la o concepţie 
non-dualistă a lumii, la unitatea de esenţă dintre sufletul indivi- 
dual şi cel absolut. Fără să insist acum asupra sursei brahmanice 
a acestei poziţii de gândire, nici asupra coincidentelor invata- 
turilor indice cu filozofia lui Platon, vreau să observ, în acest 
moment al demonstraţiei, că aceste „gânduri” devenite atât de 
marcat eminesciene prin caracterul sincretic al sacrului şi al 
religiozitatii cuprinse în ele, atestă, fără nici o îndoială, prin 
insistenta reluare a formulelor din crezul creştin, că tânărul 


18 G, Călinescu, Opera lui Mihai Eminescu, vol. I, Bucureşti, Editura Minerva, 
1969, p. 33. 

19 Cristian Tiberiu Popescu, op. cit., p. 173. 

20 Mihai Eminescu, Opere, IV, Teatru, ediție critică, note si variante de 
Aurelia Rusu, Editura Minerva, București, 1978, p. 427. 

Eminescu”! avea adânc impregnată în minte rugăciunea creştină 
şi mai ales mărturisirea de credință. Mărturia lui Slavici concordă 
cu conținutul ideatic al acestei opere postume: „Eu crescusem 
în biserică; iară el [Eminescu] cunoştea, la vârsta de douăzeci 
de ani, nu numai învăţăturile cuprinse în Evanghelii, ci şi pe ale 
lui Platon, pe ale lui Confucius, Zoroastru şi Buddha; şi punea 
religiozitatea, ori şi care ar fi fost ea, mai presus de toate”. 

Nu pot să nu mă opresc, în treacăt, printr-o imperioasă 
asociaţie de idei, la poemul lui Lucian Blaga, intitulat chiar 
Lumină din lumină, care face parte din cel de al cincilea volum 
de versuri La cumpăna apelor, volum în care drama lăuntrică a 
poetului anunţă primele semne de clarificare. Este bine cunos- 
cută complexitatea credinţei lui Blaga, cultura sa teologică, dar 
şi relaţiile tensionate ale filozofului cu dogmatismul ortodox; 
trebuie observată fermitatea profilului său adânc ancorat în zona 
profunzimilor mistice, altfel spus apetenta pentru sacru, mister 
şi tradiție mitică, într-un aliaj inconfundabil, care include şi o 
doză importantă de ancorare culturală şi intelectuală în arealul 
teologic al creştinismului. Poezia cu acest titlu este semnifi- 
cativă, finalul ei reproducând, mai dezvoltat, formularea de 
mare concentrare teologică din Crezul creştin: lumină din lumină, 
Dumnezeu adevărat. Imaginea dominantă a poemului este 
aparent o simplă transgresare a atributelor christice asupra unui 
peisaj centrat pe figura animată a taurului, încremenire ceremo- 
nială, simbolic concentrată, ca o stampă japoneză: „În mijlocul 
dimineţii stă taurul neînjugat. / Stăpâneşte un câmp. Luceşte ca 
o castană / proaspăt cojită. / Printre coarnele lui soarele vine în 
sat. // Lângă apa lină stă în puterea zorilor taurul / nemişcat. 
Înältat şi frumos. / E ca Iisus Christos: / lumină din lumină, 
Dumnezeu adevărat”. Panteismul pe care-l observam în pos- 
tumele eminesciene este dus aici la extrem, în sensul că ideea 
consubstantialitatii divine impregneazä metafora textuală, 
sacralizând imaginea forței naturale într-un imn al libertăţii si al 
măreției. 


21 Textul atestă frageda tinereţe a poetului care încropea acest proiect teatral: 
„Existenţa mea... iluziune, viata mea: un vis. Instrument ce conții în tine toată 
existența mea, din 18 ani a copilăriei, te atârn d-o marmură, fie marmura 
uitărei, voi să uit că am trăit”. 

Vom vedea mai departe cum lumina din lumină are un 
rol funcțional important în definirea condiției de increat a erou- 
lui numit Hyperion, descris în natura sa de Logos, mai ales în 
variantele Luceafărului. Ca să rămânem deocamdată în con- 
textul de reflectie al filei citate din proiectul Cassiodor, pentru a 
sublinia preocuparea gânditorului si poetului în direcția iden- 
titätii în alteritate a eu-rilor şi a unității universului creat, se 
cuvine să mai adaug o notație dintr-un manuscris eminescian, 
adesea citat si prea putin corelat cu alte contexte ideatice ale 
ansamblului operei: „Oare eu, tu, el nu e totuna. (Oare astea nu 
se confundă într-un individ) [...] Eu e Dumnezeu” (Eminescu, 
Ms. 2262) sau „Oare câți oameni sunt într-un singur om?” 
(Sărmanul Dionis). 

În comentariile avansate de Cristian Tiberiu Popescu 
privind interpretarea fragmentului din Cassiodor ca o ilustrare 
magistrală a statutului de înger păzitor se precizează că ideile 
eminesciene se înscriu în succesiunea platonică a noțiunii de 
intermediar sau mediator, noțiune apropiată romanticilor. În 
ordinea de idei care interesează aici, trebuie să amintesc că 
aceeaşi interpretare este aplicată si condiției nemuritorului 
zmeu din basmul versificat Fata în grădina de aur. După cum 
se ştie, în acest basm versificat, îndeobşte recunoscut ca primă 
formă a ceea ce va fi poemul Luceafărul, există elemente ce 
anticipează poemul definitiv. Când zmeul se înalță până la 
Adonai, cerându-i Creatorului să-i schimbe soarta, răspunsul 
acestuia îmi pare semnificativ, mai ales prin reliefarea esenței 
de făptură necreată a celui care imploră existența pământeană şi 
care este apelat prin vocativele „demone” şi „Eone”: „Şi tu ca ei 
voieşti a fi, demone, / Tu, care nici nu eşti a mea făptură, / Tu 
ce sfintesti a cerului coloane / Cu glasul mândru de eternă 
gură... | Cuvânt curat ce-ai existat, Eone, / Când Universul era 
ceață sura...?” (s. n.). Numele propriu Eon, înţeles din per- 
spectiva filozofiei lui Platon, presupune o emanatie a puterii 
divine. Lucian Blaga l-a definit chiar pe eroul titular al 
Luceafărului prin condiţia eonică, preluând termenul eon din 

sistemele gnostice”, cu semnificaţia de ființă sufletească ves- 
nică, ca un intermediar între Creator şi ființele create. D. 
Caracostea consemnează şi el acest conţinut semantic al lui 
Eon, subliniind intenţia stilistică”? a rostirii acestui nume in 
momentul în care Dumnezeu vrea să-l trezească pe zmeu la 
conştiinţa supremei sale demnități. Accentul stilistic este desă- 
vârşit apoi de Eminescu, în textul poemului Luceafărul, chiar în 
forma publicată antum, prin primul cuvânt rostit de „Părintele 
ceresc” în aşa-numitul său discurs, cuvânt care este tot un 
vocativ şi care devine, prin acest act de botez, noul nume al 
eroului, Hyperion (până aici acest nume nu apăruse în text, 
eroul fiind numit constant Luceafărul). Interesant în mod deo- 
sebit, din perspectiva abordată în acest demers, este faptul că 
conul, ca făptură increată, se „confundă cu Logosul însuşi, 
astfel în basmul versificat de Eminescu apar substitutele nume- 
lui Eon, foarte expresive şi exacte: eternă gură şi cuvânt curat. 
Aşadar, adevărata natură nemuritoare a zmeului, precum ade- 
vărata natură a celui numit inițial Luceafărul, apoi Hyperion, ni 
se dezvăluie a fi Logosul însuşi. De fapt, tot în această primă 
formă versificată a basmului ce stă la originea Luceafărului se 
conturează şi natura increată a „figurii” zmeului, proiectandu-se, 
de pe acum, unitatea, consubstantialitatea, celui ce va fi revelat 
sub numele Hyperion cu instanța divin creatoare: „Și tu ca ei 
voieşti a fi, demone, / Tu care nici nu eşti a mea făptură; / Tu 
ce sfintesti a cerului coloane / Cu glasul mândru de eternă 
gură... / Cuvânt curat ce-ai existat, Eone, / Când Universul era 
ceață sură..." (s. n.). Este evidentă condiţia de făptură ne- 
creatä”° de Dumnezeu, precum şi existenţa sa independentă, asi- 


2 Lucian Blaga, Spaţiul mioritic, în Trilogia culturii, Fundaţia regală pentru 
literatură şi artă, Bucureşti, 1944, p. 323. 

BD; Caracostea, Creativitatea eminesciană, editura Junimea, Iasi, 1987, p. 66. 
# Vezi această observaţie si la Marin Mincu, Mihai Eminescu, Luceafărul, 
tabel cronologic, prefaţă, comentarii şi bibliografie de Marin Mincu, Editura 
Albatros, Bucureşti, 1978, p. XX. 

5 M. Eminescu, Opere, VI, Ediţie critică îngrijită de Perpessicius, Editura 
Academiei, Bucureşti, 1963, p. 62. 

26 G. Călinescu afirmă cu convingere tocmai contrariul: „Hyperion nu e abso- 
lutul, ci este o fiinţă creată („ieșită în lume”) de durată infinită, căci altcum n- 

milabilä cu ceea ce în Crezul crestin se spune despre Fiul lui 
Dumnezeu, „născut, iar nu facut, mai nainte de toţi vecii”. 

Încă din primele rânduri ale Evangheliei după Ioan, 
Mesia este declarat Cuvântul lui Dumnezeu: „La început era 
Cuvântul şi Cuvântul era la Dumnezeu şi Dumnezeu era 
cuvântul” şi „totul printr-însul s-a făcut”. În diferite sisteme 
religioase, logosul reprezintă una dintre legăturile bunului 
Dumnezeu cu materia. Evaghelistul loan îl consideră pe Iisus ca 
o întruchipare a Cuvântului: „şi Cuvântul s-a făcut trup”, şi tot 
în această evanghelie termenul „lumină” se referă „nu atât la 
sfintenia lui Dumnezeu, cât la revelaţia dragostei Lui în Cristos 
şi la penetrarea acelei dragoste în vieţile întunecate de păcat”. 
Într-o lucrare dedicată conexiunilor dintre cărţile sfinte ale 
omenirii, Ferdinand Comte, subliniază că prologul Evangheliei 
după loan sugerează nouă etape ale istoriei lumii: „Cuvântul în 
Dumnezeu, fapta lui în Creaţie, rolul lui de /umină a lumii, 
mărturia lui loan Botezătorul, venirea cuvântului printre oa- 
meni, darul filiatiei divine, întruparea în om, o nouă mărturie a 
lui Ioan şi întoarcerea lui lisus lângă tatăl său”. Tot în Evan- 
ghelia după Ioan, conform filozofiei gnostice contemporane lui, 
se arată că logosul are următoarele însuşiri: viata, lumină, slavă, 
iertare, adevăr şi plinätate. 

Dionisie Areopagul, numit pe nedrept Pseudo-Dionisie 
Areopagitul, autor al „celei mai transcendente gnoze creş- 
tine”, în lucrarea Numele divine are un capitol intitulat Despre 
bine, lumină, frumos, dreptate, extaz, zel, şi că răul nici nu 
există, nici nu este din existenţă şi nici nu-i inerent lucrurilor 
existente, capitol în care se arată, în esenţă, că de la bine vine 
lumina, aşadar binele se numeşte lumină spirituală, „de aceea 


binele este proslăvit cu numele de lumină”. 


ar avea înţeles să-şi ceară pieirea”, în Istoria literaturii române de la origini 
până în prezent, Bucureşti, 1944, p. 418. 

ne Dictionar biblic, Editura ,,Cartea Crestina”, Oradea, 1995, p. 780. 

2 Ferdinand Comte, Cărţile sfinte, Editura Enciclopedică, Bucureşti, 1994, p. 44. 
? Vezi dezbaterea mult mai largă si lămuritoare la Vasile Lovinescu, Consi- 
deratii asupra formulei «Gnothi seauton», in idem, Mitul sfâsiat. Eseuri de 
ieri si de azi, Institutul European, Iasi, 1993, p. 109-110. 

* Dionisie Pseudo-Areopagul, Despre numele divine. Teologia mistică, 
Institutul European, Iasi, 1993, p. 73-74. 

Pe de altă parte, întrucât în textul versiunii genuine a 
poemului Luceafărul, o primă versiune considerată adesea 
bruionară, cea notată de Perpessicius cu litera A, apare numele 
Brahma, repetat, se cuvine să observ aici faptul că în comen- 
tariile vedice definirea lui Brahma este circumscrisă prin iden- 
tificarea acestuia ca esenţă a lumii — ca Lumină a Luminilor —, 
totodată şi Marele Stăpân al Universului. Dacă comentariile 
sanscrite îl explicau pe Brahma, zeu suprem simbolizând abso- 
lutul şi creația universală, ca pe o sursă a universului, cele 
moderne îl compară cu Logosul neoplatonic şi creştin (A. 
Weber). „Noţiunea de logos se regăseşte, în acelaşi poliseman- 
tism putin diferențiat, şi în filozofia mitologică a altor arii 
istorice... personificând noţiunea de verb creator într-un zeu 
intermediar dintre divinitatea energetică şi cosmos, fie consi- 
derând-o expresia impersonală a acelei divinităţi””!. 

În Dicționarul Luceafărului eminescian, sensul 5 al 
articolului lumină este tocmai cel de „simbol al divinității şi al 
lui Hyperion”, iar „sintagma lumină din lumină exprimă rapor- 
tul dintre Demiurg si Hyperion”"”. Contextele ilustrative ale 
sintagmei se pot grupa semnificativ, unele aparținând primei 
variante genuine a poemului, celelalte ultimei variante, păstrată 
partial, ambele versiuni eliminate de poet în opţiunea pentru 
textul definitiv, în care predomină formele unei versiuni mijlo- 
cii şi care seamănă, cel mai mult, cu versiunea a treia, cea 
notată de Perpessicius cu litera C. Toţi marii editori ai poemului 
au observat că textul definitiv (antum) pare să revină prefe- 
rential la expresia şi structura de conţinut a versiunii C. Aşa 
încât din aceste texte manuscrise (versiunea A şi versiunea D) 
nu au rămas în textul poemului publicat de poet multe bijuterii 
ideatice, figuri semantice ori imagini expresive, superioare 
limbajului textului antum, precum nu a rămas nici sintagma 
elocventă semantic şi expresiv lumină din lumină. 

Din versiunea A putem enumera foarte interesante versuri 
care insistă asupra consubstantialitatii condiţiei hyperionice cu 


31 Victor Kernbach, Dicţionar de mitologie generală, Editura Ştiinţifică şi 
Enciclopedică, Bucureşti, 1989, p. 302. 

32 Rodica Marian, Felicia Şerban, Dicţionarul Luceafărului eminescian, 
Editura Clusium, Cluj-Napoca, 2000, p. 113. 

cea demiurgică, entitatea numită Hyperion fiind parte a acesteia 
din urmă, întocmai ca identitatea divină a Fiului cu Tatăl 
Ceresc: „Căci răsărit din adâncimi / Lumină din lumină / Eşti 
parte tu din mine / Si eu nu pot să mor” (s. n.}”; „Tu din eternul 
meu Întreg / Rămâi a treia parte / Cum vrei puterea mea s-o neg 
/ [...] Cum vrei să-ți dărui moarte?”. Ideea apartenenței lui 
Hyperion la întregul Creatorului rămâne si în versiunea C, dar 
nu este reținută în textul definitiv, mult mai încifrat şi mai 
eliptic în descrierea naturii nemuririi eroului ambivalent 
Luceafărul-Hyperion: „Tu din eternul meu întreg / Te-ai smuls 
o stea senină / Cum vrei puterea mea s-o neg / Lumină din lumi- 
na”. Tot în versiunea A există calificarea atributivă de adevăr 
pentru cel care este totodată Lumină din lumină: „Tu adevăr 
eşti datorind / Lumină din lumină / Şi adevărul nimicind / M-aş 
nimici pe mine” sau „Ca adevăr din sânul meu / Tu faci din 
mine parte / Dar adevărul ca si eu / Noi nu cunoaştem moarte”. 

Versiunea D a marelui poem Luceafărul, versiune păs- 
trată incomplet, este în schimb mai abundentă în descrierea 
condiției de făptură increată a lui Hyperion, cu toate prero- 
gativele şi atributele acesteia: ,,Nerasarit şi neapus / Lumină din 
lumină”; „Făr de apus ai răsărit / Lumină din lumină”, „Căci 
din adânc ai răsărit / Lumină din lumină”; „Fiind din veci neră- 
sărit / Lumină din lumină”. La acestea se adaugă cele câteva 
contexte care insistă asupra ,,curateniei” făpturii necreate, care 
nu poate fi atinsă de nimicnicie, durere şi suferinţă ca semne ale 
vieții, în ciclul nesfârşit al renașterii din moarte, concepţie 
proprie filozofiei şi religiei brahmanice şi budiste, într-o anume 
măsură arealului religios indic: „Cum ai putea să fii zidit / Din 
lacrimi şi din vină — / Când eşti din veci nerăsărit / Lumină din 
lumină” sau „Tu nu poţi fi închipuit / Din lacrămi şi din tina / 
Far’ de-asfintire răsărit / Lumină din lumină”. 

Faţă de cele câteva citate şi comentarii creştine ale sem- 
nificatiei luminii şi ale Cuvântului divin enumerate mai sus, 
variantele din poemul Luceafărul vor fi elocvente mai ales în 
privinţa câtorva proprietăți semantice prin care se relevă con- 
ditia hyperionică de „adevăr”, respectiv consubstantialitatea sa 


33 Toate sublinierile sunt făcute de autoarea demersului de fata. 

cu Adevärul Creatorului, precum si semantismul în care se 
reflectă statutului său de făptură increată, atemporalitatea sa, 
altfel spus, veşnicia fără început şi sfârşit a naturii hyperionice. 
De asemenea, în mod oarecum neaşteptat, ni se relevă condiția 
hyperionică ca persoană (entitate) a treimii divine, acceptiune 
mai curând creştină, deşi trinitatea este o dogmă şi în hinduism, 
în mitologia vedică, de pildă, ca şi în alte religii vechi: „Tu din 
eternul meu întreg / Rămâi a treia parte / Cum vrei puterea mea 
s-o neg / Cum pot să-ţi dărui moarte”. Se înţelege subtextual, 
aşa cum câţiva eminescologi au remarcat şi cum cu altă ocazie 
am analizat pe larg, că darul morţii incumbă de fapt darul vieții, 
pentru că Luceafărul îndrăgostit cerea de fapt întruparea în 
viata. Dar „darul” individuatiunii îi este interzis celui care, in 
condiția lui esenţială, este Hyperion, Eminescu păstrându-şi 
eroul în arealul metafizic creştin al consubstantialitatii cu divi- 
nitatea (formulată în Crezul de la Niceea, în anul 325) nu şi cu 
condiția umană, formularea dogmatică lumină din lumină, 
Dumnezeu adevărat din Dumnezeu adevărat, fiind anterioară 
celei care statuează ,,consubstantialitatea” lui Hristos cu oame- 
nii, în umanitatea sa. Sfântul Maxim Mărturisitorul (580-662), 
care este considerat cel mai mare părinte al bisericii creştine, a 
ştiut să echilibreze sensul oriental al unităţii lui Hristos cu sen- 
sul occidental al dualității sale şi a fundamentat teologic carac- 
terul ireductibil al libertăţii. În Hristos se contopesc două voințe 
naturale de nedespärtit, de neschimbat, de neconfundat, dar ele 
nu sunt opuse, ci actul volitiv uman aderă la cel divin“. 

Acest areal sacru şi de religiozitate medieval-europeană, 
perioadă în care biserica creştină îşi stabilizase dogma treimii 
divine, se întrepătrunde cu un filon religios şi filozofic oriental, 
în care sfintenia, condiţia de accedere şi de rămânere întru divi- 
nitate este posibilă numai în afara vieţii şi a tumultului ei, întru- 
cât veşnica revenire a existenței pământeşti, eterna întoarcere 
din moarte, era considerată ca element negativ, ca o vină ce 
trebuie ispăşită: „Cum ai putea să fii zidit / Din lacrimi şi din 
vină — / Când eşti din veci nerăsărit / Lumină din lumină”. Textul 


34 Cf. Oliver Clément, Cristos din mărturisirea de credinţă, în Jean Delumeau, 
Religiile lumii, Editura Humanitas, 1996, p. 49-60. 

eminescian al variantelor Luceafarului incorporeaza, din acest 
punct ultim punct de vedere, întreaga filozofie indică, conform 
căreia samsara, adică ciclul reîncarnărilor, care este suferință, 
nu se poate curma decât prin contopirea sufletului individual 
(atman) cu cel universal (brahman); aşadar Brahman — Lumina 
Luminilor — este izvorul originar şi ţinta ultimă a tot ce există. 
În privinţa asocierii de sens între atemporalitatea lui Hyperion 
şi calificarea sa constantă ca Lumină din lumină, tot în versi- 
unea D, regăsim elemente semantice lămuritoare: „Noi nu avem 
nici timp, nici loc, / Si nu cunoaştem moarte // [...] Când esti 
din veci nerăsărit / Lumină din lumină / Când tu Hyperion 
rămâi, / De nu mai poţi apune” (s. n.). 

Argumentele relevate în această abordare se constituie 
într-un ansamblu structurat, de fapt, ca o suplimentare la cele 
două capitole ale cărţii „Lumile ” Luceafărului, în care se dezbate 
pe larg natura lui Hyperion’, precum şi necesitatea organic 
semantică a păstrării textului versiunii antume a poemului, cea 
publicată de poet (numită şi versiunea Perpessicius) şi nu a celei 
pe care Maiorescu o editează în volumul princeps de Poezii. 
Din versiunea Maiorescu lipsesc trei strofe ale discursul Părin- 
telui Ceresc, cele pe care eminescologia le asimilează de obicei 
sub numele generic de „ofertele” demiurgului. În esenţă, insis- 
tam acolo, asupra diferenţei dintre a exista şi a trăi“, deosebire 
care pare să fie conexiunea semantică de profunzime ce 
justifică necesitatea strofelor 82-84 şi nemodificarea strofei 85. 
„Ofertele” de destine exemplare — posibile pentru entitatea 
hyperionică — se înscriu în variabilele existenței, pe când cerința 
Luceafărului de a muri, implicit de a trăi, nu se poate înseria 
decât ciclicitatii perpetue a renaşterii din moarte, proprie oame- 
nilor, ca şi întregii naturi cosmice şi pământeşti. 

Dezbaterea temeiniciei şi justificării versiunii Perpessicius, 
cu nuantäri privind istoria problematicii acestor trei strofe în 
literatura Luceafărului este şi punctul crucial al argumentelor 
biblice care-au stat la baza inspirației eminesciene, argumente 


35 Rodica Marian, «Lumile» Luceafărului, Editura Remus, Cluj, 1999, vezi 
capitolele Hyperion şi recuperarea morții şi Despre natura lui Hyperion, 
semnificaţia retragerii lui şi despre iubire. 

%/bidem, p. 147-150. 

furnizate de studiul lui Alin Mihai Gherman. Mai întâi, se 
validează, implicit, vestita teorie a obscuritatilor din Luceafărul, 
ce ar explica inapetenta lui Maiorescu pentru forma poemului 
incluzând exprimări criptice, dar nuantarea expusă de acest 
cercetător este importantă, ea priveşte numai necesitatea unor 
explicaţii („glosări care pot aduce clarificări neaşteptate”) 
privitoare la reconsiderarea primei strofe dintre cele trei ale 
„ofertelor”*”. Pe de altă parte, se poate întrevedea, din spusele 
sale, faptul ca cele trei strofe sunt interpuse între două parti ale 
discursului demiurgic care „au evidentă legătură retorică între 
ele”, ceea ce se întoarce oarecum la justificarea parţială a reve- 
nirii la versiunea Maiorescu, propusă mai recent de excelentul 
eminescolog Petru Creţia*. Importantă este argumentarea lui A. 
M. Gherman privind reinterpretarea primei strofe (dintre cele 
trei), subsumată îndeobşte intenției de propunere a unui destin 
exemplar pentru alternativa morţii, anume a unui destin orfic”” 
(sau ca o putere a creaţiei superioare), pentru că textul strofei 
arată cu claritate că puterile orfice „sunt o calitate a acelei voci 
şi nu o ipostază a puterii oferite lui Hyperion. Mai mult chiar, 
privită cu atenţie, strofa ne relevă o amenințare mascată sub 
forma interogaţiei”“. Strofa astfel analizată este „Vrei să dau 
glas acelei guri / Ca dup-a ei cântare / Să se ia munții cu păduri 
/ Şi insulele-n mare?”. Explicaţia poate veni, arată cercetătorul, 
din compararea strofei cu unele pasaje din Apocalips, glasul 
acelei guri fiind trâmbita amenințătoare care anunță mutarea 
muntilor şi nu cântecul orfic. Astfel, cererea Luceafărului antre- 
nează o evocare apocaliptică, amenintätor anticipată de Creator, 
ca o reacție previzibilă a sfârşitului lumii, prăbuşirea lumii fiind 


37 Reamintim cele trei strofe in discuţie: „Vrei să dau glas acelei guri / Ca 
dup-a ei cântare / Să se ia munţii cu păduri / Şi insulele-n mare? // Vrei poate-n 
faptă să arăţi / Dreptate şi tărie? / Ti-as da pământul în bucăţi / Să-l faci 
împărăție. // Îţi dau catarg lângă catarg / Oştiri spre a a străbate / Pământu-n 
lung şi marea-n larg/ Dar moartea nu se poate”. 

38 Petru Cretia, Editarea operei poetice a lui Eminescu. Bilanţul unui veac, in 
„Viaţa Românească”, 1987 şi 1988, p. 17-24 şi 58-64. 

3? Interpretarea clasică în acest sens, urmată apoi de cei mai diferiți analişti, 
uneori cu variatiuni ori mici diferenţe, aparține lui G. Călinescu, Opera lui 
Mihai Eminescu, vol. II, Bucuresti, 1979, p. 99. 

“9 Alin Mihai Gherman, art. cit., p. 166-167. 

o consecință a umanizării lui Hyperion. Perspectiva lecturii 
biblice a acestei strofe se relationeazä, explicit, şi de condiția 
hyperionică a Luceafărului, respectiv de natura consubstantiali- 
tatii sale cu Părintele creator, exprimată atât de clarificator prin 
sintagma creştină lumină din lumină. 

Din punctul meu de vedere, acest ultim argument, oare- 
cum adiacent în demonstraţia lui Alin Mihai Gherman, este 
clarificator pentru sincretica“! imaginaţie poetică a lui Eminescu 
în ceea ce priveşte condiția (textuală) a eroului numit Hyperion. 
Seducătoare şi tentantă ni se pare şi posibila lectura a strofei 
„orfice” prin ameninţarea apocaliptică, numai că analiza para- 
lelă a variantelor poemului contrazice o atare interpretare a 
acelei guri, expresie a textului definitiv, pentru că în versiunea 
B expresia corespunzătoare este acestei guri, iar tonul nu pare 
deloc amenintätor, ci chiar ademenitor. Totodată, ordinea „ofer- 
telor” în variante este inversă faţă de textul definitiv, destinul 
orfic fiind plasat ca propunere finală, într-un evident crescendo; 
de asemenea variantele sunt lămuritoare pentru statutul concret- 
istoric al destinelor exemplare oferite lui Hyperion: „Şi daca 
vrei să fii un sfânt / Să ştii ce-i chinul, truda / Iti dau un petec de 
pământ / Ca să te cheme Budha. // De vrei în număr să mă 
chemi / În lumea ce-am creat-o / Iti dau o fâşie de vremi / Să te 
numească Plato. // Pot să dau glas acestei guri / Ca la a ei cân- 
tare / Să meargă munții cu păduri / Si insulele-n mare””. Faptul 
ca pe Eminescu l-a obsedat magia „cântării”, aşa cum a fost ea 
ipostaziată în mitul orfic, este relevat şi de un fragment din 
Memento mori, in care aceeaşi forţă a cântului lui Orfeu apare 
cu efectele catastrofice izvorâte din puterea seducătoare a 
legendarei harfe: „De-ar fi aruncat în chaos arfa-i de cântări 
îmflată, / Toată lumea după dânsa de-al ei sunet atârnată, / Ar fi 
curs în văi eterne, lin şi-ncet ar fi căzut...”. 

Tema inculcată în sintagma lumină din lumină, prepon- 
derent dezvoltată în demersul de fata, se cuvine, desigur, inte- 


#1 În «Lumile» Luceafărului, insistam asupra altor determinări textuale care 
circumscriu condiţia hyperionică, iar argumentul atributului lumină din lumină 
era numai implicit tratat, ca ilustrare a increatului. 

“ Mihai Eminescu, Luceafărul. Text poetic integral, ediţie critică, introducere 
şi comentarii de Rodica Marian, Editura Remus, Cluj-Napoca, 1999, p. 32. 

grata într-un ansamblu de mărci şi dovezi textuale care circum- 
scriu natura hyperionică a personajului titular din Luceafărul, 
precum şi în contextul corelărilor acestei exprimări textuale cu 
principalele surse şi afinități ale sentimentului sacru al lui 
Eminescu, ceea ce am jalonat, în esență, prin abordarea aceasta. 

Analizând numai implicaţiile dezvoltate semantic din con- 
textele variantelor Luceafărului în care apare sintagma creştină 
lumină din lumină, devenită în textul integral al poemului emi- 
nescian polifonică figură textuală, putem constata, încă o dată, cât 
de mare este proliferarea pe axul hermeneutic al operei emines- 
ciene, ax numit chiar gigantic”, a acelui inconfundabil cumul si 
evantai de sensuri, ele însele valori perene ale meditatiei 
metafizice. Opera eminesciană, cu resursele ei de expresie şi de 
gândire, încă neepuizate, nici măcar de o cercetare specializată 
(nu avem, de pildă, un dicționar al operei integrale, demn de 
actualitatea ştiinţifică a stadiului de cercetare a variantelor opere- 
lor literare) nu conteneşte a ne uimi şi a ne surprinde. 


Résumé 


Le caractère religieux et chrétien de la création de M. 
Eminescu peut être mis en évidence si l’on examine certains 
syntagmes ou images expressives. L’un de ces syntagmes, pas 
encore étudié d’un point de vue adéquat est la formule du Crédo 
chrétien «lumière de la lumière», présente dans plusieurs ouvrages 
posthumes du poète. Notre recherche insiste surtout sur les 
contextes nombreux repérés dans les variantes du poème Hypérion 
où paraît ce syntagme, sur les sens qu’il dégage, tout comme sur 
d’autres contextes où la «lumière de la lumière» paraît en toutes 
lettres. Où qu’on trouve ce syntagme, il est à même d’éclairer le 
contenu de maints autres éléments structurels de l’univers poétique 
d'Eminescu, en sorte que la sémantique fondamentale du fragment 
textuel, voire même du texte tout entier, fait jaillir un faisceau de 
sens différents. Tout en faisant ressortir les éléments d’arrière-plan 
et de détail de ce que la théologie dogmatique chrétienne appelle /a 
révélation naturelle, notre démarche explique comment le 


#3 G. Munteanu, Sub semnul lui Aristarc, Editura Eminescu, Bucureşti, 1975, p. 48. 

syntagme «lumière de la lumière» joue un rôle fonctionnel 
important pour la définition de la condition d’élément primordial 
du héros que le texte appelle «Hypérion» (décrit ici à travers sa 
nature de Logos). Le syntagme du Crédo chrétien est considéré un 
symbole «écuménique», qui se joint aux grands symboles émines- 
ciens, tandis que l’analyse ne néglige pas non plus son statut de 
figure textuelle qui dégage un sens nouveau, intégré à la séman- 
tique poétique contextuelle. D’autre part, puisque dans le texte de 
la version génuine du poème Hypérion le nom de Brahma paraît 
plusieurs fois, on tient compte aussi du fait que dans les 
commentaires védiques la définition de Brahma est circonscrite, à 
savoir identifiée à l’essence du monde — a la Lumière des Lumières 
—, ainsi qu’au Grand Maître de l’Univers. Si les commentaires 
sanscrits expliquaient Brahma, dieu suprême symbolisant l’absolu 
et la création universelle, comme une source de lunivers, les com- 
mentaires modernes le comparent au Logos néoplatonicien et au 
Logos chrétien. 

Le thème de la consubstantialité inculqué dans le syntagme 
«lumière de la lumière», auquel la démarche présente accorde une 
place prioritaire, doit être intégré, évidemment, dans un ensemble 
de marques et de preuves textuelles censées circonscrire la nature 
hypérionique du personnage titulaire du poème Hypérion, tout 
comme dans le contexte des corrélations de cette expression tex- 
tuelle avec les principales sources et affinités du sentiment du sacré 
chez Eminescu. En essence, une approche pareille se propose de 
jalonner également la condition hypérionique de «vérité», c’est-à- 
dire le fait qu’elle est consubstantielle avec la Vérité du Créateur, 
ainsi que le sémantisme qui reflète son statut d’être incréé, son 
atemporalité, en d’autres termes l’éternité sans commencement ni 
fin de la nature hypérionique. 

L’analyse des implications développées du point de vue 
sémantique dans le contexte des variantes du poème Hypérion où 
paraît le syntagme chrétien «lumière de la lumière» (qui devient, 
lors du texte intégral, une figure textuelle polyphonique) nous 
permet de constater, une fois de plus, l’étendue sans égal sur l’axe 
herméneutique de l’œuvre éminescienne (à vrai dire, une axe 
gigantesque) de ce faisceau et de cet éventail de sens tout à fait 
incontournables, qui deviennent, eux aussi, des valeurs éternelles 
de la méditation métaphorique. 


Sărmanul Dionis. Cîteva date despre profilul 


saturnian al personajelor eminesciene 
„Dar eu sunt melancolic...” (Mihai Eminescu) 


Marilena SPIRIDON BÎRSAN 


Astrologia a reprezentat, dintotdeauna, o bogată sursă de 
imagistică literară, în pofida condamnării ei fără apel de către 
religia creştină. Printre numeroasele lor semnificaţii”, stelele 
(respectiv planetele) au simbolizat infinitul, gloria, profeția, 
momentele nopţii, ale anului, soarta sau „influenţa”, iar anumite 
astre au avut sensuri specifice. Semnificațiile comune ale 
influenței planetelor asupra sorții umane îşi au originea în 
teoriile neoplatoniciene, după care stelele trimiteau un fluid 
eteric în jos, spre pămînt. 

Altfel spus, ,,...sufletele şi trupurile planetelor confirma 
şi întăresc, în sufletele şi respectiv trupurile noastre, cele şapte 
daruri originare ce ne-au fost date de la Dumnezeu [...] Darul 
contemplatiei este întărit de Saturn...” Citatul îi aparţine lui 
Marcilio Ficino, comentator al lui Platon, inspirat, se pare, de 
lucrarea neoplatonicianului Macrobius, Comentariul la visul lui 
Scipion. Putem spune, aşadar, că planetele îşi exercită influ- 
entele asupra sufletului şi trupului”. La baza acestei teorii se află 
concepția de amprentă/figură planetară, teorie ce va fi preluată, 
mai tîrziu, de către scrierea cabalistică Zohar sub forma am- 
prentei eterne în suflet. Pentru a înţelege mai bine problema în 
discuţie, se cuvine făcut un scurt istoric al conceptului de satur- 


! Cf. Michael Ferber, Dictionarul de simboluri literare, traducere de Florin 
Sicoie, Editura Cartier, Bucuresti, p. 256. 

> Despre ,,pecetile” ce amprentează sufletul uman am mai discutat şi în artico- 
lul Feciorul de împărat fara de stea. Motivul cărții magice, în Studii emines- 
cologice, vol. 5, 2003. 

nian (amintim ca, după tratatele de astrologie, planeta Saturn 
guvernează zodiile Capricorn şi Vărsător). 

Astfel, Antichitatea, plecînd de la predominanta în orga- 
nism a uneia din cele patru umori, bila galbenă, flegma, sîngele şi 
bila neagră (lat. atra bilis, gr. melaina cholos, de unde a derivat 
melancolie), a propus o clasificare a principalelor temperamente, 
a căror existență era datorată tocmai umorilor amintite mai sus: 
coleric sau bilios, sanguin, flegmatic şi melancolic. 

Aristotel, preluînd teoriile lui Teofrast, stabilea existența 
a două tipuri de melancolie: tipul produs de bila neagră rece, 
caracterizat de aplecarea spre solitudine, lipsa credinței in 
Dumnezeu etc., iar un al doilea, produs de predominarea umorii 
calde, specific unui psihic labil, care se potriveşte, însă, cu 
genialitatea. Astfel, după Aristotel, melancolia „caldă” se mani- 
festa ca „un acces de veselie, extaz, labilitate, genialitate””. 

Aşadar, melancolicul genial are predispozitii excepţionale, 
predispozitii ce confereau subiectului o memorie prodigioasă, 
aptitudini analitice ieşite din comun“. 

În ceea ce-l priveşte pe Marsilio Ficino, direct interesat 
de explicarea tipului saturnian, deoarece el însuşi era născut în 
zodia Vărsătorului (sub semnul lui Saturn, adică), acesta afirma 
că „Saturn nu desemnează de regulă calitatea şi soarta comună 
a muritorilor, ci pe omul separat de ceilalți, divin sau bestial, 
blajin sau strivit de o extremă mizerie”. 

Inspirat de Ficino, iatromatematicianul Johannes von 
Hasfurt încerca să realizeze, în De cognoscendis et medendis 
morbis ex corporum coelestium positione, nu numai un portret 
psihic al subiectului „guvernat” de Saturn, ci şi unul fizic. 
Astfel, saturnianul „are o fata urîtă, ochii mici, indreptati către 
pămînt, unul mai mare decît celălalt şi la acesta o pată ori o 
diformitate; nările şi buzele subțiri, sprincenele unite, părul 
negru, sîrmos, hirsut, uşor ondulat, dinţii inegali. Barba, dacă 
are, e rară, dar are trupul — cu deosebire pieptul — păros. E 


3 Aristotel, Problemata, XXX, 1, în 1. P. Culianu, Eros şi magie în Renaștere, 
Editura Nemira, Bucureşti, 1994, p. 79. 

* Apud Albert cel Mare, care a studiat problema melancoliei calde în De 
memoria et reminescentia, în I. P. Culianu, op. cit., p. 80. 

5 Marcilio Ficino, Vita coelitus comparanda, II, în I. P. Culianu, op. cit., p. 80. 

nervos. Pielea îi este fină şi uscată, coapsele lungi, mâinile şi 
picioarele diforme, cu o tăietură la călcîi. Trupul nu-i prea 
mare, de culoarea mierii, cu miros de capră [...]. În constitutia-i 
fizică prevalează răceala şi umiditatea... (s.n.)”°. În ceea ce 
priveşte portretul psihic al saturnianului, după Johannes von 
Hasfurt, acesta e înclinat să mediteze la sfaturile bune date de 
alții, însă, mizantrop fiind, nu le pune în practică, e trist şi 
solitar şi fără credință în Dumnezeu sau în apropiații săi. Cit 
despre semnul Capricornului dominat de Saturn, acesta e „un 
semn feminin, nocturn, inimă a Sudului, solstitional, hibernal, 
mobil, întortocheat, pamintiu, melancolic” (s.n.)’. 

Rezumind, saturnianul, dupa „istoricii” săi, este carac- 
terizat de: 

1. facultatea contemplativa (thedretikon) şi de rațiune 
(logistikon) — atribuită lui Saturn de către Macrobius şi Proclus; 

2. somnolenta şi capriciu — Servius; 

3. minciună — textul hermetic Poimandres; 

4. tristicia sau melancolie — codexul florentin care-l co- 
mentează pe Macrobius; 

5.0 excepţională propensiune către contemplatia meta- 
fizică şi raționamentul abstract — Marcilio Ficino, influenţat de 
Macrobius şi Proclus. 

Putem vorbi, aşadar, despre ambiguitatea lui Saturn, 
ambiguitate cunoscută atît de Antichitate, cit şi de Evul Mediu. 
Marcilio Ficino este, însă, primul care suprapune fetelor 
saturnianului — bestială şi genială — pe cea a melancoliei. Altfel 
spus, saturnianul capătă facultăți imaginative şi predispoziția 
spre clarviziune (conferite de melancolie), iar melancolicul, 
aptitudinea pentru metafizică (specifică lui Saturn). 

În ceea ce priveşte personajele eminesciene saturniene, 
dorim să facem doar un studiu de caz care ar putea confirma 
teoriile expuse de-a lungul demersului nostru critic: Dionis/Dan 
vs. Ruben/Riven. 

Astfel, din punct de vedere fizic, Dionis/Dan are „un cap 
cu plete de o sălbatică neregularitate”, contrastind cu „o fata 


é Johannes von Hasfurt, De cognoscendis et medendis morbis ex corporum 
coelestium positione, în I. P. Culianu, op. cit., p. 78. 
7 Ibidem, p. 79. 

fină, copilărească”, „vînătă-albă ca şi marmura în umbră”, 
„fruntea netedă, albă, corect boltită”, cu „ochii tăiaţi în forma 
migdalei”*. 

Pe plan psihic, acesta trăieşte drama inadaptării, oscilînd 
între real/ireal. Totodată, simte că lumea în care trăieşte nu i se 
potriveşte şi vrea să-i transgreseze limitele. Dionis/Dan este 
ironic şi, în acelaşi timp, observator lucid al realităţii (ironia e, 
de altfel, forma travestită a meditatiei — a se vedea şi Cugetările 
sărmanului Dionis). Deşi un tip solitar, el are puterea de eva- 
dare prin vis (propensiunea spre spaţii necunoscute facilitează 
separarea sufletului de trup, care îi conferă şi darul clarviziunii ). 
Cunoaste o stare de vocatio (respectiv somnul), caracterizată de 
legătura labila între suflet şi trup, facilitînd, astfel, independenţa 
sufletului fata de lumea sensibilă, care îi permite neglijarea inve- 
lisului fizic, fapt ce conduce la contemplarea lumii inteligibile. 

Cauza inadaptabilitatii sale la condiția mundană e dato- 
rată nostalgiei după lumea de dincolo, cea inteligibilă (această 
nostalgie a „obiectului pierdut” e caracteristică, după Freud, 
sindromului melancolic!), inadaptabilitate ce determină timi- 
ditatea şi mizantropia în raporturile cu ceilalți. 

În ceea ce-l priveşte pe Ruben/Riven, acesta cunoaşte 
două infatisari fizice. Una e a unui „om înalt, cu barba sură, cu 
fruntea mare”, „pe creştet ave un fes mic, asemenea iarmurcei 
judoveşti” (trimitere indirectă la Zohar). El este „un bătrîn de o 
antică frumuseţe. O frunte naltă, pleşuvă, încretitä de gindiri, 
ochii suri, boltiti adînc în capul cel înțelept, şi barba lungă, care 
curgea de sub adîncii umeri ai obrazului pănă pe pieptul 
întotdeauna cam plecat, îi da arătarea unui înțelept din vechime 
(asemănare evidentă cu sculptura Moise a lui Michelangelo, 
care era recunoscut drept natură saturniană! — n.n.). Arătarea lui 
era liniştită — dar nu blîndă...””. Cealaltă dovedeşte o metamor- 
fozare completă: „Ruben însuşi se zbirci, barba-i deveni lätoasä 
şi-n furculite cu două bărbi de tap, ochii-i luceau ca jeratic, 
nasul i se strimba şi se uscă ca un ciotur de copac si, scăr- 


8 Mihai Eminescu, Sărmanul Dionis, în volumul Proza literară, Editura 
Minerva, Colecţia Biblioteca pentru toți, Bucureşti, 1989, p. 149. 
? Mihai Eminescu, op. cit., p. 162. 

pinîndu-se în capul lätos şi cornut... (s.n.; trimiteri la portretul 
fizic al saturnianului făcut de Johannes von Hasfurt — n.n.)"°. 

Din punctul de vedere al trăsăturilor psihice, Ruben/ 
Riven are atît facultăţi imaginative şi predispoziția spre clarvi- 
ziune, cât şi aptitudini pentru metafizică. În acelaşi timp, ştie să 
rationeze abstract, lucru dovedit şi de faptul că îi poate explica 
invatacelului său ce este Dumnezeu, sufletul, omul, metempsi- 
hoza etc. 

Pentru a-l putea „prinde” pe Dionis, pentru a-i cîştiga în- 
crederea şi sufletul, se foloseşte de pretexte „false” (îl momeşte 
cu adevărata cunoaştere, cunoaştere ce contravine, însă, religiei 
creştine) pentru a-l convinge — minciuna, după cum arătam mai 
sus, este una din trăsăturile de caracter ale saturnienilor, con- 
ferită chiar de planeta guvernatoare. Faptul că şi reuşeşte să-l 
,detumeze” pe Dionis-călugărul spre credințele... pägîne, ne- 
creştine, demonstrează caracterul deosebit de persuasiv al 
acestuia (,,Mult a trebuit pan l-am prins în lat pe acest călugăr 
evlavios, dar în sfârşit. . he D. 

Imagine a magului, a alchimistului (figuri recunoscute ca 
fiind, prin excelenţă, atee, conducîndu-se după alte principii 
decît cele religioase-creştine), Ruben/Riven, prin însăşi trans- 
formarea ulterioară pe care o va suferi, este reprezentarea 
saturnianului fără credință în Dumnezeu (v. portretul psihic al 
saturnianului făcut de von Hasfurt). 

Pentru a întregi portretele celor doi, se cuvine amintită, 
credem noi, atmosfera în care trăiesc personajele eminesciene 
avute în discuție. Aceasta este una... saturniana, populată de un 


întreg, „bestiar al melancoliei”!?. Astfel, Dionis trăieşte „într-o 


chiliuta” în care „întunericul îngreuiat cu miros de răşină... era 
pătruns numai de punctul roş al unei candele care ardea pe o 
policioară încărcată cu busuioc şi flori de sub icoana îmbrăcată 


cu argint a mîntuitorului. Un greier răguşit cînta în sobă... 


10 Mihai Eminescu, op. cit., p. 166. 
1 Mihai Eminescu, op. cit., p. 166. 
12 Sintagma îi aparține lui Jean Starobinski (La mélancolie au miroir. Trois 
lectures de Baudelaire, Paris, Julliard, 1989, p. 50), în George Ganä, Melan- 
colia lui Eminescu, Editura Fundatiei Culturale Române, Bucuresti, 2002, p. 5. 

(s.n.)”'? (Eminescu mai are poezii în care greierul apare ca 
facind parte din acel bestiar melancolic: ,,Dar atuncea greieri, 
soareci, / Cu usor maruntul mers, / Readuc melancolia-mi, / Iara 
ea se face vers... — s.n.”). În ceea ce-l priveşte pe Ruben, came- 
ra acestuia este plină de „dulapuri vechi de lemn simplu” in 
care „erau cărți legate în piele, crane de oameni şi paseri 
împăiate (acelaşi bestiar ca mai sus) pe politele din parete, un 
pat şi o masă pline cu pergamente şi hirtii; iar atmosfera grea 
de mirosul substanţelor închise în fiole, făclia arunca o lumină 
turbure, roşie, galbenă şi somnoroasă (s.n.).”"* 

Cei doi, Dionis/Dan şi Ruben/Riven sînt feţe ale aceleiaşi 
medalii, reprezentînd, de fapt, ambiguitatea, dualitatea lui 
Saturn despre care vorbeam mai sus. De altfel, spre a sublinia dua- 
lismul poetului, specific oricărui saturnian, îl putem aminti pe 
Mihai Dragomirescu, care spunea că: „satanismul eminescian 
(modalitate de exprimare a saturnianismului, după noi — n.n.) 


nu este decît expresia extremă a conştiinţei sale divizate (s.n. 


Marcilio Ficino, unul dintre puținii saturnieni ce a avut 
curajul de a-şi analiza trăirile pentru a se cunoaşte mai bine, 
spunea că „toţi marii oameni care au excelat vreodată într-o artă 
au fost melancolici, fie că aşa s-au născut, fie că au devenit aşa 
printr-o meditaţie asiduă”"S. Eminescu, ca saturnian, intră într-o 
galerie dintre ai cărei exponenti îi putem aminti pe Hercule, 
Bellerophon, Heraclit, Democrit, Socrate, Lucrețiu în Antichitate, 
pe trubadurii suferind de amor hereos, tot un fel de melancolie 
din Evul Mediu, pe renascentiştii Ficino, Michelangelo, Diirer, 
dar şi pe cei din secolul al XIX-lea, romanticii ,,bintuiti” de 
spleenul baudelairian, cît şi de dandysm (Baudelaire, Nerval, 
Kierkegaard, Coleridge ş.a.). La fel ca şi predecesorii sau 
contemporanii săi saturnieni, Eminescu a găsit o modalitate de 
a-şi depăşi limitele, transgresîndu-le, prin acea „meditaţie asi- 
duă” concretizată în opera sa. 


13 Mihai Eminescu, op. cit., p. 167. 

14 Mihai Eminescu, op. cit., p. 162. 

15 Mihai Dragomirescu, Mihai Eminescu, Bucureşti, 1976. 

16 Marcilio Ficino, Tı eologia platonica, XIII, 2 în I. P. Culianu, op. cit., p. 79-80. 

Résumé 


Pourquoi le type saturnien chez Eminescu? C’est un type 
humain qui revient avec obstination dans son œuvre. Le type 
saturnien, c’est-à-dire l’homme qui est né sous l’influence de 
Saturne; de point de vue astrologique, le saturnien est celui qui 
est né sous les signes zodiacaux du Capricorne (le signe 
d’Eminescu-méme) et du Verseau. 

De Platon jusqu’à Freud le saturnien est caractérisé par 
certains traits physiques et psychiques: de petits yeux, une face 
désagréable, etc., mais une nature misanthrope, inconstante, 
mélancolique. D’après Macrobius, Proclus, Marcilio Ficino, le 
saturnien aurait un penchant pour la contemplation méta- 
physique et le raisonnement abstrait. 

Dans l’œuvre eminescienne, le type saturnien est illustré 
par Dan/Dionis et Ruben/Riven dans la nouvelle fantastique 
Sărmanul Dionis. 


Ipostaze ale demonului-daimon din 
perspectiva unei abordări hermeneutice 


Lavinia UNGUREANU 


Demonismul eminescian, înţeles ca daimonie creatoare 
(în accepţia dată în Banchetul lui Platon), reprezintă una dintre 
metaforele revelatorii ale întemeierii Dasein-ului, prin magia 
verbului poetic, pentru că limba este poezie, rostire originară în 
sens heideggerian', drum al adevărului, care naşte locuri ale 
deschiderii spre Fiinţă. 

Din această perspectivă, subiectul liric este un intermediar 
al oracolelor limbii, un mesager între zei şi muritori — la fel ca 
daimonia platoniciană, unificatoare şi potentatoare a creaţiei. 

Întemeierea omului eminescian ca Dasein se realizează 
prin parcurgerea câtorva trepte ale locuirii poetice (existență 
creatoare, în termenii filosofiei blagiene)’. Dintre direcţiile de 
ontologizare a eului poetic eminescian, câteva sunt structurate, 
după opinia noastră, de nucleele de semantizare simbolico-poe- 
tică a demonului-daimon, prezent în următoarele ipostaze: 

1. revolta ca daimonie re-cosmicizatoare, rezultată din 
raportarea eului poetic la natură, lume, istorie, divinitate; 

2. consolarea prin eros cosmic şi sacralizant, atinsă prin 
raportarea la semeni, în esenţă la femeia iubită; 

3. depăşirea experienţei erotice şi deschiderea spre 
thanatic prin raportarea la sine şi la moarte, etapa finală, în care 
Dasein-ul se desăvârşeşte, asumând moartea ca putință-de-a-fi”, 


'Utilizim conceptele heideggeriene în interpretarea Luciei Cifor. Cf. Poezie si 
gnoza, Editura Augusta, Timisoara, 2000, p 10. 

? Ibidem. 

* Michel Haar, Heidegger si esenţa omului, Editura Humanitas, Bucuresti, p. 39. 

conştientizându-şi temporalitatea şi participând la Fiinţă prin 
creația poetică. 

Pe o primă treaptă a întemeierii Dasein-ului, revolta ca 
daimonie re-figuratoare a lumii pe principiul armoniei platonici- 
ene se degajă din raportarea tensionată, mereu dilematic-inte- 
rogativă, a omului eminescian, la natură, lume, istorie (Demo- 
nism, Gemenii, Andrei Mureşanu), respectiv din raportarea la 
divinitate (Mureşanu, Demonism, O, stingă-se a vieţii...) 

La acest nivel al „locuirii poetice” a Dasein-ului, daimo- 
nia eminesciană este expresie a coincidentia oppositorum, unind 
avântul revoluţionar, idealismul romantic“, expresia modelului 
cosmologic kantian” fundamentat pe ideea genezei continue 
(Andrei Mureşanu, Demonism) cu intrarea în armonia primor- 
dială prin întoarcerea la fire (Demonism, Mureşanu) şi prin 
întemeierea orfică a universurilor compensatorii (visul, iubirea, 
poezia). Intrarea în armonie este expresia modelului cosmologic 
platonician“, fundamentat pe armonia muzicală a universului 
sferic, stabil şi echilibrat. 

1. În această ipostază a deschiderii spre Fiinţă, prin ma- 
gia instauratoare a cuvântului poetic, se conturează un al treilea 
model cosmologic, având la bază o altă viziune asupra lumii şi 
un alt principiu antropic decât modelele kantian şi platonician, 
identificate de Ioana Em. Petrescu. Acesta este modelul gnostic, 
fundamentat (la Eminescu, numai) pe anticosmism (lumea este 
rea şi are la bază hazardul şi principiul răului) şi pe negarea 
principiului antropic, constând în ideea că omul a fost creat 
împotriva lumii, fiind superior creatorului său, un Demiurg 
ignorant, arogant, egoist, läudäros”. 

Modelul gnostic al cosmosului eminescian, identificabil 
în cele câteva poeme citate mai sus, însumează o serie de cono- 
taţii thanatice (finalul poemului Andrei Mureşanu, întoarcerea 


+ Tudor Vianu, Poezia lui Eminescu în Mihai Eminescu, Colecţia Emines- 
ciana, Editura Junimea, laşi, 1974, p. 32. 

> Joana Em. Petrescu, Eminescu. Modele cosmologice şi viziune poetică, 
Editura Minerva, Bucureşti, 1978, p. 26. 

° Ibidem, p. 26. 

7 loan Petru Culianu, Gnozele dualiste ale Occidentului, Editura Polirom, laşi, 
2002, cap. Demiurgul ignorant, p. 113. 

spre Pământ — Titanul învins din Demonism), care conturează 
deschiderea fiinţei spre moarte, aceasta din urmă ca posibilitate 
asumată, ființa devenind fiintä-întru-moarte", prin constienti- 
zarea temporalitatii şi constituindu-se ca posibilitate-de-a-fi 
legată de esenţa Dasein-ului. 

Moartea este experienţa ultimă care desăvârşeşte Da- 
sein-ul, singularizându-l prin depăşirea experienţei precedente, 
cea a erosului cosmic şi sacralizant, pentru că întemeierea 
Dasein-ului înseamnă împlinirea, prin creație la Eminescu, a 
faptului-de-a-fi-întru-moarte”. Preluându-l pe Denis de Rouge- 
mont”, se poate afirma că erosul eminescian este experiența 
care ocultează atracţia thanaticului, posibilitate a autenticei 
edificări a sinelui. Cuvântul poetic împlineşte ca posibil thana- 
ticul, ultima treaptă a întemeierii Dasein-ului. 

Deocamdată însă, la un prim nivel al raportării la natură, 
lume, istorie şi divinitate, daimonul capătă atribute demiurgice, 
prin aspiraţia spre o altă armonie a lumii, lume opusă creaţiei 
demiurgului malefic, neputincioasă marionetă a propriului său 
daimon”, fiind întemeiată pe principiul răului (Andrei Mure- 
sanu, Demonism) şi vizând doar fiintarea (nu existența) intra- 
mundană în orizontul suferinţei. 

Demiurgul cel rău, din concepţia gnosticilor, are doar 
puterea de a face să fiinteze lumile durerii: „Puternice, bătrâne, 
gigante-un pitic, / Căci tu nu eşti în stare să nimiceşti nimic”, 
(Mureşanu). El este Trickster-ul ignorant şi läudäros, manipulat 
de mama sa — Sophia (Înţelepciunea decăzută, dar şi Sophia cea 
sfanta'’). Sophia este daimonul Demiurgului rău, Demiurg care 
se proclamă zeu unic şi întemeiază doar lumi imperfecte, pentru 
că materia lor este inferioară!” (acesta este sensul răului), 
încercând zadarnic să imite, „după chipul şi asemănarea sa”, şi 


8 Michel Haar, op. cit., p. 35. 

? Ibidem, p. 38. 

10 Denis de Rougemont, Iubirea şi Occidentul, Editura Univers, Bucuresti, 
1987, cap. Mitul lui Tristan. 

!! Toana Em. Petrescu , op. cit., p. 85-86. 

12 Joan Petru Culianu, op. cit., p. 111. 

15 Ibidem, p. 117. 

fără a fi conştient, tocmai zămislirea de la sine a eonilor supe- 
riori, emanatii ale principiului initial — Dumnezeul gnosticilor!*. 

Căderea Sophiei, care vrea să-l imite pe Dumnezeu-Tatăl 
zămislind singură, presupune apariţia relelor care vor forma 
materia, rele pentru că sunt totuşi materie inferioară, incom- 
patibilă cu eonii superiori ai Tatălui. Creaţia lumii materiale, în 
viziune gnostică, este un accident, o întâmplare, rod al hazar- 
dului, iar răul care se află la baza ei şi care — în mod paradoxal 
— conţine viata'®, este doar inferioritatea materiei. 

Omul eminescian din poemele acestei prime trepte în 
locuirea poetică aspiră spre dobândirea „cuvântului nimicirii, / 
Adânc, demonic, rece” şi îl invocă pe Satan, elogiindu-l ca 
„mândru geniu al disperării”, „arhanghel al morţii” (Andrei 
Mureşanu). Revolta daimonului, care vine să re-figureze lumea 
rea în planul creaţiei, este inspirată de Sophia gnosticilor, ea 
acordând omului scânteia de spirit!” care îl face asemenea 
pleromei (emanatia lui Dumnezeu, totalitatea fiinţelor divine'’), 
ajutându-l să scape de materie, capcană a Demiurgului ignorant. 
Înţelepciunea (Sophia cea sfântă) insuflă spirit omului şi îi 
deschide calea spre cunoaşterea Fiintei prin viata în spirit, care 
înseamnă, la Eminescu, existenţă întemeiată ca Dasein autentic 
prin creație. Aici-ul fiinţei eminesciene este creaţia, posibilă prin 
„cuvântul nimicirii” materiei, „adânc, demonic, rece”, pentru ca 
situează fiinta-in-deschis fata cu propriul Dasein. 

Demiurgul rău din Andrei Mureşanu sau din Demonism 
se lasă condus, în viziune gnostică, de daimonul creator ce vine 
din pleromă, fără a-i cunoaşte însă originea. Lumile zămislite 
sunt inferioare (rele) pentru că sunt produse ale unui creator, la 
rândul lui, inferior şi care se face vinovat de anticul hybris, 
proclamându-se zeu unic. 


14 Victor Kernbach, Dicţionar de mitologie generală, Editura Ştiinţifică si 
Enciclopedică, Bucureşti, 1989, p. 205. 

15 Joan Petru Culianu, op. cit., p. 93. 

16 „Ce plan adânc-şiret / Cum în sămânţa dulce a răului s-a pus / Puterea de 
viață” (Andrei Mureşanu). 

17 Joan Petru Culianu, op. cit., p. 110. 

18 Victor Kernbach, op. cit., p. 205. 

Creaţia de aici, redusă la esențial, este structurată 
inevitabil după modelul arhetipal al pleromei (biblicul gând 
„după chipul şi asemănarea sa”, în interpretare gnostică), pe 
care Ialdabaoth, ca fiu al Sophiei, îl conţine în el însuşi. Însă 
oamenii, aceste fantasme arhetipale, sunt lipsiţi de Ratiune şi 
Lumină'S, sunt viermi neputincioşi ai Pământului (Demonism), 
care vor să fie „unici”, ca şi creatorul lor — un hybris secund, 
deci. Oamenii sunt făcuţi din nimic (materie inferioară) şi se 
întorc în neant. De aici, invocarea cuvântului „adânc, demonic, 
rece” al nimicirii, ca împlinire în plan poetic a posibilității de 
moarte, prin care Dasein-ul se constituie în mod autentic. Sau 
tinde, în orice caz, spre această prezentificare a morţii, pentru că 
ființa eminesciană aspiră spre re-figurarea creatoare a lumii, în 
scopul izbăvirii de materia rea, inferioară. Aceasta este, de fapt, 
puterea teurgică a cuvântului poetic din vocea lirică a lui 
Mureşanu — o putere mântuitoare. 

În acest sens, imaginea Pământului, „bătrân duiosul Tată” 
şi „titan învins” (Demonism), poate fi privită prin prisma 
mitului orfic povestind despre păcatul antecedent (sacrilegiul 
Titanilor)”. Oamenii se trag din Titanii ucişi de Zeus, pentru că 
mâncaseră din carnea lui Dionysos-copil, după ce l-au ucis. De 
aici, şi dubla natură umană, trupeşte legată de pământ (mormânt 
al Titanilor), pentru că din el se nasc oamenii şi din punct de 
vedere spiritual, sunt înzestrați cu natură divină, de la trupul lui 
Dionysos, fiul lui Zeus. În lumina mitului orfic, naşterea din pă- 
mânt capătă valenţe pozitive, legate de posibilitatea actualizării 
ființei ca natură superioară, fapt posibil prin creaţie. 

Astfel, concepţia gnostică, identificabilă în structura de 
adâncime a poemelor citate, dezvăluie un optimism antropo- 
logic delirant, prin răsturnarea principiului antropic şi negarea 
inteligenţei ecosistemice”, datorită consubstantialitätii pneuma- 
tice a omului şi a cosmosului în care îşi află originea, trăsătură 
comună cu tradiţia platoniciană. 

Pe linie gnostică şi platoniciană, lumea poetică emines- 
ciană este un spaţiu al coincidentia oppositorum, conţinând, sub 


1% Joan Petru Culianu, op. cit., p. 117. 
2 Ibidem, p. 26. 
2 Ibidem, p. 133. 

evidenta degradare, urme şi semne ale divinității. Acestea se pot 
detecta în imaginile frumuseţii de aici, frumuseţe care trezeşte 
erosul şi, mai departe, daimonul creaţiei, ce întemeiază lumi în 
care se străvede frumosul transcendent. 

2. A doua etapă a „locuirii poetice” sau a „existenţei 
creatoare” este configurată de raportarea eului liric la semeni, la 
femeia iubită, în fapt, de forţa erosului daimonic (erosul plato- 
nician e daimon). Consolarea prin eros cosmic şi sacralizant 
înseamnă intuirea frumosului transcendent, a ideii de frumos, în 
femeia transfigurată de o iubire aproape mistică („amoroasă 
dulce spaimă”, Înger şi demon, „farmec sfânt”, Luceafărul), 
având forță de transfigurare asupra universului re-figurat poetic, 
mântuit, astfel, de contingent. 

Daimonia eminesciană s-ar situa, în această a doua etapă 
a deschiderii spre Fiinţă, în centrul unui imaginar triunghi 
echilateral, ale cărui vârfuri marchează astfel un cerc herme- 
neutic, constituit din Frumos ca referent în lumea obiectivă, care 
atrage după sine Erosul ca (termen) semnificant, iar semnifi- 
cantul atrage, la rândul său, Creaţia ca (termen) semnificat şi 
„joc secund” al frumosului transcendent, întemeiere autentică a 
Fiintei în lume, constituire a Dasein-ului eminescian. 

Adoratia aproape mistică a femeii” se explică prin înse- 
tarea daimonului după „dulcile lumine” (Scrisoarea V) ale unui 
„tânăr şi intact Eden”, refăcut, prin puterea erosului, de către 
cei ce au vocaţia absolutului formei (sculptorul fără braţe din 
Scrisoarea V, poate Pygmalion) sau al muzicii (maestrul muzi- 
cii asurzind — genialul Beethoven). Erosul este şi reflectare de 
sine muzicală în Celălalt, în femeia iubită, pe principiul ta twam 
asi, proces — în ultimă instanţă — al întemeierii autentice a sine- 
lui, al înțelegerii de sine prin oglindirea în alteritate şi constitu- 
irea Dasein-ului creator: „Ea nici poate să-nțeleagă că nu tu o 
vrei... că-n tine/ E un demon ce-nsetează după dulcile-i 
lumine, / C-acel demon plânge, râde, neputând s-auză plânsu-şi, / 


% Suflete! de-ai fi chiar demon, tu eşti santa prin iubire, / Şi ador pe acest 
demon, cu ochi mari, cu părul blond”. (Venere şi Madonă). 

23 Rosa Del Conte, Eminescu sau despre Absolut, Editura Dacia, Cluj, 1990, 
p. 224. 

Că o vrea... spre-a se-ntelege în sfârşit pe sine însuşi” (Scri- 
soarea V). 

Erosul cosmic si sacralizant se manifesta si este perceput 
ca „farmec sfânt” de către personajul care pare a fi cea mai 
potrivitä mascä a omului eminescian chemat spre Absolut, spre 
Fiinta: Catalina. Din perspectiva acesteia, Luceafarul se corpora- 
lizeazä demonic in ambele aparitii, pentru ca, dincolo de frumu- 
setea abstractă, de erosul ca expresie a nostalgiei platoniciene”, 
se află thanatosul. Cătălina percepe intruchiparile Luceafărului 
ca demonice, pentru că omul eminescian are intuiţia thana- 
ticului, edificându-se ca fiintä-întru-moarte, privind moartea ca 
pe o putință-de-a-fi”” şi contemplându-si astfel esenţa ca Dasein. 

3. Singularizarea Dasein-ului prin erosul care se deschide 
ca putintä-de-a-fi a fiintei-intru-moarte se aseamănă cu indivi- 
dualizarea omului gnostic prin voinţa de a-şi cunoaşte esența 
divină şi cu forța dezmărginirii orfice, poezia-cântec restituind 
omului viata în spirit şi refăcând armonia platoniciană. 

Demonul-daimon, contemplându-se ca fiintä-întru-moarte, 
este omul eminescian, în prezentificarea — prin cuvântul orfic — 
a propriului sine erotizat şi erotizant: „O, de-aş putea s-amestec 
a lumii lucruri toate, / După a mea voinţă un ceas să te încânt 
(s.n.) (...) Jar eu, eu singuratec în lumea cea pustie / In chaos 
fără stele şi fără de nimic, / M-aş arunca — un demon — să cad o 
vecinicie” (Codru şi salon). 

Omul este pregătit, în acest punct al faptului-de-a-se- 
afla-pe-drumul descoperirii propriei Fiinte, pentru o nouă 
deschidere, facilitată de experienţa erotică: deschiderea spre tha- 
natos ca pre-mergere în fata morţii”, prezentificarea putintei- 
de-a-fi a ființei ca fiintä-întru-moarte, prin creație poetică. 
Paradoxal, experienţa thanatică aduce o refacere a fiintei-întru- 
moarte prin recuperarea unității androgine: „4h, unde eşti, 
demonico, curato, / Ah, unde eşti să mor la sânul tău! (...) 
Încet, încet... să ne culcăm în raclă / Încet de pe pământ ne-om 
furisa. (...) S-apoi nu vom mai fi nimic... noi doi.”, „Ah, mierea 
buzei tale”; „Un corp am fost îngemănat trăind o viat-obscura / 


# Tudor Vianu, op. cit., p. 99. 
25 Michel Haar, op. cit., p. 44. 
2 Ibidem, p. 40. 

Demonic-dulce (...) Şi sufletele noastre (...) S-au contopit în 
sărutări (...) Parc-am trecut noi amândoi în noaptea nefiintei” 
(Ghazel). 

Văzut în cele trei ipostaze ale daimoniei, reunite, parcă, 
profetic în Înger şi demon, revolta, consolarea prin eros şi 
prezentificarea thanaticului (,,4m urmat pământul ista, vremea 
mea, viata, poporul, / Cu gândirile-mi rebele contra cerului des- 
chis; / El n-a vrut ca să condamne pe demon, ci a trimis / Pre 
un înger să mă-mpace, şi-mpăcarea-i... e amorul”), trepte ale 
deschiderii poetice spre Fiinţă, omul eminescian se edifică prin 
limbajul rostirilor esențiale, revelându-se în tot atâtea moduri 
ale locuirii poetice a lumii şi întemeindu-se creator ca Dasein. 

Summary 


In Eminescu’s poetry, the demonic side, closely related 
to what Plato called daimon in his Symposion, is one of the 
revelatory metaphors through which the Dasein comes into 
being. In this context, the poet’s voice is an intermediary for the 
oracles of language, a messenger between gods and mortals, 
like Plato’s daimon, unifying and stimulating artistic creation. 

A few of the ontological steps in the articulation of 
Eminescu’s poetic Dasein are structured, in our opinion, by the 
symbolic poetic nuclei of the demon-daimon: the demonic 
rebellion, the consolation through cosmic sacred love and the 
experience of death. 


S tudii culturale comparate 


Quatr’a si Poetul 


Mihaela CERNAUTI-GORODETCHI 


Discutäm mult — si adesea pätimas — despre cine/ce va fi 
fiind Eminescu pentru noi. Cliseele de receptare le reiteräm 
senin-ingenuu sau le demontăm malitios-insolent; zarva polemi- 
cilor (mai mult sau mai putin spectaculoase) ajunge, în cele din 
urmă, să pună în umbră însuşi obiectul aprigelor (si istefelor) 
dispute. 

Într-un veac pe care-l judeca „de fier” şi „avilit”, Emi- 
nescu se simţea adesea pierdut, fără rost; 1 se părea că vorbirea 
lui nu are ecou, că este lacom înghițită de o gaură neagră: „Căci 
ce-i poetu-n lume şi astăzi ce-i poetul? / [...] / O boabă e de 
spumă, un cret de val, un nume, / [...] / Mai bine niciodată el n-ar 
fi fost pe lume / Şi-n loc să moară astăzi, mai bine murea ieri.” 
(Pierdut în suferinta..., 1876) 

În era informaticii galopant-invadante, într-o lume infer- 
nal de grăbită (şi întru nimic mai nobilă ori mai generoasă ori 
mai deschisă înţelegerii), nu avem motive evidente să ne iluzio- 
năm că, pur şi simplu, oamenii sînt mai capabili să-l audă — şi 
mai înclinați să-l asculte — pe Eminescu, deşi numele lui este 
frecvent invocat (fără discernamint si cu netulburată nonsa- 
lantä) în varii împrejurări, deşi tineretul țării, sub presiunea 
sistemului de învățămînt, trebuie să-l „tocească” (plin de rîvnă!) 
pentru un examen sau altul. Faptul că, dincolo de manuale, din- 
colo de convenţii culturale şi festiviste, dincolo de naționalizarea 
lui, Eminescu nu (prea) mai înseamnă mare lucru (cu adevărat) 
pentru românii de azi este o realitate conştientizată cu veritabil 
tremur interior doar de către foarte puţini. 

La o examinare/evaluare mai atentă (mai rece şi eliberată 
de complexe), tabloul acesta nu e totuşi chiar atît de dezolant. 

La drept vorbind, ca şi colectivitate, englezii nu-l cunosc mai 
bine pe Shakespeare decît românii pe Eminescu şi probabil că, 
procentual, numărul românilor care chiar îl citesc pe Eminescu 
fără să fie constrînşi s-o facă nu diferă dramatic de numărul 
germanilor care îl citesc pe Goethe — sau al italienilor care îl 
frecventează pe Dante — pentru că aşa doresc ei. Nu are sens să 
ne isterizăm, de vreme ce ştim (de mult) că arta înaltă este eli- 
tistă. Oamenii de cultură reprezintă, dintotdeauna, o minoritate. 
Or, vremurile pe care le trăim sînt mai mult decît favorabile 
minorităţilor (de orice fel). Apoi, des-centrarea, fragmentarea, 
disoluția postmodernă a tiparelor nu este, în esenţă, foarte 
diferită de distrugerea altor canoane din istoria culturală a uma- 
nității. lar cultivarea fragmentului este nu atît simptomul unei 
fascinatii pentru disparitate în sine, cît răspunsul (nesfielnic şi 
ambițios) la o provocare, e o strategie (demonstrativă) de iden- 
tificare a stejarului în sîmburele de ghindă, de determinare a 
formulei ADN-ului prin cercetarea unei singure celule (sau a 
unui grup infim de celule) — cu riscul ca ardoarea analitică să 
dislocuiască efortul înțelegerii integratoare; informaţia se spe- 
cializează excesiv, se atomizează şi se concentrează halucinant 
(şi frustrant). 

Într-un asemenea context, demersul hermeneutic aplicat 
la literatură (în speţă, la opera lui Eminescu) — şi la cultură, în 
genere — se cuvine (credem noi) să se supună Zeitgeist-ului. Pe 
lîngă pasiune, fundamentare ştiinţifică, rigoare, stäruintä, el 
trebuie să implice, deopotrivă, flexibilitate, abilitatea de a se 
adapta situaţiei fără aroganță ori condescendentä. Intrarea in 
joc şi recursul la seducţie pot fi, realmente, modalități mai efici- 
ente de cucerire decît seriozitatea docta şi intransigenta metodo- 
logică. Enciclopedia zmeilor (Humanitas, 2002), „întocmită de 
Mircea Cărtărescu” (şi ilustrată de Tudor Banuş), se impune în 
acest sens ca o cale valabilă (şi, în plus, incitantă) de accedere 
(a elevilor/studentilor — însă nu numai a lor) la un Eminescu viu 
şi vibrant. De la un capăt la altul (inclusiv coperţile), cartea este 
o provocare sugubeatä si (la nivelul textului scris, cu precădere) 
inteligentă, rafinată. Cu har şi cu umor, teoreticianul/istoricul 
postmodernismului românesc desfăşoară un discurs impecabil 
structurat, sclipitor stilistic, plin de nerv — care se instituie într-o 

subtilă, convingătoare şi deloc duios-larmoaiantă pledoarie 
pentru marea literatură şi pentru cultura românească. Citatele şi 
parafrazele eminesciene, aluziile la receptarea ternă a operei lui 
Eminescu abundă în text. Uneori, referintele acestea se grupează 
în insule de eminescianism autentic, superior, recuperat (prin 
ironie de cea mai bună calitate) din epigonismul sentimentaloid, 
jenant — şi exasperant. 

Una dintre cele zece poveşti exemplare despre Tarimul 
Întunecimii locuit de zmei (continentul subteran numit de 
oameni — ni se spune — şi Walhalla, şi Shambala, şi Agartha, ori 
Celălalt Tarim) este Zurba lui Zurbalan, zmăul din Quatr’a, un 
cîntec epic pornit parodic sub patronajul lui Homer, dar 
articulat ingenios pe repere eminesciene recognoscibile (cu 
delectare) de către cititorul avizat. Burlesca (şi foarte suculenta) 
relatare a aventurilor unui zmeu netot şi belicos, care sfirşeşte 
fulgerat de revelația „Dragostei dumnezeieşti”, este o spirituală 
etalare de argumente în favoarea adîncirii (serioase!) în studiu — 
al poeziei lui Eminescu, al literaturii universale, al filosofiei, al 
ştiinţelor exacte sau al esoterismului. Imaginarul romantic dez- 
lănţuit (turnat ireprosabil într-o prozodie riguros clasică) se 
contaminează /a vedere cu derizoriul/rizibilul unei serii de ati- 
tudini şi dispoziţii caracteristice „societăţii de consum” din 
România (pre- sau post-decembristă). 

Text ambivalent, Zurba lui Zurbalan apelează mai ales 
cititorului adolescent (ca dispoziție sufletească, măcar!) prin 
aerul de zeflemea simpatic teribilistä, „camuflată” de obtuzitate 
şarjată; totodată, îl provoacă să lămurească puncte intenționat 
obscure (plasate strategic) şi îi dezvăluie pe îndelete o intertextu- 
alitate bogată, eterogenă şi cuceritoare. În formă genuină sau 
(uşor — alteori substantial) manipulată, (arhi)cunoscute frinturi 
de rostire eminesciană şi elemente constitutive ale imaginarului 
poetic eminescian nu numai ca se regăsesc in hipertext, dar se 
adună cu (alt) sens şi fuzionează într-o viziune de o forță 
copleşitoare, a cărei incontestabilă coerenţă dă (calculat) aceiaşi 
fiori ca şi terifianta şi irepresibila energie vitală a monştrilor 
creați prin iresponsabile şi insolente experimente (mai mult sau 
mai putin) ştiinţifice. 

Ocurente precum aste, aripe, atuncea, cee(a)laltä, 
feresti, mătasă, planeti, rosa, zmău evocă (intenţionat cliseistic) 
imaginea fermecător desuetă şi „provincială” a unui Eminescu 
iubit (chiar adorat) — cu toate că grăieşte moldoveneşte — de 
multi români sentimentali, dar, în universul fictional conservat 
de povestitorul Meer-Tscha în ampla lui Zurbă inelară („vestit 
ciclu epic din literatura zmeiască originală”), conturează 
dimensiunea mitică, fabuloasă, tradiţională, nobilă (cultivată cu 
sträsnicie de toți zmeii) — pe care se altoieşte anacronic (si 
dizolvant) elanul (plin de voluptate) către un orizont spiritual 
„actualizat”, guvernat de sclipiri înşelătoare, calpe, de duzină. 
În paradigma eminesciană a rocilor şi cristalelor (preţioase), 
integrată într-o panoramare minuțioasă a exteriorului şi interio- 
rului construcţiilor splendide, grandioase (de tip castel/palat — 
cetate), alături de marmură, porfir, briliant, nestemată, opal, 
safir pătrund materialele de predilecție ale unei alte epoci: 
cuarțul, sticla, strasul — de la care se alunecă, pe nesimţite, spre 
elemente tot mai accesibile, mai uşoare şi mai amorfe: poleială, 
staniol, plastic, indubitabile embleme ale glorioasei civilizaţii a 
kitsch-ului. 

Contaminarea sacrului/exemplarului cu profanul/derizoriul 
se extinde la nivel de sintagmă, expresie, imagine (de an- 
samblu). Ecouri eminesciene alterate răzbat din versuri în care 
viziunea sublimă, exaltat-eterică este substituită de una degra- 
dată, vulgară, burlescă: „Acolo, în Quatr'a sfintä, se născu 
printr-un miracul / Un pruncut de zmău ce chipul îl avea ca 
însuşi dracul, / Ochii răi, urechi ciulite, colții îi ieşeau prin 
buze... / Vă inchipuiti mindria norocoasei de lehuze.”; ,,Scor- 
pioni cu zece coade, Feti-Frumosi cu stea in frunte / Pe turbatul 
fiu al Quatr’ei nu cutează să-l înfrunte, / Incit ne-ntrebäm cu 
ciudă, cum se-ntreabă naratorii, / Dacă tot asa vom duce-o, din 
victorii în victorii, / Pîn-la capat.”; „care cum plecat-a, şi-a lăsat 
a sale oase / Prin coclauri neumblate, prin prăpăstii fioroase / 
Unde zuuuzele-mblănite i-au găsit şi le-au scos ochii, / Ca 
dovadă de ce suflet stă în pieptii unei rochii...”; ,,Vijul ridică 
alene genele ce-s lungi de-un metru / Cu toiagul”. Degradarea 
(accentuată) a sacrului este un fenomen generalizat în peisajul 
cultural zmeiesc: Hilozois, poetul naţional, este doar o vagă 

(deşi prestigioasă) amintire, epitomizată de data naşterii sale — 
aşadar, de un biografic „redus la esențe”; de poezie se ocupă 
alții — harnicul „poet laureat” (însărcinat să scrie ode şi omagii) 
şi (numai „de amorul artei”) asa-numitii puah (nişte ratati, în 
percepția comună). 

În Zurba lui Zurbalan, motivul spaţiului paradisiac emi- 
nescian (tutelat de zîna Dochia, de Miradoniz, ori de Selene) 
degenerează într-o formă absurd-coşmarescă: „Îşi durase vizu- 
ina-n labirintele spăimii / Ale unei mlastini putrezi, cu păianjeni 
transparenti / Si tintari cît cormoranii, invirtindu-se dementi.”; 
„Aşadar, [...] ajunse zmăul / La Kokorro, cetätuie aşezată pe 
pîrăul / Limpede de-acid sulfuric, plin de peşti din marmuri 
moi”. Dacă visätorul, idealistul Miron este fascinat la modul 
absolut de frumoasa fără corp, Zurbalan cel aprig şi zevzec, 
insensibil la semne şi avertismente, rămîne cu totul opac la 
revelarea ideilor pure — drept care este sancționat la modul buf: 
„Traversă un rîu de lacrimi, apoi altul de pelin. / Sui muntele de 
sticlă şi în vîrf găsi o casă, / Lîngă ea un nuc cu frunza palidă şi 
viermănoasă, / Ce nu da nici pic de umbră, parcă n-ar fi existat. 
/ Nucile-n cămaşă verde putrezeau în înserat. / Zmăul s-apucă 
de trunchiul nucului, ca să-l smucească / Dar era numai stafie, 
nu tu sevä, nu tu iascä, / Aer doar stringeai în braţe. Cătrănit, 
săltă matrakul / Si lovi cu dușmănie, dar atunci dădu de dracul, / 
Fiindcă gheoaga străbătuse prin copac, lovise-n sol / Şi zvicnise 
drept in capul zmăului. Sună a gol / Ca un clopot de aramă.” 
Insistînd să captureze, cu orice preţ, Pasărea Distrugătoare 
(trofeul cerut de Elvilla, fiica lui Hydro Førr, regele din 
Kokorro), faimosul zmău din Quatr'a ajunge să zărească o alta 
lume, închipuită/definită de veghea astrilor, de transparente 
cristaline, de străluciri luxuriante şi pline: raiul eminescian — pe 
care se suprapun excesiv embleme mitice eterogene: „nucile 
căzură prin otava de mătasă. / Zurbalan cu buzduganul le zdro- 
beşte cîte una / Si din ele el moseste cerul, stelele şi luna / Unei 
alte lumi, cu lacuri limpezi şi nisipuri de-aur, / Lume-n care 
stau alături o licornă şi-un centaur, / Smältuit blazon ce-n vise 
iti apare doar, cînd eşti / Însetat de armonia tandră-a sferelor 
cereşti”. De altfel, supralicitarea (pînă la epuizare, uneori) a 
resurselor mitice/simbolice este hilar prevestită în partea intro- 

ductivă a poveştii, unde defilează (conectate cu „profundă” 
înțelegere, cu convingere şi cu morgă „ştiințifică”) varii 
referințe la cele şapte minuni ale lumii antice, la „planetele” 
zodiacale, la centrele energetice c(h)akras, la spectrul luminii, 
la cetățile durate de zmei în spaţiul subpamintean pe care îl 
stăpînesc: „Şapte sunt minuni, şi şapte sunt planeti, se zice, -n 
ceruri, / Şapte centre de putere înşirate, giuvaeruri, / Pe coloana 
vertebrală, luminînd curcubean. / Şapte sunt cetăți în vastul teri- 
toriu subteran.” 

Năvalnica expediție a lui Zurbalan, lipsită de noimă 
fiind, sfirşeşte năprasnic pentru „erou”, iar posteritatea lui o 
receptează/înregistrează exact cum se cuvine: „epitaful” grobi- 
anului ambițios şi lipsit de scrupule, pornit într-o căutare (quest) 
care nu e a lui, pentru care nu are chemare, este „ecuaţia poe- 
tică” a unui amor tip Tanfa şi Costel. Ca în poveştile perrauldiene 
(care numai par să expliciteze ,,invatamintele de tras”), ade- 
värata morală este disimulată — şi sarcasticä. Quatr’a îşi are 
cetăţenii, eroii, poeţii, zeii pe care şi-i făureşte — şi destinul pe 
care îl merită. 


Abstract 


Spectacular and full of zest, lavishly illustrated by Tudor 
Banus, Mircea Cartarescu’s tongue-in-cheek Encyclopedia of 
Ogres (Humanitas, 2002) defies intellectual inertia and preju- 
dices in a hilarious, delightful and provocative (although de- 
ceivingly simplistic) way. Innocent and ,,harmless” as it might 
seem at a first (superficial) glance, this beautiful, sumptuos 
artefact apparently intended for the (very) young proves to be 
addressed, in fact, to a (much) larger audience (including stern 
and more sophisticated readers). Throughout the ,,collection of 
tales” forming the second section of the „treatise” Eminescu is 
often alluded to by using words, phrases and poetic images 
instantly recognizable as (or ,,sounding like”) his, as well as by 
making indirect (but transparent) references to his being 
confiscated by a manipulative posterity: the cult of Hilozois, 
„the national poet” of the ogres, revered in all their major cities 

(„the Seven Jewels”, of which Quatr’a is the most magnificent), 
echoes the grotesque and senseless devotion to the aloof and 
inexpressive idol that Romanians seem to have turned Emi- 
nescu into. Dripping with mockery and sarcasm fuelled by such 
a revolting alienation, M. Cartarescu’s otherwise relaxed, humo- 
rously non-judgemental, really charming book is a convincing 
invitation to thoroughly explore (and enjoy!) literature, arts and 
sciences, in general, but it also challenges us all to reassess (and 
reconstruct) our grasp of a poetry (and a poet) so frequently 
said to have shaped modern Romanian sensitivity. 


Poezia ca manifestare a sacrului la Eminescu 


Puiu IONIȚĂ 


Toţi teoreticienii fenomenului religios‘, fie ei de orientare 
sociologică, rationalista sau fenomenologică, au ajuns în cele 
din urmă la concluzia că sacrul este o realitate obiectivă, invi- 
zibilă, transcendentă şi misterioasă, care structurează conştiinţa 
şi dă sens vieţii. Conform etimologiei (gr. hag-, hagios, lat. 
Sak-, sacer), sacru înseamnă „ceea ce e real, ceea ce conferă 
caracter real”, deci o realitate, în raport cu care lumea vizibilă 
este iluzorie. Element comun al tuturor religiilor, sacrul desem- 
nează realitatea absolută, esența divinității, sfintenia ce reali- 
zează unitatea dumnezeirii. Omul nu poate exista fără sacru”, 
care îi este temei ontologic şi orizont spiritual. Mai mult sau 
mai putin conştientă, relaţia cu transcendenta este trădată de 
toate aspectele comportamentului uman. Pentru omul arhaic 
orice activitate avea o semnificaţie religioasă, inclusiv munca şi 
vânătoarea, desfăşurate ca un ritual, sau întrecerile sportive, care 
erau întotdeauna dedicate unui zeu. Aceeaşi nevoie de sacru 
există şi la omul modern — doar că acum sacrul este mai greu de 
perceput, căci este camuflat în profan. 

Fiind realitate transcendentă, „cel cu totul altul” (das 
Ganz andere’), sacrul survine în viata omului prin revelaţie — ca 
hierofanie. Obiectele hierofaniei, adică cele prin care sacrul 
irupe în profan, devin simboluri. Deşi are o formă concretă (0 
piatră, o pasăre, un arbore), simbolul este purtătorul unei 


! Vezi J. Martin Velasco, Introducere în fenomenologia religiei, traducere de 
Cristian Bädilitä, Editura Polirom, Iasi, 1997. 

? Julien Ries, Sacrul în istoria religioasă a omenirii, traducere de Roxana 
Utale, Editura Polirom, Iasi, 2000, p. 231. 

SR. Otto, Sacrul, traducere de Ioan Milea, Editura Dacia, Cluj-Napoca, 1996, 
p. 34. 

semnificaţii care deschide un alt plan — al supranaturalului şi al 
sacralitatii. Ca vehicul al supranaturalului, el are întotdeauna o 
funcție poetică, dar nu trebuie înțeles doar ca un procedeu 
literar, ci ca o formă originară a poeticului, calitate care atestă 
unitatea dintre poezie, mit şi religie. Arta, ca de altfel orice 
aspirație prin care se refuză lumea naturală, apare ca o expresie 
a sacrului, căci în tot ceea ce e frumos se manifestă chemarea 
unei transcenderi. 

În al său Eseu despre creaţia artistică”, Liviu Rusu reduce 
teoriile privind natura artei la trei: prima teorie explică opera de 
artă prin inspiraţie — prin iluminare mistică artistului i se reve- 
lează lucruri supranaturale — , a doua vede creaţia ca o descărcare 
a functiunilor psihice, care, la artist, sunt deosebit de intense, iar a 
treia pune accentul pe mestesug — forța creatoare derivă dintr-o 
anumită capacitate tehnică. Dintre toate cele trei teorii, prima are 
cea mai solidă susţinere, atât în rândul creatorilor, cât şi în cel al 
teoreticienilor. De la Homer până la Rilke şi de la Platon până la 
Heidegger, ideea că inspiraţia e de natură divină este exprimată 
cu multă convingere. De multe ori această idee este înțeleasă ca 
implicită, ca firească, alteori este amplu şi ingenios argumentată, 
căci devine principiu estetic fundamental. Aşa se întâmplă în 
romantism, unde poezia înseamnă taină revelată, serviciu divin, 
iar poetul e considerat mag, sacerdot sau profet. Nici un alt curent 
nu a insistat atât de mult asupra caracterului sacru al creaţiei. 
Conform esteticii romantice, opera de artă poartă în sine adevărul 
imuabil şi sempitern, iar creatorul ei reiterează, prin gestul său, 
actul demiurgic. Creaţia este inspirată”, mistică, edificatoare şi 
teurgică, este o modalitate prin care sacrul se revelează. Hegel 
pune semnul egalității între arta romantică şi cea creştină, 
văzând-o ca pe o sinteză între arta simbolică (orientală) şi arta 
clasică (greacă şi latină). La fel ca religia şi filosofia, arta apar- 


+ Liviu Rusu, Eseu despre creația artistică, traducere de Cristina Rusu, 
Editura Ştiinţifică şi Enciclopedică, Bucureşti, 1989. 

$ Termenul are astăzi o acceptie foarte largă, dar trebuie reamintit că, în limba 
latină, inspiro înseamnă „a insufla” şi are etimologie comună cu spiritus (lat. 
spiro = „suflu”, „suflet”). 

tine, după Hegel, sferei absolute a spiritului şi nu are alt obiect 
decât pe Dumnezeu“. 

Romantismul este mai mult decât un model estetic sau o 
filozofie: este un mod de a fi. El nu se învaţă şi nu se imită, ci se 
conştientizează şi se dezvoltă, pe baza unor puternice afinități 
structurale. Este un dat şi nu poate fi asumat prin aderenţa la o 
doctrină. În acest cadru trebuie înțeleasă şi apartenenţa lui Emi- 
nescu la romantism. ÎI ducea către acest curent o predispozitie pe 
care şi-a descoperit-o probabil în vremea studenției, trăind nemij- 
locit într-un mediu germanic impregnat de romantism. Întâlnirea 
cu filosofia şi estetica romantică nu a făcut decât să cultive şi să 
consolideze această predispozitie. 

E de presupus că, după experienţa de la universităţile din 
Viena şi Berlin, unde exista o bună tradiție romantică (în urmă 
cu câteva decenii, A. W. Schlegel tinuse aici celebrele sale 
prelegeri Uber schâne Literatur und Kunst), Eminescu ştia ce 
înseamnă romantismul față de care îşi exprima ataşamentul 
total în Eu nu cred nici in Iehova. În acest text datând din 1876, 
poetul relativizează credința (fără a repudia sacrul, pe care 
dimpotrivă îl potenteazä accentuându-i misterul: „Toate-aceste 
taine sfinte /... În zadar gândeşti...””) şi diversele formule reli- 
gioase ori estetice pentru a absolutiza romantismul, adică 
tocmai crezul său artistic: 


„Şi fiindcă în nimica 

Eu nu cred — o, dati-mi pace! 
Fac astfel cum mie-mi pare 
Si faceţi precum vă place. 


Nu mä-ncântati nici cu clasici, 
Nici cu stil curat şi antic — 
Toate-mi sunt de o potrivă, 

Eu rămân ce-am fost: romantic.” 


ê Georg Wilhelm Friedrich Hegel, Prelegeri de estetică, traducere de D. D. 
Rosca, vol. I, Editura Academiei R. S. R., Bucuresti, 1966, p. 108. 

7 M. Eminescu, Opere, vol. I, Editura Univers Enciclopedic, Bucureşti, 1999, 
p.388. 

8 Ibidem. 


STUDII CULTURALE COMPARATE 73 


Eminescu nu-şi mărturiseşte aici necredinta, aşa cum s-a 
spus adesea, ci agnosticismul, întărind, ca în multe alte rânduri, 
ideea că răspunsul său la marile provocări ale spiritului este 
unul liric. „Romantic” înseamnă pentru el poetic în cel mai înalt 
sens, opțiune supremă şi definitivă, cale de cunoaştere opusă ra- 
tiunii, „gândului”, care „nimic în lume schimbă”. Alegerea unui 
model poetic implică opţiunea pentru un model ontologic şi cos- 
mologic, în cazul romantismului, modelul cosmologic platoni- 
cian’. Poetul îmbrățișează crezul romantic cu un devotament 
mistic. Poezia l-a ales: îi este drum, ideal şi destin. 

Deşi risipită prin întreaga operă şi articulată nesistematic, 
concepţia estetică eminesciană are semnificaţia unui gest fon- 
dator. Alături de opera pe care a generat-o, această concepţie are 
meritul de a fi dat romantismului european o dimensiune româ- 
nească şi limbii române un prestigiu universal. Pentru prima 
dată la noi, limbajul poetic devine preocupat de sine, reflexiv, 
autoreferential, iar discursul poetic se transformă în metadis- 
curs. Opera lui Eminescu nu poate fi citită decât în cheie ro- 
mantică, iar profilul acestei chei este reprodus cu fidelitate de 
elementele ce alcătuiesc arta sa poetică. 

Încă din perioada de început a creaţiei, poetul simte 
nevoia să traseze coordonatele estetice ale scrisului său. La 
numai 20 de ani, el încearcă în Epigonii o primă profesiune de 
credință, definindu-se în raport cu arta înaintaşilor şi cu cea a 
contemporanilor. Cu toate neajunsurile semnalate de critică — 
exagerarea valorii înaintaşilor (T. Maiorescu), ambiguitatea 
textului şi separarea artificială a părților aflate în antiteză (A. 
Guillermou), retorismul şi tendentiozitatea (Călinescu), irele- 
vanta titlului şi absenţa unui simbol unificator (D. Caracostea) — 
această poezie rămâne un reper important în creaţia 
eminesciană. Două aspecte o fac să suscite mereu şi mereu inte- 


? „Prezenţa modelului cosmologic adoptiv rămâne însă, de obicei, inconsti- 
entă. Romantismul, de exemplu, dezvoltă un model cosmologic platonician, 
depăşit de ştiinţa europeană încă din secolul al XVII-lea, valabil însă nu numai 
la nivel poetic, ci şi la nivel ontologic, ca patrie cosmică adoptivă a spiritului.” 
Ioana Em. Petrescu, Eminescu. Modele cosmologice şi viziune poetică, Editura 
Minerva, Bucureşti, 1978, p. 15. 

resul: calitatea de matrice care contine in nuce dominantele 
întregii opere, şi cea de artă poetică. 

Ceea ce ne interesează aici este tocmai caracterul de artă 
poetică. Textul Epigonilor este, cum ar spune Umberto Eco, o 
maşină de produs interpretări, căci de-a lungul timpului a soli- 
citat intens imaginația criticilor. Dificultatea pătrunderii lui ar 
putea fi explicată prin imposibilitatea de a ajunge, dincolo de 
inlantuirea de gânduri şi de imagini, la ideea unică, la concept. 
Dar conceptul se revelează'", iar în absenţa lui textul devine 
opac. Pentru a depăşi aceste neajunsuri, ar trebui să avem în 
vedere faptul că poemul în discuţie este, înainte de orice, o artă 
poetică. Privită din această perspectivă, ideea unică, acel ceva 
esenţial care dă echilibru structurii şi asigură coeziunea părților, 
este mai uşor de perceput. Doar astfel se poate ajunge la o inter- 
pretare corectă a antitezei fundamentale a poeziei, reprezentată 
de contrastul dintre poezia înaintaşilor şi cea a contemporanilor. 
Acestui contrast i s-au asociat cearta dintre antici şi moderni în 
care un rol determinant revine factorului patriotic şi politic (G. 
Călinescu), teza schilleriană cu privire la poezia naivă şi cea 
sentimentală (D. Caracostea), opoziţia dintre credință şi con- 
ştiinţă sau dintre artă ca limbaj natural şi artă ca limbaj artificial 
(Joana Em. Petrescu), ruptura dintre trecutul luminat de credință 
şi prezentul sceptic şi înjosit sau dintre trecutul mitic şi prezen- 
tul abandonat istoriei (Rosa Del Conte). Elementul comun al 
acestor opinii îl constituie faptul că toate sesizează în centrul 
poeziei o idee estetică. Şi, fireşte că de aici trebuie plecat, întru- 
cât esteticului 1 se subordonează toate celelalte idei şi semnificații. 

Eminescu opune, aşadar, două moduri de a face literatură 
şi, implicit două concepții estetice (aspectele istorice, culturale, 
patriotice, politice, morale etc. sunt secundare). După cum re- 
zultă şi din scrisoarea trimisă la Convorbiri o dată cu textul, el 
apreciază la înaintaşi nu producţia în sine (deşi astăzi putem 
spune că cei mai multi dintre autorii omagiati — A. Pann, I. 
Heliade-Rădulescu, Gr. Alexandrescu, D. Bolintineanu, C. 
Negruzzi, V. Alecsandri — nu sunt tocmai mediocri comparativ 


10 Gabriel Liiceanu, Jurnalul de la Păltiniş, Editura Humanitas, Bucureşti, 
1991, p. 133-135. 

cu Nicoleanu, Schelitti sau Matilda Cugler, mentionati ca epi- 
goni), ci atitudinea lor estetică. Eminescu îi exaltă pe scriitorii 
din generaţia trecută pentru lucruri care tin tocmai de modul 
romantic de a fi: ei cred în scrisul lor, aspiră către idealitate, se 
lasă cäläuziti de înţelepciune, au puterea de a simți şi norocul de 
a visa, au capacitatea de a recrea, prin cuvânt, lumea — sunt 
nişte vizionari a căror inimă vibrează ca o liră. Limbajul poetic 
utilizat tine de recuzita romantică, iar vocabularul provine din 
sfera simbolismului religios: „zilele de-aur a scripturilor ro- 
mâne”, „cu izvoare-ale gândirii şi cu râuri de cântări”, „delta 
biblicelor sânte, profetiilor amare”, „adevăr scăldat în mite”, 
„sânta candel-a sperării”, „preot deşteptării noastre, semnelor 
vremii profet”, „umbră dulce cu de-argint aripe albe”, „el re- 
voacă-n dulci icoane a istoriei minune”, „spusa voastră era 
santa şi frumoasă”, „voi, pierduţi în gânduri sânte”, „voi... 
plutind pe aripi sânte printre stelele senine”, „Cu-a ei candela 
de aur palida intelepciune,... lumina a vieţii voastre drum de 
roze semănat”, „Ochiul vostru vede-n lume de icoane un palat”, 
„sufletul vostru: un înger, inima voastră: o liră”, „sfinte firi 
vizionare, ... ce creaţi o altă lume pe-astă lume de noroi”. Frec- 
venta cuvântului „sfânt”/„sacru” (prezent în nouă contexte dife- 
rite) nu este întâmplătoare şi, corelată cu folosirea insistentă a 
altor termeni din aceeaşi zonă semantică (de exemplu „icoană”, 
în paralel cu „tablou” şi „imagine”), ne îndreptäteste să credem 
că pentru Eminescu poezia este, ca pentru orice romantic 
adevărat, o manifestare a divinului. Relevantă în acest sens este 
definiția din ultima strofă, unde poezia apare ca o cale diferită 
de cea a cunoaşterii discursive: 


„Ce e cugetarea sacră? Combinare măiestrită 
Unor lucruri nexistente; carte tristă şi-ncâlcită, 
Ce mai mult o încifrează cel ce vrea a descifra. 
Ce e poezia? Înger palid cu priviri curate, 
Voluptuos joc cu icoane şi cu glasuri tremurate, 
Strai de purpură şi aur peste tirana cea grea.”"! 


1! M. Eminescu, op. cit., vol. L p. 91. 

Îngerul este mesagerul divinității şi purtătorul atributelor 
sacre, icoana este o imagine sacră, care face vizibil chipul divin, 
purpura este roşul sacru, simbol al inimii, al ştiinţei şi al cunoas- 
terii esoterice!?, aurul este simbol al absolutului, al cunoaşterii 
si al nemuririi”. Apelând la aceste simboluri pe cât de roman- 
tice pe atât de universale, poetul sugerează că puterea prin care 
poezia transfigurează realul vine din cer şi nu este o facultate a 
omenescului, că poetul este al poeziei, şi nu invers, după cum 
„nu noi suntem stăpânii limbii, ci limba e stăpâna noastră”!*. 
Aceeaşi idee este magistral exprimată în câteva versuri din 


Memento mori: 


„Solomon, poetul-rege, tocmind glasul unei lire 
Şi făcând-o să răsune o psalmodică gândire, 


Moaie-n sunetele sfinte degetele-i de profet;”!5 


Poetul-profet este el însuşi un instrument, ca şi lira. El 
doar face să răsune un cântec ce-şi are izvorul nu în el, ci în 
gândirea divină. Dar pentru a se apropia de gândirea divină, de 
sacru ca sursă a poeticului, artistul are nevoie de credinţă. 
Credinţa echivalează aici cu imaginaţia creatoare, cu inspiraţia, 
şi lipsa ei este cauza decăderii artei contemporane, care devine 
un joc facil, ce nu angajează eul profund al creatorului. Numai 
credința poate racorda sufletul artistului la vibrația cosmică a 
Poeziei. Fără credinţă, orice creație îşi pierde substanţa. Este o 
idee fundamentală în Epigonii, dar şi în alte poezii. Între 
acestea, Dumnezeu şi om: 


„Azi artistul te concepe ca pe-un rege-n tronul său, 
Dară inima-i deşartă mâna-i fină n-o urmează... 
De a veacului suflare a lui inimă e trează 

Şi în ochiul lui cuminte tu eşti om — nu Dumnezeu. 


12 Jean Chevalier, Alain Gheerbrant, Dicţionar de simboluri, vol. III, Editura 
Artemis, Bucureşti, 1995, p. 171-174. 

15 Ibidem, vol. I, p. 154-157. 

4 M. Eminescu, Fragmentarium, Editura Ştiinţifică si Enciclopedică, Bucu- 
reşti, 1981, p. 241. 

15 M. Eminescu, Opere, vol. I, Editura Univers Enciclopedic, Bucuresti, 1999, 
p. 397. 

Azi gândirea se aprinde ca şi focul cel de paie — 
Ieri ai fost credința simplă — însă sinceră, adâncă, 
Împărat fuşi omenirei, crezu-n tine era stâncă... 
Azi pe pânză te aruncă ori în marmură te taie.” '° 


În discursul poetic şi poetizant din Epigonii se pot dis- 
tinge două registre: unul elogios şi optimist pentru înaintaşi, 
altul critic şi pesimist pentru contemporani. Ne-am putea între- 
ba, fireşte, care din cele două voci aparţine autorului, care îl 
defineşte ca artist? Răspunsul îl aflăm din ultimele strofe, unde 
timbrul eminescian îşi încheagă disonanta-i fundamentală: pe 
de o parte, fascinația pentru trecut, cu admiraţia pentru poezia 
sinceră, „neconştiută” şi străbătută de credinţă a predecesorilor, 
pe de altă parte, dezavuarea prezentului, cu poezia sceptică, 
„trezită”, rece şi minată de dezamăgire a congenerilor. Această 
tensiune între credința că poezia îl poate mântui şi repudierea 
pesimistă a oricărui sens al vieţii se va menține până la sfârşit. 
În ce măsură pesimismul, tristeţea şi dezabuzarea, ca forme 
grave ale melancoliei tin de romantism, este o altă discuţie. 
Putem observa doar că pesimismul extrem din Rugăciunea unui 
dac seamănă cu unele tribulatii ale poeziei mistice, pe care ro- 
manticii germani au avut-o ca model. 

Deşertăciunea vieţii (temă veterotestamentară, budistă, 
schopenhaueriană, foarte dragă poetului) este, în finalul poeziei, 
poeziei sentimentul care domină, nimicind orice inițiativă: totul 
(conform unei variante, ştiinţa) e o convenţie, filosofia este abi- 
litatea de a mânui „lucruri nexistente”, oamenii îşi creează 
sisteme de iluzii, dând nimicului valoare de simbol şi amăgin- 
du-se că realitatea goală înseamnă ceva. În acest context, poezia 
devine „joc voluptos” (epitetul „voluptuos” trimite la teoria 
kantiană a plăcerii contemplative ca temei al judecății estetice) 
prin care lumea este idealizată. Ideea poeziei ca transfigurare a 
realului (termenul ni se pare cu atât mai potrivit, cu cât sensul 
originar era unul mistic şi religios — e vorba de transfigurarea 
lui lisus pe muntele Tabor, cauzată de lumina necreată care s-a 
revărsat asupra lui, schimbându-i înfăţişarea) este reluată de 


16 Ibidem, p. 477. 

mai multe ori, iar în ultima strofă este asociată ideii de poet 
vizionar (poeta vates): 


„Rămâneţi dară cu bine, sînte firi vizionare, 
Ce faceati valul să cânte, ce puneati steaua să zboare, 


Ce creaţi o altă lume pe-astă lume de noroi;”!? 


Că poetul este un profet a cărui cântare e destinată doar 
initiatilor ni se spune şi în Odin şi Poetul. Poezia nu este o 
dulce fantezie pentru uzul cucoanelor şi al filfizonilor, ci „foc 
sânt”, născut din adânca durere a sufletului. Aici îl aflăm pe 
Poet stând de vorbă cu Odin (zeu creator având puteri magice şi 
poetice — un Apollo al Nordului) şi cu ceilalţi zei ai Valhalei. 

În faţa bătrânului zeu, Poetul se prezintă ca un erou, ca 
un exponent al neamului său, revoltat, precum Moise odinioară, 
de micimea contemporanilor: 


„„ — Am răsărit din fundul Mării Negre, 
Ca un luceafăr am trecut prin lume 
In ceruri am privit şi pe pământ 


De cântec este sufletul meu plin.”"* 


Dimensiunea eroică a poeziei ţine de o tradiție mitică şi 
orfică preluată integral de romantism şi este accentuată, aici, de 
întâlnirea, în Valhala, dintre Poet şi Decebal. Precum în multe 
alte texte, eroicul apare ca termen contrastant fata de prezentul 
degradat, ca o modalitate de a transcende istoria. 

Odin şi Poetul este un poem al regresiunii în timpul mitic, 
al călătoriei către Patria divină a Poeziei — temă romantică ce 
aminteşte de eternul peregrin al poeziei mistice. Tot din poezia 
mistică vin alte două elemente. Mai întâi, este vorba de nevoia de 
pacificare, de liniştire'”, ca stare premergătoare inspiraţiei. Adre- 
sându-se Poetului, Odin îi spune că izvorul poeziei nu e durerea, 
care, ca strat superficial al sufletului, trebuie depăşită, ci liniştea: 


"Ibidem, p. 92. 

'8 Ibidem, p. 386. 

1 Liniştirea prin asceză, contemplatie şi golire de sine (kenosis) este o condiţie 
esențială a unirii mistice, fapt subliniat chiar de numele unui curent din mis- 
tica răsăriteană — isihasmul (gr. isihii = „linişte”, „pace”). 

„Nu crede că-n furtună, în durere, 
În arderea unei păduri bătrâne, 
În arderea şi-amestecul hidos 
Al gândurilor unui neferice 
E frumuseţea. Nu — în seninul, 
În liniştea adâncă sufletească, 
Acolo vei găsi adevărata, 

Unica frumusete...””° 


Al doilea element mistic atribuit poeziei ar fi asocierea ei 
cu iubirea. După ce bea „auroră” din cupa de aur a lui Odin, 
Poetul poate să intre în paradisul zeului unde întâlneşte o copilă 
fermecătoare cu păr de aur — ființă angelică, întrupare a Poeziei 
şi a Iubirii: 

» — O, zână, nu de frică, de plăcere 
Tremură-n mine sufletul meu bolnav. 
Să cânt? Dar oare la a ta privire 
Nu amuteste cântul de-admirare — 
Nu eşti un cântec însăşi — cel mai dulce, 
Cel mai frumos, ce a fugit vreodată 
Din arfa unui bard? O, fecioară, 

Vin’ lângă mine să mă uit în ochii-ti, 
Să uit de lume, ah! să pot uita 
Fierea cu care ei m-au adăpat 
În lume.” 


Divinitatea, iubirea şi poezia sunt termeni ai unei triade 
romantice de sorginte mistică (simbolizată, de exemplu, la 
Novalis, de „floarea albastră”), ce organizează o mare parte din 
materialul poetic eminescian. Notăm în treacăt doar că adesea 
iubita este „zână”, „înger”, „zee” şi că imaginea ei se confundă cu 
cea a Fecioarei (,,S-o să-mi răsai ca o icoană / A pururi verginei 
Marii”). În La o artistă, femininul se contopeste cu poeticul, 
fiind „cântare întrupată”, o „notă rătăcită / Din cântarea sferelor 
/ Ce eternă, nefinită / Îngerii o cântă-n cor”, iar în Scrisoarea 
IV, adorarea iubitei devine act de contemplatie estetică („De la 


20 M. Eminescu, Opere, vol. I, p. 387. 
>! Ibidem, p. 389. 

creştet la picioare s-o admiri şi s-o dezmierzi / Ca pe-o marmură 
de Paros sau o pânză de Corregio”). 

Puterea transfiguratoare a poeziei, aşadar harul creato- 
rului, este un dar al zeului, de care poetul s-a învrednicit, căci a 
fost ales. Se configurează astfel tema geniului, la care cugetă şi 
moş Iosif: „Căci de ce [nu] sunt toţi oamenii înţelepţi şi mari, 
gândea el, căci altfel sunt toți tot asemenea? Prin aceea se 
deosebesc pentru că unii au în ei o rază cerească care-i face să 
fie pătrunşi de puterea suprafirei a unei stele, iar ceilalți, născuţi 
din lut şi nefiind în legătură decât cu coaja pământului, sunt 
robi cu duhul şi fericiți numai atunci dacă oamenii insuflati prin 
mişcarea stelelor de Dumnezeu însuşi se pun în fruntea lor şi le 
prescriu destinele.” Poetul este rânduit de Dumnezeu drept 
călăuză spirituală a propriului popor. Nu putem trece cu vederea 
faptul că gândul eminescian întâlneşte aici filosofia heidegge- 
riană”. În Originea operei de artă, Heidegger consideră că 
poetul are o misiune divină: „Poetul însuşi stă între zei şi popor. 
El este cel aruncat în afară — afară, în acel spațiu intermediar 
între zei şi oameni.” Sau: „Poeţii sunt acei muritori care... dau 
de urma dispärutilor zei, rămân pe urma lor şi, astfel, le arată 
muritorilor de un neam cu ei calea ce duce spre schimbare... 
Elementul eterului potrivit pentru sosirea dispärutilor zei, sacrul 
adică, este urma zeilor dispăruți... De aceea, atâta vreme cât 
tine noaptea lumii, se cuvine ca poetul să rostească sacrul.””° 

Un alt poem în care se insistă asupra naturii divine a 
inspiraţiei este Memento mori. Aici poezia se confundă cu 
mitul, cu basmul, cu visul, cu noaptea, cu paradisul şi cosmosul, 
alcătuind o veritabilă artă poetică a romantismului: 


2 M. Eminescu, op. cit., vol. IL, p. 339. 

3 În mai multe rânduri, gândul poetului român prinde in voluta sa câte un 
concept heideggerian, lucru explicabil fie printr-un parcurs formativ asemă- 
nător (mitologia nordică, textele mistice, filosofia clasică, romantismul ger- 
man), fie prin intuiţie poetică (este de notorietate afirmaţia lui Heidegger cu 
privire la faptul că R. M. Rilke a intuit, în Sonetele către Orfeu şi Elegiile 
duineze, majoritatea conceptelor şi ideilor sale filosofice). 

# Martin Heidegger, Originea operei de artă, traducere de Thomas Kleininger 
şi Gabriel Liiceanu, Editura Humanitas, Bucureşti, 1995, p. 236. 

> Ibidem, p. 246. 

„Turma visurilor mele eu le pasc ca oi de aur, 
Când a nopţii întuneric — înstelatul rege maur — 
Lasă norii lui molateci infoiati in pat ceresc, 

Iară luna argintie, ca un palid dulce soare, 

Vrăji aduce peste lume printr-a stelelor ninsoare, 
Când în straturi luminoase basmele copile cresc. 


Mergi, tu, luntre-a vieţii mele, pe-a visării lucii valuri, 
Până unde-n ape sfinte se ridică mândre maluri, 

Cu dumbrăvi de laur verde şi cu lunci de chiparos, 
Unde-n ramurile negre o cântare-n veci suspină, 
Unde sfinții se preîmblă în lungi haine de lumină, 


Unde-i moartea cu-aripi negre si cu chipul ei frumos.””° 


Trebuie să remarcăm din nou asemănarea surprinzătoare 
a primului vers cu o celebră propoziţie a lui Heidegger: „Omul 
este un păstor al ființei.” Apoi, consemnäm din nou prezența 
vocabulei „sfânt”, ca atribut al poeticului, şi chiar ca subiect al 
său, alături de câteva simboluri mistice cum ar fi întunericul 
(noaptea) — lumina, moartea, soarele/aurul. 

Nucleul artei poetice eminesciene îl constituie evocarea, 
în acelaşi poem, a lui Orfeu. Orfismul nu este o doctrină este- 
tică, ci una religioasă, care înglobează poeticul ca modalitate 
esențială a ființei. Poezia nu poate fi separată de religie, întrucât 
religia este cea mai veche formă a poeticului”*. Poet primordial 
şi strämos al lui Homer, Orfeu era un „întemeietor de initieri şi 
de mistere”, un iluminat al cărui cântec mişca pietrele şi îmblân- 
zea fiarele. Orfismul este inerent viziunii mistico-romantice’”, 
în care se înscrie poetica eminesciană, viziune care se păstrează 
inclusiv într-un poem ca Memento mori, unde pesimismul 
poetului face ca lumea să pară o „panoramă a deşertăciunilor”, 


26 M. Eminescu, op. cit., vol. I, p. 391. 

7 M. Heidegger, Repere pe drumul gândirii, traducere de Thomas Kleininger 
şi Gabriel Liiceanu, Editura Politică, Bucureşti, 1988, p. 322. 

“% Immanuel Kant, Religia în limitele raţiunii pure, traducere de C.V. Butu- 
reanu şi Constantin Rădulescu-Motru, Editura Agora, Iasi, 1992, p. 81. 

? Mircea Eliade, Istoria credințelor si ideilor religioase, traducere de Cezar 
Baltag, Editura Univers Enciclopedic, Bucureşti, 1999, p. 34. 

30 Formula apare, cu un sens restrâns, la Rosa Del Conte, Eminescu sau despre 
Absolut, Editura Dacia, Cluj-Napoca, 1990, p. 154. 

o sumă de „mizerii repetate”, iar mitul orfic să capete conotaţii 
schopenhaueriene: 


„lar pe piatra prăvălită, lângă marea-ntunecata 

Stă Orfeu — cotul în razim pe-a lui arfă sfaramata... 
Ochiu-ntunecos şi-ntoarce şi-l aruncă aiurind 

Când la stelele eterne, când la jocul bland al mării. 
Glasu-i, ce-nviase stânca, stins de-aripa disperărei, 
Asculta cum vântu-nşală si cum undele îl mint”! 


Potrivit mitului, după moartea lui Orfeu, lira sa continuă să 
cânte cu aceeaşi putere, vrăjind întreaga natură. Semnificația 
majoră a mitului constă în înțelegerea poeticului ca esență a 
tuturor lucrurilor: a naturii cu toate regnurile ei, a istoriei ca lume 
a omului şi a tărâmurilor nevăzute cu toate lumile duhurilor şi 
misterelor. Ca principală modalitate prin care sacrul survine în 
lume, poezia este o punte între vizibil (profan) şi invizibil (sacru). 
Acest aspect fundamental al poeziei este accentuat de Eminescu 
într-un mod în care nici un alt poet român nu a mai făcut-o: 


„De-ar fi aruncat în haos arfa-i de cântări îmflată, 
Toată lumea după dânsa, de-al ei sunet atârnată, 

Ar fi curs în văi eterne, lin şi-ncet ar fi căzut... 
Caravane de sori regii, cârduri lungi de blonde lune 
Şi popoarele de stele, universu-n rugăciune, 

În migraţie eternă de demult s-ar fi pierdut. 


Şi în urmă-le-o vecie de nältimi abia văzute 

Şi din sure văi de chaos colonii de lumi pierdute 
Ar fi izvorât în râuri într-un spat despopulat; 
Dar şi ele-atrase tainic ca de-o magică durere 
Cu-a lor roiuri luminoase dup-o lume în cădere 


S-ar fi dus. Nimic în urmă — nici un atom luminat.”? 


Lirismul acestor versuri este copleşitor — e un limbaj cu 
adevărat inspirat, căci imaginile create par să tina de revelaţie şi nu 
de puterea umană. Este remarcabilă personificarea „universu-n 


SM. Eminescu, op. cit., vol. I, p. 402. 
32 Ibidem. 

rugăciune”, expresie a poeticului ca principiu divin şi cauză 
primă a universului. Identitatea dintre poezie şi rugăciune a fost 
afirmată în mai multe epoci, dar asupra ei insistă în mod special 
misticii (Părinții cappadocieni, Sfântul Augustin, Sfântul 
Simeon Noul Teolog, Sfântul Ioan al Crucii), romanticii (Georg 
Hamann, W. H. Wackenroder, Novalis) şi chiar unii moderni 
(Henri Bremond, Franz Kafka). Eminescu nu face decât să se 
înscrie în această tradiție mistico-romantică. Imaginaţia poetului 
valorifică mitul grec, adăugându-i semnificaţii ce aparțin spiri- 
tualitätii creştine. Astfel, lira lui Orfeu nu se mai transformă în 
constelație, ci este aruncată în haos, unde piere laolaltă cu 
întregul univers, care o urmează atârnând de sunetul ei. Poezia 
apare astfel ca temei, ca Grund, cum ar spune Heidegger, care 
consideră că „poeticul străbate orice artă, orice scoatere din 
ascundere care aduce în sfera frumosului tot ceea ce fiinteaza în 
chip esential”**. Poezia este verbul divin, logosul creator care 
tine totul laolaltă şi în absența căruia universul se stinge — 
aceasta este semnificația versurilor citate şi a celor care le 
urmează, semnificaţie ce trimite la cel mai mistic dintre pasajele 
Bibliei: „La început era Cuvântul şi Cuvântul era la Dumnezeu 
şi Dumnezeu era Cuvântul. Acesta era întru început la 
Dumnezeu. Toate prin El s-au făcut; şi fără El nimic nu s-a 
făcut din ce s-a făcut. Întru El era viata şi viata era lumina 
oamenilor.” (Evanghelia după Ioan, 1, 1-4) 

Căderii lui Orfeu îi urmează căderea Greciei, iar în absenţa 
poeziei nimic nu poate supraviețui, căci poezia este dăinuirea însăşi: 


„Dar el o zvârli în mare... Şi d-eterna-i murmuire 
O urmă ademenită toată-a Greciei gândire, 
Împlând halele oceanici cu cântările-i de-amar. 
De-atunci marea-nfiorată de sublima ei durere, 

În imagini de talazuri cânt-a Greciei cădere 

Si cu-albastrele ei braţe țărmii-i mângâie-n zadar... 


Dar mai ştii?... N-auzim noaptea armonia din pleiade? 
Ştim de nu trăim pe-o lume ce pe nesimţite cade? 


3 M. Heidegger, Întrebarea privitoare la tehnică, în idem, Originea operei de 
artă, Humanitas, Bucureşti, 1995, p. 163. 

Oceanele-nfinirei o cântare-i par c-ascult. 
Nu simţim lumea pătrunsă de-o durere lungă, vană? 
Poate-urmează-a arfe’-antice suspinare-aeriana, 


Poate că în vai de haos ne-am pierdut de mult... de mult.”* 


Arta poetică eminesciană este axată şi aici, ca şi în Epi- 
gonii, pe tema elogierii trecutului, dar de această dată e vorba 
de un trecut mitic, de un timp originar. Prezentul ar putea fi o 
dureroasă reverberatie a cântecului orfic, a cărui cădere este ur- 
mată de propria-ne cădere alături de lumea iluzorie în care trăim. 

În versurile până acum citate din Memento mori, atât naş- 
terea cât şi stingerea universului au drept cauză poeticul, forță 
primordială care se confundă cu sacrul. Conform cercetării 
fenomenologice, sacrul reprezintă atributele divinității (teamă, 
energie, fascinatie), pe care le percepem ca sentimente şi prin 
care ne racordăm la realitatea transcendentă. Sacrul nu este divi- 
nitatea, ci puterea prin care ea se manifestă, iar poezia nu e decât 
un văl de imagini care ascunde făptura mistică a lui Dumnezeu. 
Uimitor este nu faptul că Eminescu înţelege această distincţie, 
ci că el face, la sfârşitul poemului, o analiză fenomenologică, 
aplicată la ideea de Dumnezeu: 


„Tu, ce în câmpii de caos semeni stele — sfânt şi mare, 
Din ruinele gândiri-mi, o, răsari, clar ca un soare, 

Rupe vălur'le d-imagini, ce te-ascund ca pe-un fantom; 
Tu ce scrii mai dinainte a istoriei gândire, 

Ce tii bolțile tăriei să nu cadă-n risipire, 


Cine esti?... Să pot pricepe şi icoana ta... pe om.” 


Este o temerară încercare de fenomenologie a sacrului, 
realizată, bineînţeles, cu mijloace poetice. Nu ceea ce este 
Dumnezeu interesează, ci cum apare el conştiinţei, cum se 
reflectă el ca fenomen. Poetul descoperă că toate eforturile omu- 
lui de a înţelege divinitatea rămân în lume ca plăsmuiri, ca semne 
poetice (mituri, monumente şi obiecte de cult, opere de artă). 
Arta, religia şi mitul apar ca forme ale poeticului şi se suprapun 
în încercarea de a cunoaşte ființa ascunsă a lui Dumnezeu. Pe 


4M. Eminescu, op. cit., vol. I, p. 402. 
35 Ibidem, p. 430. 

lângă finalitatea poetică („Şi când cred s-aflu-adevarul mă trezesc 
— c-am fost poet”) sau intelectuală (,,Muta / La rugare şi la hula 
idola de ei făcută / Rămânea!... Un gând puternic, dar nimic — 
decât un gând”) a exerciţiului cognitiv, există şi o finalitate care 
vizează sacrul ca fenomen primordial (Urphänomen), perceptibil 
prin atributele sale: misterul („Cum esti tu nimeni n-o ştie”, „În 
van se luptă firea-mi sä-nteleagä a ta fire”), măreţia (,,Tu... sfânt 
şi mare”, „Fulgeră-n norii de secoli unde-ngropi a ta mărime”), 
fascinația (,,De-o1 vedea a ta comoară, nu regret chiar de-oi 
muri”, „Într-a nopților grădine stele cresc în loc de flori; / Unde-n 
codrii de aramă cântă-n crengi arfe-atârnate”), puterea (,,Tu... / 
Ce ti bolțile tăriei să nu cadă-n risipire”, „Tu ce în câmpii de 
caos semeni stele”, „Tu măsuri intervalul de la leagăn pân” la 
groapă”), nemărginirea / eternitatea („Tu cuprinzi întregul spațiu 
cu a lui nemărginire”, „Timp, căci din izvoru-ti curge a istoriei 
gândire”). Uneori, toate aceste însuşiri definitorii ale sacrului se 
concentrează într-o singură strofă: 


„Cum tu eşti nimeni n-o ştie. Întrebările de tine, 
Pe-a istoriei lungi unde, se ridică ca ruine 

Si prin valuri de gândire mitici stânce se sulev; 
Nici un chip pe care lumea ţi-l atribuieste tie 

Nu-i etern, ci cu mari cete d-ingeri, de fiinti o mie, 
C-un cer încărcat de mite asfintesti din ev în ev.”*° 


Fragmentul la care ne referim relevă, ca şi în alte cazuri 
(Scrisoarea I, Luceafărul), capacitatea poetului de a plasticiza 
abstractul, de a atinge, printr-o secretă ştiinţă a combinării me- 
taforelor şi a conceptelor, treapta cea mai înaltă a poeziei — 
sublimul””. Aşadar, măiestrie artistică şi o mare densitate de 


bidem, p. 432. 

37 Hegel defineşte sublimul ca fiind încercarea de a surprinde în imagini, care sunt 
finite, ființa lui Dumnezeu, care este infinit: „Numai prin această intuire a ființei lui 
Dumnezeu ca ceea ce este absolut spiritual şi fără chip în fata a ceea ce e lumesc şi 
natural spiritul se degajează complet de ceea ce e de natură sensibilă şi e natură, şi 
este eliberat de existenţa lui în finit. Dar, în schimb, substanța absolută rămâne în 
relație cu lumea fenomenelor, lume din care ea este reflectată în sine. Acest raport 
primeşte acum mai sus mentionata legătură negativă, adică întreaga lume, cu toată 
bogăția, puterea şi splendoarea fenomenelor ei este afirmată explicit față de sub- 
stantä ca ceea ce este în sine negativ, creat de Dumnezeu, supus puterii lui şi 

idei. Pe lângă elementele budiste, schopenhaueriene şi roman- 
tice obişnuite, întâlnim idei şi concepte care amintesc de Pitagora, 
de Heraclit, de Platon, de Kant sau de Hegel, de neoplatonici şi 
de gnostici, de Meister Eckhart si de Jacob Böhme, ori anunță 
fenomenologi precum Gerardus van der Leeuw, Rudolf Otto 
sau Martin Heidegger. Îndrăznim chiar a crede că, dacă acest 
poem ar fi fost scris în limba germană, ar fi trezit interesul 
hermeneutic al lui Heidegger, care, după cum se ştie, a dedicat 
interpretării poeziei germane câteva studii consistente. 

Ideea incognoscibilitatii lui Dumnezeu, pusă în vers cu 
atâta imaginaţie de Eminescu, este una din marile teme ale mis- 
ticii. Iată, de pildă, cum o exprimă Sfântul Ioan Hrisostom: „Dar 
este o obrăznicie să spui că cel pe care nici forțele superioare nu-l 
pot înţelege poate fi înțeles de noi, viermii pământului, şi că poate 
fi circumscris sau chiar cuprins cu ajutorul modestelor noastre 
capacităţi intelectuale...” Dumnezeu nu poate fi cunoscut pe 
cale rațională, ci prin imaginaţie. Nu prin gând uman, ci prin 
gând divin, adică prin revelație. Cuvântul „gând” are uneori, în 
poemul despre care discutăm, sensul de simț interior, ca in 
mistică. Or poezia poate fi mai aproape de acest „gând divin” 
decât filosofia, şi de aceea poetul o preferă. Ne-o spune şi în 
Epigonii, $i aici: 

„Din agheazima din lacul, ce te-nchină nemurirei, 
E o picătură-n vinul poeziei ş-a gândirei, 
Dar o picătură numai. 


servindu-i. Lumea este deci privită ca o revelație a lui Dumnezeu, iar el însuşi este 
bunătatea care lasă să existe pentru sine ceea ce a fost creat, şi îi conferă durată 
acestuia care în sine nu are nici un drept să existe şi să se raporteze pe sine la sine. 
Totuşi, subzistarea finitului este lipsită de substanță, şi creatura, comparată cu 
Dumnezeu, este ceea ce dispare şi e lipsit de putere, încât în bunătatea creatorului 
se revelează în acelaşi timp şi dreptatea sa, care, în ceea ce este negativ în sine, face 
să apară în chip real si neputinta acestuia şi, prin aceasta, substanța să apară ca 
unică putere. Când arta face din acest raport relația fundamentală a conținutului, 
precum şi a formei ei, avem forma artistică a sublimului propriu-zis.” (Prelegeri de 
estetică, vol. I. p. 379). 

35 Apud Rudolf Otto, Despre numinos, traducere de Silvia Irimia şi loan 
Milea, Editura Dacia, Cluj-Napoca, 1996, p. 11. 

Si de-aceea beau păharul poeziei infocate. 
Nu-mi mai chinui cugetarea cu-ntrebări nedezlegate 


Să citesc din cartea lumii semne, ce mai nu le-am scris. 


Alături de „agheazimă”, care poate fi o metaforă pentru 
sacru, „vinul poeziei” capătă un sens euharistic. Panorama deşer- 
tăciunilor se încheie, aşadar, cu sentimentul că poezia este „cină de 
taină” şi cale întru mântuire. Aceste versuri sună cu atât mai ui- 
mitor, cu cât ele anticipează, în mod frapant, o idee heideggeriana: 
„Gânditorul rosteşte ființa. Poetul numeşte sacrul. Întrebarea cum 
anume sunt legate între ele şi, deopotrivă, cum sunt separate 
poezia, recunoştinţa şi gândirea atunci când sunt gândite pornind 
de la înrâurirea esenţială a ființei — trebuie să rămână aici fără 
răspuns. Pesemne că recunoştinţa şi poezia provin în chipuri 
diferite din gândirea originară de care ele au nevoie fără să ajungă, 
totuşi, să fie ele însele o gândire." 

Orfismul este o constantă a artei poetice eminesciene şi 
un argument solid în sprijinul tezei că această artă poetică are în 
centru ideea poeziei ca manifestare a sacrului." Elemente orfice 
sunt de găsit în toată opera, dar semnificative ni se par încă 
două locuri. Mai întâi, este vorba de un pasaj din Luceafărul, în 
care Demiurgul i se adresează lui Hyperion spre a-l convinge 
să-şi urmeze destinul de nemuritor: 


„lar tu, Hyperion, rămâi 
Oriunde ai apune... 
Cere-mi cuvântul meu dentâi — 
Să-ţi dau înţelepciune? 


Vrei să dau glas acelei guri, 
Ca dup-a ei cântare 


3° M. Eminescu, op. cit., vol. I, p. 434. 

# M. Heidegger, Prefata la Ce este metafizica?, în idem, Repere pe drumul 
gândirii, p. 289. 

4l Este o idee fundamentală în teoria artei. De pildă, Platon arăta că, în statul 
ideal ar trebui păstraţi doar poeţii care cântă zeii şi eroii, nu şi cei care exaltă 
simţurile (aceştia din urmă ar trebui alungaţi), iar Hegel era de părere că „arta 
trebuie, înainte de toate, să facă centrul reprezentărilor sale din ceea ce e 
divin” (Prelegeri de estetică, vol. I, p. 181). 

Să se ia munții cu păduri 


Şi insulele-n mare?” 


Si intelepciunea (patrunderea filosoficä) si harul poetic 
apar ca modalitati de transcendere a umanului. Geniul nu poate 
împărtăşi soarta oamenilor pentru că el vine dintr-o altă lume. 
Ca înţelept, capabil de mari elanuri ale gândului, cum e bătrânul 
dascăl din Scrisoarea I, sau ca poet trăind într-o lume ostilă 
(Scrisoarea II), geniul trece prin istorie fără să-i aparțină. 
Singur şi neînțeles, el străbate aria sublunară având doar un tel: 
absolutul. 

Tot sub semnul absolutului stă şi visul de poet din /coană 
şi privaz, al doilea loc unde remarcam ca semnificativ orfismul 
eminescian: 


„Şi am visat odată să fiu poet... Un vis 
Deşert şi fără noimă ce merit-un surâs 

De crudă ironie... Si ce-am mai vrut să fiu? 
Voit-am a mea limbă să fie ca un râu 
D-eternă mângâiere... şi blând să fie cantu-i. 


Acum... acuma visul văd bine că mi-l mântui.” 


Exigentele cu privire la condiţia de poet nu se pot plasa 
decât în sfera genialităţii. În pofida (sau poate tocmai in 
virtutea) tonului ironic, în pofida îndoielii care îl face să-şi 
dispretuiascä nedemna operă, el are uneori conştiinţa geniului 
său, căci se crede „copilul nefericitei secte / Cuprins de-adânca 
sete a formelor perfecte”, şi coboară în sine pentru a găsi 
„geniu-i de foc”. Putem consemna chiar o judecată radicală, în 
genul lui Raskolnikov“: 


„Să simţi cum că natura îşi bate joc de noi: 
Ici-colo câte-un geniu si preste tot gunoi.” 


4 M. Eminescu, op. cit., vol. I, p. 228. 

“5 Ibidem, p. 579. 

# Eroul dostoievskian împărțea lumea în oameni superiori, capabili să spună 
ceva lumii şi oameni obişnuiţi, material uman servind doar la reproducere. 

45 Mihai Eminescu, op. cit., vol. I, p. 580. 

Poezia /coană şi privaz poate fi considerată de asemenea 
un manifest poetic, datorită insistentei cu care se analizează ros- 
tul poetului în lume. Poetului de geniu în ipostază de îndrăgostit 
neînțeles nu i se opune numai ofițerul cu glumele lui uşoare, ci 
chiar poetul de salon, versificatorul mediocru, ale cărui pro- 
ductii nu depăşesc stadiul unui mimetism desuet: 


„Aceasta e menirea unui poet în lume? 

Pe valurile vremii, ca boabele de spume 
Să-nşire-ale lui vorbe, să spuie verzi ş-uscate 
Cum luna se iveste, cum vântu-n codru bate? 
Dar oricâte ar scrie şi oricâte ar spune... 
Câmpii, pădure, lanuri fac asta de minune, 

O fac cu mult mai bine de cum o spui în vers. 
Natura-alăturată cu-acel desemn prea şters 
Din lirica modernă — e mult, mult mai presus. 
O, tristă meserie, să n-ai nimic de spus 

Decât poveşti pe care Homer si-alti autori 

Le spuseră mai bine de zeci de mii de ori.” 


Tot pentru că produc texte fără a avea nimic de spus sunt 
stigmatizati „salahorii penei”, pentru care scrisul este o meserie 
ca oricare alta, chiar dacă atinge un nivel academic. Poezia ca 
simplă podoabă, ca plăsmuire de minciuni mai mult sau mai 
puţin dibace ar fi de neconceput. Poetul nu trebuie să fie un 
copil al veacului şi creația sa nu poate fi o oglindă a lumii 
deplorabile în care trăim, căci astfel riscă să devină caricatura 
unei caricaturi: 


„În capetele noastre de semne-s multe sume, 
Din mii şi mii de vorbe consistă-a noastră lume, 
Aceeaşi lume strâmbă, urâtă, într-un chip 

Cu fraze-mpestritatä, suflată în nisip. 

Nu-i acea alta lume a geniului rod, 


a: = : : 47 
Căreia lumea noastră e numai un izvod...” 


46 Thidem. 
“7 Ibidem, p. 581. 

Aşadar, poezia trebuie să reprezinte o „altă lume”, 
diferită de lumea poeziei mediocre şi, în acelaşi timp, diferită de 
lumea „noastră”: este lumea geniului, a lui Hyperion, absolutul 
către care arta a aspirat dintotdeauna. După cum se vede, pentru 
Eminescu absolutul nu este o noţiune goală, un semn lingvistic 
lipsit de valoare referentialä — ci o realitate, o lume la care avem 
acces pe calea imaginaţiei, a visului şi a mitului. Atunci când se 
întreabă „Unde voi găsi cuvântul / Ce exprimă adevărul?” 
poetul vizează desigur absolutul — necunoscutul, ilimitatul, 
eternul — instanța supremă, izvorul din care au purces toate şi 
din care se naşte adevărul vieţii. 

Putem spune, în concluzie, că arta poetică eminesciană 
explicitează o concepție decelabilă, de altfel, din întregul 
operei: poezia nu este nici o podoabă, nici o oglindă a naturii, 
este însuşi adevărul vieţii care ne cheamă din adâncul inimii, 
adică din acel loc al interioritatii noastre care coincide cu 
strafundul divin. 


Résumé 


Identifiable en plusieurs textes, l’art poétique d'Emi- 
nescu relève une conception unitaire sur la poésie et la 
condition du poéte. Tous les aspects de cette conception 
s’inscrivent dans le modèle esthétique du romantisme allemand. 
La vision sur la poésie, qu’on peut appeler «mystico-roman- 
tique», valorise des éléments mythiques (surtout orphiques) et 
parfois mystiques qui conduisent a la conclusion que la poésie 
se confond avec la religion et le mythe. Touts les trois sont des 
formes du poétique dont la source est le sacré méme. Selon 
Eminescu, la poésie n’est ni ornement, ni miroir de la nature, 
mais une suite de hiérophanies. 


Metafora eminesciană a genezei 


Leonida MANIU 


Indiferent de domeniul spiritual în care se înscrie, gândul 
care despică timpul, încercând să-şi închipuie momentul sublim 
al genezei, este întotdeauna poetic. „Prozaică — observa cu temei 
George Călinescu — este numai filozofia subiectului, cercetarea 
metodelor de cunoaştere, logica; finalitatea actelor noastre, eti- 
ca; filozofia cauzei primare este prin definiție, poetică, şi 
Heraclit, Platon, Lucrețiu şi ceilalți sunt nişte puri poeţi, şi 
poetică va rămâne întotdeauna orice propoziţie asupra princi- 
piilor”!. Izvodite din „fiorul cosmogonic””, poemele lui Emi- 
nescu înfăţişează, adeseori, în dezvoltări mai ample sau mai 
reduse, grandoarea începuturilor. În consecință, apropierea aces- 
tora de miturile cosmogonice (vedice, caldeice, biblice, greceşti, 
mazdeiste, gnostice etc.) au stimulat exegeza eminesciană 
îndreptând-o pe căi dintre cele mai fecunde. Însă, indiferent de 
rezultatele obţinute în această direcție, astfel de cercetări nu au 
făcut decât să îmbogăţească imaginaţia poetului, conferindu-i 
extensiune şi adâncime. 

Pe de altă parte, operaţia inversă, aceea de a desprinde, 
din această întretăiere de idei şi sugestii deconcertante, viziunea 
specific eminesciană asupra genezei, s-a lăsat încă aşteptată. În 
aceste condiții, imaginea artistică a Creaţiei, din Scrisoarea I, 
pare a creşte din pământ străin. ,,Cosmogonia aceasta e — după 
Călinescu — o dezvoltare a celeia din Rig-Veda”. Astfel, una 
din cele mai inspirate pagini din literatura lumii s-a născut doar 
în umbra imaginației si a cugetării vedice. În aceasta situație, 
fundamentele pe care şi-a clădit Eminescu o asemenea viziune 

şi înrâurirea pe care a suferit-o din partea modelului sanscrit nu 
pot fi elucidate decât printr-o atentă comparare a textelor. 

Ca atare, pentru a urmări şi înțelege mai bine argumen- 
tele şi consideratiile discursului nostru critic este necesar să 
reproducem cele două texte menţionate mai sus, imnul vedic şi 
corespondentul său din Scrisoarea I. 


Atuncea nefiinta, fiinţa nu erau 

A aerului mare, boltitul cort din ceriu 
Ce-acoperea atuncea?... Şi-n ce se ascundeau 
Acele-acoperite... Au în noianul apei 

Au în genune... 

Pe-atunci nu era moarte, nimic nemuritor 
Si noaptea-intunecata de ziua ce-a senina 
Nu era despartita 

Si fara de rasuflet sufla in sine insusi 

Ne mai numitul Unul... Si-afara de aceste 
Nimic n-a fost pe-atuncea 

Si-atat de întuneric era, ca un okean 
Neluminat, si totul era adânc ascuns 

În început. Si Unul învăluit în coaja-i 
Uscată, prinde viață din tainica căldură 

Ce singur el o are. 

În început pătruns-au iubirea pe-acel Unul 
O sete sufletească (-) a facerii sămânță (-) 
Si cercetând în inimi aflat-au inteleptii 
Puntea, care ființa unia cu nefiinta 

În raza ce din chaos văzură inteleptii 

Au fost-au în adâncuri sau fost-au de asupra (?) 
Seminte presărară, născutu-s-au tării 

Jos firea, sus se-nalta puterea şi voința 

Dar cine oare-o spune, şi cine a vestit-o 

De unde-(1) ea venită făptura cea întinsă (?) 
În urma ei veniră chiar zeii... Cine ştie 

de unde ei veniră? O ştie poate el 

Din care toată firea luat-au început 

Şi fie c-au făcut-o sau chiar că n-au făcut-o 
EI care sus din ceruri asupra-ne priveşte 

El ştie... Dar se poate că însuşi el nu ştie.” 

„La-nceput, pe când ființă nu era, nici neființă 

Pe când totul era lipsă de viață si voință, 

Când nu s-ascundea nimica, desi tot era ascuns... 
Când pătruns de sine însuşi odihnea cel nepătruns. 
Fu prăpastie? genune? Fu noian întins de apă? 
N-a fost lume pricepută si nici minte s-o priceapă, 
Căci era un întuneric ca o mare făr-o rază, 

Dar nici de văzut nu fuse si nici ochiu care s-o vază, 
Umbra celor nefăcute nu-ncepuse-a se desface, 

Şi în sine fmpäcatä stăpânea eterna pace. 

Dar deodat-un punct se mişcă... cel dintâi si singur. 
latä-l 

Cum din chaos face mumă, iar el devine Tatăl... 
Punctu-acela de mişcare, mult mai slab ca boaba 
spumii, 

E stăpânul fără margini peste marginile lumii... 
De-atunci negura eternă se desface în fäsii, 

De atunci răsare lumea, lună, soare şi stihii... 

De atunci şi până astăzi colonii de lumi pierdute 
Vin din sure văi de chaos pe cărări necunoscute 

Şi în roiuri luminoase izvorând din infinit, 

Sunt atrase in viață de un dor nemărginit. 

Iar în lumea asta mare, noi copii ai lumii mici, 
Facem pe pământul nostru muşunoaie de furnici; 
Microscopice popoare, regi, osteni şi învățați 

Ne succedem generații şi ne credem minunati; 
Musti de-o zi pe-o lume mica de se măsură cu cotul, 
În acea nemărginire ne-nvârtim uitând cu totul 
Cum că lumea asta-ntreaga e o clipă suspendată, 
Că-ndărătu-i şi naintea-i întuneric se arată. 
Precum pulberea se joacă în imperiul unei raze, 
Mii de fire viorie ce cu raza încetează, 

Astfel, într-a veciniciei noapte pururea adâncă, 
Avem clipa, avem raza, care tot mai ţine încă... 
Cum s-o stinge, totul piere, ca o umbră-n întuneric 
Căci e vis al nefiintii universul cel himeric...” 

În linii mari, între Imnul creatiunii şi cosmogonia 
Scrisoarea I se pot constata frapante similitudini, începând cu 
reprezentarea stării de a fi a increatului, ce se răsfrânge din ten- 
sionata nelinişte a minții omeneşti, care încearcă să şi-l inchi- 
puie şi sfârşind cu prima mişcare care se produce în cuprinsul 
acestuia. Momentul delimitărilor iniţiale, acea plină de măreție 
desfacere din haos a „coloniilor de lumi”, ca şi ampla conside- 
ratie lirico-filozoficä, ivita din cutremurarea gândului in fata 
colosalei disproportii dintre spectacolul nesfârşirii cosmice şi 
cel al efemerei existente umane şi al absurdei vanitäti a aces- 
teia, nu mai sunt în imnul indic. 

Exceptând, deci, propoziţiile referitoare la imaginea 
increatului, ca şi a modului în care s-a produs mişcarea iniţială, 
întrucât ar putea lărgi discuția asupra ariei mai multor mitologii şi 
filozofii vechi, cele mai notabile şi mai incitante puncte de 
contact între fragmentul eminescian şi opera sanscrită par a se fi 
stabilit în jurul conceptelor de kama (dorinţă, iubire) şi dor nemăr- 
ginit. Instituindu-se ca un centru al acestei parti a Scrisorii I, dorul 
nemărginit devine totodată un centru al universului însuşi, întru- 
cât întreaga mişcare a acestuia se desfăşoară parcă în jurul său, pe 
de o parte, lumile se precipită spre limanul luminii şi al vieţii, pe 
de alta, cohorta „microscopicelor popoare”, ca şi lumea însăşi, îşi 
mai trăiesc „clipa”, înainte de a se cufunda într-un alt haos. 

Raportat la această întinsă şi dinamică imagine a genezei, 
textul vedic înfăţişând apariția Fiintei primordiale, creatoare de 
lumi prin kama, este de o concizie care frizează ariditatea, ase- 
menea unei afirmaţii ştiinţifice: 


„Şi Unul, învăluit în coaja-i 

Uscată prinde viata din tainica căldură 

Ce singur el o are. 

În început pătruns-au iubirea pe-acel Unul 
O sete sufletească (-) a facerii sămânță (-).” 


În ceea ce priveşte viziunea infinitului generator de 
„roiuri luminoase”, textul eminescian este mai apropiat de unele 
imagini existente în poemul lui Titus Lucretius Carus, De 
rerum natura, decât de cele pe care le-am întâlnit în imnul 
vedic. Însă în vreme ce la poetul latin, lumile se nasc conform 

legilor fizicii epicureice, la Eminescu există o forță, dorul 
nemärginit care le face să tâsneascä din haos precum apele unui 
izvor, însă al cărei conţinut şi natură sunt greu de definit. 

La acest nivel al cercetării, problema abordată, origina- 
litatea viziunii eminesciene asupra genezei, impune examinarea 
atentă a paginilor care au păstrat cele dintâi bruioane ale viitoarei 
capodopere pentru a surprinde modul în care s-a închegat această 
fascinantă cosmogonie. Din acestea, desprindem câteva fragmente: 


„intr-a haosului lume trimifi colonii de stele 

Pe câmpiile albastre ale cerurilor tale 

Stupi bătrâni trimiți tu(n) lume, mândre colonii de 
stele 

Ce roind în fluvii albe se-mprăştie-n (in)finit” 


* 


„Stup bătrân eternitate — roiuri tu 
trimiti de stele - ca să împle 
ceru-albastru —” 


* 


„În câmpiile albastre ale cerurilor - pleacă 
Colonii de stele de-aur dintr-a raiului prisacă 
Ce roind în fluvii albe se-mprăştie-n (in)finit” 


* 


„Ce-i etern? Cine consumă sâmburul aurit din soare? 
ats 3 . y 6 
Lumi împinge spre peire ca isvoarele-nspre mare.” 


* 


„O greşală universul a comis. Din nemiscarea 

Cea eternă în trecutu-i, viermui un punct — din care 
Îşi scrinti tot infinitul paraliticul lui somn 

S’espiarea lungă, cruntă, a pornirii lui rebele 

E viata. Spre echilibrul linistitei intocmele 
Realeargă tot ce este cu dor lung, nestins, insomn.”” 


* 

„ŞI în urmă-le-o vecie din nältimi abia văzute 

Şi din sure văi de caos colonii de lumi pierdute 

Ar fi isvorât în râuri într-un spat despopulat 

Dar şi ele-atrase tainic, fără gând şi fără vrere 

Cu-a lor roiuri luminoase dup-o lume în cădere 

Într-o eternă-armonie-o ninsoare-ar fi picat.”* 
(Memento mori) 


Examinarea variantelor existente în ediția Perpessicius 
arată limpede că nucleul în jurul căruia se va constitui 
Scrisoarea I este imaginea obsedanta a unor „mândre colonii de 
stele / Ce roind în fluvii albe se-mprästie-n infinit”. În poemul 
Memento mori, ca şi în variantele sale, imaginea „coloniilor de 
lumi pierdute” ce „isvorăsc” „în râuri” sau „în roiuri” este 
prezentă în evocarea Greciei antice. Desprinsă probabil de aici, 
viziunea aceasta pare a-şi căuta un cadru pe măsura grandorii 
care o animă. Numai astfel se explică frecvența, în primele vari- 
ante ale lucrării, a „coloniilor de stele”, „roind în fluvii albe” 
din a „raiului prisacă” sau a „roiurilor” acestora trimise de eter- 
nitate „ca să împle ceru-albastru”. Urmând îndeaproape firul 
închipuirii, se poate înregistra, în josul paginii, o sensibilă 
modificare a gândului poetic. După ce au apărut, lumile sunt 
„împinse” de către ceea „ce-i etern” sau de către „moarte” spre 
„peire”. 

În acest moment al procesului de elaborare, când direcţia 
pe care avea să se înscrie faimoasa creaţie nu era încă limpede, 
ideea zădărniciei strădaniei umane sau a lipsei de sens a existen- 
tului (prezentă în varianta Ce-i etern? şi în poezia de tinereţe, 
Mortua est!) va face posibilă dezvoltarea meditatiei asupra 
efemeritatii vieții şi näzuintelor omeneşti, grăbind constituirea 
părții lirico-filozofice care îi succede cosmogoniei. Probabil ca 
în prelungirea unei atari idei, poetul ajunge să gândească apa- 
ritia vieţii ca o „greşeală” a universului. Graţie „punctului” care 
„viermui”, adică se mişcă, infinitul „îşi scrinti... paraliticul lui 
somn”. Drept consecință, „tot ce este”, „realeargă... cu dor 
lung, nestins, insomn” ca să restabilească echilibrul stricat. 
Conceptul de dor, care apare pentru prima oară în aceste 
variante, se identifică cu aspiraţia spre neființă a ceea ce există. 
El defineşte acelaşi elan uriaş din Memento mori care, daca 

Orfeu şi-ar fi aruncat „arfa” în haos, ar fi atras după ea „cara- 
vanele de sori” şi „cârduri lungi de blonde stele”. 

În acest stadiu al căutărilor, adică după 1874, revelaţia 
marilor adâncimi poetice şi filozofice cuprinse în Imnul creati- 
unii din Rig-Veda va amplifica şi aprofunda propriile imagini şi 
idei ale lui Eminescu referitoare la începuturi, până la completa 
lor identificare cu gândirea şi cu exprimarea mitică. Căci prin 
sondele tot mai profunde ale intuitiei şi închipuirii sale, poetul 
cobora spre înseşi temeliile spiritualității româneşti şi redesco- 
perea, în felul acesta, modalitatea de a intra în contact cu gân- 
direa şi cu sensibilitatea primordială. Pe de altă parte, prin 
Eminescu, nedumerirea cugetului vedic devine înfiorare în fata 
marilor incertitudini initiale. Mişcarea abia întrezărită în tapas 
(„tainica căldură”) creşte impetuos şi cuprinde tot spaţiul, laco- 
nismul textului sanscrit fiind înlocuit de imaginea concretă a 
naşterii puzderiilor de „colonii” ale universului. Într-un cuvânt, 
poezia genezei îşi găseşte albia ei firească, prin care poate curge 
nestingherită, cu fulgerătoare scăpărări de sublim. 

În acest context, concluzia care se impune, în urma argu- 
mentelor invocate mai sus, nu poate să fie decât una singură: 
cosmogonia indiană nu reprezintă decât creşterea organică a 
unei viziuni-nucleu specific eminesciană a genezei, întrucât su- 
gestiile preluate din imnul vedic se adaugă acesteia şi nu invers. 
Cosmogoniile mitice, asupra cărora întârzie poetul în procesul 
de creaţie, răsar de obicei în prelungirea imaginației sale, 
înaripând-o. Cu puține excepţii, elementul comun al tuturor aces- 
tora — mai cu seamă al celor care au fost definitivate — este vizi- 
unea-obsesie a lumilor izvorând năvalnic din infinit. Aproape 
întotdeauna, verbul a izvori comunică ceva din frământarea şi 
farmecul genezei. 

Pentru a susţine şi a fortifica acest punct de vedere nu 
avem decât să procedăm la examinarea câtorva fragmente cu 
conţinut similar, pentru a urmări puterea de iradiatie semantică 
pe care a imprimat-o Eminescu acestui verb. Cităm, în acest 
sens, din Scrisoarea III, tabloul coborârii înserării peste oastea 
biruitoare: 


„Pe când oastea se aşază, iată soarele apune, 
Voind creştetele nalte ale țării să-ncunune 

Cu un nimb de biruintä: fulger lung încremenit 
Mărgineşte munţii negri în întregul asfintit, 

Pan’ ce isvoräsc din veacuri stele una câte una 

Şi din neguri, dintre codrii, tremurând s-arată luna: 
Doamna mărilor ş-a nopţii varsă linişte şi somn”. 


In continuare, menţionăm, din ediţia Perpessicius, câteva 
modificări succesive care s-au produs în substanța acestui frag- 
ment până s-a ajuns la forma definitivă, reprodusă mai sus: 


„La câmp limpede sub corturi, oastea mândră se aşază 
Pe când luna se arată, iară ape scânteiază 

Iara Dunărea bătrână mişcă trestia-i pe maluri 
Oceanul cel de stele s-oglindează-n a ei valuri 
Împrejurul unor focuri depărtate colo sed 

Străjile cu lănci infipte...”” 


* 


„Pe când oastea se aşază, roşu soarele apune 
Cu un nimb de biruintä voind ţara s-o-ncunune 
O fulgerătură lungă în apus a-ncremenit 

Peste creştete de munte strălucind în infinit 
Pân” ce isvorăsc pe ceruri stele una câte una 

Si din neguri, peste codri, tremurând răsare luna”. 


Cu inegalabilul său simţ artistic, Eminescu a întârziat 
mult asupra acestor versuri până ce a găsit imaginea grandioasă 
pe care o cunoaştem. Într-o primă versiune, ,,asezarea” oştirii in 
corturi are loc într-un cadru nocturn, dominat de „arătarea” lunii 
şi de „scânteierea” apelor. Numaidecât însă, într-o nouă reluare 
a textului, acestora li se adaugă oglindirea „oceanului de stele” 
în valurile Dunării. În sfârşit, abia într-o a treia variantă, o dată 
cu apariția „nimbului de biruintä” prin care soarele în amurg 
„încunună” crestele de „munte strălucind în infinit”, stelele ,,isvo- 
răsc pe ceruri”, apoi, într-o altă versiune, „din chaos” şi, în cele 
din urmă, „din veacuri”. De cele mai multe ori, utilizarea unui 
singur cuvânt aparţinând unui sistem de asociaţii e suficientă 
pentru a declanşa reacţia si a reface spontan întregul lant. În 
cazul de fata, noțiunea stea şi-a apropiat conceptul de infinit şi 
amândouă au impus pe cel de izvorâre, cu înţelesul de geneză. 

După cum izvorârea stelelor devine un moment al eternei 
regenerări universale, tot astfel victoria de la Rovine se 
transformă într-un timp al renaşterii forțelor morale. Strania 
corespondenţă între cer şi pământ conferă tabloului dimensiuni 
sublime. 

O altă cosmogonie eminesciană memorabilă, cea din 
Luceafărul, se înscrie în aria constatărilor de mai sus, devenind 
cel mai puternic argument în favoarea acestora. În drumul său 
spre Părintele Ceresc, astrul 


„Vedea, ca-n ziua cea de-ntai, 
Cum isvorau lumine: 

Cum isvorând îl înconjor 

Ca nişte mări, de-a-notul...” 


Intr-una din variantele poemei care preced forma defini- 
tivă a acesteia, se pot citi următoarele strofe: 


„Vedea ca-n ziua cea de-ntâi(u) 
Născând din neguri stele 
Umplând a chaosului văi 

Şi isvorând din ele”! 


* 


„Din văi de chaos isvorau 
În roiuri stele albe 

În cercuri mândre se roteau 
Ca un şirag de salbe”? 


Ulterior, în procesul clarificărilor care s-au produs în 
procesul de creație, confruntarea dintre verbele a naşte si a isvori, 
ce păreau să fie la un moment dat pe acelaşi plan, s-a solutionat 
în favoarea termenului pe care subconştientul eminescian l-a ales 
pentru a sugera modul său specific de a-şi închipui geneza. 

Astfel, graţie valorilor de sugestie ale vocabularului 
utilizat şi a cadentei grave a mişcării ritmice, imaginea plină de 
măreție şi de taină a începuturilor prinde contururi proeminente. 
Luminele, din poema publicată, ca şi acele roiuri de stele albe, 
din variantele acesteia, nu sunt decât roiurile luminoase din 
Scrisoarea I, însă pe când în aceasta din urmă există un „dor 

nemărginit” care desprinde lumile din haos, în Luceafărul, ele 
par a se naşte spontan, în virtutea unor legi eterne. În fond, exis- 
tenta universului nu este decât o succesiune de neantizäri şi 
naşteri de aştri: 


„Un soare de s-ar stinge-n cer 
S-aprinde iarăşi soare”. 


Potrivit acestei înțelegeri, isvorârea continuă a stelelor din 
adâncimile haosului reface, la o altă scară, neistovitul proces al 
primenirii universale. Există, aşadar, la Eminescu, fapt nerelevat 
îndeajuns până acum, o grandioasă şi originală viziune asupra 
genezei. Aceasta nu s-a înfăptuit doar în prima etapă a „facerii”, 
într-un timp indeterminat, în illo tempore, precum în Biblie sau în 
alte mitologii, şi nici nu se repetă numai cu prilejul Anului Nou, 
ca în unele mituri orientale”, ci are loc în fiecare clipă. 

Prezenţa unei atari concepții dinamice asupra mişcării 
universale, a veşnicei regenerări a cosmosului, nu exclude 
existența unor elemente eleate în gândirea sa, însă nici nu 
îngăduie exprimarea unui punct de vedere atât de categoric, ca 
acela al lui Tudor Vianu. „Viziunea lui Eminescu asupra lumii 
— scrie acesta — este aceea a unui univers static, din care elemen- 
tul oricărei deveniri este expulzat”"*. Or, argumentele demersu- 
lui nostru au impus, în chip necesar şi obiectiv, concluzia că 
geneza eminesciană nu poate fi gândită decât ca un triumf şi o 
minune a veşnicei deveniri. 

Procedând la suprapunerea şi la examinarea fragmentului 
cosmogonic al Scrisorii I, Scrisorii III şi la cel al Luceafărului, 
dimpreună cu tot ceea ce oferă variantele acestora, vom 
surprinde, urmând până la un punct unele sugestii ale psiho- 
criticii lui Charles Mauron", existenţa unor rețele de imagini 
aproape identice, în ciuda contextelor diferite în care acestea 
apar. Vom menţiona, aşadar, sintagme şi versuri aparținând 
primelor manuscrise ale Scrisorii I, „colonii de stele de-aur”, 
„roind în fluvii albe se-mprăştie-n infinit”, pentru a le pune 
alături de cele care au intrat în poema definitivă, „colonii de 
lumi pierdute”, „chaos”, „roiuri luminoase”, „isvorând din infi- 
nit”. In chip similar, dintr-o variantă a Scrisorii III, transcriem, 
,isvorasc pe ceruri stele”, iar din textul tipărit, reproducem, 

„Isvorăsc din veacuri stele”, după cum din bruioanele Lucea- 
fărului notăm, ,,chaos”, „isvorau”, „în roiuri stele albe”, „se 
roteau”, spre a le compara cu cele existente în poemul publicat, 
„a chaosului văi”, „isvorau lumine”, „îl înconjor”. 

Ceea ce rezultă din apropierea şi confruntarea termenilor 
de mai sus, nu este decât modul specific eminescian de repre- 
zentare artistică a naşterii universului. Cu sublima înfiorare a 
creatorului mitic, poetul închipuie apariția lumilor aidoma unei 
tâsniri de ape în vârtejuri nävalnice. Sub formă de „roiuri 
luminoase” sau de „lumine”, acestea „isvorăsc” impetuos din ,,infi- 
nit” sau din „chaos”, purtate de elanul nestăvilit al „dorului 
nemărginit” sau determinate de acţiunea altor factori necunoscuţi. 

Din aceste rațiuni, cuvântul cel mai adecvat pentru a 
sensibiliza o astfel de viziune rămâne fără îndoială acela prin 
care exprimăm o atare acţiune, adică verbul a izvori!S. În alte 
situaţii, când mişcarea dintru începuturi nu se produce aidoma 
izvorârii, imaginarul eminescian este tributar unor înrâuriri 
străine. Astfel, cosmogonia din Rugăciunea unui dac a fost 
pusă în relaţie atât cu Imnul creatiunii din Rig-Veda, cât si cu 
poemul care deschide cartea Metamorfozelor lui Ovidiu". Nu 
este exclus ca urmând îndemnurile psihocriticii şi lărgind aria 
investigaţiei, pentru a dobândi mult râvnitul mit personal, cer- 
cetarea mai multor reţele de imagini în care apare verbul a 
izvori, să conducă la descoperirea unui mod de sublimare a 
actului creator însuşi, în care este implicat destinul poetic 
eminescian. 


Note 


1. G. Călinescu, Opera lui Mihai Eminescu, Bucureşti, Editura 
Minerva (B.P.T.), vol. IV, p. 108. 

2. Idem, vol. I, p. 8. 

3. Idem, vol. II, p. 123-135. 

4. M. Eminescu, Poezii, ediţie îngrijită şi comentată de G. 
Călinescu, Bucureşti, Editura Naţională, p. 167. 

5. Textul reprodus aici este de fapt o retraducere în limba română 
a Imnului creatiunii, realizată de către Eminescu însuşi, după o 
tălmăcire germană necunoscută până în prezent. 

6. M. Eminescu, Opere, ediţia Perpessicius, Bucureşti, 1943, vol. 
II, p. 175. 

7. Ibidem, p. 178. 

Charles Mauron, Des métaphores obsédantes au mythe 


personnel. Introduction à la psychocritique, Corti, 1963. 


16. 


În acest context, chemarea iubitei în sânul naturii, la izvoare, 


este suprema invitaţie pe care i-o adresează acesteia poetul de a accepta, 
alături de el, întoarcerea sau integrarea în frumuseţea şi puritatea 
primordială a lumii. 


17. 


A se compara, în acest sens, versul lui Eminescu, „Când unul 


erau toate şi totul era una”, cu cel existent in prima metamorfoză a cărții 
lui Ovidiu, „Unus erat toto naturae vultus in orbe”. 


Zusammenfassung 


Das Studium schlăgt sich vor, zu erklăren, wie einige 
der bekanntesten Kosmogonien Eminescu beeinflusst haben 
und sein spezifisches Vorstellen der Genese. Mit erhabenem 
Ergreifen des mythischen Schôpfers, stellt der Dichter die 
Erscheinung des Universums ähnlich des in tosenden Strudeln 
emporsprudelnden Wassers vor. Aus diesem Grund, bleibt 
ohne Zweifel das Zeitwort entspringen, das passendste Wort, 
das so eine Auffassung sensibilisiert. 


Opţiunea supremă a Sinelui — iubirea 
George POPA 


„Reia-mi al nemuririi nimb 
Și focul din privire 
Si pentru toate dă-mi în schimb 
O oră de iubire. ” 


„Exilat” într-o lume străină, sinele eminescian a încercat 
să se insere şi să-şi afle o identitate aici, în lumea eului intra- 
mundan, prin întemeierea unui absolut axiologic cu ajutorul 
iubirii. Experienţa hyperionică din Luceafărul a constituit 
culminatia acestei tentative. 

În acest scop, Eminescu a căutat femeia ideală, absolutul. 
Ce calități ar trebui să întrunească un asemenea model? Fizic — 
o perfecțiune care trimite la prototip, la armonia prin care 
finitudinea desăvârşit orânduită poartă la sublimitate; sufletește 
— afecțiune, duioşie, putere de apropiere, de unire, de contopire; 
axiologic — capacitate de autoelevatie şi de inducere a elevaţiei; 
metafizic — voinţa unicitätii şi capacitatea de a se împlini ontic 
şi axiologic în celălalt unită cu dorința şi capacitatea de a-l îm- 
plini ontic pe celălalt, „căci bărbatul imaginează, iar femeia 
duce la împlinire”. Astfel, eternul feminin ideal (absolutul 
feminin — model Suzette Gontard, Diotima lui Hölderlin) nu 
este doar de ordin fizic (simplu model de vitrină), ci o îmbinare 
culminativă de realizare a naturii plastice şi realizare a frumu- 
setii spirituale. lată în viziunea lui Eminescu implicarea spiri- 
tuală a iubitei, evocând nemărginirea, visele sublime şi fiorul 
misterului: „Glasul plăcerii, dulce iubit, / Cheamă gândirea la 
a mea frunte / Ce zboară tainic ca si o luntre / În oceanu-i 
nemărginit. ” (Filosofia copilei), „Când vântul e-o taină, cand 


104 STUDII EMINESCOLOGICE 


frunzele-s mute / Misterul surâde prin noaptea tăcută, / Culeg 
pe-a ta frunte sublime visări. ” (Când). 

Misterul creaţiei, misterul morții şi al reînvierii în 
extatica dragostei este văzută ca o jertfă luminoasă adusă lui 
Dumnezeu: ,,...Falnicd-i pare legea Creării ,/ Lumi ce de 
focuri în lumi înot, / Candeli aprinse lui Zebaot ,/ Ce ard topirei 
şi renvierii.” (Filosofia copilei). Iubita nu vrea să fie doar o idee 
palidă a divinității, ci sub formă de gândire înaripată, să-şi afle 
pierderea de sine în nemărginirea gândirii poetului: „Ci voi 
să-mi caut pe 'ntinsa lume / O frunte albă să o desmierd / Şi-n ea 
gândirea mea să o pierd, / Cum pierde-un èco pribeagul nume.” 

La rândul său, poetul vede în iubita sa o „cântare întru- 
pată”, o „notă rătăcită din cântarea sferelor”: „Dar astăzi poetul 
cu inima 'n ceruri / Rapit d'a ta voce în raiu de misteruri, / Ș' 
aduce aminte că 'n cerul deschis / Vazut-a un geniu cântând 
Reveria / Pe arpa de aur, c' un Ave Maria — / Si 'n tine revede 
sublimul său vis.” (La o artistă) 

În poezia Locul aripilor, vorbeşte de curätia absolută, de 
sacralitatea iubirii sale: „Astăzi însă nu-s ca flama cea profană 
şi avară, / Inima mi-e santa astăzi, cald şi dulce pieptul meu, / 
Azi Sunt cast ca rugăciunea, şi timid ca primăvara, / Azi iubesc 
a ta ființă cum iubesc pe Dumnezeu.” 

Încă de la primele versuri, aşa cum reiese din poezia 
Copilă, angel de înălțare (cca 1866), idealul feminin pentru 
Eminescu era o „copilă” cu sufletul de rouă, „inimă d' aur, 
ochiu de senin”, capabilă de sublim, şi anume, cu ajutorul aripei 
sale albe muiată în flăcări de către poet, „să-l înalțe” deasupra 
lumii mergând până „la dreapta la Dumnezeu”, idee a divini- 
zării pe care o vom reîntâlni mult mai explicit într-un catren şi 
un fragment în proză asupra cărora ne vom opri mai departe. 

În Upanisade găsim afirmaţia conform căreia în femeie 
ar exista un principiu al luminii, al nemuririi, care atrage 
bărbatul. De aici, atmosferă magică pe care ea o emană. Femeia 
a fost visul primului om (Eva s-a născut din coapsa lui Adam 
atunci când acesta dormea) şi rămâne un vis etern al bărbatului 
pentru ca prin mijlocirea ei să-şi afle deplinătatea ontică. 
Sentimentul intens al acestei deplinätäti are loc după un 
mecanism ce rămâne misterios, iar esența sa este inefabilă. 

În ce priveşte idealitatea statuii femeii, reamintim 
cuvântul eminescian „Femeia goală cufundată 'n perne... e ca 
umbra unei vieţi eterne.” — viziune analoagă lui Giordano Bruno: 
„înapoia aparentei sensibile este perceput arhetipul în fiinţa 
iubită.” Astfel, contemplarea nudului feminin este un act de 
revelare a unei imagini latente, a unui model primordial, a unui 
absolut, prototiparul aflat în lumea Ideilor platoniciene. În felul 
acesta, imaginea plastică a nudului feminin ne poartă spre 
Început, astfel încât contopirea cu arhetipul originar face lesne 
întoarcerea la aurora creaţiei, ieşirea din lumea derivată, 
secundă — perisabilă. 

Dar pentru afinitatea apropierii în dragoste mai este 
nevoie de un factor care rămâne indefinisabil: un magnetism 
secret, o atracţie spontană, nemijlocită, fulgerătoare, datorită 
unor potriviri indescifrabile, dovadă numeroasele speculaţii ce 
s-au făcut în acest sens, între care teoria platoniciană şi mai 
recent, cea a lui Otto Wedekind. Această atracţie nu este doar 
de ordin pur biologic, pur endocrin ; dimpotrivă, are rădăcini 
mult mai profunde — este de natură metafizică, yang şi yin 
constituind două componente numenale, entelehiale, răzbătând 
din zorii creaţiei, când Unul a suferit drama manifestării duale, 
iar prin unirea diadei se reface unitatea, aşa cum afirmă 
Upanişadele. Momentul fulgurant al extazului contopirii este 
cel al recunoaşterii uimite a identităţii, a potrivirii absolute şi a 
restabilirii unităţii prime a celor doi care se căutau încă din 
începuturi : „...Căci te iubeam cu ochi păgâni / Si plini de 
suferinti / Ce mi-i lăsară din bătrâni / Părinţii din părinţi” (s.n.). 

„„Ș-ndrăgostindu-te, vei vedea dincolo de aparente”, 
afirmă sufismul. Vei vedea dincolo de vălul Maya — deci dincolo 
de eul intramundan. lar Rumi scrie: „Unde apare dragostea, 
acolo moare eul, întunecatul tiran.” La rândul său, Eckhart afir- 
mă despre intensa sfâşiere ontică din culminatia iubirii: „Jubirea 
este puternică precum moartea, dură ca şi infernul.” Înalta 
tensiune a contopirii depăşeşte diada „nume-formă”. Culminatia 
dragostei este o orbire care iluminează transpersonal. Sfâşierea 
de sine a carnalului anulează eul empiric — materie şi psihic. 

Atingând experienţa liminală a dragostei care „se scaldă 
într-un ocean de flăcări”, Eminescu scrie în Ghazel: „Un corp 

am fost îngemănat trăind o viata-obscura, / Ne-am sugrumat în 
sărutări, ne-am omorât, copilă. /...Parc-am trecut noi amândoi 
în noaptea nefiinţei”. Are loc o transcendere radicală în raport 
cu ființa individuală, o intensitate mutationalä care potoleşte nu 
numai setea de nemărginire, dar realizează o moarte initiaticä, 
înfăptuind eliberarea, un ecou subtil în preludiul ontologic. 

Astfel, în plan metafizic, dacă ieşirea din increat a Unului 
în scopul creării Multiplului, a lumii, a avut loc prin iubire — 
kama indian, Erosul elen, dar lumea făurită a fost un impas 
ontologic — ieşirea spre increat, prin confundarea transindividuală 
a diadei, are loc tot prin iubire, însemnând o anulare a eronatei 
geneze: „Am trecut amândoi în noaptea neființei”. 

Poezia Dorinţa dezvoltă motivul filozofic fundamental al 
iubirii, singurătatea in doi, „constelația sacră a dragostei”, cum 
a denumit-o Hölderlin. Această constelație este dusă în Dorinţa 
până la absolutizare, în sensul contopirii celor doi îndrăgostiţi, a 
esentialei diade cosmice — principiul masculin şi cel feminin — 
în beatitudiunea feeriei transreale a visului. 

În Dorinţa, motivul solitudinii este întărit de repetarea 
insistentă a ideii ca atare: „Ingâna-ne-vor c-un cânt / Singu- 
ratice izvoare... / Pe genunchii mei sedea-vei, / Vom fi singuri- 
singurei...”. Poetul îşi cheamă iubita într-un refugiu tăinuit pe 
care „crengi plecate îl ascund”, deci un loc smuls lumii profane; 
acest loc se află în codru, sanctuar al însingurării atât în creația 
eminesciană, cât şi în lirica populară („În adâncul codrului / La 
curțile dorului”), — precum şi templu al veşniciei („Și noi 
locului ne ținem, / Cum am fost aşa rămânem”, afirmă codrul în 
Revedere). 

Semnificativ apare faptul că invitarea iubitei are loc la 
izvor, deci /a începuturi, în puritatea originară. Şi acolo, pe acea 
prispă proteguită de ființa benefică a codrului, are loc logodna — 
întemeierea, sărbătorirea şi absolutizarea "divinei monade”. 

În scopul transsubstantierii finale în cânt, apropierea 
fizică este supusă unei alchimii fluidizante: pe de o parte, 
tremurul izvorului, de cealaltă parte, blânda adiere a vântului, şi 
iarăşi, murmurul izvoarelor. Natura se uneşte astfel într-un duh 
melodic absorbind materialitatea celor doi eroi ai nunţii cos- 
mice. În felul acesta se împlineşte transferul final în planul 

transreal al visului, unde are loc intrarea în universal, lumea 
fiind ea însăşi absorbită în visul inefabil al indragostitilor. 

Ultima strofă a poemului, una dintre cele mai melodioase 
din lirica eminesciană, creează un spaţiu constituit de o stare 
muzicală pură; nu însă numai de ordin senzorial, ci petrecut în 
plan spiritual, intelectiv, cel al unei sensibilitäti metafizice a 
naturii, a codrului aflat în meditaţie. Meditând la ce? La armo- 
nia universală, pentru că armonia este cea care emană, iradiază 
din procesul reflexiv — logos tăcut — al codrului şi armonia 
confundă pe cei doi îndrăgostiți, refăcând Unul primordial. 

Versul „... Codrului bătut de gânduri” introduce o nuanță 
de preocupare melancolică, o surdină întrebătoare. Conştien- 
tizarea destinului omenesc? Fiorul nemărginirii spaţiale şi 
temporale absorbante? Muzica naturii şi melodicitatea excep- 
tionalä, mai ales a ultimei strofe, desfăşoară eternitatea unui 
îndoit prezent absolut expansionând la nesfârşit: tensiunea 
procesului de integrare în natură a celor doi îndrăgostiți şi 
tensiunea participationalä, afectivă a naturii la acest ritual 
sacralizant. 

Somnul celor doi, fmbrätisati, contopiti, însemnează 
eliberare de rest, purificare şi renaştere în absolutul iubirii, al 
solitudinii în care ei pleacă indefinit, şi care se revarsă monadic 
în univers, confiscându-l. Acest somn, această extinctie initi- 
atică are loc pe rugul florilor de tei, flori sfinte în universul 
eminescian — „înfiorate”, adică şi ele conştientizând momentul 
liturgic. Florile de tei îi troienesc „rânduri-rânduri” pe cei doi 
eroi, îi mistuie, astfel că ele, materialitate suavă, decantată în 
delicata energie a miresmei, îi preschimbă în imateria visului 
„de fericire”. 

Şi care este această fericire în fine atinsă? După 
chemarea la izvor — la puritatea zorilor ontice, după refugierea 
în adâncul tainic al codrului, unde are loc unio mystica a iubirii, 
care înfioară florile de tei, face să cânte vântul şi izvoarele şi 
trezeşte în duhul codrului conştiinţa armoniei lumii, — cei doi 
îndrăgostiți evadează din realitatea efemeră şi se întorc în 
momentul matinal al creaţiei, al totalitatii nediferentiate şi al 
fagaduintelor infinite ale increatului. 

Stingerea eurilor unul în celălalt în extazul contopirii 
mântuie sinele de cul intramundan. Pentru a cunoaşte moartea 
în dragoste este nevoie însă nu numai de „simţul plăcerii”, de o 
intensitate ducând la cvasiextinctie, ci şi de un simţ cosmic 
suind la sublimitatea raptusului; însemnează sa fii sträfulgerat 
de experienţa acută a unei mutații ontologice, eliberarea în fără 
de nume. Mai mult: un act sacru. Când Eminescu scria: „În 
ceasul sfânt in care ne-ntâlnirăm”, „Azi sunt pur ca rugă- 
ciunea”; „lar noaptea candela s-aprinzi / Iubirii pe pământ” — 
toate acestea erau ritualuri pregătitoare pentru acel moment 
sacru al contopirii transindividuale. 

Repetăm, eliberarea metafizică în dragoste are însă loc 
nu numai prin extatica punctiformă, cât mai ales prin farmecul 
inexplicabil, al unor fluide magice indefinisabile venind din 
abisul primordialitätii, fluide şi lumini care se caută, se cheamă, 
se contopesc. Fenomenologia tentativei de atingere a unei 
identități absolute de către Sine prin iubire — când „Voința ta 
cu-a ei de se-mpreună / Atunci e suflet în întreaga lume” — o 
întâlnim culminativ în catrenul : „Două inimi când se-mbină, / 
Când cufund pe tu cu eu, / E lumină din lumină, / Dumnezeu 
din Dumnezeu”. Astfel, Eminescu vedea în dragoste nu numai 
ruperea de nivel extatic cu „pierderea în neființă”, ci mai sus, în 
desăvârşită sfințenie, un act suprem — ontologic şi axiologic: 
autodivinizarea şi confiscarea de către cei doi contopiti a 
totalitätii existenţei: „Îngere! Suntem în mijlocul universului 
asemenea spiritului divin înainte de creaţie... acel spirit divin 
eram noil... Misterul divin al vieții suntem noi — noi in 
momentul acesta vom purta toată lumea în inimi... Ardem cum 
arde-ncet universu-ntreg... O jertfă infinită marelui spirit! 
(Ms. 2276 IN). Pierderea de sine unul în altul poartă, printr-o 
taumaturgie mistică, spre înviere, confundarea în iubire reali- 
zează „explodarea” celor doi în lumina pură dintâi, în Ființa 
Ultimă. Mai mult, cei doi vor deveni substitutiv Divinitatea, şi 
anume, Divinitatea dinainte de creaţie. 

Rezumând, tensiunea eliberatoare de transcendere a 
individualului înfăptuită de erotică parcurge, în viziunea lui 
Eminescu, trei trepte: 

— dizolvarea monadei în inefabil, model dezvoltat mai 
ales în Dorinţa; 

— atingerea stării divine, până la substituirea Unului, stări 
exprimate în catrenul şi fragmentul în proză amintite mai sus; 

— reintrarea în Increat, în „noaptea nefiinţei”, idee 
exprimată în finalul poeziei Ghazel. 

Semnalăm un fapt deosebit de semnificativ. Idealul 
suprem al vieţii sale a fost iubirea, Eminescu şi-l mărturiseşte 
limpede încă din 1873, în poezia Care-i amorul meu în astă 
lume. Acest amor nu este nici „bravura coifului de-aramă” nici 
„al măririi rece aspru nume”, ci „chipul blând al unei iubite... 
dulce, pură şi sfântă”, care să-i facă „zile albe,-ore-aurite”. Dar 
această „scumpă minune”, nu se află în lume, ci este doar o 
creaţie a sufletului poetului, ea a trecut de poarta cerului o dată 
cu visul acestuia, fiind „o umbră a gândirii sale”. În perspectiva 
viziunii din această poezie, avem dovada peremptorie că 
Eminescu însuşi a eliminat strofele din Luceafărul care conţin 
ofertele alternative ale Demiurgului — împărat, comandant de 
osti — şi înlocuirea lor cu cele două versuri: , Tu esti din forma 
cea de 'ntâi, / Eşti vecinică minune”. Căci ,,tranzactiile” pro- 
puse erau în flagrantă contradicție cu înalta fire a lui Hyperion, 
cel desprins din forma primordială — şi care, repetăm, încerca 
prin ,,erosul cosmic” să restabilească unitatea din increat. O alta 
dovadă a faptului că, pentru Eminescu, iubirea a constituit 
suprema opţiune de a-şi dobândi o identitate în lumea umană, 
ne-o oferă poemul Mureşanu, unde poetul opune ca antidot 
răului inerent lumii un vis de iubire care să-l vindece de 
repulsia pe care i-o provoacă existenţa telurică, „acest joc de 
cărți”. Numai că, la fel ca şi în Povestea magului călător în 
stele, acest vis nu se poate realiza decât într-un dincolo neştiut. 

Din păcate, culminând cu Luceafărul, lirica eminesciană 
consemnează eşecul sinelui de a-şi afla o identitate în lumea 
umană prin liantul pe care îl considera suprem — iubirea. 

În S-a dus amorul..., Eminescu descrie fenomenologia 
dramatică prin care a încercat acea unio mystica. Chemarea 
adresată iubitei venea dintr-o „depărtare” abisală (,,Din ce noian 
îndepărtat / Au răsărit în mine”), venea din acel afund al 
începuturilor. Iar chemarea de dincolo se asocia cu feeria lumii 

de dincoace: izvoarele, începuturi mereu reluate, — stelele, 
surorile luceafărului — şi era înaripată de vis. Dar visul astral 
rămâne captiv misterului şi sublimitätii cereşti de neatins: „Era 
un vis misterios / Şi blând din calea-afară, / Şi prea era de tot 
frumos / De-au trebuit să piară”. Într-o „lume de mizerii” nu 
este loc pentru natura sacră a unui asemenea noroc. Sinele nu a 
primit din ochii („ferestrele sufletului”) idolului său acea rază a 
iluminării care s-o facă să transceandă timpul („ai fi trăit în veci 
de veci”) şi ar fi aprins o stea geamănă luceafărului. Concluzia: 
viata omenească este o sminteală, un nonsens, care sfârşeşte 
fără a fi început vreodată. 

În Luceafărul, acea energie pozitivă a pământului — Titan 
nu a putut urca până la cerul absolutei spiritualitäti. lar — fapt 
capital — vina este de ordin etic — inconstanta făpturii de jos. 
Astfel, sinele nu mai cade în mări — în zbuciumul dureros de 
scăzută semnificaţie a lumii umane — din tot înaltul — din cea mai 
de sus axiologie existențială. Simbolul mării exprimă aici sfărâ- 
marea idealurilor de transmutatie spirituală, precum este scris şi 
în altă parte: „Ce s-a ales din două vieţi — / Cuvinte, vai cuvinte / 
Ce le priveşte cu dispreț / Tăcută aducerea aminte. / Si toată 
viata m-am închis / Gonind la idealuri. / Ce s-a ales de-atâta vis 
— O, valuri, eternelor valuri.” (Ce s-a ales din două vieţi...). 


* 


La greci, Hyperion era unul dintre titani, fiu al cerului — 
Uranos — şi al pământului — Gaia, şi era considerat tatăl soarelui 
— Helios, al aurorei — Eas — şi al lunii — Selene. Eminescu 
păstrează numai ideea „conului de sus” şi îşi ia libertatea de a 
imagina o altă îndoită geneză. La prima coborâre, Hyperion se 
preschimbă în luceafăr, născându-se ca fiu al cerului şi al mării 
— marea fiind pentru Eminescu, aşa cum am discutat, unul din 
principalele simboluri ale lumii umane, în primul rând cel al 
veşnicului zbucium; numai având drept mamă un element al 
pământului, putea cobori în lumea Cătălinei. La a doua apariţie, 
luceafărul ia naştere din unirea soarelui cu noaptea, aceasta 
semnificând „adâncul necunoscut”, întunericul primordial. 

Discordanta dintre cele două naşteri este doar aparentă. 
Tatăl luceafărului este de fiecare dată ceresc, iar mama de 
fiecare dată un abis al gestatiei, cerul şi lumina fecundând de 
fiecare dată adâncul increatului. 

Semnificaţia celor două naşteri ale luceafărului constă în 
aceea că Hyperion era formă originară, deci nenăscut şi astfel 
nemuritor. Căci numai cel nenăscut, cel care îşi este propria 
cauză, causa sui — este fără de moarte. Prin urmare, prin pier- 
derea potenţială a nemuririi, cele două naşteri îl pregătesc pe 
Hyperion pentru insertia în lumea pieritoare a omului. Nasterile 
îl preschimbă — temporar — pe Hyperion în luceafăr. În scopul 
de a profila natura geniului, diada luceafăr-Hyperion este 
creaţie pur eminesciană. 

Luceafărul poate fi perceput ca o proiecţie a dramei 
sinelui transmundan de a afla insertie în lumea umană. 
Personajele legendei constituie tot atâtea măşti jucate de sinele 
eminescian cu el însuşi. Hyperion este sinele, eonul „de sus”. 
Suferind de solitudine, ca şi Unul primordial, el este impulsio- 
nat de energia dorinței, astfel că, pentru a cobori în lume, se 
preschimba în luceafăr. Cătălina este ipostaza dorinţei, materia- 
lizarea dorului luceafărului. Cât despre Cătălin, acesta este eu/ 
intramundan sub forma sa elementară. Şi pe el dorinţa îl poartă 
către Cătălina, obiect pământesc al dorului. Numai că pajul va 
realiza ,,solitudinea in doi”, noroc refuzat luceafärului. 

În fine, cel de al patrulea personaj, Demiurgul, este 
conştiinţa de sine a lui Hyperion, şi anume, conştiinţa sa axio- 
logică, aceasta consemnând eroarea etică a Cătălinei. Totodată, 
Hyperion îşi dă seama de greşala încercării pentru un spirit abso- 
lut de a ieşi din primordialitate. Consecutiv, sinele se desparte 
de eul empiric aflat fericit în braţele idolului ezitant, acel „mic 
eu” de care îşi „atârna speranţă şi durere”, cum scrie într-o vari- 
antă a Luceafărului. Eonul de sus nu putea să aibă vreo şansă de 
a-şi schimba identitatea cerească. Astfel, nu teluricul ca atare 
este de vină în drama lui Hyperion, ci factorul axiologic. 

Dar problema se pune şi altfel: Creaţia, manifestarea 
Unului, ieşirea din Ajun nu a fost o eroare etică, şi anume 
împotriva unicităţii? Că fost o eroare o dovedesc suferinţa, răul, 
moartea caracterizând lumea exprimată, existenţa creată. Astfel, 

părăsirea preonticitatii este păcatul orginar, aşa cum gândesc 
diversele cosmogonii, începând cu cea hindusă. Dorinţa — kama 
— şi impulsul arzător — fapas — constituie energiile primordiale 
care au determinat pe Brahman să creeze cu ajutorul lui Brahmă 
şi al Mayei lumea, dar acest alter ego s-a dovedit o existență 
pradă sfasierii şi pieirii. Abdicarea din prefiinta, a ființa ca atare, 
aceasta este drama şi eroarea Creaţiei. La rândul său, tot 
contaminat de dor, Hyperion a încercat — prin intenția de a se 
naşte „din păcat” — să abdice de la absoluitatea sa, cea de eon al 
Zilei Prime, fapt care s-a dovedit a fi de asemenea o greşală față 
de statutul său superior. Greşala a fost sanctionatä: inconsis- 
tenta lumii umane a făcut ca femeia să lunece de pe icoană, să 
evadeze din toate idealitätile la care o inaltase Hyperion- 
Eminescu: întrupare din vis, întrupare din basm, întrupare din 
lumină pură, din mister, transformarea în înger şi chiar în 
divinitate exclusivă în clipa contopirii erotice. 

Astfel dacă Hyperion nu reuşeşte să dobândească o nouă 
fire — cea umană — , faptul se datorează unei duble erori: pe de o 
parte, inconstanta pământenei, iar pe de altă parte, dorința 
ființei cereşti de a abdica de la suprafirea sa. 

Exista totuşi pentru Eminescu o ieşire din acest impas al 
iubirii? La ce soluţie se gândea poetul mărturisind într-o 
însemnare (ms. 2275 f.429v.) intenţia de a „modifica legenda 
Luceafărului” şi mai ales de „a schimba cu mult sfârşitul”? Cine 
este făptura din finalul poemului Povestea magului călător în 
stele, despre care magul spune că „Nu-i aici în lume... Aici de 
viaţă n-are parte”, pe care sinele o evocă astfel: „Cântând pe a 
mea arfă sălbatecă, vibrândă, / Am pus în ea o parte a sufle- 
tului meu. / E partea cea mai bună, mai pură si mai sfântă / ... 
Dintr-un noian de raze am întrupat-o eu... / Si sufletul din mine 
e şi sufletul său”. Este vorba aici de o ființă astrală care nu se 
poate întrupa în sfera pământească. Constatăm însă totodată şi 
răsfrângerea sinelui — partea sa „cea mai pură şi mai sfântă” — în 
abisalul acelui dincolo ipotetic. A sinelui care, împreună cu o 
iubită ideală, pe care nu a aflat-o în realitatea telurică, se împli- 
neşte — potenţial — el însuşi prin iubire — suprema lui aspirație. 
Dar acolo, de cealaltă parte a lumii umane. 


I storie literara 


Cum s-a rătăcit versiunea „şlefuită” a 
Luceafărului 


Ion FILIPCIUC 


Înainte de toate aş lămuri modul în care am ajuns la 
această întrebare şi mai de-apoi cred că e nimerit să ofer şi 
răspunsul cuvenit. Fireşte că nu-i vorba de o banală întîmplare, 
ci pur şi simplu de un fapt previzibil pentru oricine se mişcă în 
paradigma unor informaţii despre viata şi opera lui M. 
Eminescu. În atare împrejurări, Nicolae Georgescu îmi trimite 
în ziua de 11 februarie 2003, ediţia I.E. Toroutiu, Exegeza emi- 
nesciană. Poeziile antume din punct de vedere filologic, 
antologie, notă editorială şi bibliografie de Doina Rizea, prefață 
de Nicolae Georgescu, Editura Floare Albastră [Bucuresti, 
2002] şi nu las cartea din mînă decît în momentul în care o 
isprăvesc de citit şi de însemnat ceea ce mi se pare nou şi 
interesant. 

Mai întîi un principiu formulat de bizantinologul 
Demostene Russo şi anume că: „Documentele din depozit 
public sau privat care nu pot fi puse la dispoziţia cercetătorilor, 
pentru control şi verificare, — nu există pentru ştiinţă”. Ceea ce 
implică automat şi corelativul că ascunderea, distrugerea unor 
documente sau împiedicarea cercetătorilor de a le citi, verifica 
şi confrunta are de scop ascunderea unui adevăr. 

În al doilea rînd, sperie acribia cu care LE. Toroutiu 
urmăreşte erorile comise de către diferiți editori în tipărirea 
textelor eminesciene — „Acum lucrez zi de zi la Exegeza 
Eminesciană şi pagină cu pagină trebuie, trebuie să-l citez pe 
Perpessicius. Va fi o lucrare de 600-700 pagini: Poeziile 
antume, din punct de vedere filologic. Să ajute şi filologia la 
fixarea cuvântului care de la ediţie la ediție se schimbă ca 

nisipul în pustie.” — şi indreptateste pe orice cărturar de buna 
credință să pună sub semnul întrebării ceea ce trece adesea 
drept sacrosanct din partea unei autorități întemeiate pe 
redundante literar-critice. Orice ființă gînditoare are acces la 
adevăr în măsura în care puterile sale intelectuale o ajută şi 
nimeni nu are dreptul să cenzureze expresia unui adevăr cir- 
cumscris limpede şi cinstit. 

În privinţa celui mai de seamă poet al românilor, LE. 
Toroutiu desparte apele de uscat printr-un gest lipsit de 
grandilocventä: „În prisaca lui Eminescu, rămasă fără stăpîn 
după lovitura de trăsnet din vara anului 1883, roiesc în zumzet 
albine harnice, care adună şi lucrează, — dar şi bondari care 
biziie pe dinafara stupilor, consumă din miere, o transformă în 
impurități şi împrăştie polenul în zbor zgomotos, umflat şi 
dezumflat. Numărul unora ca şi al altora este prea mare şi 
arhicunoscut. ” (ibidem, p. 235-236). 

Metoda lui Toroutiu e simpla: ordonarea faptelor in albia 
lor istoricä, dupa Însemnärile zilnice ale criticului, publicate cu 
o introducere, note, facsimile si portrete de I. Radulescu-Pogo- 
neanu, vol. II, Editura Librariei Socec, Bucuresti, 1936. 

Din insemnarea din ziua de vineri, 8/20 oct. 1882: 
„Seara Luceafărul lui Eminescu, cu el, cu Anette şi familia mea, 
citit, corectind” s-ar înţelege că textul poemului scris de Emi- 
nescu este citit de poet, apoi corectat împreună cu Maiorescu, 
deşi precizarea „corectînd” ar putea fi atribuită unei alte lucrări, 
pe care criticul a citit-o şi a corectat-o după ce oaspeţii vor fi 
plecat de la serata literară. 

Amănuntul înscris în ziua de joi, 28 oct./9 noiembrie 
1882 — „Frumosul Luceafar al lui Eminescu, şlefuit” — poate 
proba că atunci se citeşte forma corectată, prin urmare, slefuita, 
a poemului, dar nu avem nici un detaliu spre a şti dacă textul 
acesta este scris de mîna poetului sau copiat pe curat de Livia, 
fiica lui Titu Maiorescu, cum se întîmpla îndeobşte şi cu alte 
materiale. 

Cu precizările din ziua de duminică, 31 oct./12 noiembrie 
1882 — „Ora 10 dimineaţa, cu Clara şi Livia la Stirbey, la 
Buftea, acolo prânzit şi cinat, la ora 8 seara îndărăt la Bucu- 
reşti. Le-am citit Luceafărul lui Eminescu” — avem dovada că 

Maiorescu poartă cu el, măcar pînă în seara zilei de 31 oct./12 
noiembrie 1882, textul slefuit al poemului, transcris de 
Eminescu sau copiat de Livia. 

Mai importantă rămîne însă consemnarea din ziua de 
„Vineri, 5/17 noiembrie” 1882, cînd criticul îşi aduce aminte 
că-n urmă cu două zile — „Miercuri. Încă noaptea tirziu tradus 
cu Eminescu 2 poezii ale reginei, eu tradus alegoria ei 
«Vremea si Iubirea», Livia le-a copiat şi totul trimis dimineaţa 
la România Jună la Viena pentru Almanahul ei.” — materialele 
destinate studenţilor români din Viena au fost caligrafiate şi 
expediate a doua zi, joi, 4/16 noiembrie 1882. Totuşi nu se 
poate deduce că în acea zi de miercuri, 7/19 noiembrie 1882, 
Livia a copiat şi Luceafărul lui Eminescu. Ar fi fost prea mult. 
Astfel încît nu putem aprecia dacă textul Luceafărului trimis la 
Viena era transcris de mîna poetului sau a fost copiat de Livia 
Maiorescu. 

Deocamdată să observăm că în ziua de joi, 4/16 noiem- 
brie 1882, Luceafărul avea cel puţin două copii, transcrieri ale 
formei definitive: una făcută de poet în urma slefuirii 
dimpreună cu Maiorescu şi alta, copiată de Livia Maiorescu 
pentru a fi expediată la Almanahul „România Jună” din Viena. 
În aceste condiţii, nu este de conceput ca Eminescu să se fi lăsat 
deposedat de versiunea şlefuită şi să se fi întemeiat pe nădejdea 
tipăririi corecte a Luceafărului său în Almanachul Societății 
Socialu-Literare „România Jună” de la Viena. 

Amănunt incredibil: din cele două transcrieri ale 
versiunii şlefuite nu s-a păstrat şi/sau recuperat nici textul după 
care s-a cules poemul pentru Almanahul „România Jună” din 
Viena şi nici textul rămas în posesia lui Maiorescu sau a lui Emi- 
nescu, după care, în Bucureşti, Mite Kremnitz face traducerea 
germană pe care o citeşte în seara zilei de vineri, 12/24 ianuarie 
1883, în şedinţa Junimii din casa lui Maiorescu. 

Dacă însă Mite Kremnitz traduce după versiunea şlefuită 
(de Eminescu dimpreună cu Maiorescu) e de presupus că 
paginile cu textul Luceafărului pus la dispoziţia ei i-au fost 
încredințate cu cel puţin două luni de zile în urmă, adică de prin 
5/17 noiembrie 1882. Rezultă că ori Eminescu îi oferise din 
vreme o copie a versiunii „şlefuite”, ori Maiorescu i-a dat versi- 

unea ,,slefuita” pe care a citit-o în casa Stirbey, la Buftea, in 
după-amiaza zilei de duminică, 31 octombrie/12 noiembrie 
1882, ori Mite Kremnitz avea o a treia copie pentru uzul ei per- 
sonal spre a o traduce în germană. 

În concluzie, versiunea ultimă, „şlefuită”, a Luceafărului 
era transcrisă la data de 12/24 ianuarie 1883 în cel puţin patru 
manuscrise care se aflau: 


i. unul în posesia studenților români care editau Alma- 
nahul Societăţii „România Jună” din Viena; 

ii. unul în posesia Mitei Kremnitz pentru a face tradu- 
cerea din limba română în limba germană; 

iii. unul în posesia lui Maiorescu pentru a o citi în diferite 
case boiereşti sau la curtea regală, şi 

iiii. unul în posesia lui Eminescu, poetul care avea bunul 
obicei să-şi păstreze chiar şi primele însăilări din Legenda 
Luceafărului. 


Cu toate acestea, din cele patru transcrieri ale versiunii 
,slefuite” nu ni s-a păstrat nici una şi chestiunea care ar trebui 
lămurită rămîne: cum s-a rătăcit versiunea ,,slefuita” a Luceafă- 
rului lui Eminescu? A dispărut din arhiva Societăţii „România 
Jună” din Viena, căci nu se poate concepe neglijenta tinerilor 
editori de a fi lăsat manuscrisele culese de tipografi chiar pe 
pervazul ferestrei din atelierul zetarilor austrieci; a dispărut 
dintre hirtiile scriitoarei Mite Kremnitz care, avînd spiritul 
german al organizării şi ordinii... în sînge, nu poate fi bănuită 
că a rătăcit manuscrisul unui poem considerat drept cea mai 
frumoasă operă literară din literatura română; a dispărut dintre 
cele vreo 15.000 de pagini din lada cu manuscrisele poetului M. 
Eminescu, şi a dispărut dintre hîrtiile păstrate cu mare sfințenie 
în arhiva criticului Titu Maiorescu, lăsată moştenire fiicei sale 
Livia, căsătorită Dymsza. 

Impresia oricui sceptic este că textul olograf al unui 
monument literar precum Luceafărul nu se poate pierde precum 
acul în carul cu fin şi că ultima versiune a poemului „şlefuit” de 
poet dimpreună cu criticul Titu Maiorescu există!!! Măcar într-un 
singur manuscris din cele două, trei sau patru transcrieri! Unde? 
În țară sau peste hotare! Surpriza scrisorilor lui Eminescu şi ale 

Veronicăi Micle (Dulcea mea Doamnă / Eminul meu iubit, 
Corespondenţă inedită Mihai Eminescu — Veronica Micle, 
Scrisori din arhiva familiei Graziela şi Vasile Grigorcea, ediţie 
îngrijită, transcriere, note şi prefaţă de Christina Zarifopol- 
Illias, Polirom, [laşi,] 2000) va fi urmată de apariţia versiunii 
„şlefuite” a Luceafărului, căci o minune... nu vine niciodată 
singură! 

Şi iată care ar fi cărarea acestei minuni nesperate din 
istoria literaturii române. 

Se ştie că fiica lui Maiorescu a încredinţat toată arhiva 
tatălui său în mîinile cărturarului bucovinean LE. Toroutiu, 
editorul colecţiei Studii şi Documente Literare şi directorul revis- 
tei „Convorbiri literare”. Într-un cuvînt, legatarul neîncoronat 
al împărăției literare de sub sceptrul lui Titu Maiorescu. 

Într-o scrisoare către Perpessicius, din zilele de 
duminicä-marti, 6-8 august 1944, editorul seriei de Studii şi 
Documente Literare îi relata despre ultimele zile din viaţa lui 
Titu Maiorescu, după datele din Însemnări zilnice făcute de 
critic, cu citate din caietul cu nr. 42. Ceea ce-i un fapt deosebit 
pentru că editorul jurnalului maiorescian, I. Rădulescu-Pogo- 
neanu, a cuprins în cele două volume de Însemnări zilnice doar 
caietele 1-14. 

Temerile lui LE. Toroutiu se bazează pe o bună intuiţie 
politică asupra evenimentelor ce vor urma, cu consecinţe grave 
şi asupra culturii române: 

„Vă scriu, Scumpe Domnule Perpessicius, aceste lucruri 
pentru a le cunoaşte cu un ceas mai devreme. Ultimele caiete 
cred că nu vor vedea lumina tiparului, cât voi trăi eu, dacă 
împrejurările politice vor fi tulburi ca şi acum sau dacă după 
încheierea păcii atmosfera va fi şi mai mohorâtă decît acum. 
Plec chiar săptămâna asta la Câmpulung să mă pun de acord şi 
cu d-na Dymsza, arătîndu-i că apele tulburi se vor zborşi şi mai 
tare, dînd în vileag din aşa de apropiata epocă. Deşi sunt 
autorizat în scris să fac cum ştiu, totuşi cît mai e în viaţă (are 81 
de ani) îi datoresc respectul acestei atentiuni formale”. (ibidem, 
p. 8) 

Aşadar, LE. Toroutiu poseda în august 1944 toată arhiva 
oferită de Livia Dymsza, fiica lui Titu Maiorescu, şi cel mai 

tîrziu în zilele de sîmbătă şi duminică, 11 şi 12 august 1944 
avea gînd să ajungă la Cîmpulung Muscel pentru a o consulta 
pe bătrîna doamnă în legătură cu însemnările zilnice maiores- 
ciene şi în mod indubitabil cu alte documente proiectate a fi 
tipărite în continuarea seriei celor 12 tomuri, cu încă 12 volume 
de Studii şi Documente literare, din care 4 dintre ele ocupau 
„doar o parte din arhiva inedită T. Maiorescu”. 

Se înțelege că nici peste două săptămîni, în dimineaţa 
zilei de miercuri, 23 august 1944, LE. Toroutiu îşi dă seama că 
perspectiva continuării tipăririi seriei de studii şi documente 
literare se întunecă. 

În fapt, pînă în 1939, Toroutiu tipărise 12 volume, din 
care volumele VII-XII neterminate, întrucît nu aveau 
introducerile, notele şi indicele trebuitoare. Pentru a le ocroti de 
ravagiile războiului care se anunța a trece şi peste România, 
editorul le încredinţează Academiei Române, spre păstrare, în 
cîte cinci exemplare fiecare volum. Teama din 1939 se 
împlineşte în ziua de 7 mai 1944, cînd bombardamentele anglo- 
americare îi distrug un etaj al casei şi-i ard toate exemplarele 
volumelor VII-XII din Studii şi Documente Literare, ca şi alte 
cărți precum 1000 de exemplare din Pagini de istorie si critica 
literară, alte 500 de exemplare cu Heine şi Heinismul în lite- 
ratura românească şi câte altele. După încheierea ostilităților, 
Toroutiu va retipări cele 12 volume de Studii şi Documente 
Literare, căci, prevăzător din fire, şi-a păstrat probabil şpalturile 
fiecărui volum, la care adaugă volumul al XIII-lea, cu indicele 
general al celorlalte. Retipărirea s-a făcut clandestin, fără 
aprobarea cenzurii, din 1945 pînă prin octombrie 1947, cînd 
editorul îi trimite lui Perpessicius întreaga colecţie de Studii si 
Documente Literare, editio altera quia prior enim igne belli 
causa delecta, în 13 volume, însoțită de o scrisoare. (ibidem, 
p. 247-248). 

Or, directorul „Convorbirilor literare” şi al tipografiei 
„Bucovina” avea obiceiul ca să depună la Academia Română 
doar originalele documentelor tipărite. Pentru a ne da seama de 
valoarea arhivei din casa lui Ilie Toroutiu e suficient să amintim 
că, aici, în seiful cărturarului din str. Argentina nr. 39, şi nu în 
altă parte, îşi tinea savantul Nicolae Iorga cele mai prețioase 

documente istorice. Cum în arhiva lui Toroutiu erau pregătite 
pentru tipar încă 12 volume cu documente inedite, e de presu- 
pus că între cele ce i-au aparţinut lui Maiorescu se afla şi textul 
olograf al poemei Luceafărul de M. Eminescu, fie în versiunea 
»slefuita” de mina poetului, fie în transcrierea făcută de Livia 
Maiorescu. 

Precum era de aşteptat, asemenea comoară nu putea fi 
ascunsă de ochii lumii. Si totuşi, LE. Toroutiu are ideea să o 
zidească într-o cameră a casei sale din str. Argentina nr. 39 iar 
în anul 1953 organele Securităţii din R.P.R. intră în casă, 
darima zidul ocrotitor şi ridică toată agoniseala documentară a 
cărturarului drept un corp delict împotriva ordinii de stat 
instaurate de P.C.R. Nu mult după această năpastă, soţii 
Toroutiu mor: soția, în ziua de sîmbătă, 21 noiembrie 1953, iar 
cărturarul, în ziua de luni, 23 noiembrie 1953. Din pricină că 
sicriele lor au fost aşezate alături şi cele două trupuri neînsu- 
fletite au fost înhumate împreună, imediat s-a zvonit că cei doi 
soți s-ar fi sinucis în urma perchezitiilor şi descoperirilor făcute 
de securitate. O scrisoare trimisă de G.I. Stratulat, din Bucu- 
resti, la 19 ianuarie 1954, către Leca Morariu, aduce precizärile 
de rigoare, dacă nu cumva chiar din inițiativa securităţii: „Cînd 
i-am văzut — relatează martorul ocular, G. I. Stratulat — luni 
seara, în raclele lor, pe catafalcul improvizat în bibliotecă din 
cele două birouri alăturate, ambii aveau liniştea şi multumirea 
întipărită pe figuri şi pe buzele lor strînse, iar capetele lor erau 
îndreptate uşor unul spre celălalt, privindu-se cu ochii închişi şi 
dădeau impresia — dacă ar fi fost în picioare — a doi miri în 
timpul oficierii căsătoriei lor religioase.” (Eugen Dimitriu şi 
Petru Froicu, O scrisoare inedită către Leca Morariu despre 
moartea soților Toroutiu [semnată de G.I. Stratulat, Bucureşti, 
19 ianuarie 1954], în „România literară”, Bucureşti, an XXV, 
nr. 27, din 9-15 sept. 1992, p. 7). 

Despre cele 12 volume de studii si documente literare 
pregătite pentru tipar nu se mai ştie nimic pînă în momentul în 
care Nicolae Georgescu prinde a se interesa de soarta lui LE. 
Toroutiu şi editează cartea Exegeza eminesciană (2002). 

De aici s-ar putea merge însă pe urmele colecției dispă- 
rute, astfel: 

În arhivele Securităţii din fosta R.P.R. / R.S.R. trebuie să 
existe documente referitoare la urmărirea cărturarului director 
al tipografiei „Bucovina” şi al revistei „Convorbiri literare” din 
Bucureşti. 


În aceste documente trebuie să se fi menţionat atit 
informatorii care au „turnat” cazul cît şi ofițerul care a întocmit 
dosarul de urmărire a lui LE. Toroutiu, iar în acest dosar trebuie 
să se fi consemnat cine a executat perchezitia în casa din str. 
Argentina nr. 39 şi cine a ridicat documentele corp delict — 
adică manuscrisele cu caietele lui Titu Maiorescu, scrisorile de 
la Sextil Puşcariu şi celelalte piese incriminate. Ar fi de 
aşteptat, de asemenea, ca să se fi întocmit, dacă nu pretindem 
prea mult din partea instituţiei cu pricina, un inventar al materi- 
alelor confiscate. Numele securiştilor care au dus la îndeplinire 
misiunea sînt o pistă sigură pentru orientarea cercetărilor în 
depistarea urmelor din arhiva criticului Titu Maiorescu, arhivă 
în care se aflau şi texte de la Eminescu. 

Cum în scrierile sale, I.E. Toroutiu a avut nu o dată ac- 
cente dure împotriva evreilor — mai cu seamă împotriva evreilor 
editori sau librari pe care cărturarul bucovinean îi acuza că au 
comercializat în mod fraudulos opera lui Eminescu, dar editorul 
de azi al Exegezei eminesciene, dintr-o pudoare greu de explicat 
într-o democraţie pornită pe calea adevărului şi a recunoaşterii 
tranşante a erorilor comise într-o epocă sau alta, „extrage 
separat” şi fără nici o noimă cele două pasaje ... supărătoare — 
ar fi de bănuit că echipa însărcinată cu dărîmarea „fortăreței 
documentare” din casa lui I.E. Toroutiu putea fi comandată de 
un ofițer de securitate evreu. Însă asemenea misiune nu putea fi 
încredințată unui om lipsit de cultură şi ar fi de presupus că 
„săpătorul” comorii din str. Argentina nr. 39 nu a lăsat să-i 
scape printre degete nişte file pe care era înscrisă poema 
Luceafărul de Mihail Eminescu. 

Căci, pe o coală de hîrtie de mărime apropiată formatului 
16 x 21 cm, Eminescu înscria cîte patru sau cinci strofe din 
Luceafărul, în versiunea C, păstrată în ms. 2261 r, 198-212, 
datat în „Aprilie 10 — 1882”. Avînd în vedere că ultima versiune 
a poemului din ziua de joi, 28 oct./9 noiembrie 1882, era 

»slefuita” şi avea toate motivele să fie scrisă citet, înseamnă ca 
cele 98 de strofe ale Luceafărului puteau să încapă în cel mult 
20 de pagini, ceea ce s-ar cuprinde fie în 20 de file scrise pe o 
singură parte, fie în 10 file scrise pe faţă si pe verso. Într-un 
cuvînt, un material extrem de uşor de recunoscut dintr-o repede 
ochire si tot aşa de uşor de subtilizat printr-o scurtă iutealä de 
mînă! 

Să observăm însă că în Almanachul Societăţii „România 
Jună” din Viena Luceafărul lui Eminescu este imprimat în 
paginile 29-58, cu trei strofe în prima pagină şi cu cite cinci în 
celelalte. Să luăm seama apoi că în acea Notă editorială de la 
pag. 2 a prefetei semnate la „Viena, aprilie 1883”, prin cuvin- 
tele „România Jună”, redactorii almanahului au precizat: „În 
scrieri s-au observat ortografiile autoriloru.” Ar fi de mirare ca 
redactorii publicației să fi respectat şi aşezarea strofelor din 
paginile manuscrisului cu Luceafărul lui Eminescu? 

Primul text din almanah este alegoria Vremea si Iubirea, 
apartinind reginei Carmen Sylva, tradusă de Titu Maiorescu din 
limba germană şi copiată pe curat, în ziua de miercuri 3/15 
noiembrie 1882, de către Livia Maiorescu. Dar alegoria în 
proză are şi un pasaj cu 6 versuri — ,,Sferele tot mai umblă, 
eterul tot mai străluce” — şi altul cu încă 16 versuri — „Eu sunt 
iubirea şi teamă n-am / O, vreme, de tine...”— , pe care, din 
însemnarea lui Maiorescu — anume că „Miercuri. Încă noaptea 
tirziu tradus cu Eminescu 2 poezii ale reginei, eu tradus 
alegoria ei «Vremea şi lubirea», Livia le-a copiat si totul trimis 
dimineaţa [joi, 4/16 noiembrie] la România Jună la Viena 
pentru Almanahul ei.” — se înţelege că le-a tradus Eminescu. 

Urmează din acest fapt că ortografia textului semnat de 
Carmen Sylva este cea fixată de Maiorescu şi Eminescu. O 
comparație între ortografia alegoriei Vremea şi Iubirea şi orto- 
grafia poemului eminescian, spre deosebire de cea din poeziile 
Earna vine şi Izvorul de V. Alecsandri, ne indreptateste să 
afirmăm că, fie într-o copie făcută de Livia Maiorescu, fie în 
transcrierea lui Eminescu, ortografia Luceafărului din ultima 
versiune, „şlefuită” în ziua de Joi, 28 oct./9 noiembrie 1882 — 
„Frumosul Luceafăr al lui Eminescu, șlefuit” —, era cea folosită 
în textul poemului tipărit în Almanachul Societăţii „România 

jună” din Viena, din aprilie 1883, şi că acest text princeps tipă- 
rit are exprimată fără nici un dubiu voinţa auctorială a poetului. 

Argumentele prezentate de Toroutiu pentru respectarea 
voinţei auctoriale eminesciene sînt: 


„l. T. Maiorescu, Însemnări zilnice (8/20 oct. 1882- 
28 iunie 1883); 

2. Manuscriptul poetului, în ultima formă hotărâtă de 
dânsul împreună cu Maiorescu, din casa căruia la 4 noiembrie 
1882 manuscriptul s-a expediat la Viena, pentru Almanah (4 
noiembrie 1882); 

3. Traducerea în limba germană de către Mite Kremnitz 
(12, 25 ianuarie 1883); 

4. Textul din Almanah (aprilie 1883); 

5. imbolnavirea lui Eminescu (28 iunie 1883); 

6. Reproducerea din Convorbiri Literare (1 august 
1883), cu numărul de 98 strofe.” 


Şi încheierea, cu toate că studiul său a rămas într-o formă 
incipientă, sună tranşant: „În concluzie: revenirea la economia 
poeziei Luceafărul cu 98 [de] strofe stabilită de poet în ultima 
sa voință este singura dezlegare firească şi dreaptă a chestiunii. 
În mod practic, desfăşurarea argumentelor din aceste pagini a şi 
fost confirmată prin ediția Perpessicius, care, adoptînd pentru 
Luceafărul textul «aşa cum a apărut el în Almanahul României 
June şi Convorbiri», conchide: «Oricât de logic operate, ampu- 
tările lui Maiorescu nu-şi au nici o rațiune (cu atît mai putin de 
forță majoră: intervenţia lui nu era cerută de nimeni).»” 
(ibidem, p. 245). 

Nu este însă destul să invocăm argumente de ordin 
documentar-filologic în această chestiune şi tot aşa nu-i 
suficient să ne întemeiem o concluzie invocînd autoritatea celor 
ce susțin sau contestă intervenţia lui Maiorescu în textul emi- 
nescian. Mai important ni se pare să determinăm motivaţia sau 
nexul cauzal pentru care criticul şi-a permis operaţia de chirur- 
gie estetică asupra unei capodopere ca Luceafărul, pe care, 
după cum se poate deduce din însemnările sale zilnice, îl apre- 
ciază fără nici o rezervă. E drept că şi fără a-şi trăda şi criteriile 
acestor entuziasme. 

Cum din poezia Doina, criticul a înlăturat versul „Și cum 
vin cu drum de fier”, lăsîndu-l totuşi pe următorul şchiopătînd 
din rimă „Toate căntecele pier” (Poesii de Mihail Eminescu, 
Editura Librăriei Socecu & Comp. — Bucureşti, 1884, p. 176), 
nu dintr-o rațiune literar-estetică sau culturală, urmărind să 
estompeze conservatorismul unor „antiteze cam exagerate” din 
lirica poetului, dar nici pentru simplul şi banalul motiv — uşor 
de introdus într-un asemenea scenariu prin faptul — că Titu 
Maiorescu era avocatul firmei constructoare şi implicate în 
scandalul liniilor ferate din Regatul României, apărînd prin 
manevre juridice o crasă escrocherie din avutia ţării (în viziunea 
lui Eminescu, din avutia realizată doar de clasele pozitive, 
țărănimea şi meşteşugarii), nimerit ar fi să vedem şi ce anume 
putea să-l incomodeze stilistic pe mentorul Junimii în versurile 
extirpate — şi nu doar în cele extirpate, ci şi în cele retuşate — 
din Luceafărul. 

Spre exemplu, strofa 77 din Almanachul „România 
Jună”, Viena, 1883, p. 54: 


„Ei numai doar” durează ‘n vént 
„Deşerte idealuri — 

„Cănd valuri află un mormént 
„R&sar în urmă valuri; 


este înlăturată dintre strofele 76 şi 78 din volumul Poesii de 
Mihail Eminescu, 1884, p. 296. 
Strofa 81 din Almanachul „România Jună”, 1883, p. 55: 


„lar tu Hyperion rémai 
„Ori unde ai apune... 
„Cere-mi — cuvéntul meu de ‘ntäiu, 
„Să-ţi dau înţelepciune? 
pe care Mite Kremnitz a urmat-o, dincolo de trei virgule impuse 
în primul vers şi punct-virgula după al doilea sau eliminarea 
semnului interogativ din versul al patrulea, în conformitate cu 
originalul din Almanachul „România Jună” şi din „Convorbiri 
literare”: 


„Du, Hyperion, bleibest dort, 
„So oft du auch verblichen; 

„Verlang von mir mein erstes Wort, 
„Die Weisheit, die entwichen. 


devine strofa 80, cu serioase modificäri de punctuatie si 
semantică, spre a nu spune şi de „gramatică istorică”, in ediția 
întocmită de Titu Maiorescu, Poesii de Mihail Eminescu, 1884, 


p. 297: 


«lar tu, Hyperion, remăi 
«Ori unde ai apune, 

«Tu eşti din forma dea d’intäi, 
«Eşti vecinică minune. 


Astfel Maiorescu nu suprimă doar cursivitatea sunetelor 
din versurile ,, Jar tu Hyperion remăi / Ori unde ai apune ”, ci în 
mod evident distruge solidaritatea semantică a cuvintelor din 
fraza în care poetul, folosind verbul „remăi” cu valoare copula- 
tivă, conferea figurii mitologice greceşti, Hyperion — deasupra 
mergătorul, statutul unei divinități primordiale şi eterne pe 
scara timpului, în vreme ce valoarea predicativă a aceluiaşi verb 
„remăi” — stai, rezişti mută accentul sau mai degrabă detur- 
nează înţelesul din sfera temporală într-un ambient spaţial. 

Nu avem cum aprecia semnificaţia pe care Eminescu a 
vrut să o exprime prin versul „Cere-mi — cuventul meu de 
‘ntäiu, ” pentru că nu ştim care este acel „cuventul ... de 'ntăiu” 
rostit de către Demiurgos. Acest ,,cuvéntul de-ntăiu” ar trebui 
căutat în textele eminesciene şi în lecturile poetului spre a i se 
defini înţelesul prin ceea ce Toroutiu numeşte „gramatrică 
istorică”, după cum îi scria cumnatului său Leca Morariu la data 
de 29 iulie 1946: „Lucrez mult la Exegeza Eminescu. Am afir- 
mat adesea în curs că textele lui Eminescu trebuie judecate cu 
gramatica istorică, nu cu cea elementară. La un moment dat 
însă vreun cetitor m-ar putea întreba ce înţeleg eu prin grama- 
tică istorică. Am căutat definiția şi n-am găsit-o nicăieri. Al. 
Rosetti spune că gr[amatica] ist[oricä] înseamnă tot atât cât 
istoria limbii. Mi se pare prea vagă şi prea cuprinzătoare. Şi 
atunci, după multă ciorovălială cu mine însumi m-am oprit la 
următoarea definiție: «Evoluţia notionalä şi formală a cuvân- 
tului reconstituită după texte din literatura cultă şi poporală. 

Amin. Mă adresez magistrului să pună nota. Dacă va da altă 
definiţie, o voi utiliza pe a sa, arătând paternitatea.»” (după 
Eugen Dimitriu, {lie Toroutiu în corespondenţă, în „Buletin de 
informare şi documentare metodico-stiintificä, Studii şi arti- 
cole”, vol. II, editat de Societatea de Ştiinţe Filologice din 
R.S.R., Filiala Suceava, Suceava, 1988, p. 67). 

Dar întrebarea, deloc retorică, „Să-ţi dau înțelepciune?” 
insinuează sau chiar afirmă apodictic faptul că Hyperion este 
lipsit de... înțelepciune. Cînd avem atîtea texte eminesciene în 
care poetul răscoleşte printr-o expresie nouă miezul străvechi al 
cuvintelor, nu-i dificil să presupunem că Demiurgul reinstituie 
în termenul ,,infelepciune” — intelleptionis — ceea ce latinii chiar 
vroiau să numească: citirea, legarea împreună a celor înde- 
părtate. 

Or, cele îndepărtate pe care le rosteşte Demiurgul în fata 
lui Hyperion sînt: 


„Ei doar au stele cu noroc 
Si prigoniri de soarte, 

Noi nu avem nici timp nici loc 
Si nu cunoaştem moarte.” 


Din ce pricină Demiurgul îi redefineşte dimensiunile 
paradigmei care l-a iscat pe Hyperion — paradigmă pe care 
Luceafărul din oglindă o şi înfăţişează fetei de împărat — „Jar 
cerul este tatăl meu, / Si mumă-mea e marea” sau „Și soarele e 
tatăl meu, / lar noaptea ‘mi este muma. ” — e simplu de apreciat 
pentru că Hyperion doreşte să se închidă în „cercul strîmt” al 
iubirii unei fiinţe pamintene. 

Strofele 83, 84 şi 85 sînt răşluite de Maiorescu fără altă 
explicație sau rațiune decît poate aceea că face economie de o 
pagină, cu toate că, după „finis” din urma poeziei Criticilor 
mei, pagina 304 e albă, în economia întregului volum, din cele 
20 de coli editoriale, 8 pagini de la început fiind destinate 
pentru portretul poetului, titlul cărţii şi prefața criticului iar alte 
4 pagini de la sfîrşit rămînînd neimprimate. 

Strofele îndepărtate de editor sunau astfel în Almanahul 
„România Jună ” şi în „Convorbiri literare”: 

„Vrei să dau glas acelei guri, 
„Ca dup’a ei cantare 

„Să se ia munţii cu păduri 
„Și insulele ‘mn mare? 


„Vrei poate ‘n faptă să aréti 
„Dreptate şi tărie? 

„Ti-aş da paméntul în bucăţi 
„Să “1 faci impératie. 


„I-ţi dau catarg lăngă catarg 
„Oştiri spre a străbate 

„Păm&ntu ‘n lung şi marea ‘n larg, 
„Dar moartea nu se poate... 


Or, criticul Maiorescu, prin înlăturarea celor trei strofe de 
mai sus din Luceafărul, încearcă să ascundă un adevăr pe care îl 
întrezărea exprimat în versurile eminesciene: anume că omul de 
geniu nu este unilateral şi că spiritul său dăruit cu înțelepciune 
face legătura dintre lucrurile îndepărtate din mai multe domenii 
şi în special din filosofie, politică şi poezie. Dar asemenea 
anvergură luciferică într-un text eminescian, la vremea cînd 
poetul era considerat cuprins de alienatiune, ar fi fost citită ca 
un nex cauzal pentru care, din senin, Eminescu a fost băgat în 
cämesoiul de forță exact în momentul în care guvernul condus 
de liberalii lui I.C. Brătianu, dimpreună cu conservatorii din 
„opoziția miluită” cu P.P. Carp, Dimitrie R. Rosetti, Dimitrie 
Sturdza şi Titu Maiorescu, pregătea protocolul Tratatului secret 
de alianță dintre România, Austro-Ungaria şi Germania, tratat 
în care, la punctul 2, era stipulat negru pe alb: „Le gouver- 
nement roumain ne tolera point des menées politiques ou autres 
qui prenant son territoire pour point de départ se dirigeraient 
contre la Monarchie Austro-Hongroise. Le Gouvernement 
d’Autriche-Hongrie assume la même obligation à l’égard de la 
Roumanie.” 

Ceea ce însemna abandonarea oricărui gest politic de 
ocrotire a românilor din provinciile Banat, Transilvania şi 
Bucovina, administrate de Împărăţia Austro-Ungară. Ion C. 

Brătianu a cerut însă eliminarea articolului pe motiv că ar 
exprima ,,0 lipsă de încredere reciprocă” şi viitorii parteneri poli- 
tici i-au îndeplinit dorința. (Gheorghe Nicolae Căzan şi Serban 
Rădulescu-Zoner, România şi Tripla Alianţă 1878-1914, Edi- 
tura Ştiinţifică şi Enciclopedică, Bucureşti, 1979, p. 119). 

Va să zică, există în versurile extirpate de Titu Maiorescu 
din Luceafărul un adevăr explicit poetic şi un alt adevăr implicit 
în comportamentul şi expresiile civice proprii lui Eminescu. 
Modificînd strofa 82 şi înlăturînd cele trei strofe 83, 84 şi 85, 
Maiorescu are iluzia că blochează accesul cititorului la aceste 
adevăruri. Mai mult, spre a se asigura că asemenea adevăruri 
vor fi inaccesibile celor din preajma lui Eminescu, mentorul 
junimist sechestrează pur şi simplu lada cu manuscrisele poe- 
tului şi refuză, în ciuda repetatelor rugäminti scrise, directe şi 
indirecte ale proprietarului de drept, să i-o înapoieze. O va dona 
Academiei Române abia în ziua de 24 ianuarie 1902 şi abia 
după ce în cîteva publicaţii se făceau aluzii transparente că ma- 
nuscrisele poetului s-ar afla la o persoană... foarte importantă. 

În versiunea B a poemului eminescian, din ms. 2275, 
39-66 (M. Eminescu, Opere, vol. II, 1943, p. 406), avem infa- 
tisat în mod limpede un fetragenius în care s-ar putea întrupa 
geniul din substanţa ideală a lui Hyperion, şi anume: 


1. geniul religios: „Și dacă vrei să fii un sfânt 
Să ştii ce-i chinul, truda 
Îți dau un petec de pământ 
Ca să te cheme Buddha.” 


2. geniul filosofic: „De vrei în număr să mă chemi 


În lumea ce-am creat-o 


Îți dau o fäsie de vremi 
Ca să te cheme Plato.” 


3. geniul poetic: „Pot să dau glas acelei guri 
Ca la a ei cântare 
Să meargă munţii cu păduri 
Si insulele-n mare.” 

4. geniul politic: „lar de-ai voi ca să arăţi 
Dreptate şi tărie 
Îți dau pământul în bucăţi 
Să-l faci împărăție; 


Îți dau catarg lângă catarg, 
Îți dau ostiri şi gloate, 

Îți dau al geniului larg 
Dar moartea nu se poate.” 


Ce înţelegea Eminescu prin „al geniului larg” politic, 
prin geniul poetic al lui Orfeu, prin geniul filosofic al lui Platon 
şi prin geniul religios al lui Budha, am putea aproxima dintr-un 
pasaj în care acest tetragenius este redus doar la trei forme: 


„Martirul, eroul si înțeleptul sunt numai trei forme ale 
unei şi aceleiaşi substanţe: adevărul. Dar un erou cit de 
mărginit în privirea inteligenţei, dar un martir ignorant, dar un 
înțelept si putin viteaz — citesi trei cunosc acelaşi stări — vedem 
suma lor. Pentru citesi trei există un sacrificiu pentru un lucru 
care nu sunt ei înşişi şi care se răsfringe asupra semenilor lor. 
De aceea la martir şi la erou poate subsista un transitus per 
filium medium, o trecere a tendinței lor in [ilizibil] adevărate 
prin un principiu aparent fals, dar ceea ce ei au simţit este 
adevărat. 

În sfirsit, adevărul e stäpinul nostru, nu noi stäpinii 
adevărului.” (Ms. 2275 B, 75, după M. Eminescu, Fragmen- 
tarium, ediție după manuscrise, cu variante, note, addenda şi 
indici de Magdalena D. Vatamaniuc, Editura Ştiinţifică şi 
Enciclopedică, Bucureşti, 1981, p. 87). 


Dar ideea triumviratului genial apt să trezească poporul 
din letargia nationalitätii o vom intilni încă în paginile din 
tinereţea lui Eminescu. Nu mai departe decît în fragmentele 
romanului Geniu pustiu, tînărul prozator înregistrează spusele 
lui Toma Nour: ,,O! nu trebuie oameni mulți pentru asta... 
Spiritul public este fapta putinor oameni. O singură frunte unsă 
cu mirul lui Dumnezeu e în stare să forme din oceanul cuge- 
tărilor omeneşti o singură volbură gigantică, care să se-nalte 

din fundul abisului pînă sus in nourii ginditori din ceriul 
luceafărului ce se numeşte geniu...” (Geniu Pustiu, B.A.R. 
2255 24 r, text pe filă 35,2 x 20,5 cm, scris cu cerneală, M. 
Eminescu, Opere, VII, Editura Academiei R.S.R., Bucureşti, 
1977, p. 180). 

Altfel spus, Luceafărul din povestea înfăţişată de Emi- 
nescu nu este un simbol al poetului sau al omului de geniu; 
luceafärul din ceriu este pur şi simplu un geniu al Logosului 
primordial. Fiind o entitate ideală sălăşluind în spaţiul con- 
sacrat zeiţei Dragostei, Afrodita la greci şi Venus la romani, am 
trage uşor concluzia că Luceafărul este geniul Dragostei şi că 
atributul princeps al acestei divinități e că, neavînd parte de 
moarte, nu are parte nici de dragoste. Cu alte cuvinte, Geniul 
Dragostei este pustiu de dragoste. Toma Nour ar fi, aşadar, un 
geniu pamintean lipsit de... dragoste iar Eminescu îşi va intitula 
romanul chiar Geniu pustiu. 

Hyperion din Legenda Luceafărului — titlu în care va să 
înțelegem după „gramatica istorică” a limbii române „ceea ce 
trebuie citit în Luceafăr” — poate fi turnat in cele trei sau patru 
forme ale aceleiaşi singure substanțe: adevărul, căci, exprimînd 
adevărul prin acţiune politică, prin doctrină religioasă, prin 
poezie ori prin filosofie, geniul rămîne în sfera fără timp şi loc a 
eternității. Primind o „oră de iubire”, Hyperion ar intra în „cer- 
cul strîmt” al efemerului şi cosmosul — soare, mare, noapte, 
stele, pămînt — şi ar scăpăta în haosul primordial. 

Primul editor al poeziilor lui Eminescu înţelege bine 
această ecuaţie simbolică şi probabil că vede în tripticul genia- 
litatii din poemul eminescian o infirmare a tripticului „geniilor” 
configurate în gruparea junimistă: Titu Maiorescu — geniu 
filosofic, Petre P. Carp — geniu politic şi M. Eminescu — geniu 
poetic. Numai că în planul realităţii social-politice şi culturale a 
epocii, nici la Petre Carp şi nici la Titu Maiorescu nu exista „un 
sacrificiu pentru un lucru care nu sunt ei înşişi şi care se răs- 
fringe asupra semenilor lor” şi doar Eminescu avea temeiuri să 
fie perceput ca formă a „unei şi aceleiaşi substanţe: adevărul”. 

Ca avocat, prin formaţie şi deformatie profesională, Titu 
Maiorescu ţinea să aibă totdeauna dreptate şi să probeze că 
argumentele contrare opiniei sale „nu sunt în chestie”. Aseme- 

nea virtute din sala tribunalului sau de la tribuna parlamentarä 
se poate usor transforma în meteahnä mai cu seamä în cazul în 
care mijloacele din avocatură sînt transferate în literatură şi 
efectul scontat ca sigur s-a văzut imediat în criticile desfăşurate 
În contra scoalei Bărnuţiu. Căci succesele pe care le-a obţinut 
Maiorescu se datorează mijloacelor literare folosite în plan 
profesional-politic şi mijloacelor avocăreşti întrebuințate „cu 
asupra de măsură” în plan cultural-literar. 

A-l bănui însă pe Maiorescu, avocat cu multe succese 
financiare şi cărturar cu multe păcate extraliterare şi nu numai, 
că dintr-un exces de zel editorial-estetic ar fi distrus versiunea 
„şlefuită” a Luceafărului ar fi o insultă a bunului simţ, cu toate 
că, chiar din însemnările zilnice, criticul şi-a amputat paginile 
sau pasajele socotite incomode pentru imaginea sa postumă. 
Însă versiunea „şlefuită” a Luceafărului nu era o însemnare zil- 
nică şi nu avea cum impieta imaginea olimpianului din fruntea 
partidului literar-politic numit „Junimea”. 

Prin urmare, ultima versiune (olografă sau neolografă) a 
Luceafărului nu poate fi închipuită ca pierdută sau distrusă de 
Titu Maiorescu. Rătăcită, undeva ea există!!! 

Dar în 1902, Maiorescu nu depune la Academie toate 
manuscrisele şi cărțile care s-au aflat în cele două lăzi ale 
poetului Eminescu şi, în mod firesc, în cele patru volume de 
documente pregătite de I. E. Toroutiu pentru tipar existau şi ma- 
nuscrise eminesciene. Se prea poate ca şi versiunea „şlefuită” a 
Luceafărului. Evident că se iscă întrebarea: De ce Toroutiu nu a 
tipărit această nestemată în „Convorbiri literare” sau într-o publi- 
catie mai la îndemînă? Răspunsul pare a fi simplu. Toroutiu a 
preluat ultimele documente maioresciene de la Livia Dymsza 
într-o perioadă improprie entuziasmelor şi performanţelor 
documentar-literare, în anii 1940-1945, în care va fi avut în 
vedere condiţiile social-economice precare, cenzura şi impactul 
minimal asupra cititorilor. Toroutiu aştepta un moment fast şi în 
mod sigur acesta era centenarul naşterii poetului: 20 decembrie 
1949. Oficial, centenarul a fost împins, în conformitate cu 
Mitrica de la Uspenia, în ziua de 15 ianuarie 1950. Dar ce s-a 
rostit, ce s-a scris şi ce inedite au fost date la iveală cu acest 
prilej? Bibliografia prea săracă a centenarului naşterii lui 

Eminescu explică şi justifică din care pricină I.E. Toroutiu nu a 
tipărit nici măcar un simplu rînd despre „poetul nepereche”. 

Într-un asemenea moment nefast pentru ţară şi pentru 
literatura română, nu era nici timp, nici loc pentru omagierea 
cuvenită în toată puterea cuvîntului şi-n marginea adevărului 
rostit de un geniu ce nu cunoaşte moarte. Primejdiile erau prea 
mari, iar bucuriile prea mărunte. 

„Participarea în acest domeniu de manifestări spirituale — 
glosează LE. Toroutiu — este pe cît de grea şi plină de primej- 
dioase tentaţii, pe atît de ingrată, pentru că orice greşeală, 
scăpare din vedere sau alunecare pe lîngă adevăr te compromit 
pentru multă vreme, în timp ce contribuţia reală trece repede 
între bunurile publice comune, pentru ca din cînd în cînd să 
reapară numeroşi descoperitori ai Americii, aşa că cel ce se 
prinde în această mreajă şi aşteaptă satisfacţii dinafară caută să 
părăsească terenul înainte de a fi adus vreun folos ori amăgeşte 
necunoscătorii prin etalări de material impropriu şi fără nex 
cauzal sau prin repetarea unui inventar care nu-i aparține. 
Numai cine s-a biruit pe sine şi şi-a dobîndit convingerea ca 
omul superior trăieşte cu ceea ce-i vine dinafară simte multu- 
mire sufletească pentru rezultatul şi plăcerea pentru munca în 
sine.” (ibidem, p. 235). 

Toroutiu avea încă nădejde într-un moment prielnic. N-a 
fost să fie. Nici pentru editorul Studiilor şi Documentelor Lite- 
rare şi nici pentru versiunea „şlefuită” a Luceafărului. Taina 
acestui manuscris a fost îngropată în mormîntul soţilor Toro- 
utiu. Ceea ce aduce în actualitate vorbele lui Demostene Russo: 
„Documentele din depozit public sau privat care nu pot fi puse 
la dispoziţia cercetătorilor, pentru control şi verificare, — nu 
există pentru ştiinţă.” Adică nu pot fi invocate ca probe în 
stabilirea adevărului. 

Însă în momentul în care întrezărim cum s-a rătăcit ultima 
versiune a Luceafărului eminescian nu înseamnă să alunecăm 
într-o disperare apocaliptică, ci, dimpotrivă, să căutăm a şti şi 
unde s-ar mai putea descoperi această enigmatică versiune ,,sle- 
fuită”. 

Căci ultima versiune a Luceafărului ar trebui să se afle: 

a. într-un dosar apartinind cărturarului LE. Toroutiu, 
confiscat de securitate în anul 1953 din odaia zidită în casa din 
str. Argentina nr. 39; 

b. într-un mănunchi de documente nedesfoliate încă într-o 
colecție particulară sau într-o bibliotecă publică din România; 

c. într-un seif dintr-o bancă de peste hotarele statului 
România. 


In fapt, nimic nu ne poate stînjeni speranţa că într-o bună 
zi — bună măcar pentru zeii literaturii române — versiunea 
„şlefuită” a Luceafărului va răsări din lunga noapte a rătăcirii... 


Mihai Eminescu şi monarhia României. 
Un manuscris eminescian necercetat 


Anca SÎRGHIE 


Preocuparea de a semnala noi aspecte ale existenţei şi 
creaţiei unui scriitor se dovedeşte cu atât mai legitimă atunci 
când ne referim la un autor clasic, aşa cum pentru literatura 
română este Mihai Eminescu, poetul naţional a cărui mitizare a 
stârnit în ultimii ani reacţii dintre cele mai legitime, dacă avem 
în vedere faptul că misiunea esențială a criticii este aceea de a 
menține permanent activă forța interogatiei. Chiar şi după anul 
2000, atât de fast deschis exegezei eminesciene în spaţiile 
revistelor literare şi la nivel editorial, sunt posibile noi abordări, 
prisme de interpretare din ce în ce rafinate sau chiar precizări de 
ordin biografic. 

De la G. Călinescu, exegetul care, în 1932, i-a consacrat 
scriitorului o monografie! devenită etalon pentru multe 
generații, şi până la G. Munteanu, autor în 1973 al altui studiu 
memorabil”, privitor la relaţiile poetului cu monarhii României, 
biografii au făcut referiri vagi. În deceniile socialismului româ- 
nesc ele puteau părea prudente printr-un anume oportunism 
ideologico-politic. Alte posibile cauze, de natură mai subiec- 
tivă, aşa cum le enumeră în continuare Mircea Colosenco, ar fi 
germanofobia sau antimonarhismul unor exegeti şi, „subiectul 
specios ca documentare şi, bineînţeles, ca interpretare, multă 


' G. Călinescu, Viața lui Mihai Eminescu, Editura Cultura Naţională, 
Bucureşti, 1932. 

> G. Munteanu, Hyperion 1. Viaţa lui Eminescu, Editura Minerva, Bucuresti, 
1973. 

ipocrizie etc.” Dacă ţinem cont că în ediţia consacrată de 
Perpessicius operei genialului creator sunt reproduse in extenso 
traduceri în româneşte, realizate de M. Eminescu şi T. 
Maiorescu, ale unor versuri scrise de Carmen Sylva şi că ele 
continuă să rămână nesemnalate în interpretarea istoricilor 
literari, un demers în această direcţie devine nu numai oportun, 
ci chiar imperios necesar, dacă el împlineşte condiţia obiecti- 
vității. Fără îndoială că Elisabeta-Paulina-Atilia-Luisa, Prinţesă 
de Wied, s-a bucurat de o instrucţie aleasă, asigurată de peda- 
gogi iluştri ai timpului aduşi în casa părintească a prințului 
Guillaume-Hermann, autor el însuşi a două cărți de filozofie. 
Viitoarea regină a României a studiat în copilărie limbile 
engleză, franceză, italiană şi suedeză, pe lângă limba maternă, 
adică germana, şi limba română, de care se va apropia după căsă- 
toria cu Carol I de Hohenzollern-Sigmaringen. „Copila sublimă”, 
cum i se spunea în familie, ca semn al unui räsfät regal ce avea 
să se permanentizeze mai apoi, a reuşit să stăpânească atât de 
bine limba de adopţie, încât va ajunge să traducă din româneşte 
în germană 27 de poezii ale lui V. Alecsandri, 18 texte poetice 
ale lui D. Bolintineanu, 3 creaţii de C. Conachi, 3 poezii emines- 
ciene’ etc. Nu este aici cadrul în care să apreciem calitatea unei 
asemenea lucrări îndeobşte rafinate estetic, pe care o semnalăm 
doar pentru semnificația ei generală. Interesantă este ascendenta 
viitoarei scriitoare şi traducătoare Carmen Sylva pe linie pa- 
ternă, dacă avem în vedere că mama tatălui ei, prinţesa Luise de 
Wied, fusese o artistă cu valențe multiple ca muziciană, pic- 
toritä şi poetă. De altfel, Elisabeta va continua această tradiţie 
muzicală a familiei, luând ore de pian cu celebrul Anton Rubin- 
stein în iarna 1863-1864 la Sankt Petersburg. Ca scriitoare a 


3M. Colosenco, 2000 — Anul Eminescu. Poetul si regina, în „Sud”, nr. 3 (21), 
anul 4, mai-iunie 2000, p. 1. 

1 Poezia Crăiasa din poveşti apărea în traducerea poetei-regine ca Märchen- 
konigin în „Bukarester Salon”, Bucureşti- Viena, I, 4, din 4 august 1883, p. 
171-172; Povestea codrului sub titlul Das Walde Mărchen era publicată în 
„Das Literaturische Rumânien”, Bucureşti, 7-8 iulie-august 1889, p. 253-255; 
poezia Singurătate, tradusă Einsamkeit, era pusă în circulaţie în „Das Litera- 
turische Rumânien”, Bucureşti, 7-8 iulie-august 1889, p. 252-253. Anterior, 
cele trei poezii eminesciene fuseseră încadrate în vol. Rumänische Dichtungen 
deutsch, apărut la Leipzig în 1881. Apud M. Colosenco, art. cit., loc cit., p. 11. 

semnat 29 volume, dintre care 19 au fost de poezie, redactată în 
limba ei maternă. Creaţia sa a fost tradusă în româneşte de unii 
dintre cei mai prestigioşi scriitori ai timpului, de la V. 
Alecsandri, M. Eminescu, G. Coşbuc şi până la T. Maiorescu, 
A. Maniu, L. Rebreanu şi A. Toma. În colaborare cu Mite 
Kremnitz, ea a scris şi un roman, intitulat Astra. G. Bengescu i-a 
întocmit şi bibliografia operei, iar O. Goga în 1912, C. Constan- 
tinescu in 1916 si I.G. Duca în 1933 s-au numărat printre cei 
care au scris studii exegetice şi pagini memorialistice despre 
Carmen Sylva. Era şi acesta un obol care trebuia adus, ca 
oriunde şi oricând, unei regine. Pentru culegerea de poezii 
populare româneşti a Elenei Văcărescu, traduse în franceză, 
regina Elisabeta a scris o prefaţă, iar volumul respectiv a fost 
premiat de Academia franceză, dar nu vom putea stabili cât a 
contat în aprecierea prestigiosului for contribuția sa. Era de la 
sine înțeles că recunoaşterea meritelor literare ale reginei nu 
putea să întârzie, ea fiind laureată cu titlul de Bard al Scoției si 
de Doctor Honoris Causa al Academiei din Budapesta. Aşa 
cum era de aşteptat, Academia Română a declarat-o membru de 
onoare, iar Academia Franceză o premiază în 1887 pentru 
volumul Cugetările unei Regine. Totuşi, o asemenea evoluţie 
strălucitoare nu a convins şi nici măcar nu a atras atenția 
istoricilor literaturii române, regina-poetă fiind omisă cu 
consecvență din comentariile lor. 

Apropierile între M. Eminescu şi Carmen Sylva în planul 
creaţiei, intermediate de Titu Maiorescu şi de Mite Kremnitz, 
după cum s-a precizat deja, cât şi cele din viaţa socială, neferite 
de o anumită anecdotică, nu trebuiesc nici minimalizate şi nici 
exagerate, ci aşezate în lumina adevărului. O poezie, cum este 
varianta necercetată încă la Criticilor mei, aflată actualmente în 
Biblioteca română din Freiburg ca „donaţie a A.S.S. Principesa 
Luise zu Wied” şi, probabil, oferită de autor fie reginei Româ- 
niei, fie altui membru al familiei regale, poate fi un cap de 
iceberg care, dacă nu răstoarnă, poate desigur nuanţa interpre- 
tarea restrînsă de până acum. 

Domnia de 48 de ani a regelui Carol I, începută în anii 
debutului poetic eminescian, nu a fost numai cea mai lungă din 
întreaga istorie a românilor, ci a însemnat totodată o perioadă 

de reale împliniri, pentru care şi azi avem motive să o invidiem, 
pornind de la creşteri în plan demografic, economic, social, 
administrativ, politic şi cultural, aşa cum cu obiectivitate 
constata istoricul loan Scurtu în cartea sa, concluzionând: „Prin 
reformele înfăptuite, România intrase într-un ritm rapid de dez- 
voltare economică; dintr-o tara aproape fără industrie ajunsese 
să dispună de cele mai mari şi performante rafinării din Europa; 
dintr-o tara fără monedă naţională, România avea, după 1900, 
una dintre cele mai puternice valute de pe continent. Sistemul 
de guvernare stabilit prin Constituţia din 1866 şi-a dovedit via- 
bilitatea”. Este interesant de restabilit modul cum s-au produs 
anumite apropieri între regalitate, pe de o parte, şi traiectul 
artistico-publicistic al lui Eminescu, pe de alta. Ceea ce ab initio 
se cere precizat este faptul semnificativ că la Eminescu cele 
două domenii, anume creația poetică, unde colaborarea cu regina 
a fost atestată, şi publicistica, în care ziaristul şi-a manifestat 
atitudinea critică față de rege, sunt nu numai distincte şi 
netangente, ci chiar aflate în opoziţie. Era o dovadă peremptorie 
a verticalitatii profesionale a unui gazetar. 

Se ştie, spre exemplu, că soţul lui Mite Kremnitz a deve- 
nit medicul particular al regelui Carol I. Doctorul Wilhelm 
Kremnitz rămânea însă — după opinia lui G. Munteanu — în 
umbra soţiei sale cultivate şi inteligente, care era „în fond o 
vanitoasă şi o amatoare de senzaţii tari”. Ea însăşi ne încre- 
dinteazä de acest adevăr atunci când cu referire la M. Eminescu, 
devenit vremelnic profesorul ei de română, afirmă volitiv: 
„Vream să fiu totul pentru el, el nimic pentru mine”. Dăruit 
elevei sale de însuşi Eminescu, caietul roşu, având un format in 
octavo, cu foi liniate discret şi prins în legătură de piele, părea a 
fi fost un cadou, ocazionat de aniversarea zilei de naştere a 
d-nei Mite Kremnitz din anul 1879. Semnificaţia gestului 
emană dintr-un imens orgoliu, manifestat şi în afirmația con- 
clusivă că: „am chemat prin calda mea simpatie un suflet la o 
nouă creaţie”. Episodul a fost comentat de Octavian Schiau si 


51. Scurtu, Carol J, vol. I, Editura enciclopedică, Bucureşti, 2004, p. 234. 

6. G. Munteanu, op. cit., p. 236. 

7 Apud Studii şi documente literare, vol. IV, Institutul de arte grafice „Buco- 
vina”, Bucureşti, 1933, p. 29. 

Flora Suteu® . Notatia de pe prima pagină a caietului roşu 
Eminescu şi alti poeți români, a provocat interpretări defavo- 
rabile femeii, care în mod evident se dorea o colectionarä de 
manuscrise valoroase şi nu mai puţin de autori ai acestora. Cert 
e că în interiorul caietului se găsesc 4 copii caligrafice com- 
plete, scrise de Eminescu însuşi, cu poeziile Cu mâne zilele-fi 
adaogi, Despärtire, Foaia veştedă şi Rugăciunea unui dac. În 
plus, ultimele 4 strofe din Azâr de fragedă. S-a stabilit astfel ca 
lui Mite nu i se dăruise formă finită a poeziei Atât de fragedă, 
cum a lăsat ea să se înțeleagă, ci o variantă de laborator a res- 
pectivei creaţii. 

Asemenea întâmplări, consemnate de istoria literară, 
adeveresc faptul că Eminescu oferea texte ale sale, chiar în for- 
ma nefinisată complet, unor persoane, care fie că l-au îndatorat 
moral pe sensibilul poet, fie că i-au creat acestuia o impresie 
deosebită. Considerăm că în una dintre aceste situaţii s-a aflat şi 
varianta necercetată a poeziei Criticilor mei, donată bibliotecii 
române freiburgeze de Luise de Wied, nepoata reginei Elisa- 
beta. 

În România regalitatea întâmpinase stavile de tot felul, 
începând de la revoluţia din Ploieşti, care provocase instituirea 
acelui „minister roşu”, caracterizat de N. Iorga ca „minister al 
lichidării dinastice”. Puterile garante, la care s-a apelat pentru 
ajutor, atunci când Carol explică faptul că poporul român este 
neguvernabil, vor răspunde evaziv prin Otto von Bismarck, 
ceea ce l-a convins pe rege că nu se va putea baza decât pe 
forţele interne ale ţării. În Memoriile sale sunt notate cuvintele 
rostite cu ocazia deschiderii sesiunii extraordinare a Parla- 
mentului, din 23 mai/4 iunie 1871, cuvinte prin care regele îşi 
constituia un program etic de conducere: „Adevărata libertate 
n-are nimic de a face cu neregula şi anarhia; fără datorii nu 
există drepturi, fără ordine nu-i libertate”. A urmat instalarea, 


8 Vezi O. Şchiau, Pe urmele lui Mite Kremnitz, în „Tribuna”, nr. 42, 1970, p. 1 
şi 13; F. Suteu şi O. Schiau, Manuscrisele eminesciene din colecția Mite 
Kremnitz, în „Studii de limbă literară şi filologie”, vol. II, Editura Academiei 
R.P.R., Bucuresti, 1972. 

” Memoriile regelui Carol I, vol. IL, p. 181. Apud Ioan Scurtu, Carol I, ediţia a 
Il-a, revăzută şi adăugită, vol. I, Editura enciclopedică, Bucuresti, 2004, p. 79. 

la 18 decembrie 1870, a guvernului prezidat de Ion Ghica, 
înlocuit de Lascăr Catargiu. Regalitatea se va bucura şi de 
împliniri epocale, cum se dovedise rolul jucat în dobândirea 
independenței de stat a României. Titu Maiorescu, care îi con- 
sacrase monarhului un întreg studiu, şi-a manifestat atitudinea 
promonarhică cu ocazia unei vizite a regelui la Iaşi, unde juni- 
miştii au formulat orientarea conform căreia „ideea dominantă 
întru conducerea statului român spre îndeplinirea marii sale 
misiuni în Orient este înrădăcinarea simtamantului dinastic în 
toate păturile poporului”. Ceea ce a provocat o reacţie legiti- 
mă, de care Eminescu nu era deloc străin, a fost faptul că fami- 
lia regală nu era indigenă. 

Istoria literară a stabilit faptul că apropierea lui Eminescu 
de familia regală a fost intermediată de Titu Maiorescu. Criticul 
avusese inițiativa de a citi la Palat una dintre Scrisorile poetului 
şi tot el fixase şi ora de audienţă când putea fi împlinită dorinţa 
lui Carmen Sylva de a-l cunoaşte pe autorul acelor versuri. 
Anecdotica momentului care a urmat reţine concluzia întreve- 
derii, consemnată fugitiv de George Călinescu în monografia 
sa, după cum prudent va fi comentată şi de George Munteanu, 
care concluziona: „există temeiuri să se creadă că Eminescu s-a 
purtat ca un suveran al poeziei față de suverană — poetă”!!. 
Musafirul, venit — se pare — fără voia sa la Palat, tăcea ostenta- 
tiv, punându-l pe Maiorescu în situația dificilă de a-i fi interme- 
diar în dialogul cu regina Elisabeta. În judecata posterităţii, 
locul unei regine în ierarhia valorilor literare n-a putut fi influ- 
entat — cum în atâtea alte cazuri a dovedit-o istoria — de statutul 
ei monarhic din viata politică. Dar ce vor fi gândit atunci 
Carmen Sylva şi Eminescu, aflaţi pentru prima dată fata în fata, 
ar fi greu de înţeles. În memorialistica ajunsă până la noi, 
tăcerea poetului genial părea a fi o formă de ripostă la iniţiativa 
inoportună prin care criticul „îl prezentase în spectacol”, după 
cum comenta mai apoi N. Petraşcu. Era vorba din partea lui 


10 T, Maioresu, Istoria politică a României sub domnia lui Carol I, ediţie, 
postfață şi indice de Stelian Neagoe, Bucureşti, Editura Humanitas, 1994. 

!! Ibidem, p. 288. Vezi şi: N. Petraşcu, Mihai Eminescu (ediţia din 1934), 
p.51; A.Z.N. Pop, Noi contribuţii..., p. 200-202; G. Călinescu, Viaţa lui 
Mihai Eminescu, E.P.L., 1966, p. 275. 

Eminescu despre o mişcare de prim reflux, cum poate să fi fost 
cea produsă de o orgolioasă înfruntare a două suveranitäti, una 
a puterii politice şi alta a celei creatoare. În mod logic s-a putut 
deduce raționamentul că în timp ce Eminescu pare să fi ţinut să 
le demarce cu mai multă sau mai puțină ostentatie, Carmen 
Sylva credea posibilă o înmănunchere a celor două ipostaze. 
Cel care avea să fie nemulțumit de rezultatul de moment al 
iniţiativei sale pare să fi fost Titu Maiorescu, întrucât el nici nu 
va consemna faptul respectiv în Însemnări zilnice, unde apar 
întâmplări mult mai puţin semnificative şi, ca atare, un ase- 
menea eveniment nu era firesc să fie omis. La rândul ei, regina 
încântată de versurile ciclului eminescian al Scrisorilor înainte 
de această primă vizită, a cărei încadrare în timp, tocmai de 
aceea, ar fi greu de stabilit cu exactitate, în schimb nu va mai fi 
cucerită şi de poemul Luceafărul, care i se citeşte apoi. Să fi 
fost reală obtuzitatea ei estetică sau astfel credea regina că 
merita disprețuit invitatul ei cel rebel? 

Dincolo de o asemenea anecdotică prea vag confirmată 
documentar, avem argumente care atestă indubitabil adevărul 
că Eminescu a întreţinut o corespondență cu regina-poetă, 
căreia în vara anului 1876, tocmai anul elaborării variantelor la 
poezia Criticilor mei, îi scria cu afabilitate, socotind-o un spirit 
superior prin chiar cultura europeană căreia îi aparținea distinsa 
femeie. Raportate la canoanele protocolare şi la deschiderea 
specifică speciei memorialistice la care Eminescu apelase, mărtu- 
risirile încredințate pe această cale reginei, cu descurajarea pe 
care viaţa în societate i-o provoca, vor conduce spre o concluzie 
dezarmantă: „Ar exista deci numai două căi pentru a te con- 
frunta cu Bizanțul: fie să lupti cu aceleaşi arme necruțătoare, fie 
să renunti în genere la luptă. Eu am ales această ultimă cale — 
nemaiavând nici o speranță de a plăcea contemporanilor sau 
viitorului.” 

Semnificațiile unei asemenea file epistolare, ignorate 
până acum, dar care consemnează dialogul poetului cu regina, 
se dovedesc a fi multiple, constând în primul rând în minarea 
periodizării vieţii poetului în etapa optimistă, extinsă şi asupra 
anilor popasului său ieşean, şi o alta pesimistă, ulterioară, peri- 
odizare susținută, pe urmele lui C. Dobrogeanu-Gherea, de unii 

biografi, de la care a pătruns, pentru mult timp, şi în manualele 
de şcoală mai vechi. Confesiunea ce atingea dimensiunea exis- 
tentialä profundă a experienţei sale probează adevărul ineluc- 
tabil că între cei doi mânuitori de condei legătura temeinicită 
era una complexă, nerezumată doar la stricta colaborare literară, 
care a fost, aşadar, preludiată de confesiuni epistolare. În mod 
cert, fiul căminarului Eminovici, şcolit nu numai în Cernăuţi, 
oraşul care cultiva monarhismul, ci, între altele, şi în capitala 
Imperiului Habsburgic, unde ierarhiile dinastice aveau o rele- 
vanta legică, înțelegea importanţa şi stilul specific unei adresäri 
către o regină. Măgulit de atenția Altetei Sale fata de creaţia sa, 
poetul ieşean face, în continuarea mărturisirii citate anterior, 
adevărate piruete de formulare protocolară, specifică îndeobşte 
unei scrisori de mulţumire, în care el lasă impresia că se simte 
copleşit de personalitatea reginei: „Este însă cam lipsit de mo- 
destie din partea mea să vreau să trezesc la Înălțimea Voastră, 
persoană situată deasupra partidelor, un interes pro sau contra; 
s-a întâmplat însă fără nici o altă intenţie decât aceea de a da 
glas pretuirii ce-o datorez pentru aprecierile atât de binevoi- 
toare de care se bucură neinsemnatele mele scrieri din partea 
Înălțimii Voastre. Nu merit această recunoaştere, totuşi lauda o 
primesc”(s.n.).!? Poetul va reacţiona cu o deplină detaşare 
atunci când află că ar putea primi medalia „BENE MERENTI”, 
de care se va bucura, în schimb, Al. Macedonski în 1881, Emi- 
nescu prevenindu-i pe initiatori de categoricul său refuz. Era şi 
acesta un semn edificator al verticalitätii morale a poetului. 


Se ştie că Al. Macedonski a discreditat în forme diferite 
Junimea pentru programata ei direcție nouă, între altele şi în 
versurile intitulate Viața de apoi, apărute în „Literatorul” din 
iulie 1882, în care, în comentariile insotitoare, se fac trimiteri la 
scriitorii grupării. La un asemenea afront, Eminescu s-a pregătit 
să dea un răspuns. Cu începere din numărul de august 1882 al 
revistei sale, Macedonski a atacat pe bardul de la Mircesti în 
studiul Analiza critică: Alecsandri, iar ca ripostă, Eminescu 
selectează o poezie macedonskiană cu ,,necuviintele” sale. Mai 


12 M. Eminescu, Opere, vol. XVI, Editura Academiei R.S.R., 1989, p. 328. 

mult, el ia atitudine şi publică apoi câteva articole în ,,Timpul” 
din anii 1879 şi 1880, neezitând să comenteze şi escrocheriile 
lui Al. Macedonski în Dobrogea, în vremea când era reprezen- 
tantul administraţiei liberale. Însemnări despre Macedonski au 
rămas şi în manuscrisele sale". De reţinut este modul cum el 
nuanteazä cu atenție meritele şi defectele poetului de la ,,Litera- 
torul” şi pe cele ale lui Dimitrie Macedonski, cel care l-a trădat 
pe Tudor Vladimirescu. Semnificativ pentru cumpăna sa dreap- 
tă este faptul că, în momentul în care poetul Noptilor este atacat 
de către Al. Candino-Popescu, Eminescu înțelege să-l apere. 
lată o onestitate ce stă bine unui caracter integru şi care com- 
pletează acel portret ideal cu care posteritatea n-a ezitat să-l 
înzestreze pe Eminescu. 

Desigur că orice abuz în sensul acesta are efect defor- 
mant. G. Călinescu prevenea exegetii de primejdia unor aseme- 
nea falsificări, atunci când începea al doilea volum consacrat în 
1935 Operei lui Eminescu cu aprecierea: „Lipsit de prieteni în 
timpul vieții şi batjocorit, Eminescu devine după moarte, printr- 
o exagerare de cult tot atât de jicnitoare, prototipul tuturor 
însuşirilor şi virtuţilor umane.”'* Acestea sunt în esență datele 
de viata socială pe care istoricii literari le-au consemnat până în 
prezent. 

În mod inexplicabil şi nedrept trece G. Munteanu peste 
traducerea de către Eminescu a unor poeme ample!” ale reginei, 
mai ales pentru că aceasta dovedeşte, în mod edificator, că 
refluxului iniţial îi urmase şi o mişcare de apropiere a poetului 
de creația reginei Elisabeta. Am putea consemna exemplificator 
balada românească Vârful cu dor, al cărei text semnat în mod 
prudent de regină cu un alt pseudonim, F. de Laroc!°, era secon- 
dat de acompaniamentul muzical al compozitorului polonez Z. 
Lubicz, pianistul Palatului Regal, ca traducerea aceasta să 


15 Vezi mss. 2255, 386 şi mss. 2267, 2 v. 

14 G. Călinescu, Opera lui Mihai Eminescu, vol. II, Bucureşti, Fundaţia pentru 
Literatură şi Artă „Regele Carol II”, 1935, p. 5. 

15 Vezi Poveştile Pelesului, ce are un al doilea volum intitulat Traversând 
vârstele, dedicat lui V. Alecsandri, inspirându-se din legende, balade, şi fiind 
intitulate Meşterul Manole, Neaga sau Mărioara. 

1 F, de Laroc este de fapt anagrama Femme de Carol. 

devină libretul unei opere în 3 parti. Premiera absolută a operei 
lirice Vârful cu dor a avut loc în 26 februarie 1879 pe scena 
Teatrului Naţional din Bucureşti. Spectacolul, în prima parte, a 
reprezentat comedia lui B.P. Hasdeu, Trei crai de la Răsărit, iar 
în a doua, opera lirică Vârful cu dor, pentru care, în condiţiile 
lipsei cântăreților români, s-a apelat la o formaţie italiană din 
Bucureşti, iar costumatia a fost preluată de la spectacolul cu 
Hernani de V. Hugo. Succesul a depăşit graniţele țării, opera 
fiind pretuitä de Asociaţia Internaţională a Autorilor şi Compozi- 
torilor din Londra, unde ea a fost interpretată la Covent Garden, 
unde s-au folosit costume populare româneşti. Compozitorul a 
devenit membru al Societăţii Muzicale Regale a Angliei. 
Plecând de la sinopsa manuscriselor textului acestei ba- 
lade, constatăm că s-au păstrat două versiuni în manuscris, 
identificate ca A şi B, ele fiind datate 1876 si 1878. Voința de a 
valorifica, în condiţii optime, balada reginei s-a bucurat şi de 
susținerea poetului. Traducerea eminesciană a variantei A la 
textul baladei s-a publicat concomitent cu originalul german, 
editarea fiind realizată în 1878 la Tipografia Curții, tipografie al 
cărei proprietar era F. Gébl. Faptul că s-a executat şi o versiune 
italiană a textului, după care s-au realizat în 1879 reprezentațiile 
teatrale de la Bucureşti şi Sibiu, oraş unde spectacolul se va 
relua în 1895, dovedeşte că a existat inițiativa lansării unei ase- 
menea creații, ce implinea eforturile literare ale poetei-regine. 
În presa timpului, traducerea eminesciană a baladei a fost 
evaluată în termeni contradictorii. Avem în vedere că Fr. Dame 
în „Românul” din 27 ianuarie 1879 îl discredita pe Eminescu, 
care va apăra creaţia reginei în paginile ziarului „Timpul”. În 
schimb, în „Telegraful Român” de la Sibiu din 22 iunie / 4 iulie 
1895, se considera că traducerea făcută de “cel mai mare poet 
român” se putea estima a fi „excelentă”. Varianta B a poemului 
Vârful cu dor a avut o soartă mai vitregă, întrucât ea a rămas 
inedită până în 1923, când va fi inclusă de Ilarie Chendi în 
volumul Poezii'’. Pe baza cercetării celor două versiuni păstrate 


17 M. Eminescu, Poezii, Ediţie completă, vol. I., Elegii şi ode/ Poeme epice, 
Bucureşti, Editura Eminescu SA, 1923, 204 pagini. Vezi şi M. Eminescu, 
Opere, vol. VIII, p. 19. 

ale traducerii, întrucât o a treia a fost pierdută în tipografie’, 
Petre Cretia conchidea că în 1876-1877, pe când se afla la Iaşi, 
Eminescu lucra la această traducere, încercând să atenueze ,,fa- 
doarea originalului”, drept care el „şi-a interiorizat câteva părți 
din ea, transferându-le în lumea lui poetică şi în limbajul ei 
specific.” O asemenea ameliorare poetică nu slujea însă tradu- 
cerii, care urma să fie folosită la Bucureşti ca livret, după 
sugestia posibilă a lui Titu Maiorescu. De aceea, traducătorul a 
decis „să oblitereze câte ceva din contribuţia sa şi să se adec- 
veze mai mult originalului.”"” Partea cea mai valoroasă a tradu- 
cerii, după opinia aceluiaşi cercetător este finalul baladei, care 
„a fost nu numai obiectul unor căutări asidue, ci un punct de 
desprindere fata de mediocrul original şi de trecere către auto- 
nomia lirismului celui mai personal şi mai pur.” * 
Semnificativă pentru impasul în care poetul genial se va 
fi aflat ca traducător al unui text mediocru, această realizare nu 
este singura formă de susținere din partea lui Eminescu a initia- 
tivelor reginei României în plan literar. Poezia Märchenkônigin, 
ca traducere eminesciană la Crăiasa din poveşti va figura în 
antologia Rumânische Dichtung din 1881, semnată de Carmen 
Sylva şi realizată cu supravegherea lui Mite Kremnitz. Textul 
reapare şi în alte ediţii ale antologiei, spre a fi apoi reprodusă 
atât în revista „Bukarester Salon” cât şi în alte publicații. Demn 
de semnalat pentru relaţia de colaborare destul de extinsă în 
timp a genialului poet cu Carmen Sylva este faptul că, pe aceeaşi 
pagină de manuscris, unde, în perioada ieşeană (1875-1876), 
Eminescu notase cu cerneală violet o transcriere îngrijită a 
traducerii, foarte puţin deosebită de cea din antologie, apare 
începutul unei adresări: „Măria Sa, Prea Înältata Doamnă”. O 
asemenea notație, semnificativă pentru redimensionarea corectă 
a relaţiei lui Eminescu, poetul prestigios, cu monarhia Româ- 
niei nu este singulară şi probabil nici întâmplătoare. Ea are o 
anumită continuitate în timp, începînd cu debutul demn de 
semnalat în vremea studiilor făcute în capitala habsburgică. De 
la plebiscitul acceptat de Adunarea legislativă la 28 aprilie/10 


15 Apud M. Eminescu, Opere, vol. VIII, p. 1125. 
19 Ibidem, p. 1126. 
2 Ibidem, p. 1127. 

mai 1866 si prin care se aproba alegerea lui ca rege, contrar 
opoziției făcute de Christian Tell, I.H. Rădulescu şi N. Ionescu, 
care cereau să fie ales un pământean, nu trecuseră decât câţiva 
ani. Nu este mai putin adevărat că jurământul lui Carol I în faţa 
Adunării Deputaţilor, a locotenentei domneşti şi a guvernului 
provizoriu ca domnitor constituțional nu avusese timp să se 
estompeze în constiintele românilor. Nu se diminuase nici în- 
crederea că pe plan internaţional România va dobândi un nou 
prestigiu prin aportul unui conte de Hohenzollern-Sigmaringen. 
Eminescu scria lui Carol I la 14 iunie 1871, adresându-i-se cu 
apelativul „Prea Înältate Doamne”, înstiintându-1 că Societatea 
literar-sociala „România”, înfiinţată în 1867 şi Societatea Stiin- 
țifică a Românilor din Viena, temeinicită în 1864, se reuneau 
într-o structură mai puternică, intitulându-se Societatea Acade- 
mică „România Jună”, iar regele figura ca fondator al ei. În 
numele tuturor membrilor, Eminescu ţinea să dea „o modestă 
espresiune vielor simpatii cari le are faţă cu Măria Ta şi cu au- 
gusta dinastie a românilor”. S-ar putea crede că avem de-a face 
cu o complezentä ocazional-protocolară, dar în fapt considerăm 
că astfel se formula o speranţă sinceră şi chiar firească, anume 
aceea că de numele lui Carol I „în viitor vor fi strâns legate 
destinele românimei”.?! Poate că tocmai în acel prea mare 
entuziasm de moment pentru opţiunea sa ideologică profund 
naționalistă de principiu, cum era cea a poetului, stă explicația 
violentelor schimbări de atitudine față de monarh din anii 
viitori, cei ai gazetăriei eminesciene. Tocmai de aceea, ne apare 
simptomatică situația, aparent contradictorie, că în aceeaşi 
perioadă când lucra la definitivarea traducerii unui text al 
reginei, ca ziarist el il tintea ironic tocmai pe soţul ei, Carol I. O 
atare poziționare s-a produs mai exact pe când gazetarul 
Eminescu era forțat să se odihnească la Floreşti, făcând prin 18- 
20 iunie 1878 doar excursii liniştitoare la Tr. Severin, ziarul 
„Timpul” rămânând în grija lui Caragiale şi a lui Ronetti 
Roman. Constatând că ilustrul sot al lui Carmen Sylva urma să 
fie „ales rege al bulgarilor şi împărat al turcilor”, Eminescu 


2 M. Eminescu, Concepte. Scrisori neexpediate, în Opere, vol. XVI, ed. cit., 
p.291. 

estima şi repercusiunile monarhice ale evenimentului. Gazetarul 
de la „Timpul” întrevedea faptul că regele „se va muta în 
curând la împărăție la Țarigrad”, drept care „Caraili va fi numit 
acolo ministru al tuturor mascaralelor din tara turcească”. 
Concluzia este persiflantă: „Deci dară, aflând toate acestea din 
scrisorile voastre cele multe (s.n.) s-au bucurat sufletul meu în 
adânc şi s-au uns cu undelemnul veseliei băierilor inimei 
mele. Ceea ce în fapt le reproşa pe un ton voit parodie 
Eminescu colegilor de redacţie era tocmai lipsa oricăror veşti. 
Este clar că meritul regelui Carol I în dobândirea 
victoriei din mai 1877, când în ziarul “Telegraful” se consemna 
că “ieri s-a petrecut în Capitala țării româneşti un fapt dorit de 
secole şi care va fi înscris cu litere de aur în analele române. 
Ideea pentru care au luptat atâția domni patrioţi şi atâtea gene- 
ratii s-a îndeplinit” (s. n.)”*, era deja clasat, lăsând loc altor 
realități politice, producătoare de nemulțumire. Proclamarea 
regatului la 10/22 mai 1881, când lui Carol I, ca cel dintâi rege 
al României, i se dădea o coroană de oțel, făurită dintr-un tun 
turcesc capturat la Plevna, iar Elisabeta primea o coroană de 
aur, s-a erodat şi ea ca eveniment. Nu de puţine ori acum regele 
este numit „Ramsinit îngăduitorul'”%, după cum, privită din perspec- 
tiva politică a opozanților conservatori, domnia lui Carol era 
apreciată în articolul Teoria noastră, apărut în „Timpul” din 17- 
18 august, 1881 drept „mai bogată în imigratiune, sub care 
populaţia străină, care nu vorbeşte româneşte măcar, s-a urcat la 
un milion.” Un asemenea fenomen demografic, care în zilele 
noastre ar fi privit cu mulțumire, era socotit cu multă suspiciune 


2 Scrisoare către I.L. Caragiale şi Ranetti Roman, Floreşti, 13 iulie, 1878, 
reprodusă în capitolul Publicistică, Corespondenţă, Fragmentarium, în vol. 
M. Eminescu, Opere, III, Editura Univers enciclopedic, Bucureşti, 1999, 
p. 718. 

3 Apud ,,L’Indépendance Roumaine”, din 29 iunie, 1919... Scrisoare către 
I.L. Caragiale şi Ranetti Roman, Floreşti, 13 iulie, 1878, reprodusă în cap. 
Corespondenţă, vol. M. Eminescu, Opere, vol. III, Editura Univers 
enciclopedic, Bucureşti, 1999, p. 718. 

4 N. Adäniloaie, Independența României, Bucureşti, Editura Academiei, 
1986, p. 192. 

25 Vezi: M. Eminescu, Opere, vol. XII, Editura Academiei R.S.R., 1985, p. 221. 
26 Vezi: M. Eminescu, Opere, vol. XII, ed. cit., p. 295. 

de ziaristul Eminescu de la „Timpul”, care, în articolul Foile 
noastre, apărut la 1 septembrie 1881, manifesta un sentiment de 
amărăciune la constatarea că, în vremea lui Carol, în regatul 
prosper de la Dunăre, „s-a cocotat o mână de grecotei şi de 
bulgăroi maloneşti care formează un ciudat epizod în istoria 
noastră.””” Din această ideologie se va forma si substanța satirei 
din Scrisoarea III, in care la modul ironic sunt tintiti acei 
„bulgăroi cu ceafa groasă” şi „grecotei cu nas subțire”. 
Principial, cu referire la ridicarea României la rang de 
regat, Eminescu accepta că aceste aspirații sunt „naturale”, 
pentru că ele „purced dintr-un sentiment foarte legitim”, după 
cum preciza el într-un articol, În numărul nostru penultim, 
apărut la 8 martie 1881 în ziarul ,,Timpul”.”* Eminescu găsea că 
era cu totul benefic şi visul Hohenzollernilor de a se întinde 
economic şi militar peste Europa. Desprins din doctrina conser- 
vatorilor aflaţi în opoziţie este, în schimb, reproşul aspru adus 
liberalilor, consideraţi ca vinovaţi de mortalitate şi sărăcie, „o 
dovadă de escelenta regimului economic şi politic sub care 
trăieşte poporul românesc în zilele lui Carol Îngăduitorul”, în 
formularea din articolul E comedie?, publicat în „Timpul” din 
15-16 iunie 1881.” Conştient de puterea decizională a monar- 
hului, Eminescu scria la 10 ianuarie 1882 de pe aceleaşi poziții 
conservatoare, traducand pentru ,,Timpul” articolul Die Rumă- 
nische Ministerkrisis, apărut la Viena în „Die Presse” la 2/14 
ianuarie, 1882: „Dacă regele Carol se va hotărî a chema un 
ministru conservator, trebuie neapărat să urmeze disolutiunea 
Camerei faţă cu puterea cantitativă a majorităţii liberale”. 
Gazetarul Eminescu făcea o distincţie clară între poporul 
istoric, format din pătura de ţărani, şi veneticii avizi de putere şi 
cocotati în posturi de conducere. După cum reiese din articolul 
În ziua ominoasă, apărut în „Timpul” din 16 februarie, 1882, 
toleranța manifestată de rege fata de sforăriile liberalilor, în 
fruntea cărora se situa C.A. Rosetti, cel care afirmase cu 
aplomb „am fost, sunt şi voi fi republican”, ar putea periclita 


27 Vezi: M. Eminescu, Opere, XII, ed. cit., p. 318. 

28 articol reprodus în M. Eminescu, Opere, XII, ed. cit., p. 98. 

2 reprodus in M. Eminescu, Opere, XII, ed. cit., p. 210. 

30 Vezi: M. Eminescu, Opere, XIII, Editura Academiei R.S.R., 1985, p. 30. 

însăşi soarta monarhiei. Pe un ton persiflant el conchidea: 
„Numai în zilele lui Carol Îngăduitorul, adânc îngăduitorul, un 
panglicar străin, negustor de gazetă, rătăcit într-un popor din 
vechimea sa monarchic, poate să proclame că, dacă există 
monarhie, e numai pentru că o îngăduie acest zgârie-hârtie”!. 
Dezgustat de repercusiunile discrepantei tot mai puternice pro- 
duse în anii regalității sub guvernare liberală, Eminescu comenta 
un sechestru în articolul Luptărorul..., apărut în ,,Timpul” din 3 
august, 1882, meditând asupra ideii că „orice brat care nu 
produce nimic trăieşte de la braţul ce produce ceva. Iată în 
adevăr încă o frunză de laur în coroana lui Carol Îngăduitorul. 
Despotismul, oricât de odios ar fi, totuşi are mai multă îngrijire 
de popor decât republica străinilor din România, cu eticheta ei 
monarhică”? Analistul politic nu se mulţumeşte să atace 
conjunctural demagogia lui C.A. Rosetti, care a provocat un 
regres tolerat de monarhie, ci în articolul Se-nfelege că, dupa 
manifestul..., publicat în „Timpul” din 25 martie 1883, el dă 
perioadei prezente o încadrare istorică: „Faţă cu guvernele 
econoame, modeste, harnice ale Domnilor români de la 1821- 
1857, fata cu guvernul de emancipare politică şi socială a lui 
Cuza se va-ncepe de-acum înainte, în zilele lui Carol Îngădui- 
torul, a doua ediţie a domniei fanariotilor. Înjosirea de caracter 
şi linguşirea slugoilor pe cari d. Brătianu i-a ridicat va fi sin- 
gurul titlu de recomandare.” Eminescu deosebea poporul 
istoric şi pătura țăranilor de veneticii ajunşi conducători, între 
care aşeza la loc de frunte tocmai pe monarh. Acuzând la 18 
iunie 1883 guvernamentali, el confirma zeflemitor că „țara nu 
s-a moralizat atât de mult, în zilele lui Carol-îngăduitorul” ca 
imediat, prin patetism, ironia lui să devină mai aspru acuza- 
toare: „Alte mâini mai pure, alte inimi lămurite în flacăra 
durerii şi a abnegatiunii vor ridica semnul tainei cei märturisite 
înaintea unui popor ce-şi aşteaptă mântuirea; nu mâni de 
negustor de vorbe şi de principii, nu mâni de speculanti de 
sentimente”. (s.n.)** Diatriba înverşunată împotriva liberalilor va 


3! Vezi M. Eminescu, Opere, XIII, ed. cit., p. 56. 

% Ibidem, p. 157. 

33 Ibidem, p. 279. 

# M. Eminescu, Opera politică, vol. IL, Editura Creţu, p.543-544. 

cuprinde în mod inevitabil în sfera sa de atac şi monarhia cea 
atât de vinovat protectoare, drept care comentatorul va conchide 
că este „de prisos prezenţa sa în fruntea statului român.” Era 
deja departe vremea când Adunarea legislativă aprobase ale- 
gerea, pe baza unui plebiscit, a lui Carol I în fruntea ţării, astfel 
că, la 10/22 mai 1866, domnitorul Principatelor Unite, Carol de 
Hohenzollern-Sigmaringen să depună jurământul de domnitor 
constitutional în fata Adunării deputaților, a locotenentei dom- 
neşti şi a guvernului provizoriu, act politic considerat a fi o che- 
zăşie a ameliorării poziţiei țării pe plan international. 

Dacă încă în aprilie 1871, „când familia domnitoare a 
vizitat Iaşul, prinţul Carol l-a înconjurat pe Maiorescu cu atentii 
semnificative, dându-i certitudinea că viitorul său politic era 
asigurat”*€, cu totul altele erau raporturile care s-au stabilit între 
Eminescu şi familia regală, al cărei rol politic îl va estima 
gazetarul de la ,,Timpul” de pe poziţia conservatoare, de pe care 
se cerea condamnată demagogia guvernului liberal condus de 
prim-ministrul I.C. Brătianu, care din 20 decembrie 1880 a 
preluat şi Finanţele. Diatriba sa antimonarhică depăşeşte în mod 
evident obligaţiile unei stricte orientări conservatore atunci când 
numindu-l pe rege „Carol-Îngăduitorul” nu se referea doar la 
toleranța fata de liberali, ci în acest mod el aprecia în termeni 
categorici faptul că era de prisos prezenţa lui în fruntea sta- 
tului.” Punerea în lumină a operei gazetarului Eminescu, operă 
a cărei geografie interesează la început de secol XXI cu proble- 
matica versanților ei mai mult sau mai putin abrupți, este încă 
departe de a fi un capitol încheiat al exegezei. Nici o altă latură 
a creaţiei eminesciene nu poate să ilustreze mai dinamic decât 
publicistica scriitorului-gazetar osmoza atitudinii sale cu epoca 
în care a trăit. 

Relațiile lui Eminescu în contemporaneitate, bazate 
adesea pe intolerantä si rea credință, n-au fost deloc simple. În 
perioada revizoratului său, începută la 1 iulie 1875 prin decizia 
dată de Titu Maiorescu, D. Petrino, „un personaj la modă în 


35 Vezi M. Eminescu, Opere, vol. XIII, ed. cit., p. 539. 
3 Z, Ornea, Junimea şi junimismul, Editura Eminescu, 1975, Bucuresti, p. 228. 
37 Vezi M. Eminescu, Opere, vol. XIII, ed. cit., p. 539. 

saloanele moldovene” şi care-i luase locul la directiunea 
Bibliotecii Centrale, îl duşmăneşte pe genialul poct, iar acesta 
reacționează „cu violență sterilă”? in versificări precum cele 
din PETRI-NOTAE: „Presupunând că nu te ştie nime, / Că esti 
martir ai vrut să faci a crede. / Mai bine masca de paiazzo-ti 
sade, / Căci ne-am convins de mult de-a ta mărime...” 

Comentate şi de G. Călinescu în monografia sa, asemenea 
versuri nu anunță decât prin tema centrală, cea a diatribei 
eminesciene împotriva lipsei talentului, viitoarea poezie Criti- 
cilor mei, chiar dacă motivul florii era exersat şi în versuri ce 
trimit la bogătaşul Petrovic-Armis de la care D. Petrovici, baron 
de Trei-Sarmale, moştenise averea pe care o va prăda în 
petreceri: „De vreţi să ştiţi, lectori, întreaga spitä. / Din care a 
ieşit poetul jalnic; / N-a fost scăldat în floare de năvalnic, / Nici 
lângă tronuri nu-i sădită viţa”. Petrino îl acuză pe Eminescu 
de sustrageri de 50 cărți şi mobilier, intentându-i un proces. Era 
şi aceasta o înscenare, aşa cum mult prea multe au fost sem- 
nalate în istorie. 

Împrejurările în care am descoperit manuscrisul emines- 
cian necercetat merită să fie menționate, nu numai din punct de 
vedere exegetic, ci şi pentru semnificaţia lor mai larg culturală. 

Participând la Deutsche Bibliotekartag, reuniune ştiin- 
tifica de anvergură europeană, aflată în 1999 la a 89-a ediţie şi 
desfăşurată la Freiburg, mi-am reamintit de vizita făcută cu 15 
ani în urmă la Biblioteca Română din Universitatea splendi- 
dului oraş german. Îndemnul venise în 1984 de la Constantin 
Noica, de la care aflasem că biblioteca respectivă din Freiburg 
îl avea ca director pe inimosul profesor Paul Miron, pe care 
l-am vizitat în 1984 chiar la Universitate, unde am aflat despre 
fondul de carte românească, ce sporea acolo, în inima Europei, 
încet, dar temeinic, agonisit de oameni cu suflet. Ce mândră 
m-am simţit să ofer si eu bibliotecii române, pe care atunci o 
descopeream cu emoție, câteva cărți, apărute recent în tara! Dar 


38 G. Călinescu, Viaţa lui Mihai Eminescu, 1966, Editura pentru Literatură, 
p. 190. 

> Ibidem, p. 191. 

#0 Vezi mss. 2261, f.282 la B.A.R. 

41 Vezi mss. 2289, f.16, 24 la B.A.R. 

cât de valoroase erau colecţiile livreşti ale instituţiei, fie ele 
cărți interzise în România socialistă, fie publicații rare din 
perioada interbelică aveam să realizez doar mai târziu. La 
revenirea în Freiburg, în 1999, am regăsit cea mai prestigioasă 
bibliotecă a diasporei române şi am izbutit să o şi vizitez pe 
îndelete. Se împlineau exact 50 de ani de la înființarea ei. 
Biblioteca era instalată în sediul oferit de prințul Nicolae pe o 
elegantă stradă centrală a oraşului. Acum instituţia avea o 
sporită colecție de 100 000 de cărţi, publicaţii, manuscrise, dar 
mai organizase şi un muzeu ce prin valoarea exponatelor dă 
strălucire prezenţei spirituale a românismului în plină Europă, 
la răspântia a trei culturi şi civilizaţii, anume cea germană, 
franceză şi cea multinațională a Elveţiei. 

Mai presus de toate însă, mi-a atras atenţia în vitrina 
„comorilor”, cu care Biblioteca Română din Freiburg este 
indreptatita să se mândrească, un text autograf cu una dintre 
variantele poeziei Criticilor mei, datată 10 martie 1876, cu 
scrisul mărunt şi cu adnotări ulterioare (cu altă peniță mai 
groasă şi cu cerneală diferită), dar mai ales cu dumnezeiesc de 
frumoasa semnătură a lui Mihai Eminescu. Textul a fost fără 
îndoială identificat de un necunoscător al domeniului drept 
„manuscrisul” poeziei Criticilor mei, lăsându-se impresia, prin 
chiar forma articulată a substantivului folosit, că acesta este tipa- 
rul definitiv al operei. Aceasta ar fi însemnat că Titu Maiorescu 
ar fi cules după el textul pentru volumul Poesii din 1884 şi tot 
aşa s-a tipărit forma clasicizată a poeziei, intrată şi în manualele 
şcolare. Nimic mai inexact! Donatie a prinţesei Luise zu Wied, 
nepoata reginei-poete Carmen Sylva, manuscrisul de la Frei- 
burg îşi are, fără îndoială, o „poveste” proprie, care solicită 
clarificări ulterioare, şi mai ales poartă semnificații ce nu pot fi 
omise în cercetarea eminescologică de viitor. Pe moment am 
recitat bibliotecarei Rodica Moschinski versiunea definitivă a 
textului, sesizând câteva diferente semnificative. l-am explicat 
că, de fapt, ceea ce se păstrase acolo cu sfinţenie nu este ,,ma- 
nuscrisul poeziei Criticilor mei”, cum era identificat textul 
acestei variante necercetate într-o copie xeroxată, copie oferită 
de dânsa cu generozitate. Era vorba de o a patra variantă pe care 
manuscrisele o atestă. 

Îmi aminteam cu precizie că în Caietele eminesciene mai 
cercetasem alte 3 variante de lucru, prezentate de Perpessicius 
în ilustra lui ediţie 7. La Freiburg am descoperit, aşadar, o a 
patra variantă a poeziei, necunoscută nici lui Perpessicius, nici 
lui N. lorga sau lui C. Botez. Ca finisare a textului consider că 
ea s-ar putea situa după versiunile A (Mss. Biblioteca 
Academiei Române, 2262, 100), B (Mss. Biblioteca Academiei 
Române, 2262, 106) şi C (Mss. Biblioteca Academiei Române, 
2283, 37-39) despre care Perpessicius preciza: ,,catestrele 
tiparele poeziei (primul de 6 strofe, al doilea de 9, al treilea, la 
început de 9 şi apoi de 7) sunt de Iasi, cca 1876”.% Aceluiaşi 
moment de elaborare îi aparţinea şi varianta de la Freiburg, care 
este o formă distinctă a poeziei, născută din acelaşi etimon 
spiritual. În stilistica de tip clasic, la care consider că se cere 
raportat un asemenea text de artă poetică, cum este Criticilor 
mei, Alonso Amado teoretiza conceptul de „stare sentimentală” 
din care se naşte poezia. El este definit drept miezul de simtire 
„ce posedă poetul aflat în febra inspiraţiei, înainte chiar de a-şi 
începe versurile” şi care se constituie ca „un fel de dispoziţie 
muzicală, un curent sentimental orientat deja, dar nu încă un 
sentiment constituit din punct de vedere poetic. Este ca lutul 
sculptorului sau ca peisajul concret pe care pictorul îşi propune 
acum să-l transforme, cu ochi foarte personal, într-o creație 
picturală”. Din acest palpit initial, prin îmbrăcare în imagine 
artistică, se va naşte poezia. 

Eminescologia şi-a lărgit spaţiul de cercetare prin 
focalizarea atenţiei spre procesul facerii, adică spre poiesis-ul 
universului său, sens în care Rodica Marian a demonstrat modul 
cum se poate realiza o hermeneutică a sensului raportată 
integral la polifonia poemului Luceafărul. În cazul concret al 
versurilor variantei D, cum vom denumi convenţional noua 
formă a poeziei Criticilor mei, aceasta păstrează intactă axarea 
demonstraţiei consacrate crezului său artistic pe antiteza dintre 


*M. Eminescu, Opere, III, Note si variante: de la Doina la Kamadeva, Bucu- 
reşti, Fundaţia Regelui Mihai I, ediţie critică de Perpessicius, p. 282-288. 

# M. Eminescu, Opere alese, vol. I, E.P.L., Bucuresti, 1964, p. 395-396. 

“4 A. Amado, Clasici, romantici, suprarealisti, în Materie si formă în poezie, 
Editura Univers, Bucureşti, 1982, p. 26. 

„E uşor a scrie versuri, / Când nimic nu ai a spune /” şi „Unde 
vei găsi cuvântul / Ce exprimă adevărul”. Cercetarea variantei 
D solicită punerea versurilor ei într-o paralelă cu celelalte trei, 
care au fost create în aceeaşi perioadă; s-ar putea recurge ca 
bază teoretică la „forma formată” în raport cu „forma formantă” 
a textului, aşa cum Rodica Marian preia aceste concepte ale 
stilisticii formative de la Luigi Pareyson spre a le aplica la 
domeniul variantelor, astfel că cea mai concludentă imagine 
este cea a unui studiu dedicat de exegeta clujeană poemului 
Luceafărul, ca analiză integrală”. 

În principiu, aceasta este distincția ce clatină convingerea 
existenței unui stadiu al abordării definitive a scriitorului şi 
scoate exegeza dintr-o înfundătură în care risca să cantoneze 
pentru totdeauna. Desigur că există un sentiment al împlinirii 
totale, caracteristic autorilor unor ediţii critice “definitive” ale 
clasicilor literaturii de pretutindeni, ceea ce nu este deloc lipsit 
de valoare şi Perpessicius este unul dintre ei. Geo Bogza con- 
sidera că „la Judecata de Apoi a culturii noastre, Călinescu şi 
Perpessicius vor fi puşi unul lângă altul, cu merite la fel de mari 
fata de Luceafăr. Ei doi au făcut, în acest secol, în afară de 
Anghel cu străluminatul său bronz, cel mai mult pentru cel mai 
pur şi mai mare poet al nostru...Prin rezultatele ei, munca sa 
are ceva de titan. Prin spiritul în care a fost dusă, foarte mult de 
sfânt."** Ne gräbim a adăuga convingerea noastră că o ediţie 
critică fundamentală ca aceea a lui Perpessicius în cazul lui 
Eminescu nu este un capăt de drum, o ţintă ultimă a cercetării 
literare contemporane. Nu se poate nesocoti faptul că poeticii i 
s-a alăturat poietica, venită în ajutorul criticii moderne a tex- 
tului. Pe de altă parte se vorbeşte din ce în ce mai mult despre 
psihocritică, menită să pună într-o mai directă legătură imaginea 
artistică cu personalitatea scriitorului, chiar dacă în cercetarea de 
față nu ne vom apropia de această metodă moderna, care nu 
slujeşte scopul propus de noi. 


45 R, Marian, Lumile Luceafărului (o reinterpretare a poemului eminescian), 
Editura Remus, Cluj-Napoca, 1999. 

e Apud Gh. Bulgăr, Literatura şi limbajul, Bucureşti, Editura Vestala, 2002, 

În mod cert, noua țintă a cercetării exegetice este stabi- 
lirea textului poetic, pe care Rodica Marian are cutezanta să-l 
numească , integral”, în timp ce Alexandru Niculescu propune 
să-l numim text poetic pur şi simplu, dar integrând în cercetare 
şi variantele. Se porneşte, ca atare, de la structura de adâncime 
comună, care se dovedeşte a fi aceeaşi la avant-texte şi la textul 
antum definitiv. Avant-textele ocupă un nou loc în stabilirea 
etapelor procesului genetic al textului, constituit prin încorpo- 
räri, anulări şi restructurări succesive. După stadiul de “intentio- 
nalitate” a facerii poemului, la care se referea Paul Valery, 
definind-o ca pe o activitate de efervescenţă artistică ce pre- 
merge creația propriu-zisă, pe care de altfel o şi pregăteşte, 
procesul tentativelor de închegare a operei se finalizează prin 
variante. C. Contini considera că cercetarea lor poate oferi noi 
direcţii spre definirea sensului poetic de profunzime. Rodica 
Marian aprecia drept fundamentală importanţa relației textului 
definitiv cu virtualitätile desprinse din formele parțiale ale 
acestuia“. Lumea manuscriselor operei lui Eminescu se pre- 
tează şi ea, ca oricare alta, la o asemenea decelare. Aşa cum 
constata şi I. Negoitescu, poetul a renunţat, în travaliul zămis- 
lirii formei definitive, la unele imagini semnificative rămase in 
manuscris, ceea ce i-a determinat pe unii exegeti să considere 
că poetul nu a avut simţ critic. 

Poezia Criticilor mei justifică şi în prezent interesul 
deplin al cercetării, mai ales pentru că ea se situează pe linia de 
miră a operei atât de complexe a unui creator care a dovedit că 
avea o responsabilitate absolută fata de cuvântul aşternut pe 
hârtie. Aplecarea asupra unei a patra variante, încă necercetată, 
a textului dă şansa înțelegerii mai profunde a acuratetii şi a 
fidelității travaliului creator, pe care Eminescu îl realiza printr-un 
program cu totul particular de viaţă, subordonat întru totul 
scrisului. Departe de a prezenta un anume simplism, amăgire pe 
care o produce forma formată, obținută în laboratorul de creație 
printr-o susținută operaţie de „pieptănare a podoabelor”, textul 
poetic conţine o problematică densă, pe care G. Călinescu nu 


47 R. Marian, Luna şi sunetul cornului. Metafore obsedante la Eminescu, 
Editura Paralela 45, Editura Destin, 2003, p. 8. 

ezită a o semnala, încadrând poezia în clasicismul gnomic, 
alături de Glossa şi de Cu mâne zilele-ti adaogi. „Aşadar — va 
conchide criticul — o lege naturală, teorii estetice, procesul 
creației, amărăciunea izolării spiritului, bucuria creaţiei, indig- 
nare, tristeţe, dispreţ, acestea şi atâtea alte idei şi stări laterale 
ies pe rand din simplele, dar de o fină țesătură, notiuni”.”* 

Demn de subliniat este faptul că inedita variantă D este 
singura care cuprinde 8 strofe. lată-le: 1. „Multe flori-s, dar 
puţine / Rod in lume or să poarte / Toate bat la poarta vieţii / 
Dar se scutur multe moarte. / 2. E uşor a scrie versuri / Când 
nimic n'aveam de-a spune / Înşirând cuvinte goale / Ce din 
coadă au să sune. / 3. Dar când inima-ti frământă / Doruri vii şi 
patimi multe / Ş'a lor glasuri a ta minte / Stă pe toate să le- 
asculte. / 4. Ca şi flori în poarta vieţii / Bat la porţile gândirii / 
Toate cer intrarea' n lume / Şi vesmintele vorbirii. / 5. Pentru-a 
tale proprii patimi / Pentru propria-ti viata / De unde iei 
judecătorii / Ne'nduratii ochi de ghiatä? / 6. Şi gândirea rece- 
clară / Care'n linişte alege, / Ca celor menite vieţii / Viata'n 
floare să li-o lege? / 7. Ah! Atuncea ti se pare, / Că pe cap iti 
cade cerul — / Unde vei găsi cuvântul, / Care spune adevărul? — / 
8. Critici voi, cu flori deşarte, / Cari roade n'ati adus / E uşor a 
scrie versuri, / Când nimic n'avem de spus”. 

Din cele 32 de versuri ale variantei D, la 13 s-au făcut 
ajustări fonetice, de punctuație şi, ceea ce este cu totul relevant, 
de semnificaţie. Strofa a şasea există numai în această variantă 
şi în ea apare motivul filtrului luciditatii, capabile de discernere, 
de sinteză şi de obiectivare, în versurile: „Şi gândirea rece-clară 
/ Care'n linişte alege”. Procesul de creaţie artistică se completează 
astfel printr-o imagine de o unică expresivitate şi concentrare, 
cea a gândirii, cu o dimensiune inexistentă în nici una dintre 
celelalte tipare ale textului. În varianta B 2262, în care, în locul 
„gândirii”, apare „privirea”, mult mai exterioară ea însăşi ca 
semnificaţie, forma ideii este cu mult mai nefinisată. Iat-o: 
„De-unde iei privirea clară / Care-n linişte alege / Ş-acelor menite 
vieţii / Viata-n floare să le-o lege / Şi c-o sigur-creatoare/ Trăsă- 


a8 Apud Eminescu — o lume dăruită nouă, Editura Capitoliu, Bucureşti, 1994, 
p. 122. 

tură de condei / Unor să li dai viață / Multor viata să li iei.” 
Motivul gândirii există şi în varianta C din strofa: „Și gândirea 
rece-clara / Care-n linişte alege / Şi celor menite vieţii / Rodu-n 
floare să li lege”, unde elementul distinct este cel al rodului, dar 
la care poetul va renunţa ulterior atât în varianta D, cât şi în 
forma definitivă, din ambele dispărând şi strofa următoare, a 
şasea din varianta B şi respectiv a şaptea în varianta C. lată de 
ce considerăm că varianta D este mai aproape de forma defi- 
nitivă decât celelalte 3 variante apărute în ediţia Perpessicius. 

Apelând la un joc de cuvinte pe motivul central al florii, 
în versurile „Ca celor menite vieţii / Viata'n floare să li-o lege”, 
Eminescu reprezenta procesul de transfigurare, ca o „legare” 
spre rodire în imagine artistică. Înainte de penultima strofă, 
Eminescu aşeza în varianta C, stihurile deja citate: „Și ca o 
sigur creatoare / Träsäturä de condeiu / Unor să li dai viaţa / 
Multor viata să li-o iei”, in care se revine la exact acelaşi motiv 
al demiurgismului creator. Acolo motivul nu se nuanteazä, ca 
bazat pe discernere şi selectare, decât prin sugestia antitezei 
subtile dintre „unor” şi „multor”, el nebeneficiind nici de ima- 
ginea poetică vie a versului al 4-lea din varianta D. Tocmai 
imaginea ,,Viata'n floare să li-o lege” comunică în mod 
nemijlocit cu ideea-pivot a crezului artistic eminescian, anume 
cea a transfigurării realului în floare, ca simbol al purității 
esteticului. În tiparul formei definitive nici una dintre versiunile 
motivului nu este menţinută ca atare, deşi acestea ar fi nuantat 
în mod necesar profesiunea de credință eminesciană. 

Aşa cum observa şi Alonso Amado, „cuvintele îşi au 
legile lor proprii: legi de semnificație, de sugestie şi de construc- 
tie. Iar diferitele categorii de poeţi păstrează o atitudine diferită 
față de exigenţele şi posibilitățile artistice ale acestor legi ale 
materiei idiomatice””. Teoreticianul diferenţia in mod cate- 
goric autorul de tip clasic de exigenţele estetice minime ale 
romanticului, care este tentat să emfatizeze sentimentul şi de 
aceea se lasă purtat de inspirație. Amado afirma despre poeţii 
clasici că “sunt singurii care duc la perfecțiune, fără deosebire, 
toate aspectele poemului. Ei manifestă desăvârşirea formei în 


“* Ibidem, p. 30. 

sentiment, în intuiţie, în realitatea prezentată, în gândirea ratio- 
nală, în construcție sintactică, în semnificaţia şi în forţa suges- 
tivă a cuvintelor, în stăpânirea materialului sonor." Acestea 
sunt în fapt şi coordonatele crezului eminescian, bazat pe 
căutarea avidă a „cuvântului ce exprimă adevărul”. 

În poietica lingvistică se pledează pentru înţelegerea 
textului ca un „fapt de limbaj”, cum avea să afirme si A. Babeţi”! 
pe urmele unor iluştri teoreticieni, şi anume pentru o desăvârşită 
armonizare a adevărului cu forma limbajului în care el este 
întrupat în textul definitiv. Cu rare excepţii, nu s-a luat în studiu 
forma din variante a poeziilor eminesciene, nici în lingvistica 
modernă şi nici de către eminescologi. Se cere stabilit în ce 
măsură varianta D completează procesul creator cu dimensiuni 
inexistente în alte tipare ale textului. În mod cert, poezia 
Criticilor mei a ajuns în această variantă foarte aproape de 
forma finală, drept care ea nu poate rămâne marginalizată în 
exegeza eminesciană. Teoria semiologică, aşa cum o susţinea şi 
Heinrich F. Plett, priveşte textul definitiv ca unitate a semnelor 
la nivel semiotico-sintactic, întrucât „integrarea tuturor perspec- 
tivelor semiotice şi metodice formează componenta teoretică a 
unei ştiinţe a literaturii care poartă pe drept numele de integra- 
toare”? . Privită dintr-o asemenea nouă perspectivă integratoare, 
anume cea a tuturor formelor pe care le ia textul, varianta D la 
poezia Criticilor mei solicită interesul specialiştilor domeniului, 
preocupaţi de geneza textului poetic. 

Tocmai pentru că nici structuraliştii şi poststructuraliştii 
sau poeticienii nu s-au ocupat de aceste straturi tectonice ale 
textului poetic, meritul editorilor creației eminesciene rămâne 
incontestabil. Aşa cum constata cel mai îndreptățit dintre ei, 
Perpessicius: „Un drum prin Daedalul manuscriselor emines- 
ciene e o călătorie din cele mai aventuroase. Însă la capătul ei te 
aşteaptă, ca-n cel mai somptuos basm oriental, comorile 
norocosului Aladin. Nu-ţi trebuie vreo lampă fermecată. Din 


50 Ibidem, p. 31. 

>! A. Babeti, Introducere, la Pentru o teorie a textului. Antologie Tel Quel, 
1960-1971, Editura Univers, Bucureşti, 1980, p. 15. 

> HF. Plett, Stiinta textului şi analiza de text, Editura Univers, Bucuresti, 
1983, p. 344. 

fiecare pagină o flacără jucăuşă iti arată drumul şi tezaurul. Aibi 
numai încredere. Apropie-te cu smerenie şi sufletul poetului, 
prezent în fiecare silabă şi-n fiecare stih oricât de tainic, iti va 
vorbi şi va pune capăt îndoielilor tale. Nimic din ce-a căzut pe 
paginile acestea sacre n-a fost zvârlit la întâmplare. Aici şi 
piatra e fertilă. Orice sămânță germinează. Apleacă-te şi vei 
culege rodul.” 

Apelând la concepte ale esteticii formativitatii, se cere 
observat că pe traiectul spre tiparul definitiv, pornind de la 
formele din variante spre cea a textului final al acestei poezii 
adnotările ulterioare, aparţinând intervalului şlefuirilor de până 
la 1 februarie 1884, când poezia apărea în „Convorbiri literare”, 
sunt operate la 21 dintre cele 32 de versuri ale textului, adică la 
peste 65% din total. Faptul este simptomatic pentru curățirea de 
balast verbal, pe care poetul o realizează printr-un efort, nu de 
puţine ori chiar febril, cum dovedeşte scrisul mai nervos al 
acestui exercițiu de finisare. Nuantärile şi abandonarea unor 
forme se succed fertil, cum o poate dovedi spre exemplu strofa 
a4a : „Şi cu degete (nflorite) măiestre / Bat la porţile gândirii / 
Toate cer intrarea-n cuget / Şi veşmântul nemuririi”. Deşi 
anulate, asemenea formulări dovedesc că pe traiectul celor 4 
variante, textul şi-a pierdut total caracterul de ripostă personală 
împotriva „criticilor” genialului artist al cuvântului, care astfel a 
îmbrăcat în „veşmântul nemuririi” însăşi cugetarea sa despre 
rostul plămădirii literare. Aşadar, textul deţine semnificaţii de 
istorie literară. El ne apropie nu numai de construcţia logicii 
interne a temei, ci şi de însuşi laboratorul de creaţie şi de felul 
cum se realiza acea cumulare de efort artistic din care rezulta 
forma definitivă a versurilor sale. 

Punerea în relație a concepţiei care stă la baza operei bele- 
tristice cu gazetăria este un mod de a pătrunde şi de a încerca o 
evaluare axiologică a raportului dintre discursul literar şi cel 
publicistic, aflate într-o subtilă comunicare. Publicistica a fost 
expresia reactionalä de aderare a conştiinţei eminesciene la 
problemele vitale pe care epoca le impunea. Felul său de impli- 


2 Perpessicius, Farmecul manuscriselor, in vol. Eminesciana, Bucuresti, 
Editura Minerva, 1971, p. 215. 

care responsabilä sub raport social si politic avea sä creeze un 
tipar şi chiar o modă a părăsirii turnului de fildeş specific unei 
creații pure, în pofida meteorologiei mai mult sau mai putin 
favorabile a traseului politic în care s-a înscris pentru traversa- 
rea timpului său. Care este lecţia pe care ne-a lăsat-o Eminescu 
gazetarul, care a crezut în funcția paideică a cuvântului? Iată 
întrebarea la care va trebui să răspundem cât de curând şi cât 
mai exact. 

Cunoaşterea mai timpurie a variantei D, cu datarea ei 
clară, l-ar fi ajutat pe N. Iorga, autor in 1934 al Istoriei litera- 
turii contemporane, în volumul I, să încadreze exact textul 
inedit al poeziei. Perpessicius ar fi semnalat la rândul său cele 4 
variante ale textului, completându-şi informația, iar Titu Maio- 
rescu, în a cărui primă ediţie din decembrie 1883 Criticilor mei 
era a 61-a şi, deci, considerată incorect ca ultima creaţie 
eminesciană semnificativă, ar fi evitat o asemenea eroare. 
Varianta aceasta luminează în mod cert cu mai multă exactitate 
tectonica geografiei textului şi empatia cugetului eminescian. 


Résumé 


L'étude actualise et complete un sujet éludé par la 
critique pendant les décennies communistes: les relations du 
poète Eminesco avec la reine Elisabeta, poète elle-aussi, connue 
sous le nom de Carmen Sylva, avec son mari, le roi Carol I. 

Cette recherche a été déterminée par la découverte d’une 
variante qui n’avait pas été encore étudiée de la poésie «Criticilor 
mei», texte mis dorénavant en circulation et possible sujet de la 
critique littéraire à l’avenir. 


AY tilistică, lingvistică pragmatică 


Aspecte ale dimensiunii pragmatice într-un 
text publicistic eminescian 


Claudia DINU 


Cercetările pragmatici lingvistice sunt centrate pe analiza 
modului în care locutorii folosesc enunturile. De aici, decurge 
conceptul de enuntare şi faptul că „a spune” reprezintă deja un 
act ce implică responsabilitatea şi responsabilizarea atât a 
locutorului, cât şi a interlocutorului. Raportat la celelalte puncte 
de vedere lingvistice, punctul de vedere al pragmaticii insistă 
mai mult asupra poziţiei destinatarului, considerat co-enuntia- 
tor, datorită rolului pe care îl are în construirea sensului. Actele 
de limbaj definesc astfel, în mod necesar, un raport între două 
poziții şi implică problematica identităţii: locutorii „se afirmă”, 
afirmând. 

În textul publicistic eminescian pe care ne propunem să îl 
supunem analizei în cele ce urmează, este fundamentală ideea de 
responsabilitate față de cuvântul ce intra în procesul comunicativ. 
Situaţia de comunicare prezentă aici devine astfel deosebit de 
complexă. Textul în ansamblul său este un ţesut unde sunt prinse 
diverse tipuri de transtextualitate: intertextul — prin citate, meta- 
textul — prin diferite forme de comentariu şi hipertextul — prin 
prezenţa într-o formă transformată a diferite producții textuale. În 
această situație, în interiorul discursului emitätorului, se locali- 
zează alte luări de cuvânt fata de care acesta se poziţionează ca 
destinatar (într-un gest de apropiere de destinatarul propriului 
text). Emitätorul care scrie prezentându-şi receptarea este cheia 
de boltă a întregului edificiu comunicativ. 

Pentru a evita confuziile, vom califica atât instanța emi- 
tatoare cât şi cea a receptării după un criteriu cronologic. Astfel, 

vocea eminescianä devine emitätor numit secund pentru textul 
asamblativ, care este posterior ca şi cronologie a producerii fata 
de textele pe care le conţine. Raportat la aceste texte, poziția 
eminesciană va fi de receptor numit primar, în sensul că s-a 
manifestat ca atare într-un moment care precede producerea efec- 
tivă a propriului text. Emitätorii primari sunt diferiți în diversele 
forme de actualizare a fenomenului de trans-textualitate. 

În acord cu poziția pe care o ocupă în multiplele situații 
de comunicare cuprinse de textul publicistic, există trei identi- 
täti importante care se conturează prin ceea ce afirmă şi care se 
vor situa în centrul studiului pe care-l propunem. Este vorba, în 
primul rând, de vocea eminesciană pe care o vom analiza mai 
ales în ipostaza de receptor primar. Simetric poziționate fata de 
această voce mai apar două: vocea pe care o vom desemna ca 
reprezentând „demagogia”, în conformitate cu finalul concluziv 
al discursului eminescian, şi vocea „geniului neîmbătrânit al 
istoriei românilor” (care dă şi titlul articolului). 

Aceasta ultimă voce menţionată este reprezentată încă 
din prima parte a textului publicistic, unde din primele rânduri 
este expus „unul din miturile cele mai semnificative din câte a 
păstrat poporul nostru...”'. Este vorba de povestea unui voinic 
căruia ursitoarele i-au menit „fărie”, „istețime”, „mărire lumeas- 
că” şi, la insistenţele mamei sale, „tinerețe fără îmbătrinire şi 
viata fără de moarte”. Povestea este redată cu detalii şi prezintă 
faptele de vitejie ale tânărului pe drumul spre „palatul unei zine 
aeriane, unde-l aştepta neîmbätrinirea şi nemurirea'”. După 
trei zile petrecute aici în deplină linişte, voinicul pleacă la vânat 
şi adoarme în valea „aducerii aminte”. El iese din cercul magic 
al zânei şi revede locurile faptelor sale de curaj transformate în 
mod radical. Aici mai exista memoria îndepărtatelor sale fapte 
binefăcătoare, dar locuitorii îl cred nebun când se prezintă drept 
eroul lor: ,,...pe orişiunde vedea înflorire în urma faptelor lui, 
lumea îşi bătea joc de el, îl lua în râs, nevoind nimeni să-l 
crează că el fusese acela care curätise codrii de fiare şi pus- 


! Geniul neîmbătrânit al istoriei românilor, în Eminescu, sens, timp si 
devenire istorică, volum îngrijit de Gh. Buzatu, St. Lemny, I. Saizu, Iasi, 
Universitatea „Al. I. Cuza”, 1988, p. 205. 

? Ibidem, p. 206. 

tiurile de monstri” . La finalul acestei povestiri, în loc de 
concluzie, găsim o construcție comparativă: „Cam astfel pate si 
geniul neîmbătrânit al istoriei românilor”. 

Toată această naraţiune reprezintă o amplă metaforă care 
pre-figurează imaginile istorice concrete ale „geniului neîmbă- 
trinit al istoriei romanilor”. Coborând mai aproape de planul 
realității, textul propune două discursuri redate între ghilimele, 
atribuite unor personalități ale neamului nostru: Mircea cel 
Bătrân şi Cuza Vodă. Citatele introduse printr-un „dacă” ce 
anunță deja integrarea în sfera irealului, sunt imaginare desigur, 
dar au la bază adevărul istoric: „Dacă acest geniu ar veni astăzi 
sub forma lui Mircea cel Batrân şi ar zice: «eu v-am dat inde- 
pendenta ţării, căci după ce am înfrânt oştirile turceşti, m-am 
supus împaratului sub condiţii, care au trebuit să vă păstreze 
fara şi naționalitatea» — multi ar lua în râs pe batrân. Dacă 
acelaşi geniu sub forma lui Cuza Vodă ar zice: «eu v-am dat 
toate drepturile câte le aveţi astăzi şi numai datoria publica de 
şase sute de milioane e meritul vostru de patrusprezece ani 
încoace», roşii i-ar răspunde «că mai înainte de a se pripăşi un 
fanariot în strada Doamnei, nu existau asemenea ideiy’”. Este 
redata astfel, mai intai metaforic si apoi concret (prin doua 
exemple emblematice), vocea „geniului neîmbătrânit al istoriei 
românilor”. Se remarcă un element comun important: prezența 
verbelor performative care atestă împlinirea faptică a ceea ce 
spune. Se instaurează o realitate prin enuntare: ursitoarele ,,me- 
nesc”;, Mircea cel Bătrân vorbeşte de „condiții” ale supunerii; 
Cuza Vodă „dă drepturi”. Se realizează astfel un câmp al cuvin- 
telor — faptă unde accentul cade pe forța ilocutorie a limbajului, 
pe puterea lui de a deveni act în beneficiul destinatarului. 

Spre finalul fragmentului citat anterior apare şi o pre- 
zenta ce se constituie deja opozitiv „roşii care «ar răspunde»”. 
Acelaşi tip de prezentare opozitivă apărea şi în imaginea 
oamenilor care-l credeau nebun pe voinicul ce se recomanda 
drept eroul lor salvator. Se conturează un anume conflict ce are 
la bază negarea performativitätii actelor de limbaj. Acest con- 


3 Ibidem. 
4 Ibidem. 
> Ibidem. 

flict are, la polul negativ, vocea ce se va dovedi a fi dema- 
gogică, construită din cuvinte ce nu se deschid spre faptă şi cad 
până la urmă în minciuna şi în negarea tuturor maximelor con- 
versationale. Această voce devine transparentă prin ziarul libe- 
ral care „înregistrează toate articolele cari cu oarecare chel- 
tuială de fraze sărbătoresc era nouei independente, ferindu-se 
cu mare grije de a reproduce si pe acelea care fac bilanţul 
acestei recunoaşteri..."*. Verbul „Înregistrează” este definitoriu. 
Este un verb constatativ care nu implică decât dimensiunea 
locutorie; el denotă o simplă verbalizare a unui sens. În cele 
câteva rânduri citate anterior se remarcă, de asemenea, că toate 
legile pragmatice ale discursului care pretind cooperare, perti- 
nentä, sinceritate, informativitate, exhaustivitate sunt eludate”. 
Cele două voci, a „geniului neimbătrânit al istoriei ro- 
mânilor” şi a ,demagogiei”, se conturează simetric în raport cu 
poziția eminesciană. Având la bază calitatea de receptor primar, 
vocea eminesciană răspunde printr-un discurs în care devine 
emiţător secund, discurs, ce are în centrul sau sintagme de 
atitudine propozițională şi anume, verbe de opinie şi substantive 
ce denotă stări afective: „Am dori să ştim într-adevăr şi tara ar 
avea dreptul de a şti ce fel de «assurances formelles» s-au 
transmis puterilor...*%; „răceala cu care tratăm chestiunea 
aceasta”, innäscuta noastră neîncredere contra oricărei 
demagogii”"®. Aici, dimensiunea perlocutorie este evidentă. Cu- 
vintele devenite mai întâi faptă, luare de poziție produc si efect 
asupra unui receptor secund: „fara ar avea dreptul de a şti”. 
Pentru a-şi apropia cititorul propriului discurs, vocea 
eminesciană se prezintă în secvențe ample pe poziţia de re- 
ceptor, istoric şi cognitiv în acelaşi timp, al textelor pe care le 
inserează. În această calitate, ea dezvoltă o întreagă „activitate 
cooperativă” sau „cooperare interpretativă” (U. Eco) în elabo- 
rarea sensului. Colaborarea în câmpul semantic se realizează în 


° Ibidem, p. 207. 

7 Vorbim despre legile discursului din perpectiva lui Maingueneau Dominique, 
Pragmatique pour le discours littéraire, Paris, Dunod, 1992, p. 101-108. 

8 Geniul neîmbătrânit al istoriei românilor, în Eminescu, sens, timp..., p. 207. 
? Ibidem. 

19 Ibidem, p. 208. 

două moduri, în funcţie de partenerul din situaţia discursivă. În 
raport cu vocea „geniului neîmbătrânit al istoriei românilor”, 
poziţia eminesciană operează ca un filtru ce selectioneazä elemen- 
tele pertinente pentru interpretare. Fata de vocea „demagogiei”, 
atitudinea este de expansiune, de resemantizare a elementelor 
atinse de conotatiile minciunii. 

Deşi se axează clar pe faptul concret, istoric, discursul 
eminescian vizează, de fapt, o transcendere a acestuia. Ceea ce 
este important este modul în care e verbalizat actul manifestat 
în istorie, orientarea spre adevăr sau spre minciună pe care o ia 
un act de limbaj ce derivă din acesta. Este vorba de un semn ce 
trebuie deschis spre un sens de profunzime şi nu blocat în 
formule demagogice superficiale. De aici, responsabilitatea celor 
care fac gestul verbal de a deschide semnul spre sens sau aleg 
varianta contrarie. Modelul pragmatic, insistența asupra 
modului în care locutorii folosesc enunturile, devine schema 
moralei eminesciene fata de verbalizarea actelor din istorie. La 
acest model pragmatic se asociază şi un anume sens dat noţiunii 
de valoare înscrise în câmpul de transcendere de la Istorie la un 
metadiscurs (metaforic vs. demagogic) despre aceasta. 

Există, desigur, o relaţie, general admisă, între axiologic 
şi estetic. Literatura a fost adesea percepută drept elementul de 
forță al unei acţiuni transformatoare asupra lumii. Mai aproape 
de zilele noastre această acţiune a fost relationata cu partea de 
conținut (J.-P. Sartre) sau cu ceea ce este circumscris formei (R. 
Barthes). Ceea ce determină însă efectul-valoare!! al unui text, 
de orice tip ar fi acesta, rămâne circumscris interacțiunii de tip 
pragmatic, în care universul idiolectal al subiectului enuntärii se 
relationeazä cu universul sociolectal al contextului enunțării ?. 
În discursul publicistic eminescian, valoarea implicită devine 
perceptibilă datorită poziţiei mediane a vocii pe care autorul o 
asumă subiectiv, în interiorul schemei funcționale descrise mai 
sus. Astfel, acest discurs se constituie, printr-o dublă relatio- 
nare, în placa turnantă menită să asigure transgresarea de la 


1 Vincent Jouve, Poétique des valeurs, Paris, Puf, 2001, p. 9. 
12 Ibidem, p. 16. 

preponderenta formei (= non-valoare) la plinătatea conţinutului 
(= valoare). 

Eminescu alege mitul pentru a reprezenta vocea „geniu- 
lui neîmbătrânit al istoriei românilor” şi citarea ziarului liberal, 
pentru a reprezenta vocea „demagogiei”. O interpretare radicală 
ar putea vedea aici o redare simbolică a modului în care marele 
scriitor înţelege raportul dintre literatură şi publicistică. Să ne 
mărginim însă la a constata că Eminescu, prin profesarea am- 
belor tipuri de scriitură, a crezut în anularea riscului imposturii 
cuvântului prin utilizarea lui responsabilă în contexte care să-l 
deschidă metaforic. 

Résumé 


A partir d’un article publié par M. Eminescu en 1880, 
nous essayons d’analyser le rapport entre deux types de 
discours face aux phénomènes historiques, tel qu’il semble 
perçu par le grand poète. L’analyse devient plus enrichissante 
par le fait que nous avons soumis le discours à une grille 
pragmatique de lecture à laquelle nous avons associée par la 
suite la problématique des valeurs. 


»Cobori în jos, Luceafăr...” 


Cristina FLORESCU 


Limbajul poetic (vizualizat ca lume şi cunoaştere) se spri- 
jina pe structura lingvistică a unui text comunicînd cu aceasta 
prin fibre semantice care pot fi corelate izomorfic. Se realizează, 
aşadar, o corespondenţă reciprocă între evoluţia diacronică a 
unui fapt (unitate) lingvistic(ă) denotativ(ă) şi reflexul conotativ 
al aceleiaşi unităţi transfigurate poetic. 

Fiind remarcată de exegeză, respectiva izomorfie deschide 
orizonturi analitice spre introspectii semiotice, antropologice, 
hermeneutice, filosofice, poetice, retorice, stilistice, cognitive etc. 

Dar soliditatea acestei corespondențe — care îşi are ca 
punct de plecare secvenţa lingvistică — este de multe ori „răs- 
tălmăcită”, astfel încît aici, în această aparentă cunoaştere, îşi 
găsesc sălaş cele mai multe prejudecăți analitice. 

De exemplu, am demonstrat cu alte ocazii' faptul că 
sintagma poetică noaptea se lasă a fost pusă în circulaţie în 
limba română literară (limbajul poetic al prozei) abia în jurul 
anului 1830, fiind preluată din limba populară. De altfel 
demonstraţia la care ne referim vizualizează faptul că limba 
română este singura dintre limbile romanice care exprimă ideea 
coboririi spatiale pe verticală sau pe spaţiu înclinat prin verbul 
de origine latină a lăsa (care are echivalenți congeneri in toate 


! Cf. Cristina Florescu, Originea şi evoluția unui sens specific românescului a 
lăsa, în „Analele Ştiinţifice ale Universităţii «Al. I. Cuza»”, laşi. tom 
XXXVII/XXXVIII, secția III e, Lingvistică, 1991-1992), (Studia linguistica in 
honorem Eugenio Coseriu), p. 327-332; idem, Gindire specifica şi gîndire 
europeană în semantismul românescului a lăsa, Editura Document, Iasi, 1999, 
in special p. 46-56, 133-137 ş.a. 

limbile Romaniei, însă numai în română exprimă şi respectiva 
idee): casa, acoperişul se lasă, păsările se lasă pe cimp, lon se 
lasă la vale etc. 

Amintim acum acest aspect pentru a sublinia faptul că în 
limba română semantica deplasării pe verticală conţine o sumă 
de specificitäti care glisează tensionat în jurul unor nuclee 
semantice implicate profund în limbajul popular. 

Construcţia poetică eminesciană la care trimite titlul 
comunicării se circumscrie acestei probleme. Secvența ,,Cobori 
în jos, luceafăr blind / Alunecind pe-o rază” a fost implicată în 
diverse analize în mod speculativ, uneori speculativ-vulgar 
chiar din primii ani după 1883. Exegeza serioasă a transgresat 
faptul textual implicînd, însă, adesea, ideea licenţei poetice. Nu 
ne propunem acum să enumerăm atitudinile diverşilor critici 
care şi-au făcut un titlu de glorie în a căuta inadvertenta dintre 
transpunerea poetică şi referentul prozaico-lingvistic. 

Ceea ce contează în cazul nostru este faptul că în con- 
ştiinţa publică (o conştiinţă activată mai ales prin analize 
susţinute de profesorul de şcoală generală şi de liceu) se păs- 
trează ideea conform căreia coboară jos sau coboară în jos 
conţine un pleonasm. 

Contextual, sigur, ne putem găsi în cadru pleonastic. În 
tramvai, de exemplu, replici studenţeşti de tipul: ,,Coboriti 
jos?”, „Nu, cobor sus!” activează această relație imediată. 

Întorcîndu-ne la structura lexematică a poemului 
Luceafărul, confruntind comparativ paradigma poetică a sin- 
tagmei, urmărind toate variantele poemului”, vedem că cele mai 
multe dintre acestea contin construcția: cobori din cer. Imagi- 
nea, în acest caz, trimite spre o concretete vizual-celestă frecventă 
în imagistica populară unde este cunoscută verticalitatea 
tensionată a deplasării spre înalt prin sus-numita proiecție spati- 


2 Profesorul este formatatorul (de la „a formata” — în sens metaforic aici, 
pentru noțiunea de „a organiza pe paliere de memorie” — faptul acestui tip 
mental de organizare este acceptat psiho-lingvistic) mintilor tinere. 

? Textul poetic integral activat de exegeta Rodica Marian, în Dicţionarul 
LUCEAFARULUI eminescian. (Si textul integral al poemului), Editura 
Clusium, 2000, pune în mod clar în evidenţă faptul semantic respectiv. 


STILISTICĂ, LINGVISTICĂ PRAGMATICĂ 171 


ală, respectiv tandemul frecvent în literatura populară: „din cer 
pe pămînt”, „de pe pămînt la cer”. 

Deplasîndu-se imagistic în acest cadru spaţial, Eminescu 
urmărea şi ideea verticalitatii, a căderii vertiginoase, a prăbuşirii 
totale exprimată (în manieră romantică) în cadrul antagonis- 
mului dinamic al îngerului căzut. 

Prejudecata pleonasmului în discuţie era, în prima 
jumătate a secolului trecut, al XX-lea, suficient de activă, totuşi. 
Deosebit de semnificativ în acest sens este faptul că în 
Dicţionarul limbii române (serie veche, publicat sub egida 
Academiei Române)“ apare citatul din Eminescu, Poesii (ediţia 
a şaptea, Bucureşti, Socec 1895), în forma „Cobori încet, lu- 
ceafar blind’. Se preferă această ediţie şi se evita „în jos”. 
Opţiunea este ciudată mai ales pentru că acelaşi dicţionar 
citează acest „pleonasm” în limba literară română veche, de 
exemplu din Palia (1581): „Să pogorim gios şi să turburăm 
limba lor” (p. 45); în cadrul aceluiaşi articol lexicografic Dic- 
tionarul limbii române preia din limba populară sintagma 
respectivă, ca atare, „pleonastică”, din ediţia de Doine (Braşov 
1891): „Coborind pe scară-n jos”, sau din colecţia de poezii 
populare a lui G. Dem. Teodorescu: ,,Jos se scoborau” etc. etc. 

Lărgind cadrul la toate poeziile antume ale poetului (aşa 
cum sînt ele puse în indice de dicţionarul concordantelor poe- 
ziilor eminesciene antume”, s.v. coborî), remarcăm faptul că 
singura atestare a acestei sintagme (a cobori (în) jos) apare la 
Eminescu numai în Luceafărul (aşa cum apare poemul în 
„Convorbiri literare”, în formele manuscrise adiacente, în ediția 
Perpessicius etc.). Aşadar, fără discuţie, ca totdeauna, opțiunea 
poetică a lui Eminescu a fost îndelung cîntărită, gînditä, căutată. 
Poetul a ales în final, utilizînd acelaşi principiu instinctiv- 
genial-artistic de selectare conform căruia elementul poetic este 
esentializat peren prin limba populară. 


4 Cf. Dicţionarul limbii române, tomul I, partea IL, C, Bucureşti, „Universul”, 
1940 (Academia Română) s.v. a cobori. 

$ Este vorba de Dicţionarul limbajului poetic eminescian. Concordantele 
poeziilor antume, vol. 1, Memorialul Muzeului „Mihai Eminescu”, Ipotesti, 
2002, p. 192. 

Textele de limbä veche româneascä si cele ale literaturii 
populare confirmä veridicitatea lingvisticä a constructiei. Limba 
română populară nu resimte ca pleonastică respectiva sintagmă. 
Valoarea de pleonasm reprezintă o reconstientizare logică seman- 
tică, o analogie ulterioară. 

Astfel privind faptele, subliniem că nu ne găsim in fata 
unui pleonasm pentru că istoria limbii române infirmă acest 
fapt. Pleonasmul este o greşeală de limbă, un fapt redundant 
care forțează natura lingvistică de obicei prin necunoaştere. 

De ce limba populară a selectat această relație sintactică 
şi a purtat-o de-a lungul secolelor, deşi forța de asimilare a 
analogiei şi etimologia populară (legi ale evoluţiei lingvistice) 
reaşază periodic multe nuclee semantice? 

Limba veche şi populară românească a selectat a cobor? 
(în) jos, pentru că a avut mereu alături o a doua valoare se- 
mantică, valoare, sens, care, prin introducerea unui alt referent, 
anulează statutul de pleonasm al sintagmei în discuţie. Există 
DOUĂ sintagme cu acelaşi grad de coeziune sintactică care se 
susțin una pe cealaltă, perfect ne-pleonastic, în sistemul limbii 
române: a cobori în jos (pe verticală) şi a cobori la vale (pe 
plan înclinat). Două direcții perfect decelabile în eşichierul de- 
plasării spaţiale pe verticală şi pe plan înclinat. 

Deci limba îşi răspunde sieşi mereu la întrebarea: „— Cum 
mai poţi cobori altfel decît (în) jos?!” ,,— La vale”. 

Argumentul imediat al acestui fapt de poetică semantică 
se găseşte în registrul poetic popular, într-una din cele mai 
celebre secvenţe care înglobează memorabil vocea rapsodului: 
„Pe-un picior de plai / Pe-o gură de rai / lată vin în cale / Se 
cobor la vale / Trei turme de miei / Cu trei ciobănei”. 


Résumé 


L’analyse propose une démonstration linguistique et 
poétique qui prouve le caractère non-pléonastique du syntagme 
verbal contenu dans le premier vers de Luceafărul. 


Metafora privirii în proza eminesciană 


Elena ZAHARIA 


Demersul nostru interpretativ reprezintă o încercare de a 
surprinde unele aspecte ale universului semantic construit de 
lexemul privire şi de corespondentele sale ochi, lumină, umbră, 
oglindă, lac, binoclu, pe marginea unor nuvele eminesciene: 
Sărmanul Dionis, Cezara, Geniu pustiu, Avatarii faraonului Tlă 
si Archaeus. 

Analizând textele într-o perspectivă unificatoare, impusă 
de logica semnului poetic şi de cea a mitului, am remarcat că 
perechea privire-ochi şi ceea ce s-ar putea numi metafora pri- 
virii dezvoltă sfere semantice dominante. 

Privirea, ca element nonverbal, alături de mişcările corpu- 
lui, de gesturi, tonul vocii, mimică, influențează sau comple- 
tează mesajul textului scris în discuţia de față, fără a avea ca 
suport de transmitere a mesajului limba vorbită. Privirea este 
instrumentul ordinelor primite dinlăuntru: ea ucide, fascinează, 
fulgeră, seduce tot atât pe cât exprimă.. 

Ca dominantă a temperamentului, exprimând mânie, pasi- 
une, tumult sufletesc, răzbunare, „privirea tenebroasă” dezvăluie 
lumea spiritului în Geniu pustiu. Acest element nonverbal devine 
centrul fix al durerii. Privirea lui loan, născută din nişte ochi 
uscați, tulburi, exprimă întreaga sa dramă sufletească, cauzată 
de moartea Sofiei: „ochii săi erau uscați şi incapabili de-a plân- 
ge... privirea tintea fixă asupra sicriului... toată expresiunea 
durerei celei adânci”. În aceeaşi sferă semantică se încadrează şi 


4) 


privirea „sălbatică şi vergină” a fiicei preotului ucis, personaj 


! Jean Chevalier, Alain Gheerbrant, Dicţionar de simboluri (vol. ID), Bucuresti, 
Editura Artemis, 1995. 

din Geniu pustiu, simbol al puritätii si al sublimului, dar si privi- 
rea grotescä a preotului spânzurat, imagine de cosmar prezen- 
tată în aceeaşi nuvelă: „ochii lui erau întorşi cumplit... lucii... 
se holbau sălbatici şi-ntorşi”. Tipul de privire prezentat anterior 
se naşte în ochii „adânci”, „rătăciţi”, „painjeniţi”, „seci şi infun- 
daţi”, precum cei ai lui Toma Nour sau „uscați”, ,,infundati’, 
,inchist”, „seci”, precum cei ai lui Ion din Geniu pustiu. Aceste 
epitete sugerează structura interioară a personajelor. 

A doua ipostază a privirii este cea angelică, simbol al 
purității reflectate în ochi de un albastru clar, transparenti, ce 
inspiră încredere, ca ochii Mariei din Sărmanul Dionis, Cezara, 
Geniu pustiu. Privirea este şi semnul unei naturi duale. Privirea 
înşelătoare a demonului amorului, Cezara, din Avatarii fara- 
onului Tlă, exprimă nespusa bunătate şi blandete. Epitetele 
corespondente privirii angelice sunt: „melancolică”, (ochi) „stră- 
luciti, moi” (Sărmanul Dionis). Metafora „ochii tăiaţi în forma 
migdalei” sugerează trăsăturile fine ale unui chip conceput în 
nuanţe romantice. 

Al treilea tip îl constituie privirea metafizică, inițiată, 
simbolul unei revelații — reactor şi revelator. Ochii celor „două 
umbre luminoase”, Dan şi Maria din Sărmanul Dionis, percep 
tainele sacrului până la o anumită limită — ochiul de foc în tri- 
unghi. Privirea este revelație şi-n momentul în care Dan „îşi 
fixează aspru şi lung umbra sa”. Dacă la început privirea 
neofitului este anulată, pe parcursul iniţierii, aceasta se „lumi- 
nează”, iar o data cu perceperea tainelor devine din ce în ce mai 
pătrunzătoare. În Avatarii faraonului Tlà, Angelo, formă de 
reîncarnare a regelui Tlă, este dus în peştera demonului amoru- 
lui, Cezar/Cezara, cu o sanie şi legat la ochi cu o batistă. Pătrun- 
zând în acest labirint inițiatic, ochii lui Angelo, „de un întunecat 
albastru, se luminară ca cerul... umbrele lor lungi se ridicau ca 
şi când ar fi vrut s-o fixeze pe Cezara în locul în care sta... un 
sublim demon de marmură”. 

Metamorfozele privirii melancolice, contemplative, nu 
ni-l dezvăluie doar pe acela care priveşte; ele îl descoperă şi pe 
cel care este privit, atât lui însuşi, cât şi observatorului. Astfel, 
personajul din Avatarii faraonului Tlă, marchizul Bilbao, se 
autocontemplă în oglindă, privindu-şi chipul care se întrupează 

în propria umbră ce-i dezvăluie esenţa sufletească. Umbra râde 
satanic, nebuneste, pentru ca în final să-l ucidă dispretuitor. 

În Cezara, privirea înseamnă contemplare a arhetipului 
feminin, reconstituindu-se perechea adamica în /nsula lui Eutha- 
nasius, zonă a sacrului. Ieronim nu se îndrăgosteşte de Cezara 
decât după ce o contemplă nudă pe malul lacului din insulă. 
Nuditatea, în sens metafizic, este o ,,dezbracare de orice forme”, 
o „reîntoarcere la primordial şi la pre-formal”, aşa cum afirma 
şi Mircea Eliade în Insula lui Euthanasius?. 

Privirea se identifică semantic şi cu termenii: înțelegere, 
percepere, viziune în Archaeus: „şi de gândim numai cât de 
altfel a fost privirea oamenilor în alti secoli, că ceea ce ni se pare 
nouă ciudat lor li se părea firesc, că în orice lucru nepriceput 
n-avem decât o formă...”. Privirii ca simbol al cunoaşterii, al 
revelatiei, îi corespund la nivel formal metaforele: ochiul de 
foc, ochiul inimii, ochiul lumii din Sărmanul Dionis. Ochiul de 
foc din cartea lui Zoroastru semnifică Ochiul Creatorului, as- 
cuns privirii profanilor. Ochiul divin care vede tot, figurat de 
soare (Agni-Budda) este sinonim si cu ochiul lumii, în sensul 
perceperii lumii ca jocul însuşi al privirii lui Dumnezeu, ca reve- 
latie a atributelor sale. Ochiul Creatorului este şi ochiul inimii, 
un mijloc de unificare a lui Dumnezeu cu sufletul, a principiului 
cu manifestarea. Răspunsul dat la rugămintea lui Dan: „Dacă 
voi să văd fata lui Dumnezeu”, este plin de semnificaţii: „Dacă 
nu-l ai în tine, nu există pentru tine şi în zadar îl cauţi, zise 
îngerul serios”. Aşadar, în Sărmanul Dionis se îngemănează ochiul 
inimii cu oglinda inimii, ideile lui Platon (Dumnezeu este, 
pentru om, mintea însăşi a omului) cu ideile Sfântului Augustin 
(„Dumnezeu nu e în cer, nu-i pe pământ, Dumnezeu e în inima 
noastră”). 

Poarta închisă, deasupra căreia stă ochiul de foc, în tri- 
unghi, constituie o limită absurdă pentru gândire, intelectul 
crezând în identificarea cu Dumnezeu, prin esenţa sa solară. 
Existenţa universaliilor, a ideilor eterne ce corespund arhetipu- 
rilor lui Platon, se aseamănă cu existenţa mai multor ochi, idee 


> *** Poetul si Lumea (antologie de poezie şi eseu), Suceava, Editura Univer- 
sitatii Suceava, 2000, p. 128. 
3 Jean Chevalier, Alain Gheerbrant, op. cit., p. 364. 

prezentă în Archaeus, Cezara, Geniu pustiu şi Sărmanul Dio- 
nis: „Cu cât mai multi ochi aş avea, cu atâta lucrurile toate 
dimprejurul meu ar părea mai mari... Cine ştie dacă nu trăim 
într-o lume microscopică şi numai făptura ochilor noştri ne face 
s-o vedem în mărimea în care o vedem?” (Sărmanul Dionis). 
Astfel, mărimea devine o valoare de relaţie, absolutul — cate- 
goria prin care mintea omenească încearcă să se smulgă teoretic 
oricărei relaţii”. 

Analizând sfera semantică a termenului privire, putem 
afirma că la baza identificării universului său conotativ stă epi- 
tetul ca figură de stil. Exemplificăm prin câteva epitete cro- 
matice sugestive pentru textele alese spre analiză: „(ochi) rosi, 
suri, albaştri, căprii, negri, vinei”, ipostaze ale sufletului ome- 
nesc. În textul poetic, cuvântul privire devine centrul de iradiere 
semantică pentru o serie de verbe corespondente, situate ca serii 
semantice: a privi, a se uita (cu nuanţa de reţinere, sfială), a 
băga de seamă (locutiune verbală), a vedea (cu sensul de a per- 
cepe sacrul, a înțelege), a străvedea (cu sensul de a intui, a avea 
o revelaţie): „ea străvăzu într-un moment toată starea ei cum- 
plită şi leşină pentru a nu se mai trezi niciodată” (Cezara). Din 
seria sinonimică expusă, verbul a privi dezvoltă, la rându-i, un 
nou câmp lexical, cu corespondențe ca: a luci, a străluci, a se 
aprinde, a arde. Când ochii se aprind şi ard este semnul fră- 
mântării lăuntrice duse până la extrem, simbolul mâniei, al 
pasiunii, al teribilei răzbunări. În Geniu pustiu, „ochii bătrânului 
tribun se aprinsese teribil şi se învârteau cu înfricoşare în 
orbitele lor...”. Verbul a privi este echivalent semantic cu a 
comunica. În Sărmanul Dionis, Dionis comunică prin forţa 
privirii cu portretul tatălui său, sărutându-i ochii. 

În ceea ce priveşte raportul privire-timp, se poate afirma 
că în forța privirii se regăseşte melancolia trecutului, vioiciunea 
prezentului şi gravitatea viitorului. În spaţiile iniţierii, „timpul 
se poate deschide către veşnicie”, în virtutea unei iluminări, 
cum ar spune Rosa Del Conte. Referitor la raportul timp narativ/ 
timp gramatical, se poate afirma că timpul narativ reprezintă 
evenimentele şi le subordonează unor fenomene temporale: 


4 Rosa Del Conte, Eminescu sau despre Absolut, Cluj, Editura Dacia, 1990. 

perspectiva, durata, succesiunea”. În spaţiul iniţierii, echivalent 
cu spațiul lunii din Sărmanul Dionis, apare prezentul etern al lui 
Schopenhauer. 

Atât verbul a privi, cât şi substantivele privire, ochi sunt 
interpretate prin perspectiva luminii. În textele supuse analizei 
apar patru ipostaze ale luminii. Astfel, este lumina difuză, fantas- 
tică, a lunii, amintind maniera impresionistă, care estompează 
formele, tinzând să transforme materia în forme diafane, trans- 
parente. Această lumină îşi dezvăluie semnificaţiile în Sărmanul 
Dionis, Cezara şi îşi are corespondent în privirea angelică. Lu- 
mina incendiară, străbătută pe alocuri de umbre repezi în maniera 
clar-obscură a lui Rembrandt apare în Sărmanul Dionis, Geniu 
pustiu. În Geniu pustiu, rămâne memorabilă scena oraşului în 
flăcări, în noapte, dominată de „tablourile colorate de sânge, cu 
foc şi cu negrul vânăt roşu al fumului”. Privirea tenebroasă, 
demonică se identifică cu această ipostază a luminii. O altă latură 
a luminii este cea artificială a lumânărilor, suprapusă peste 
lumina nocturnă, selenară, dând peisajului o notă stranie: 
„sărăcia iluminată de razele unei lumânări de său” (Sărmanul 
Dionis). Ultima ipostază înfăţişează lumina ca simbol al cunoas- 
terii, ca revelator. În Archaeus domină lumina care formează 
„nuanţe prismatice ale omenirii — națiunile”. Lumina ochiului 
de foc întruchipează cunoaşterea supremă, divinul, şi este inter- 
zisă muritorilor, identificându-se cu privirea metafizică. Interi- 
oarele eminesciene sunt cufundate, adesea, într-o umbra umedă, 
densă. Rosa Del Conte, studiind fenomenul contrastului lumină- 
umbra în opera eminesciană, afirma că această atmosferă este 
îmbibată de lumina lumânărilor sau a tortelor si, oglindindu-se 
pe suprafaţa sticloasă a marmurei sau a pupilei, lumina îi scoate 
transparenţa în evidență, fiind aruncată cu o şi mai netă şi rece 
lucire. De asemenea, în Sărmanul Dionis şi Avatarii faraonului 
Tla, umbra este percepută ca o conştiinţă a eternității. Dan devi- 
ne o umbră luminoasă, călătorind cu Maria în lună... Marchizul 
Bilbao este învins de propria umbră — ipostază a propriului eu, 
în Avatarii faraonului Tlà. Există şi alte instrumente de captare 


5 Dumitru, Irimia, Introducere în stilistică, Iaşi, Polirom, 1999. 

a privirii, generatoare de lumi semantice: oglinda, lacul, bino- 
clul, sticla. 

În Sărmanul Dionis, metafora oglinzii este văzută ca o 
chintesentä a privirii: „el puse jos dulcea lui sarcină pe malul 
mirositor al unul lac albastru ce oglindea în adâncu-i toată 
culmea de dumbrave ce înconjura şi deschidea ochilor o lume 
întreagă în adânc”. În oglinda magică, regele Tlà, din Avatarii 
faraonului Tlă, cheamă pe Isis să-i spună adevărul despre esen- 
ta vieții, în clipa morţii: „Oglinda se auri şi cerul se adânci în 
infinitul ei”. La japonezi, oglinda întruchipează puritatea absolută 
a sufletului, a reflectării de sine, după cum menţionează dic- 
tionarul de simboluri. Oglinda este percepută şi ca instrument al 
iluminării, simbolul înţelepciunii, al cunoaşterii, idee reflectată 
în Avatarii faraonului Tla, având ca punct-cheie autocontem- 
plarea eternității. Oglinda lacului, a apei în general, are în 
nuvelele eminesciene rolul de a reflecta lumea profanului, a 
materiei. Scăldarea Cezarei în mare se aseamănă cu un ritual al 
iniţierii şi este o cale de pătrundere în Insula lui Euthanasius, de 
atingere a absolutului iubirii în moarte. 

Binoclul şi sticla generează imagini deformate ale realităţii, 
ceea ce coincide, în plan simbolistic, cu perceperea subiectivă a 
realității. În Archaeus, muzica scrisă de Beethoven este com- 
parată cu o operă care „ţi se pare că fuge dinaintea ochilor..., 
c-ai privi-o cu binoclul întors”. Vocile auzite de sufletul com- 
pozitorului surd sunt percepute diferit: „toată opera s-apropie 
vădit, ca şi când ai privi-o cu sticla aşezată normal la ochi... ba 
s-apropie aşa încât toată scena ti s-aşază-n cap”. 

Din cele câteva aspecte puse în discuţie reiese, credem, 
că proza nuvelistică eminesciană este bogată în utilizarea 
elementelor nonverbale, transpuse la nivelul textului scris. 
Printre ele se numără şi privirea care dezvăluie moduri diferite 
de a percepe lumea şi de a organiza viaţa. 

The Semantic Universe Of Sight in Eminescu’s Prose 


The sight is an instrument of feelings in Eminescu’s 
short-stories: it kills, it fascinates, it lightens and it captivates. 
The gloomy sight rises from the deep, wild, dim, empty and 
sunk eyes. The angelic sight is the symbol of purity which is 
reflected in the blue, clear and transparent eyes. The third type 
is the methaphisical sight. Eminescu’s prose is rich in non- 
verbal elements (the sight) which reveal us new ways of orga- 
nizing reality. 


P olemici, comentarii, recenzii. 
Varia 


Adrian Voica, Fragmentarium eminescian, 
vol. I: Pe aleea cu statui 
(Bucureşti, Editura Floare Albastră, 2004, 167 p.) 


Adrian CRUPA 


Ultima apariţie editorială a profesorului ieşean Adrian 
Voica vine în continuarea unei serii de studii dedicate analizei 
prozodice a poeziei lui Mihai Eminescu. Gândit ca primă parte 
a unui demers mai amplu vizând ansamblul operei poetice 
eminesciene, volumul de faţă este structurat — fapt sesizabil încă 
din titlu (Pe aleea cu statui) — ca o înşiruire a diverselor ipos- 
taze (,,statui”) surprinse prin relectura câtorva texte poetice în 
cheia metodei de analiză prozodică consacrată de autor. 

Cele douăsprezece eseuri care compun volumul prile- 
juiesc comentarii variate asupra evoluției intentiilor artistice ale 
lui Eminescu, aşa cum par să reiasă din decriptarea prozodică a 
variantelor avute în vedere. Într-o Notifä finală se precizează 
principalele surse la care autorul face apel atunci când discută 
forma textelor: „cele două ediţii Perpessicius, adică cea iniţiată 
în 1939 (cu suveranul apostrof) şi cea din 1964 (cu proletara 
cratimă, rezistând cu îndârjire şi astăzi), [...] ediţia Bulgar, din 
1999, care clarifică — dar nu total — situația punctuatiei din edi- 
tiile anterioare (şi, n. n.) Eminescu si editorii săi (două volume, 
semnate de N. Georgescu, în 2000) [...] decisivă în privinţa inte- 
legerii nuantelor pe care apostroful (cu cele trei tipuri ale sale) 
le poate imprima hermeneuticii textului eminescian” (p. 165). 

Plecând de la asemenea premise, Adrian Voica anali- 
zează, rând pe rând: raporturile existente între nuvela Sărmanul 
Dionis şi poezia corespondentă, Cugetările sărmanului Dionis, 
şi felul în care succesivele modificări ortografice influenţează 

structurarea lor (în Poezie şi proză), dezideratul „adecvării 
prozodice” (a formei poeziei la sentimentul dominant) care 
explică existenţa unor grupaje de texte antume aparent antitetice 
(în Devenirea unei poezii), amprenta prozodică lăsată de marile 
iubiri ale poetului asupra textelor sale (Religia diafanului şi a 
purității), ipostazierile prozodice ale ideii de pierdere (Constante 
şi variabile prozodice), controversele legate de apartenența tex- 
tului De-or trece anii... la specia romantei sau cea a madrigalului 
(Jocul cezurilor), circumstanţele apariţiei şi devenirii „ultimei 
romanțe eminesciene” De ce nu-mi vii? (Ultima roman{a emines- 
ciană), forţa de expresie majoră — frizând valenţele liedului — a 
unor texte considerate, de obicei, minore (Lieduri eminesciene), 
statutul de „aproape perfecte” al poeziilor de tinereţe (Preemi- 
nenta amfimacrului), lecturarea Mitologicalelor ca replică româ- 
nească partial reuşită „la stilul şi imaginaţia” lui Homer [in 
Imagini (aproape) onirice în cadente antice] şi, în sfârşit, relaţia 
iubire-divinitate în axiologia poetică eminesciană (Dimensiunea 
divină a iubirii). 

În concluzie, volumul universitarului ieşean confirmă 
aşteptările cititorului volumelor anterioare (Etape în afirmarea 
sonetului românesc, laşi, Editura Universităţii „Al. I. Cuza”, 
1996; Versificatie eminesciană, laşi, Editura Junimea, 1997; 
Repere în interpretarea prozodică, laşi, Editura Universităţii 
„Al. I. Cuza”, 1998; Poezii cu formă fixă: aplicaţii eminesciene, 
Iasi, Editura Universitas XXI, 2001 ş.a.), reprezentând totodată 
— din perspectiva autorului — primul pas în elaborarea unei 
summa a viziunii sale asupra locului interpretării prozodice în 
critica şi hermeneutica literară. 


Eminescu la Costişa? 


Ion FILIPCIUC 


Costişa este un sat oarecare aşezat în coasta din stînga 
rîului Suceava, în Bucovina, cam pe la jumătatea distanței 
dintre Dorneşti şi Bilca, pe direcția răsărit-apus şi aproximativ 
în crucea zării dintre oraşele Siret, spre miazănoapte, şi Rădăuți, 
spre miazăzi, fără un document de atestare timpurie în istoria 
Moldovei şi fără ieşire la marea întretăiere de drumuri bîntuite 
în vreme de țărani, călugări, negustori, osteni, oaspeți şi cotro- 
pitori. 

Întîmplător, cinstiți boieri dumnilorvoastre, eu sînt născut 
în acest sat şi înzestrat cu meteahna de a mă interesa cam de 
toate cele petrecute într-o „gîndire spusă sau scrisă” despre 
Costisa. 

Într-un articol tipărit în revista „Ţara Fagilor”, Suceava, 
an XII, nr. 1(46), ianuarie-martie 2004, p. 14, despre Samuil 
Isopescu — profesor şi om de cultură la Suceava, titlu din care 
înțelegem că unui profesor îi mai trebuie cîte ceva pe deasupra 
spre a fi gratulat cu atributul „şi om de cultură”, neobositul 
istoriograf, heraldist şi genealogist al familiei Isopescu, prof. 
Petru Bejinariu (vezi şi lucrarea unui colectiv de autori, Familia 
Isopescu în mişcarea naţională din Bucovina, Academia 
Română, Filiala Iasi, Centrul de Studii „Bucovina”, Rădăuţi, 
Editura Septentrion, Rădăuţi, 2004, de unde a şi fost extras, 
p. 151-158, textul împricinat) avansează o afirmaţie care ar 
trebui, cel putin pe mine, să mă imple de mindrie patriotică 
localistă, şi anume că: „După unele informaţii neconfirmate 
documentar, se pare că, ajuns în Rădăuţi, în vederea partici- 
pării la Serbarea de la Putna din august 1871, Eminescu a trecut 
şi pe la Costişa, la prietenii săi Isopescu Samuil şi Arcadie.” 

Nu-i vorbä cä autorul fluturase ideea în urmä cu cîtiva 
ani cînd preciza enigmatic: „Sînt păreri potrivit cărora Emi- 
nescu s-a interesat de buna primire a oaspeților, inclusiv la 
gospodării ţărăneşti şi pentru aceasta s-a deplasat în localităţile: 
Vicovu de Sus, Frätäuti (aici probabil la colegul său Samuil 
Isopescu), Marginea, Volovät şi Satu Mare.” (Pe urmele lui 
Eminescu, de la Cernăuţi la Putna, în august 1871, în „Obiec- 
tiv, Vocea Sucevei”, Suceava, an I, nr. 2, joi, 16 august 2001). 

Însă cum eu, josiscälitul, am oarecare antrenament in a 
urmări ubicuua hăituire a poetului de către unii istorici literari 
precoci, feroce şi perspicace prin Feldru, Năsăud, Dej, Sighet, 
Somcuta Mare, Beiuş, Sibiu, Rădăuţi şi alte aşezări fără de care 
cultura lui Eminescu ar fi şchiopătat „cu asupra de măsură”, şi 
faţă de această räbufnire istoriografică „după unele informaţii 
neconfirmate documentar” ţin să-mi exprim serioase rezerve 
chiar la acel „se pare” impersonal, care ar trebui grafiat cîtuşi 
de responsabil prin „mi se pare” şi mai mult decît atît. Că nu 
avem documente e treaba destinului, dar a confrunta cîteva re- 
pere cronologice şi geografice intră în ceea ce s-ar chema bună 
cuviință pentru „dramul de crieri” cu care ne-a miluit Dumne- 
zeirea. 

În august 1871, preotul paroh Vasile Isopescu (si soţia sa 
Domnica, despre care in Condica näscutilor din Parohia Costisa, 
soţul ei nu face nici o menţiune că ar fi născută Grigorovici, 
aşadar sora Mariei, mama viitorului mitropolit Silvestru Mora- 
riu- Andrievici, înrudire de care parohul din Costişa nu s-ar fi 
ruşinat nicidecum) nu mai slujea, după mai bine de 45 de ani de 
nevointa creştinească, la Biserica din Costişa, unde acum oficia 
preotul de ajutoriu Georgie de Reus. Mai exact, George Reus de 
Mârza, care, spre deosebire de predecesorul său nementionat 
nicăieri că ar fi publicat vreun rînd în presa vremii, este autorul 
unor texte interesante precum Sacrificiile în timpul pînă la 
Christos, în „Candela”, Cernăuţi, an II, 1883; Predicile, în „Can- 
dela”, an IV, 1886; VI, 1888 şi XI, 1893, sau Personalitatea 
preotului ortodox, în „Candela”, an VI şi Comunicat, în 
„Candela”, an VII, 1889. 

Va fi fost detaşat Vasile Isopescu la biserica din Frätäutii 
Noi? Va fi luat calea întru cele veşnice? Oricum, scrisul şi 

iscälitura lui Vasile Isopescu, vicariu pînă în aprilie 1827 şi 
paroh după această dată la Biserica Naşterii Sf. Marii din 
Costişa, dispar după notația din 23 octombrie 1865 din Condica 
nascutilor a Parohiei din Costisa. 

Dar este Dimitrie Arcadie Isopescu, fiul lui Vasile 
Isopescu, născut în 1842, în acelaşi an cu fratele său, Samuil 
Isopescu? Condica näscutilor din Parohia Costişa nu inregis- 
trează naşterea şi botezul vreunui Dimitrie, fiu al preotului 
Vasile Isopescu din Costişa în 1842, ci în 1844, august, 14 
(botezat în ziua de 21 august 1844, de către Maria, soţia paro- 
hului Georgie Petrovici din Siret, aceeaşi naşă avind-o şi 
Samuil Isopescu, născut la 27 noiembrie 1842 şi botezat la 1 
decembrie, de acelaşi paroh din Siret, după cum stă scris în 
Condica näscutilor din Parohia Costişa, tom III, p. 56-57 şi 
64-65 din anii respectivi). 

Nici o mărturie nu-l înfăţişează pe vreunul dintre cei doi 
frați printre participanţii la Serbarea de la Putna. De ce s-au sfiit 
bucovinenii mai vîrtoşi din Cordun de a susţine şi de a lua parte 
la comemorarea lui Ștefan cel Mare din 1871 e o chestiune pe 
care istoricii n-au lămurit-o, dacă au dibuit-o cumva, dar 
explicaţia vine singură cînd ştim că, în urma unei adunări pre- 
gătitoare, desfăşurate în ziua de luni, 19 aprilie/1 martie 1871, 
prin decretul imperial din ziua de miercuri 28 iulie/9 august 
1871, Francisc losif II îngăduia bucovinenilor un Congres 
bisericesc al românilor ortodocşi spre a se hotărî autonomia 
Bisericii Ortodoxe din provincie şi înființarea unei Mitropolii a 
Bucovinei. Ceea ce era un act de independență nu numai 
religioasă, dar în aceeaşi măsură şi un gest opozant fata de cei 
ce doreau o Mitropolie a tuturor românilor din Banat, Ardeal şi 
Bucovina. Aşadar, unitatea românilor preconizată prin serbarea 
de la mormîntul lui Ştefan cel Mare intra în contradicţie cu 
interesul special şi acţiunile românilor din Bucovina pentru 
autonomie bisericească în provincia administrată de Austro- 
Ungaria. 

De observat un fapt: şi Samuil şi Dimitrie Isopescu îşi 
încheie studiile de la Viena în anul universitar 1871-1872, spre 
a se îndrepta ca profesori la Ober-Gymnasium din Suceava. 
Cum preparativele pentru ocuparea celor două catedre de către 

Samuil (de istorie-geografie) si Dimitrie (de matematicä-fizicä) 
vor fi început cu un an înainte de numire, adică măcar în vara 
anului 1871, e dificil de imaginat că solicitantii unei asemenea 
slujbe în învățămîntul austriac din Bucovina ar fi riscat impli- 
carea într-o acţiune studenţească — fie şi cu un afişat caracter 
religios cum a fost închinarea la mormîntul lui Ştefan cel Mare 
— menită să suscite ideea unităţii românilor. Ceea ce nu-i de 
reproşat pentru ,,virtualii şi viitorii” corifei ai mişcării nationale 
în provincia de sub flamura drägutului de împărat de la Viena. 
Dar nici nu trebuie trecut cu vederea. 

De altfel, din „mişcarea naţională” efectivă de la Putna 
anilor 1870-1871 lipseşte numele oricărui Isopescu, neintilnit în 
nici un comitet provizor sau aranjor, nici în vreo listă de sub- 
scriptie cu jertfă bănească şi nici între cei vreo 2.000 de partici- 
panti la praznicul hramului Sf. Marii din ziua de duminică, 
15/27 august 1871. 

Şi explicația o putem rotunji cumpănind purtarea altor 
doi frați bucovineni: Ioniţă (31 ian. 1843 — 25 mai 1902) si 
Vasile Bumbac (7 febr. 1837 — 27 febr. 1918). Întâiul, indirjit 
antijunimist, nici nu urcă din Costina, nici nu coboară din 
Viena, unde încă studenteazä şi peste vara anului 1871, la 
Putna, căci era la acea vreme în tratative pentru ocuparea postu- 
lui de profesor de limbă latină şi română la gimnaziul din 
Suceava (pornind cu anul şcolar din septembrie 1872). Al 
doilea, Vasile, prieten bun cu Eminescu, student bursier în 
Viena încă din 1864, se eschivează a participa direct la Serbarea 
de la Putna — cu toate că la un moment dat era chiar prese- 
dintele comitetului organizator — sub pretextul că îşi prepară 
examenele pe care le tot amîna de vreo şapte ani şi pe care le va 
isprăvi abia în primăvara anului 1874, din cît se presupune, 
chiar cu un doctorat în filosofie. O repede ochire prin scriptele 
Universităţii din Viena ne-ar desluşi dacă Vasile Bumbac a dat 
sau nu vreun examen în perioada iunie-septembrie 1871 şi ar 
mintui orice suspiciune. Dar, în sfîrşit, cum se face ca 
Eminescu, venind de la Ipoteşti, de unde la 6 august (stil vechi 
sau stil nou?) 1871 îi scria lui Titu Maiorescu, trecînd prin 
Burdujeni şi Iţcani, nu face un popas în satul Costina de lîngă 

Suceava, la Vasile Bumbac, si merge glont la Costisa, drept la 
fraţii Samuil şi Dimitrie Isopescu? 

Să presupunem că Eminescu vine de la Ipoteşti la Putna 
prin Mihăileni, iar de acolo ajunge în Siret, unde poate face 
popas la Teodor V. Stefanelli (18 august 1849 — 23 iulie 1920), 
prieten de nădejde, cu amintiri preţioase despre tinereţea 
cernauteana şi vieneză a poetului, urmînd să meargă împreună 
la mormîntul voievodului, cu vreo trăsură a unui negustor din 
Siret, prin Bainet, Climäuti, Fîntîna Albă şi Vicovu de Sus. Ei, 
nu, drumetul „nepereche” trece pe lîngă Siret, apucă la vale 
dimbul unui pîrîiaş din Ruda şi se opreşte musai la Costişa, ca 
să-i vadă pe frații Samuil şi Dimitrie Isopescu, feciorii popii 
Vasile, cum îmbăteau vîrtos griul pe aria din ograda casei cu 
numărul 26! Aşa că Ştefanelli pleacă singur-singurel spre Putna, 
fără a mai trece pe la fraţii Isopescu din Costişa, în ziua de joi, 
12/24 august 1871, povestindu-ne mai de-apoi cum l-a aflat pe 
Eminescu sosit la Putna taman cu o săptămînă înainte de ziua 
serbării, adică sîmbătă, 7/19 august. Şi nu pomeneşte nici un 
cuvînt despre frații Samuil şi Dimitrie Isopescu obercăind „pe 
drumul de costişă” sau petrecînd măreț în... mişcarea naţională 
de la Putna. 

Samson L. Bodnărescu (27 iunie 1840 — 3 martie 1902) 
era originar din satul Voitinel, nu mai departe decît la 15 km. de 
Putna şi, ca student la Viena (1868-1870), apoi cu un doctorat 
în filozofie la Giessen, în Germania, ca înfocat admirator al 
acțiunilor Junimii ieşene, unde a fost chemat şi susţinut de Titu 
Maiorescu, s-ar fi cuvenit să fie entuziasmat de serbarea aran- 
jată de studenţii români din Viena. Si totuşi Samson Bodnă- 
rescu nu a fost în vara anului la Putna şi nu l-a putut amăgi pe 
Eminescu să-l aibă ca oaspete la vatra natală din Voitinel. 

Probabil că poetului i-a fost mai la îndemînă Costişa! 


În ziua de marţi, 20 iulie/1 august 1871, comitetul organi- 
zator semnează şi expediază din Cernăuţi un comunicat „cum că 
el şi-a sträpus reşedinţa la Cernăuţi în Bucovina, în 1 August st. 
n. a. c., începînd aici pregătirile necesare pentru serbare, despre 
a cărei realizare nu mai poate încape nici o îndoială; roagă 
aşadară a adresa toate corespondentele precum şi listele netri- 

mise încă îndărăpt, fie ele si deserte cătră: Pamfil Dan, jurist, 
Cernăuţi (Czernowitzer, Bucovina)”. Semnatarii, loan Slavici, 
preşedinte, şi E. Luţia, secretariu, „roagă mai odată” ca dori- 
torii „a participa la serbare în interes propriu” să se anunţe 
pînă la data de 10 august st. n. a. c., adică pînă în ziua de joi, 29 
august, stil vechi 1871. (cf. „Albina”, Pesta, nr. 61, din 29 
iulie/10 august 1871, sau Teodor Balan, Serbarea de la Putna, 
1871, în volumul Șaptezeci de ani de la înființarea Societăţii 
pentru cultura şi literatura română în Bucovina (1862-1932), 
Cernăuţi, 1932, p. 187). 

Faptul că textul nu a fost semnat şi de M. Eminescu ar 
proba că poetul nu era la acea oră în Cernăuţi. Putem doar 
presupune că a fost cu cîteva zile înainte sau că va reveni cîteva 
zile după această dată. În nici un chip că, între timp, neavînd 
nici o treabă, a tras o fugă pînă la Costişa! 

În ziua de vineri, 23 iulie/4 august 1871, în ziarul 
„Românul” din Bucureşti, apare articolul Serbarea de la Putna 
(an XV, p. 621, reprodus imediat în „Curierul de Iaşi”, laşi, an 
IV, nr. 83, din 30 iulie/11 august 1871, p. 1), semnat de 
cunoscutul om politic Dumitru Brătianu, apreciind eforturile 
organizatorilor serbării de la Putna şi accentuînd asupra impor- 
tantei istorice a comemorării lui Stefan cel Mare. 

În ziua de vineri, 30 iulie/11 august 1871, comitetul 
conducătoriu anunţă publicul că la şedinţa din ziua de marti, 20 
iulie / 1 august, stil nou, ţinută la Cernăuţi, în urma demisiei lui 
Vasile Bumbac (care a rămas doar „ca agintele comitetului 
central in Viena”) şi a lui Belesiu — ,,impedecati fiind parte prin 
împrejurări familiare, parte prin ocupatiuni cu Studiul pentru 
examene” — au fost aleşi „fostul secretariu dl. Slavici de 
preşedinte, dl. M. Eminescu de secretariu”, ceea ce însemna că 
Eminescu a fost ales în contumacie, de vreme ce comunicatul 
din data de 20 iulie/1 august a fost semnat de un secretariu ad-hoc, 
E. Lutia. Peste zece zile însă, vineri, 30 iulie/11 august 1871, 
poetul e prezent în comitetul conducătoriu din Cernăuţi, comu- 
nicatul prin care virtualilor participanți la serbarea de la Putna li 
se dădeau amănunte — „Ultima stațiune de descălecare pentru 
persoanele ce vor veni pe calea ferată este Hadicfalva 
(Bucovina); trenul soseşte numai odată pe zi şi anume pe la 2 

oare după amiazăzi. La această staţiune comitetul va ordina o 
secțiune, care are să îngrijească transportarea publicului la 
Putna — o depărtare de cinci oare —, preţul de persoană e 1 fl. 
si 1 fl. 50 cr.” — fiind semnat de Ioan Slavici, preşedinte, si M. 
Eminescu, secretariu. (Cf. „Albina”, Pesta, nr. 63, din ziua de 
joi, 5/17 august 1871, sau Teodor Balan, op. cit., p. 188-189). 

Unde va fi hădăduit Eminescu în acele zece zile nu prea 
putem şti şi ar fi hazardat să glosăm pe baza unor „informaţii 
neconfirmare documentar”. 

Cert rămîne faptul că în ziua de marti, 3/15 august apar 
două materiale semnificative: intiiul fiind răspunsul iscălit 
Pentru comitatu: Mihaiu Eminescu, Pamfilu Dani în paginile 
693 şi 694 în „Românul” din Bucureşti, sub semnăturile celor 
doi de la Cernăuţi urmînd — p. 694, coloana I — o liniuta despăr- 
fitoare şi scrisoarea — p. 964, coloana I si II — lui D. Brătianu, 
datată „Bucureşti, 11/23 Augustu, 1871”, văzînd în acţiunea 
studenților români de la Viena „evenimentul timpurilor moderne, 
cel mai însemnat, cel mai fecund în rezultate măreţe pentru 
români. De aceea, România liberă, pină aici înmărmurită, 
deodată tresări în preziua serbării voastre.” 


Important pentru discuţia de faţă e însă faptul că în ziua 
de marti, 3/15 august 1871 Eminescu se afla în Cernăuţi, iar 
Slavici nu mai era în acelaşi oraş, găsindu-se ori la Putna ori la 
Rădăuţi pentru a pregăti serbarea de peste 12 zile. 

Că Eminescu lucra de cîteva zile în Cernăuţi pentru 
promovarea serbării academice ar fi o dovadă şi articolul ce se 
tipăreşte în aceeaşi zi de marți, 3/15 august, în ziarul 
„Czernowitzer Zeitung” din Cernăuţi, în partea de foileton, sub 
titlul Das Săkularfest im Kloster Putna, scris cu o zi înainte — 
Czernowitz, 12 August 1871 — şi nesemnat. 

Întrucât textul nu a fost reeditat sau tradus pînă astăzi, ne 
îngăduim a-l prezenta în întregime, în traducerea făcută de 
Thomas Kaules, jurist din Cîmpulung Moldovenesc, pentru 
care oficiu îi mulțumim şi pe această cale. 

Sărbătoarea seculară din Mănăstirea Putna 


Hramul Mănăstirii Putna, care are loc anual după stră- 
vechi obicei la zi de Sf. Marie, cu participarea credincioşilor 
locali dar şi a celor veniţi de departe, se va desfăşura anul 
acesta deosebit de frumos si fastuos. În această mănăstire 
situată într-o maiestoasă zonă de munte se odihnesc osemintele 
marelui voievod Ştefan cel Mare, cel care a luptat victorios în 
războaie grele împotriva hoardelor asiatice în numele 
creştinătăţii. EI este ctitorul acestei mănăstiri pe care a dotat-o 
cu proprietăți imense. Si pentru că în anul trecut s-au împlinit 
patru secole de la întemeierea mănăstirii Putna, conventul 
mănăstirii sub conducerea starețului Arcadie Ciupercovici a 
organizat o sărbătoare grandioasă pentru cinstirea memoriei 
marelui ctitor, sărbătoare la care au participat nu doar 
poporul drept credincios ci şi persoane din toate clasele şi 
păturile sociale. 

Amintirea marelui voievod Ştefan cel Mare, care a luptat 
pentru națiunea română, a trezit şi în inimile tinerilor studenți 
de naţionalitate română dorința de a merge în pelerinaj la 
Putna. La mormintul ctitorului doreau să aducă prinos de recu- 
nostin{ta şi să dăruiască o urnă de argint lucrată în filigran. Un 
incident neplăcut adus la cunoştinţa publicului prin intermediul 
presei a împiedicat studentimea să-şi realizeze această dorință 
cu ocazia sărbătorii de anul trecut. În acest an însă studen- 
timea doreşte să împlinească această sfinta datorie în măsura 
în care mijloacele modeste şi împrejurările le vor permite. 

După anunțarea oficială în ziare şi după convorbirile de 
la Viena, mai multi studenți au fost trimişi aici pentru a pregăti 
primirea, cazarea şi masa pentru oaspeții ce vor veni în pele- 
rinaj. Acest comitet şi-a început deja activitatea şi se prevede 
ca în orice privință vor fi asigurate cele mai bune si mai ieftine 
condiţii. Pentru transportul de la ultima stație de tren, 
Hadikfalva, spre Putna, vor exista căruţe ce vor putea fi folosite 
în schimbul unor mici taxe. În Putna şi în localităţile învecinate 
vor exista locuri de cazare, iar mesele comune ale oaspeților se 
vor tine, după slujbă, în prăznicar. 

Sărbătoarea propriu-zisă va avea loc în zilele de 15 şi 
16, respectiv 27 şi 28 august, timp în care se vor desfăşura 
slujbele şi celelalte festivități. Un cor studenţesc va colabora de 
asemenea şi va aduce strălucire serbării. Darurile ce vor fi 
aduse cu această ocazie spre veşnică amintire constau într-o 
prețioasă urnă din argint, donată de către studenți, din două 
acoperăminte de morminte brodate cu migală de doamnele buco- 
vinene şi de cele din Bucuresti, precum şi citiva prapori. Detalii 
mai amănunțite despre această sărbătoare vor fi încă precizate 
iar programul va fi adus în curind în atenţia publicului. 
Cernăuţi la 12 august 1971. 


Prezentarea de mai sus a fost consemnată succint în 
„Curierul de Iaşi”, nr. 87, duminică, 8 august 1871: ,,(Serbarea 
de la Putna) Czernowitzer Zeitung (foaie provincială oficială) în 
foiletonul său din nr. 127 cu data 15 august st. n. vorbeşte foarte 
frumos şi simpaticu despre serbarea seculară de la Putna. După 
ce dedică mai multe cuvinte călduroase memoriei fundătorelui 
acelei Mănăstiri, recunoscîndu luptele şi victoriile, precum şi 
meritele sale civilisatoare şi recapitulîndu pe scurtu istoria 
Mănăstirei şi serbarea memoriei patru seculare săvîrşită anulu 
trecutu de cătră egumenu Arcadie Ciupercovici, regretă causele 
(vorbind numai despre cele financiale) cari au făcutu să se 
amîne anul trecutu pelegrinagiul românilor din toate regiunile 
Române, şi constată läudabila activitate a comitetului centralu 
al Studenţilor Români din Viena, precum şi călduroasa părtinire 
a Publicului Român, şi mai alesu îngrijirile ce desvoltă Comitetul 
pentru primirea celor ce vor merge să încungiure mormîntul 
gloriosu; apoi descrie ofrandele ce se vor pune în biserică şi 
prevede că serbarea va fi bine frecuentată.” (Notita e preluată 
întocmai în ziarul „Românul”, Bucureşti, sîmbătă, 14/ 26 august 
1871, p. 690). 

Se vede limpede că autorul notitei din „Curierul de laşi”, 
unde lucra Ioniță Scipione Bădescu şi căruia par a i se datora 
toate însemnările din acest ziar despre Serbarea de la Putna, ştie 
mai multe lucruri decît spune foiletonul de la Cernăuţi, căci în 
„Czernowitzer Zeitung” e vorba doar de un „incident neplăcut” 
pe care ziaristul de la Iasi îl traduce exact: un incident financiar, 

adică pierderea sumei în valută austriacă prin încredințarea 
biletului de depunere primit de la o bancă vieneză de toată încre- 
derea unei bănci falimentare a românilor Perlea & Muräsianu. 

Motivația cu izbucnirea războiului franco-prusac este 
destul de puerilă, ca să nu spun chiar sare în ochii onoratilor 
subscriptori la fondurile adunate, căci războiul s-a declanşat în 
ziua de marti, 7/19 iulie 1870, iar comitetul aranjor al serbării 
pleacă la Putna în ziua de miercuri, 15/27 iulie, prin urmare cu 
8 zile bune de la desfăşurarea conflictului armat din Apusul 
Europei, şi lucrează vîrtos la Mănăstirea Putna pînă cînd 
primeşte decizia de aminare a serbării, luată de comitetul 
studenţesc central din Viena abia în ziua de miercuri, 29 iulie/ 
10 august 1971, după trei săptămîni de război între Franţa şi 
Prusia. 

Peste doar două zile, vineri, 31 iulie/12 august, trei dintre 
cei cinci membri ai comitetului aranjor de la Putna — Emanuel 
Logoteti, Gabriel Băleanu şi loan Volcinschi — părăsesc mănăs- 
tirea şi, ajunşi la Rădăuţi, semnează un apel către publicul 
român şi studentimea implicată în susţinerea şi pregătirea 
serbării precizînd că „conclusul de amînare” s-a făcut de către 
comitetul central din Viena fără ,,contelegerea şi învoirea 
delegatiunei” de la Putna. S-ar deduce de aici că alti membrii 
din delegatiune au rămas la Putna şi au participat la Hramul Sf. 
Marii Mari, bucurindu-se de fastul zilei de sîmbătă, 15/27 
august 1870. Cum însă scrisoarea, expediată din Rădăuţi, în 
ziua de luni, 1/13 august, către redactorul ziarului „Curierul de 
laşi” poartă doar semnătura lui Gabriel Băleanu, am deduce ca 
numai el s-a deplasat la Rădăuţi ca să expedieze documentul cu 
pricina (în „Curierul de laşi”, an III, nr. 66, duminică 9/21 
august 1870), a rămas cîteva zile la casa părintească din Volo- 
vät, unde numele familiei sale era Buliga, şi pînă prin ziua de 
vineri, 14/26 august, s-a întors la Putna, unde a participat la 
Hramul Sf. Marii, despre care face o amplă relatare, semnată 
numai cu inițialele „G.B.”, în ziarul „Albina” din Pesta, tipărită 
în nr. 75, duminică, 30 august/1 1 septembrie 1870, p. 2-3, spre 
a proba că serbarea s-a desfăşurat după programul propus la 
Viena, cu transparente infatisindu-l pe Stefan cel Mare călare, 
pajura împărătească şi „emblema mănăstirească cu inscriptiuni 

religioase”, liturghie, parastas, masă pentru toţi oaspeţii, cu 
salve de puşcă, torţe şi discursuri festive. Au lipsit urna de 
argint — dar conventul mănăstirii a depus pe mormîntul eroului 
„un candelabru cu 12 lampioane tricolore” —, corifeii studentimii 
de la Viena, delegatiile din alte centre universitare, discursul lui 
A. D. Xenopol şi Mihail Kogălniceanu. A fost, cu toate acestea, 
o bună lecție pregătitoare pentru cele ce se vor petrece în august 
1871, cînd va ajunge şi Eminescu. Să nu uităm însă că poetul îi 
trimite lui Iacob Negruzzi, la Iasi, în ziua de duminică, 23 
august/4 septembrie 1870, articolul Notifä asupra proiectatei 
întruniri la mormintul lui Stefan cel Mare, la Putna (apărută 
imediat în „Convorbiri literare”, an IV, nr. 14 din 15 septembrie 
1870, p. 233-234). 


În scurt, în zilele de marti-miercuri, 3-4/15-16 august 
1871, Eminescu era în Cernăuţi şi se ocupa de promovarea 
imaginii serbării, astfel încît rîndurile din ziarul cernäutean au 
darul de a slobozi un „ausweis” oficial — fiind nesemnat, echivala 
ca un act oficial din partea publicației şi a administraţiei 
austriece — pentru continuarea nestingherită a pregătirilor de la 
Putna. Imediat după lectura articolului jandarmii şi grupul 
turbulent al evreilor din satul Putna au renunţat la orice piedică 
în preparativele pentru festivitatea din 15/27 august. Amatorii 
de itinerarii fantasmagorice ar zice chiar că poetul avea vreme 
să treacă, mai pe ocolite, ce-i drept, şi pe la fraţii Isopescu din 
Costisa. 

Numai că presupunerea e subminatä de Condica Parohiei 
din Rădăuţi, unde preotul (după cum credea Petru Rezuş) loan 
Mindrila scrie negru pe alb ca: 

„Azi am găzduit la mine doi stiudinti din Viana, pe 
Mihalaş Eminescu şi pe lonică Slavici. Mai sunt vreo zăce zile 
pina la hramul monastirii Putna. S-a hotărit să se ţină în vara 
asta şi sunt aşteptaţi oaspeți din toate părţile. Vreme caldă si 
secetoasă cumu-i în avgust pe la noi in Radaut. 

Tinerii aistia doi au găzduit o noapte la bezirchauptmanul 
Orest Rănea. El îşi zice Orestes Renney, după obicina proastă 
a beamterilor, măcar că-i fecior de popă din Burla. I-au trimăs 

la mine, căci el nu i-au putut tinea în casă, ca să nu-i iasă 
vorbe şi bănuieli, care pînă la urmă tot au fost. 

Hramul de la Putna s-au ținut cu ştirea lui Rănea si 
veştile au curs şi au mărs pină la Viana. 

Stiudentii cei doi vorbeau nemteste ca apa şi mi-au cerut 
sfat cum să rinduiască mai bine. Era vorba mai mult de bucate, 
căci vor veni oameni multi şi hram fără mincare şi băutură nu 
se poate. Apoi eu le-au înşirat citeva nume de oameni vrednici 
räminind să-i cerceteze, ca să-i ajutoreze cu citeva cuptoare de 
colaci şi plăcinte. Holercă să va găsi că-i destulă. Care a putea 
le-a făgădui si alte bucate, că la hram oamenii vin cu merindea 
în cosorci si in traiste. 

A doua zi i-am dus la biserică şi le-am arătat mormintele 
cele domneşti. Au văzut şi căsoaiele hergheliei împărăteşti. 
Ionică ungureanul a suduit împărăţia. 

Au stat după prinzare la sfat de taină. Mihalaş Eminescu 
moldoveanul mi-a spus citeva vorbe mari, care m-au uns la 
inimă. A zis: «Românii n-or sta cit lumea împărțiți, nice calcati 
de ciubotele cătanelor împărăteşti şi-a veni şi ziua cea mare 
pentru Radăuţ, cînd s-or trezi voievozii din morminte. Stefan cel 
Mare ne cheamă la Putna.» 

Moldoveanul şi ungureanul au stat la Radăuţ trei zile si 
au rinduit o seamă de lucruri cu betirchauptmanul Rănea, care 
s-au purtat frumos si le-au dat sfat cu priinta, adică cum să se 
petreacă toate fără sminteală pentru mine. 

Azi S-au întors de la hram amindoi şi mi-au povestit cum 
a fost şi cum le-a plăcut. Am fost şi eu la hram cu radvanul lui 
Larionescu, dar n-am stat decit o zi. A curs lume peste lume la 
hram. Au venit şi mărimuri din Moldova. S-au ținut şi cuvintäri 
tare frumoase. Mihalaş a citit stihuri tare bine aduse din condei 
iar feciorul lui Iraclie, prietenul meu, a cîntat din scripcă. 
Mihalaş era tare multamit, măcar că obosit. A spus cite si 
mărunte şi mari. Mi-a dat şi mie stihurile cele tipărite. De 
dormit, au dormit în turnul cel mare de la mănăstire în fin. 

Au dormit o noapte şi la mine să se întremeze. 

Azi au pornit spre Suceava cu harabaua lui Colrus. Bani 
aveau numărați. Am adaus şi eu două coroane şi cinci grifari. 

După hram au fost în tirg o seamă de vorbe. Altcum 
nimic.” 
(Petru Rezuş, Mihai Eminescu, Editura Cartea 
Românească, [Bucuresti], 1983, p. 68-69) 


Textul de mai sus, pretins a reproduce o scriere din 1871, 
nu e facsimilat în ediţia invocată de autor (Petru Rezuş, 
Contribuţii la istoria oraşului Rădăuţi, Bucureşti, Editura 
Litera, 1975, p. 149-151), în condiţii care să permită aprecierea 
autenticităţii documentului. În absenţa unei asemenea perspec- 
tive nu ne îngăduim decît a observa cîteva mărci stilistice — 
„Zăce zile” în loc de „zăce zile”, „hramul monastirii Putna” şi 
„de la mănăstire în fin” ,, in loc de „manastirii” „să se tind în 
vara asta” în loc de „să să ţină”, „El îşi zice Orestes” în loc de 
„EI is zice...”, „aiştia doi au găzduit o noapte” in loc de „au 
gazduit” sau mai obişnuit „au mas”, „căci el nu i-au putut tinea 
în casă” în loc de „că el nu i-au putut fine...”, „eu le-am 
înşirat” în loc de „cu le-am înşirat”, „în traiste” în loc de în 
„trăisti” sau ,,traistute”, „sminteală pentru mine” în loc de 
„sminteală pentru nime”, „au rinduit o seamă de lucruri” şi „au 
fost în tirg o seamă de vorbe” în loc de „o samă” — care sînt 
probe de limbă literară însuşită în şcoală după manuale editate 
în Vechiul Regat România şi difuzate în Bucovina după 1920 — 
sau de a trece în revistă neprecizarea zilei, „azi...”, „a doua zi”, 
„azi” pentru a treia zi şi încă odată „azi” pentru cea de-a patra 
zi, fără nici o datare — de unde se vede că scrietoriul şirelor din 
cronică nu avea la indemina Calendariu pentru Ducatul 
Bucovinei pe anul mintuirei 1871, carele este an de rind de 365 
de zile, Cernăuţi, tipărit la Rudolf Ekhardt — decît că prima zi, 
cînd oaspeții au fost gäzduiti la „bezirchauptmanul Rănea”, 
(peste cîteva rînduri ,,betirchauptmanul”) era cu „vreo zăce zile 
pina la hramul monastirii Putna”, adică în noaptea de miercuri 
spre joi, 4-5/16-17 august 1871. 

Miră apoi amănuntul că a doua zi, cum ar veni vineri, 
6/18 august, oaspeţii parohului loan Mîndrilă văd biserica, 
mormintele domneşti şi căsoaiele hergheliei, iar nu şi caii de 
rasă din herghelie care, oricît ar fi fost de-ai cătanelor 
împărăteşti, meritau admirati şi mai cu seamă firgul de vineri, 

unde în Rădăuţi se perindau pe atunci şi chiar mult mai tîrziu 
farani şi țărănci în cele mai frumoase straie nationale din satele 
apropiate. 

Mentiunea că „Ja hram oamenii vin cu merindea in 
coşărci şi în traiste” nu concordă cu stipulatiile ctitorului unei 
biserici mănăstireşti — nemaivorbind de ctitoria lui Ştefan cel 
Mare — şi de obiceiul pămîntului ca mănăstirea să-şi ospäteze 
drumeţii vreme de trei zile, iar la hramul sfințirii lăcaşului să le 
dea pomană tuturor celor ce iau parte la liturghie şi au dorinţa 
de a se împărtăşi din praznicul cuvenit ctitorului şi sfîntului 
căruia i s-a închinat biserica. În sfîrşit, cronicarul nu ştie că 
hramul Sf. Marii Mari de la Putna, în ziua de sîmbătă, 15/27 
august 1870, s-a desfăşurat cu un fast şi cu o participaţie mai 
largă decît în anii obişnuiţi, ceea ce nu-i de iertat unei fete 
bisericeşti din Bucovina de atunci. 

Din Cronica anonimă rädäuteanä, pusă de Petru Rezus 
pe seama preotului Joan Mindrilla din Rădăuţi, ar rezulta că 
M. Eminescu s-a hodinit, taifasuit şi preumbat prin târgul aşezat 
cam la jumătatea distanţei dintre Cetatea Sucevei şi Mănăstirea 
Putna, exact în zilele de miercuri, joi şi vineri, 4-5 şi 6 stil vechi 
sau 16-17 şi 18 stil nou, cu „zăce zile pina la hramul monastirii 
Putna” — ceea ce pentru limbajul obişnuit al unui preot ar trebui 
să sune „hramul Sf. Marii Mari”, spre a nu se confunda cu 
hramul de la „Sf. Marie Mică” din 8 septembrie — după care 
sejur a plecat dimpreună cu Slavici la Putna. 

„Au plecat” ori „s-au întors”? Pentru că anonimul 
cronicar uită a nota de unde veneau cei doi ,,stiudinti” — de la 
Suceava?, de la Cernäuti?, cu trenul, prin Hadikfalva?, sau chiar 
de la Putna? —, amănunte care ar fi sporit marja de credibilitate 
a textului şi i-ar fi predispus la oarecare prudență pe culturnicii 
care, în amintirea unui fapt neatestat documentar, au „înălţat” o 
placă memorială chiar pe tencuiala fostei case a parohului loan 
Mindrila, cam prea la marginea calică pe atunci a oraşului 
Rădăuţi, ca să se oploşească nişte ,,stiudinti” minunati de la 
Viana. Pe vremea aceea erau hanuri şi hodăi chiar în buricul 
târgului! 

Aşa că „azi” ne mulțumim doar a observa că nici în zilele 
de miercuri, joi sau vineri, 4-6 august 1871, cu mai bine de o 

săptămînă înaintea serbării de la Putna, poetul nu avea cum să-i 
viziteze pe cei doi fraţi Isopescu decît în cazul în care batrinul 
paroh din Costişa şi-ar fi trimis feciorii la „târgul din Radäut” să 
vinda un vital de lapte intarcat prematur prin lectura expresivă a 
însemnelor heraldice din chihnita familiei! 

Oricum, să ne întoarcem la Cernăuţi şi să luăm în seamă 
cele povestite de preoteasa Eufrosina Petrescu din Crasna, 
însemnate de Leca Moraru „cu exactitate stenografică” din cele 
ce-şi mai amintea mătuşa sa, cu care a stat de vorbă în ziua de 
18 decembrie 1928, locuitoare în Cernăuţi sub numele Eufrosina 
Petrescu, dar născută Popescu şi probabil, de loc, din Crasna ori 
din apropiere, pentru că prin anul 1871 (iar nu 1870, cum 
greseste ea însăşi) era căsătorită cu preotul Samuil Petroschi 
(Petrescu), în casa căruia ar fi venit Vasilică Morariu, fiul 
viitorului Mitropolit Silvestru Morariu-Andrievici, şi Eminescu, 
într-o problemă de mare urgenţă pentru serbarea ce urma a se 
desfăşura de Hramul Mănăstirii Putna, în ziua Sf. Marii Mari, la 
15/27 august 1871. 

Fireşte că cei doi studenţi de la Viena doreau să li se 
coacă ceva cozonaci pentru hrămenii de la Putna, drept care au 
şi adus în ograda popii din Crasna un car de făină de griu, 
infätisind preotesei cit se poate de limpede perspectiva culinară: 

„Eram la Crasna, în 1870 — că Samuil Petrovschi, soţul 
meu, 30 de ani a fost paroh în Crasna. Şi numai ce mă pome- 
nesc cu Vasilică Morariu că vine cu Eminescu, pe Eminescu îl 
cunoşteam de la Cernăuţi, de la teatru. 

Era aşa, sub seară. Mă uit eu în ogradă: ce car străin îi 
acolo? Un cogeamite car mare, cu saci, să zici că-i car boieresc, 
nu ceva. Da aceea: Vasilică şi cu Eminescu! Tren încă nu era şi 
ei au fost venit cu carul; să fi fost vreo două zile înainte de 
serbare. 

Si Vasilică asis: — Hei, bună seara, bine că v-am aflat! Si 
zice: 

— Dragă Frosinică ţi-am adus olecutä de făină să-mi faci 
v-o doi cozonaci pentru Putna. 

— Bine — zice coana preuteasă — oleacă de făină văd eu c-ai 
adus! Da’ unde-i zaharu, unde-i untu, unde-i vanilia, unde-s 
ouăle? La un car de făină, cît ouăret nu trebuie! 

Da el: — Apoi, drugutä, îi mai pune şi tu ce-a mai trebui! 

Dă! Ce să faci? N-am putut zice nu. Că doar serbare era 
să fie asta! Munciau şi alții pentru Putna. La mătuşa din Vicov 
(la învățătorul superior Grigori Grigorovici) ştiu că s-o copt 
tortele. Si mă fac eu a întreba: — Bine, zic, dar dacă i-oi face 
cozonacii, i-ţi mînca?” 

Atunce s-a răspuns şi Eminescu, parcă-l văd şi acuma, că 
tare era om plăcut. Si zice el: — Doamnă, ne-om da toată silinta 
să-i mîncăm pe toți. 

Pe urmă le-am dat cina şi au mas la noi. Vasilică tot 
povestia la glume de-ale lui şi ridea, da’ Eminescu ştiu că tare 
era îngrijat de serbare. Demineata, cu noaptea-n cap, abia am 
apucat să le dau cafeaua, şi-au pornit la Putna, tot cu harabaua 
lor, în fîn. 

Peste două zile au plecat şi cozonacii mei la Putna. Şi eu 
după dînşii. Doamne, iaca am azi 70 şi atitia ani, dar aşa rai n-am 
mai trăit! Vorbirile cele minunate, norodul cela românesc, din 
toate părțile... Ai fi dat atunci si cămeşa de pe tine pentru 
näciune. Si stam eu aşa deoparte de priviam la frätia ceea, masă 
mare, ca la nunțile bătrîneşti. Si om lîngă om, supt o şandrama 
mare şi lungă şi largă. 

Pe urmă, n-oi uita niciodată cât de frumos mi-a multämit 
atunci Eminescu, pentru că m-am trudit şi eu să-i ajutur la 
serbare. Ştiu că l-am văzut atunci vesel şi-i rideau ochii de 
bucurie. 

Eminescu era om mijlociu şi tare plăcut. Nu era o 
frumuseta, da oricine îl cunoştea îi plăcea de dinsul. Era serios 
şi numai din cînd în cînd arunca cîte o vorbă, cîte-o glumă. 

Pe urmă, altădată, a fost la noi şi Andrei Mureşanu.” 

(Leca Morariu, Eminescu la Crasna (în Bucovina), În 
ajunul serbării de la Putna (1871), în „Făt-Frumos”, 
Suceava, an IV, ianuarie-februarie, 1929, p.11-12) 


Citeva observaţii se impun: autorul consemnării ne 
asigură că redă informaţiile D-nei Eufrosina Petrescu, ,,repro- 
duse cu exactitate stenografică ”, dar nu îndrăzneşte să facă un 
simplu calcul asupra virstei pe care o avea în vara anului 1871 
„Doamna Eufrosina”, deşi aceasta îi declara nepotului 

ascultător că la data consemnării mărturiei, în 18 decembrie 
1928, povestitoarea are mai mult de 70 de ani. Cifi, nu 
precizează. In orice caz încă nu 80! Să admitem că doamna 
Eufrosina, după trecerea celor 58 de ani de la serbarea din 
1871, nu-şi mai aminteşte cu exactitate anul serbării de la 
Putna şi că putea să aibă în acea vară o virstă cuprinsă între 
cincisprezece şi cel mult douăzeci de ani, motiv pentru care 
studenții vienezi o gratulau pe tînăra preuteasă cu reverentiosul 
orăşenesc „doamnă ”, în ciuda faptului că în satele din Buco- 
vina mai cuviincios era „,coană preuteasă ”. Sare însă în ochi 
amănuntul: „Pe Eminescu îl cunoşteam din Cernăuţi, de la 
teatru.” 

Or, e cam dificil de crezut că o fată de vreo zece sau 
cinsprezece ani ori o tînără cucoană preoteasă din satul 
Crasna, de la depărtare de vreo patruzeci de km de Cernăuți, 
umbla la reprezentațiile teatrale date de diferite trupe în anii 
1863-1866, cînd Mihai Eminescu era şcolar si intra cu biletul 
oferit gratuit de directorul comitetului teatral, prof. I. G. 
Sbiera. Sau Eufrosina Petrescu îl va fi văzut pe Eminescu 
jucînd pe scenă, în turneul trupei lui Mihail Pascaly, în iulie 
1869? Totuşi, foştii colegi de clasă şi de Ober-gymnasium 
declară că, deşi s-au străduit să-l întilnească pe Eminescu în 
iulie 1869, nu au reuşit să-l vadă nici prin oraş, nici prin culise 
şi nici măcar pe scena vreunei reprezentații: „...cînd în luna 
iulie 1869, directorul de teatru Mihai Pascaly a dat 9 
reprezentații în Cernăuţi multi colegi îmi spuneau că şi 
Eminescu se afla ca sufleur în această trupă. Eu nu l-am văzut 
atuncea, cu toate că mi-am dat multă silintä să-l întîlnesc. Dar şi 
el se vede că şi-a dat toată silinta să nu se întîlnească cu cunos- 
cutii săi.” (Teodor V. Stefanelli, Amintiri despre Eminescu, ediţie 
îngrijită, prefață, bibliografie şi note de Constatin Mohanu, Editura 
Junimea, Iasi, 1983, p. 78-79). 

Din care precizare am trage concluzia că preotesa Eufro- 
sina Petrescu îl cunoscuse pe Eminescu la teatrul din Cernăuţi 
doar din cele citite prin ziare şi reviste după... moartea poetului. 
Mai mult şi mai sinistru, aceeaşi doamnă pretinde că: ,, Pe urmă, 
altădată, a fost la noi şi Andrei Muresianu.” Or, „pe urmă” 
înseamnă după 1871, cînd autorul acelui faimos Räsunet, 

inschimbat în Deşteaptă-te, române, era mort de mai bine de... 
şapte ani! Căci Andrei Mureşanu se născuse la Bistriţa în ziua de 
16 noiembrie 1816 şi a murit la Braşov, în ziua de 24 octombrie 
1863! Pe cînd Eufrosina nici nu era încă măritată cu preotul din 
Crasna. 

Alt amănunt: Teodor Stefanelli mărturiseşte în amintirile 
sale că Eminescu a venit la Putna, în august 1871, cu cel puţin 
o săptămînă înainte de ziua hramului: „Cîtva timp înainte de 
serbare, comitetul aranjator s-a mutat le Cernăuţi ca să poată 
dirigea de aproape lucrările. Era şi Eminescu acolo, şi ca unul 
ce cunoştea Cernäutul aşa de bine, lucra din răsputeri împreună 
cu comitetul... De la Cernăuţi comitetul se stabili apoi la Putna. 
Eu am sosit la Putna cu trei zile înainte de serbare. Eminescu 
sosise cu cîteva zile înaintea mea, avea acu cunoştinţă locală şi 
mă informa despre toate”. (Ibidem, p. 109). 

În aceste condiţii, o şedere peste noapte în Crasna era şi 
necesară şi lesnicioasă. Poetul va fi făcut acolo un popas în cali- 
tatea lui de „mădular în comitetul aranjor”, spre a pregăti cele 
trebuitoare serbării de la Putna şi peste vreme, după moartea 
poetului, oamenii din sat îşi vor fi adus aminte. Dar coana preo- 
teasä nu precizează dacă Eminescu şi Vasile Morariu veneau de 
la Putna la Crasna cu misia specială de a li se coace cozonacii — 
care puteau fi copti la fel de frumos şi de către o gospodină din 
Putna — sau erau in drum, cu făina purtată în harabaua cu fin, de 
la Cernăuţi la Putna. 

Atributul din numele satului, Crasna Putnei, derivă din 
faptul că pămintul şi sufletele din această baştină erau danie 
domnească pentru Mănăstirea Putnei şi din acest rezid feudal 
carul de piine la hramul mănăstirii din 15/27 august 1871 intra 
în canoanele tradiției. Modificarea de mai tirziu din numele 
unei parti a satului, Crasna-llschi, se lămureşte de la numele 
arendaşului care a luat în stapinire päminturile şi roadele 
muncii țăranilor din acest sat. Să mai amintim, şi nu doar în 
treacăt, ci pentru că ar putea justifica popasul eminescian din 
august 1871 în Crasna, că din acest sat era şi Vasile Gr. Pop, 
colegul lui M. Eminescu la liceul cernäutean. Din păcate, în al 
său Conspect asupra literaturei si literatilor români din 1875- 
1876 sau în altă scriere, Vasile Gr. Pop nu ne-a lăsat nici o 

mărturie în legătură cu serbarea de la Putna. Dar cine ar putea 
să ne şubrezească presupunerea că, trecînd de la Cernăuţi prin 
Crasna, Eminescu nu s-a oprit să se odihnească la casa părin- 
tilor lui Vasile Gr. Pop? 

Neindoios, detaliul „peste două zile au plecat şi cozonacii ” 
împinge data popasului eminescian în Crasna cel mai tirziu 
miercuri şi joi, 11-12/23-24 august 1871, pentru că, des-ar fi 
copt cozonacii cu o săptămînă mai devreme, jărtfa culinară a 
preotesei din Crasna ar fi ajuns la Putna sub înfăţişarea şi 
duritatea unor bolovani rotunjiti de apele riului Suceava. 
Oarescit, nu ne putem imagina că Eminescu, venind cu carul 
îndestulat de la preotul crăsnean, lasă calabalicul în vadul 
Sucevei dintre Vicove şi se repede pret de vreo 15 km spre a-i 
vedea pe băieții popii din Costişa. Exclus! 

Cum Eminescu porneşte de la Cernăuţi, unde era încă în 
ziua de miercuri, 3/15 august, prin Crasna — unde stă doar o 
noapte, poate cea de joi spre vineri, 5-6 august — şi ajunge la 
Putna abia vineri seară, 6 august, ar fi de înţeles mărturia lui 
Stefanelli că poetul se afla la mănăstire cu cîteva zile, poate trei 
sau patru, înainte de sosirea prietenului din Siret, în ziua de joi, 
12/24 august 1871. Ceea ce concordă cu amintirile lui loan 
Slavici, demne de toată crezarea, că poetul ar fi ajuns la Putna 
în ziua de vineri sau în cea de sîmbătă, 6-7/18-19 august 1871: 
„Eminescu, venit cu vreo opt zile înainte de serbare, a luat şi el 
parte la toate multumirile noastre.” 

Într-un cuvînt, dacă Eminescu a stat pînă în ziua de joi, 
5/17 august în Crasna, oricât ar fi fost el de „nepereche” şi în 
călătoriile sale, nu putea ajunge totuşi în zilele de joi-vineri, 5-6 
/17-18 august în casa parohului Joan Mîndrilă din Rădăuţi si, cu 
atît mai lipsit de interes şi logică, în casa fraților Isopescu din 
Costişa. Apoi, un amănunt demn de luat încă în seamă: în 
paginile pe care Samoil Isopescu le-a tipărit în legătură cu 
Eminescu, Momente din viata lui Eminescu, în „Adevărul 
literar şi artistic”, Bucureşti, seria III, an IV, nr. 125, 15 aprilie 
1923, p. 5, feciorul preotului din Costişa precizează că „Emi- 
nescu locuia la mine, pe Landstrasse-Adamsgasse No. 5, etaj II; 
era cum zice neamtul Bettgeher-ul meu, adică mă invoisem cu 
dinsul să doarmă într-o odaie cu mine” (si nu într-un pat, cum a 

rectificat autorul mărturisirii într-o discuţie ulterioară cu Vasile 
Gherasim (cf. Vasile Gherasim, Eminescu la Viena, în „Juni- 
mea literară”, Cernăuţi, an XII, nr. 10-12, 1923, p. 378) şi nu 
înainte de serbarea de la Putna, ci abia „din toamna anului 
1871, pe la finea lui octombrie, am locuit cu Eminescu... pînă 
în maiu 1872, cînd a plecat la Berlin”. Ceea ce ar trebui înţeles 
că pînă în toamna anului 1871, adică înainte cu cel puţin două 
luni de zile, prietenia dintre Samuil Isopescu şi Eminescu nu era 
chiar atît de puternică încît poetul să lase de izbelişte treburile 
de la Putna pentru a se duce în ospetie la... Costisa. 

Cu aceste date sîntem însă puşi într-o dilemă rutieră greu 
de lămurit şi doar logica distanțelor pe cele două drumuri — 
Cernăuţi, Storojineţ, Crasna, Vicov şi Putna, însumînd cel mult 
70 de km, şi Cernăuţi, Hliboca şi Hadikfalva (cu trenul), preţ de 
cel puţin două oare şi 30 de minute, de unde încă 5 ore, pentru 
cei 40 de km de la Hadikfalva (Dornesti), prin Rădăuţi, pînă la 
Putna — ne obligă să concedem că genialul poet a preferat să ia 
calea codrului prin Storojineț, Crasna şi Vicove, pentru a ajunge 
la Putna în 8 ore de mers, pe o distanţă de cel mult 80 de km, în 
harabaua cu fîn aromitor decît să facă peste 2 ore cu trenul de la 
Cernăuţi la Hadikfalva (58 km) şi încă vreo 5 ore cu trăsura — 
alti 40 de km — pînă la Putna. Să mai precizăm că la acea 
vreme, ca şi în zilele noastre, drumul cu căruţa sau cu piciorul, 
de la Vicovu de Sus la Putna, se scurta mult trecîndu-se prin 
vadul rîului Suceava în dreptul gării de la Bivolărie. 

Ar fi de aşteptat chiar ca Eminescu să fi fost mai încîntat 
să meargă pe acelaşi drum spre Putna, pe care a mai „ambulat” 
cîndva, fie insotindu-l pe profesorul Aron Pumnul în periplul 
său către mănăstire pentru a împrumuta vechi cărți bisericeşti 
trebuitoare la întocmirea celebrului Lepturariu ruminesc (1862- 
1864), fie hălăduind singur în primăvara anului 1866 în drumul 
poetului spre Blaj. 

Pînă aici toate bune şi frumoase, dacă n-ar exista un docu- 
ment care dă peste cap amîndouă aceste ipoteze cultural-turistice, 
ba chiar şi popasul „după unele informaţii neconfirmate docu- 
mentar” de la Costişa, căci în ziua de vineri, 6 august 1871, 
Eminescu semnează în Ipotesti o scrisoare ce va ajunge la 
adrisantul Titu Maiorescu din laşi. Cum actul nu are specificat 

stilul calendarului, dacă admitem ziua de 6 august 1871, stil 
vechi, adică vineri, înseamnă că poetul nu era în acea zi nici la 
Crasna, nici la Rădăuţi şi nici la... Costişa, cinstiți boieri 
dumnilorvoastre! Ci doar la vatra pärintascä din Ipotesti. 

După care zi, sîmbătă, 7/19 august porneşte de la Ipotesti 
la Burdujeni, trece vama la Ițcani, urcă în trenul de Cernăuţi, 
coboară la Dorneşti (Hadikfalva), năimeşte o căruță pînă la 
Rădăuţi sau chiar pînă la Putna, unde susține Stefanelli că 
poetul era prezinte în ziua de sîmbătă, cu o săptămînă înainte de 
ajunul serbării din duminica de 15/27 august 1971. 

Dacă însă Eminescu, sosit de la Viena la Cernăuţi, în 
ziua de 20 iulie/1 august 1871, de unde merge mintenas la 
părinţi, îi scrie lui Titu Maiorescu în ziua de 6 august avînd 
reminiscenta stilului nou din calendarul oficial de la Viena şi 
din întreaga împărăție, atunci putem conveni, fără prea mare 
cronistică zbatere, că scrisoarea către Maiorescu datează din 
ziua de duminică, 25 iulie/6 august 1971 şi poetul are destulă 
vreme să parcurgă spațiul dintre Ipoteşti şi Putna chiar într-o 
poetică rătăcire pe cele două drumuri şi — de ce nu?, spre slava 
istoricilor mai putin drumeti şi mai mult glumeti! — chiar pe al 
treilea, prin satul Costişa. Cu precizarea că, dacă poetului pornit 
de la Dornesti, prin Mitoc şi Costişa, Fratautii Noi, Bilca şi 
Vicov pînă la Putna, prin hirtoapele care trindavesc netămăduite 
de mai bine de două veacuri, cel mai hapsîn drumet fiind, i-ar fi 
trebuit o săptămînă bătută pe muchie! Dacă nu cumva ar bîntui 
şi astăzi pe-acelaşi drum! 

În fapt, drumurile lui Eminescu în vara anului 1871 s-ar 
putea să fi fost mai putin incilcite şi cu ceva repere sigure: de la 
Viena la Cernăuţi (luni, 19/31 iulie 1871), de la Cernăuţi la 
Mihăileni şi Ipotesti (unde stă cel putin o săptămînă, din 20 
iulie/1 august pînă în 29 iulie/10 august), din Ipotesti, de iznov, 
prin Mihăileni, la Cernăuţi (din 30 iulie/11 august pînă în 4/16 
august), din Cernăuţi, prin Stoprojinet şi Crasna, la Putna (între 
7/19 şi 17/29 august), iar de la Putna la Rădăuţi (78/20 august), 
unde n-avea vreme să hodinească şi de unde n-avea rost să 
plece cu harabaua lui Corlus pînă la Suceava, din moment ce 
putea lesne lua trenul din Hadikfalva pînă la Iţcani, Burdujeni, 
Paşcani şi drept la laşi, pentru a colecta subscriptiile rămase 

„deşerte”, izbävitoare peste datoriile lăsate la Putna în seama 
casierului Pamfil Dan. 

Prin ce oraşe sau sate moldave va fi peregrinat poetul în 
disperarea de a stinge datoriile din urma festinului de la Putna 
nu prea ştim. Ştim doar că paralele au ajuns la destinaţie şi 
presupunem că Eminescu s-a îndreptat de la Iasi la Ipotesti, de 
unde, înspre sfîrşit de septembrie, va lua drumul, prin Mihăi- 
leni, Cernăuţi şi Lemberg, către măjestuoasa Viană, unde pe 
aranjorii serbării naționale de la mormîntul lui Ștefan cel Mare 
îi aşteptau reprosurile şi incriminările. .. 

În sfîrşit, o concluzie s-ar impune: întocmindu-se un 
inventar cu satele şi oraşele în care au vietuit în vara anului 
1871 prieteni sau cunoscuţi ai poetului, s-ar ajunge la fantasticul 
rezultat că, pentru a-şi vizita prietenii sau colegii din dulcea 
Bucovină, Eminescu a călătorit cu... deltaplatfusul inventat de 
istoricii culturi noastre mitomanizante. lar dacă am sta să 
urmărim cu dichis — dar cine-şi mai pune mintea? — pe unde şi 
cînd ajunge, cine îl găzduieşte şi cum îl omeneşte pe poet în 
drumul său din august 1871, de la Cernăuţi la Putna şi îndărăpt, 
spre Ipotesti sau Viena, am întocmi un hätis de drumuri si 
popasuri eminesciene mai complex decît itinerariul unei gize in 
tilindru! 

Asa încît ne oprim în crucea drumurilor şi ne crucim de 
ce le trece prin cap şi prin pix unor scribi incurcati în treburi 
culturale precum puiul în cilti. 

Dar poate că n-ar fi rău de precizat cu acest prilej că: 

1. Nu orice aşezare în care s-a născut ori a vietuit un 
prieten sau un cunoscut al poetului a fost şi loc pentru o cărare 
sau un popas eminescian! 

2. Oricât ar fi fost de nepereche şi în peregrinările sale, 
Eminescu nu poate fi înzestrat cu parametri dinamometrici ai 
miriapodelor, chiar dacă investigaţiile sînt făcute de cîte un bi- 
olog de seamă! 

3. Nici o „placă comemorativă înălțată” sub sfeştania 
unui sobor de preoţi şi înşurubată sub presiunea unor strimte 
„firi vizionare” ahtiate în a-şi fmpopotäna bastina cu relicte 
culturale nu poate suplini documentul probatoriu al faptului 
istoric! 

4. Toate mäsluirile hagio-historio-grafice menite a trage 
spuză nobiliară pe turta unor muritori de sub rînd, pe care 
Dumnezeirea n-a avut îngäduinta de a-i înzestra decît cu ifose, 
jignesc hodina veşnică şi memoria martirului care în viata de zi 
cu zi s-a numit şi a iscălit M. Eminescu. 

Căci orice afirmaţie ilogică în parşivenia ei, cinstiţi boieri 
dumnilorvoastre, jigneste gîndirea Dumnezeirii. 


Mesajul unei sinteze 


Adrian VOICA 


Patru dintre profesorii mei de la facultate ocupă în 
eminescologia actuală un loc important datorită cărților 
consacrate poetului nostru naţional. Astfel, Al. Dima, membru 
corespondent al Academiei Române, „magistrul” — cum îl 
alintau studenții pentru fineţea stilistică şi elevația ideilor —, 
după scurte sau îndelungi popasuri în antropologia culturală, 
estetică şi literatura comparată, şi-a impresionat contemporanii 
prin volumul Viziunea cosmică în poezia românească (Editura 
Junimea, laşi, 1982), o carte despre complexitatea motivului 
cosmic în opera eminesciană. Sentimentul sideral declanşat (pe 
linie romantică) de conştiinţa interdependentei om-cosmos îi 
oferea lui Al. Dima acea deschidere spre valorile nepieritoare 
ale filosofiei, culturii şi artei universale, cu care era atât de 
familiarizat. 

La rândul său, Gavril Istrate — „Domnul Decan” pentru 
zeci de serii de studenţi —, sobru în gândire ca toți lingviştii 
autentici, ardelean prin naştere dar moldovean prin formaţie 
ştiinţifică şi umană, a îmbogăţit literatura de specialitate cu 
Studii eminesciene (Editura Junimea, laşi, 1987) — o carte în 
care acribia filologicä este dublată de o remarcabilă erudiție şi 
de o logică adesea fără cusur. 

Pe de altă parte, acad. Constantin Ciopraga — emblemă 
incontestabilă a Iaşului cultural contemporan —, hărăzit de zei 
cu harul reflectiei cu substrat poetico-filosofic şi, în egală 
măsură, cu darul asocierilor literare neaşteptate dar inteligent 
motivate — a lăsat (al câtelea?) semn major al trecerii sale prin 
această lume, publicând Poezia lui Eminescu (Editura Junimea, 
Iaşi, 1990), un admirabil volum în care „nostalgia arhetipurilor” 

se asociază (sau determină uneori) două dintre caracteristicile 
acestei creaţii: misterul secondat de revelaţie şi transpunerea în 
registru ideal a sentimentului erotic. 

Dar nu despre aceste valoroase volume intentionäm să 
vorbim în articolul de față, ci despre cartea intitulată Pro 
Eminescu (Editura Junimea, laşi, 2001) aparținând lui Al. 
Husar, profesorul nostru de Estetica şi „maestru” incontestabil 
pentru toți colegii mei. 

Interesant este faptul că toate aceste apariţii editoriale 
sunt girate de Editura Junimea din laşi — ceea ce constituie încă 
un argument în favoarea importanţei majore pe care „capitala 
Moldovei” o are în susținerea valorilor autentice ale poeziei 
românești. 


Pro Eminescu de Al. Husar este o sinteză remarcabilă, pe 
care eminescologia noastră, invadată în ultima vreme de lucrări 
(nu studii!) nesemnificative, o aştepta cu ardoare. Autorul 
selectează şi nuanteazä acele păreri critice (unele devenite 
clasice) care au suport ştiinţific şi care pot fi demonstrate indi- 
ferent de tehnica abordării textului poetic. Înaintea tuturor, pe 
drept cuvânt, se situează G. Ibrăileanu, care a denumit „Epoca 
Eminescu” acel nobil segment din cultura/literatura românească 
ce coincide cu „faza de apogeu a Junimii” (p. 7). Evident, 
constatarea nu ar avea girul personalității dacă la aceeaşi pagină 
aceasta nu ar fi urmată de afirmaţia că Eminescu aduce, în 
cadrul Junimii, „şuvoaiele unei orientări în direcţia primenirii 
resurselor originale ale artei şi literaturii române pe linia 
înaintaşilor săi”. 

Expresia „pe linia înaintaşilor săi” poate lăsa eventual 
impresia de ceva „dejă vu”. Dar argumentele lui Al. Husar, 
acumulate cu răbdarea adevăratului hermeneut, fac diferenţa 
între opiniile altora, reţinute de istoria şi critica literară, şi cele 
proprii, născute dintr-o superioară înțelegere a conținutului şi 
semnificației operei eminesciene în ansamblul său — fie că 
autorul se referă la poezie, proză sau jurnalistică. 

Este explicabil, aşadar, de ce primul capitol al cărții se 
intitulează Eminescu şi programul „Daciei literare”. Ideile 
fundamentale susţinute aici sunt preluate şi ilustrate magistral 
de Eminescu într-o creație vastă şi originală, în care istoria şi 
mitul se contopesc. Această atitudine fata de istorie constituie 
una din tezele cărții, amplu demonstrată, deoarece pentru poet 
istoria $i mitul înseamnă, de fapt, proiectarea realului în ima- 
ginar şi aprecierea acestora pe linie estetică. Legenda Dochiei, 
de pildă, episod din Panorama desertäciunilor sau temă în 
Povestea Dochiei şi ursitorile are acest statut, implicând însă şi 
folclorul, care presupune o deschidere largă şi permanentă spre 
tot ce e viu şi autentic în viata spirituală a poporului său. 
Colecţionând doine, bocete, basme în proză, oratii de nuntă, 
colinde, proverbe etc. — prin urmare aproape tot ce tine de latura 
literară a creaţiei populare —, „Eminescu a descoperit folclorul, 
condus de un instinct sigur, foarte curând, din adolescenţă, ca o 
sursă a propriei sale creaţii. L-a utilizat în opera sa, începând cu 
perioada studiilor la Viena, probabil sub influența lui Herder şi 
a şcolii romantice germane” (p. 13). Al. Husar se raliază astfel 
opiniei exprimate de Rosa Del Conte, conform căreia 
„Românitatea lui Eminescu ar consta tocmai din arhaitatea 
poeziei sale, din alimentarea ei la izvoarele genuine ale tradiţiei 
autohtone” (p. 14). 

Ca şi Kogălniceanu, Eminescu pledează pentru literatura 
originală, dar nu exclude traducerea operelor a căror valoare 
fusese validată de timp. Agrea traducerile din Shakespeare, 
Molière sau Goethe, dar nu şi din Ponson du Terrail sau Eugène 
Sue, la modă în Franţa acelei vremi. El însuşi a transpus în 
româneşte pagini semnate de Lenau, Schiller, Heine, Ovidiu 
ş.a., atrăgând astfel atenția asupra literaturii de calitate, care 
poate fi ea însăşi un ferment benefic al creaţiei proprii. Cu N. 
Iorga — pe care-l citează adesea — Al. Husar se întâlneşte în 
sublinierea acestei idei. Dar autorul studiului care face obiectul 
acestor rânduri merge mai departe, concluzionând ferm că 
„Eminescu e cel dintâi scriitor român în opera căruia programul 
«Daciei literare» se realizează plenar” (p. 17). 


* 

În articolul Noi teme ale criticii eminesciene (1949), T. 
Vianu afirmase că Eminescu este „ultimul mare romantic 
european”. Completându-l, Al. Husar nuanteazä opinia acestuia, 
unanim acceptată, în sensul că acesta nu este numai un poet 
romantic, deşi abordează teme şi utilizează procedee specifice 
romantismului (subiectivism exagerat, tendinţa continuă spre 
meditaţie, prezenţa contradictiilor şi a resemnării etc.), ci unul 
în egală măsură modern, deoarece „creaţia sa transcende 
estetica romantismului şi răspunde unor noi tendinţe ale vremii” 
(p. 25-26). Astfel încât alte comparații devin posibile, iar Al. 
Husar, cu avântul său specific, nu scapă ocazia. „În acelaşi timp 
— afirmă acesta —, cântăreţ al Comunei, ca un Rimbaud, şi al 
propriului său geniu, ca un Vigny, fin şi subtil artist al 
cuvântului, de perfectiuni parnasiene şi sonorități demne de un 
Verlaine — perfect sincronic în epocă — el trece triumfător prin 
simbolism (simbolistii români şi-l revendică) şi deschide calea 
unor poeți ca L. Blaga şi T. Arghezi, e întâmpinat de poeții 
avangardei ca unic, incontestabil clasic al lor, depăşind veacul 
său” (p. 26). 

Giacomo Prampolini îl considerase pe Eminescu „unul 
dintre cei mai semnificativi poeţi romantici din Europa” (p. 27), 
iar Rosa Del Conte vedea în el „cel mai mare poet român al 
secolului trecut”. Exegeta italiană afirma, în aceeaşi frază, că 
autorul Luceafărului este „unul din principalii exponenti ai ro- 
mantismului european, în accepţia largă şi nu în aceea de simplu 
curent literar” (Joc. cit.). Departe de a-i contrazice, consemnand 
judecatile de valoare ale acestora, Al. Husar aduce argumente 
noi, de o certă valoare documentară, privind modernitatea 
poetului. Astfel, la p. 33 Eminescu este considerat un proto- 
cronist de marcă al versului liber: „Versul liber apare la noi, cu 
Eminescu, înainte cu cel puţin un deceniu” — având în vedere că 
Les Palais nommades de Gustave Kahn, primul volum de 
versuri libere, este publicat în 1887. 

Totuşi, poeziile emiensciene în versuri albe au fost 
păstrate mult timp în manuscrise, încât procronismul său este 
potențial şi nu real, iar versurile lungi fără rimă (din 
Mitologicale, de pildă) încearcă să imite hexametrul dactilic, 
cultivat în versificatia antică. În acest tip de vers nu exista rimă. 

Încercările lui Eminescu nu sunt decât partial realizate, punând 
în evidență şi alte structuri ritmice ternare decât cele dactilice, 
specifice hexametrului antic. Dar această constatare nu 
impietează cu nimic opinia rezumativă a exegetului, valoroasă 
în esenţa ei. „Eminescu — susține autorul —, pe de o parte, 
fortifică tradiţia versului românesc, pe de alta [în postume, n.n.] 
răstoarnă, sparge el însuşi tiparele acestei tradiții, anunţă o nouă 
tradiţie. Şi poate că din acest punct de vedere, postumele sale, a 
căror importanță în istoria poeziei române creşte cu atât mai 
mult cu cât anunţă evoluţia ei viitoare, — anticipă forme cărora 
Eminescu le este — intenţionat sau nu — un precursor” (p. 33). 

Pentru a preîntâmpina eventuale reacţii adverse, autorul 
îşi nuanteaza putin afirmaţiile, notând: „Multe din manuscrisele 
sale, nici contemporanii săi, nici avangardiştii primelor decenii 
ale veacului nostru nu le-au cunoscut. Dar că Eminescu vine în 
întâmpinarea lor, sub aspect cronologic, anticipând, cu o forță 
de nebănuit, unele modalităţi sau formule previzibile chiar în 
antumele sale, nu putem contesta. Încât, în mod explicabil, acest 
«ultim romantic», paradoxal precursor al celor mai îndrăzneţe 
formule ce apar timp de un veac după moartea sa în poezia 
noastră, este un steag al poeziei de avangardă şi avangardiştii au 
fost în mod surprinzător printre cei mai frenetici admiratori ai 
poetului nostru” (p. 37). 

Aşa încât, în context, vorbele rostite cândva de poetul 
italian contemporan Giuseppe Ungaretti capătă conotaţii şi mai 
profunde: „Eminescu este precursor al câtorva ipostaze fun- 
damentale ale poeziei din sec. XX” (p. 38). 


* 


Si totusi, indiferent de unghiul din care priveste 
hermeneutul opera eminesciană, legăturile acesteia cu folclorul 
apar ca un prim-plan statornic. De la influența directă, până la 
decantările cu substrat filosofic şi similitudini percepute ca prag 
superior al artei, Al. Husar ne oferă în capitolul Luceafărul şi 
Meşterul Manole o analiză subtilă, bazată pe nuanţe, eviden- 
tiind nu o dată sensuri noi în ordine estetică. În cele două capo- 
dopere: una apartinandu-i lui Eminescu, cealaltă creatorului 

anonim, Al. Husar surprinde raporturile omului de geniu cu 
lumea. Căci atât Hyperion cât şi Manole atentează la „armonia 
lumii”, căutând să modifice legi eterne, dând dovadă, în ultimă 
instanță, de „un eroism al renunțării la viata” (p. 45). Artistul de 
geniu „nu se dăruie divinității, ci-şi däruie divinitatea” (ibidem) 
— formulare prin intermediul căreia stipulează statutul crea- 
torului autentic, el însuşi învăluit în misterul specific forțelor 
supranaturale, deşi polii universului în care se mişcă cei doi par 
să apropie, dar şi să îndepărteze „steaua poetului” de „arborele 
anonim din poezia poporană” (p. 44). Pe de altă parte, atât pen- 
tru Hyperion cât şi pentru Manole, prin creaţie se prelungeşte 
„drama izolării în afara marginilor liniştite ale vieții” (p. 47). 
Dintre deosebirile posibile, notabilă este una de atitudine existen- 
tialä: „Luceafărul aspiră la ceea ce Manole renuntase” (p. 48), 
deşi „în esență, ambele poeme interpretează în acelaşi sens 
destinul geniului” (p. 49). 


„Exegeţii admit” este o formulare întâlnită adesea in 
cartea lui Al. Husar. Aşa, de pildă, vorbind despre ideile plato- 
niciene existente în Luceafărul, acesta le preia din scrierile unor 
reputați eminescologi: Cezar Papacostea, Grigore Scorpan, 
Tudor Vianu şi Liviu Rusu — dar nu pentru a le inventaria, ci 
pentru a le nuanţa creator, deosebindu-se astfel de precursorii 
săi. Delimitarea nu este însă brutală, ostentativ afişată, ci se men- 
tine constant la nivelul unei înalte aprecieri a muncii inain- 
taşilor, demni de toată admiraţia noastră pentru modul în care 
s-au aplecat asupra textului eminescian. 

Dar aceasta nu înseamnă că abordările noi, eventual mai 
aplicate şi, se înţelege, cu nuantäri interpretative semnificative, 
nu sunt posibile. Se argumentează (suplimentar) importanța 
titlului cărții (Pro Eminescu), fiindcă un asemenea scop este 
urmărit de fiecare re-citire a poetului nostru național. În cazul 
lui Al. Husar, comentariul strofei: „Străin la vorbă şi la port / 
Lucesti fără de viata, / Căci eu sunt vie, tu esti mort / Şi ochiul 
tău mä-ngheatä” se axează pe o idee care pune în lumină 
fineţea, dar şi acuitatea sa hermeneutică: „Răsturnând astfel 

schema idealistă, poetul inversează — pe acest plan — relația 
dintre lumea reală şi lumea esentelor, atribuie viață în fond 
lumii sensibile (care nu e un fel de vis, de aparente, de umbre, 
ca la Platon), şi moarte, aşa zicând, lumii inteligibile, pune 
adică în prim-plan lumea sensibilă, ca fiind lumea reală, viata 
opusă morţii” (p. 57). 

Micile retuşuri, emendările la nivelul ideilor nu-i ocolesc 
nicidecum pe aceşti stâlpi ai eminescologiei. Căci ştiind să 
citească şi dincolo de rânduri, Al. Husar atribuie cuvintelor şi 
alte semnificaţii decât cele îndeobşte cunoscute, sugerând că 
nimic nu trebuie preluat fără discernământ. Pentru că în ultima 
vreme, mai ales — de fapt ne repetăm —, „eminescologi” iviti din 
neant susțin cele mai fanteziste teorii cu privire la viaţa şi opera 
poetului nostru nepereche, fără să aducă argumente convin- 
gătoare şi, mai cu seamă, fără să le probeze suficient pe cele 
considerate esenţiale. Al. Husar pledează astfel (chiar indirect!) 
pentru ipotezele credibile, adâncind un univers socotit cunoscut, 
dar, în fond, insuficient explorat. Asupra acestui aspect părerile 
hermeneutilor coincid, cu toate că rezultatele interpretării diferă 
valoric. 


Spiritul de sinteză, cu totul remarcabil, se observă mai 
ales in reinterpretarea poeziei Mai am un singur dor, 
prilejuindu-i exegetului o nouă întâlnire cu folclorul, sublimat 
de data aceasta (prin asociere) cu versurile şi filosofia Mioriței. 
Pentru a răspunde la întrebarea de ce Eminescu recurge aici la 
conturarea unui tablou insolit (cu virtuți suprarealiste, am spune) 
prin aglomerarea unor elemente disparate, apropiind marea de 
codrii de brazi, de izvoare şi teii bătrâni, Al. Husar cere spriji- 
nul unor valoroşi cercetători literari (G. Călinescu, Rosa Del 
Conte, Alain Guillermou etc.), dar şi al unui filosof al culturii 
(Lucian Blaga) si al unui etnolog (P. Caraman). Însă răspun- 
surile sunt parțiale. Însumarea lor, coroborată cu spiritul de 
sinteză husarian ne oferă un răspuns credibil, după ce, în 
prealabil, fiecare element fusese pus sub lupa unei analize 
minutioase. Exegetul ajunge astfel la concluzia că „elementele 

naturii care apar recurent în opera sa, care constituie un fundal 
al eroticii sale, al liricii filosofice a poetului nostru — se 
constituie aici într-o superbă sinteză, ca într-un spaţiu intim, 
moral al poetului” (p. 72). Dar „în acest spaţiu varietatea elemen- 
telor imanente întregii sale creaţii: muntele, marea, dealurile cu 
vegetaţia lor; brazi, tei, liane, aparent inconştiente, coexistă într-o 
unitate deplină, care devine o sinteză personală a poetului, 
spațiul său emblematic” (ibidem). Pe de altă parte, cele patru 
elemente primordiale ce compun spaţiul cosmic (pământul, apa, 
aerul şi focul) sunt provocate la un dialog continuu, poetul 
simțindu-se integrat, datorită lor, „într-un cosmos viu, organic 
organizat” (p. 78). 

Cu toate acestea, chiar dacă pot fi semnalate deosebiri de 
detaliu (dar nu de esenţă!) între Mai am un singur dor şi varian- 
tele sale, permanentă rămâne ideea că „eul poetic transcende eul 
empiric, supravietuindu-i în deplină unitate cu viaţa care 
continuă în jurul său...” (p. 82), făcând din aspirația lui 
Eminescu spre Absolut o cerinţă vitală. 


* 


Pentru reinterpretarea conceptului „dor eminescian”, Al. 
Husar pleacă de la definiția dorului dată de L. Blaga, 
exprimând „orizontul ritmic, infinit ondulat, setea de-a depăşi 
orizontul închis al văii sau al dealului”. Având ca model Spatiul 
mioritic, în Pro Eminescu Al. Husar reia şi imbogateste aceasta 
definiție, considerând că „dorul apare din nevoia adâncă de 
integrare în univers” (p. 83), fiind în acelaşi timp „o stare sufle- 
tească de altitudine morală şi spirituală uneori inefabilă, având 
vibrații, nuanțe şi ipostaze infinit variabile” (p. 84). 

Pentru Eminescu, dorul nu este propriu numai omului, ci 
şi naturii şi materiei cosmice. Altfel spus, sentimentul depăşeşte 
graniţele umane, devenind universal. Ca „elevație specific emi- 
nesciană” şi ca sinteză în planul afectelor, acesta apare în Mai 
am un Singur dor în toată complexitatea şi măreţia sa. Căci 
poetul doreşte ca toate elementele firii care l-au impresionat în 
scurta sa viaţă să-l însoţească şi după moarte. Această idee este 
o prelungire a filonului filosofic din Miorița, fiind de fapt tot o 

sinteză, realizată în consens cu gândirea populară cea mai 
înaltă: acceptarea senină a morţii, credinţa că ea poate fi un nou 
început. Comentând finalul acestei poezii, Al. Husar afirmă 
inspirat: „El se întâlneşte aici la un pol cu poetul popular, la 
celălalt pol cu sine însuşi, în spiritualitatea unui popor care-şi 
află aici o nouă scară a valorilor, potentatä de experienţa sa din 
Mioriţa” (p. 93). 


Alte studii, cum ar fi: Eminescu şi cultura germană, 
Eminescu şi teatrul se referă la epoca de formare intelectuală a 
poetului devenit simbolul spiritualității româneşti, la impactul 
acestuia cu filosofia germană, dar şi cu ideile politice atât de vii 
în Transilvania vremii sale privind autonomia acestei provincii 
româneşti sau la rolul teatrului în cultivarea morală şi spirituală 
a unui popor. 

Datele ştiute din cercetările anterioare consacrate pro- 
blemelor enunțate sunt supuse unei evaluări noi. În viziunea lui 
Al. Husar, de exemplu, filosofia germană este înzestrată cu o 
dimensiune neremarcată încă şi anume cea formativă. Important 
este însă — consideră autorul studiului citat — „nu atât faptul că 
Eminescu s-a ataşat sau nu de un sistem filosofic, cât faptul că 
el intră în contact cu un mod de a gândi sistematic, îşi organi- 
zează un «cap filosofic», aceasta însemnând şi o metodă de 
lucru şi un punct de vedere în direcţia unei concepții organice 
privind viziunea de ansamblu a lumii ca Weltanschauung...” 
(p. 103). Iar în Eminescu şi Transilvania, autorul menţionează: 
„Ceea ce n-a constituit încă obiectul unor studii atente [...] e 
perspectiva din care privea Eminescu problemele vremii, adică 
dezbaterile care aveau loc în epoca sa în Transilvania, în toiul 
acelei lupte naţionale ce izbucnise în cea de a doua jumătate a 
secolului al XIX-lea în Imperiul Habsburgic” (p. 111). Istoric 
mai întâi prin formaţie academică, dar în egală măsură este- 
tician şi hermeneut literar, Al. Husar propune celor interesați 
(sub formă de sugestii) concluziile sale atât de pertinente, a 
căror dezvoltare s-ar putea solda cu studii valoroase. 

În Eminescu si teatrul, ca şi în Concepția despre artă a 
lui Eminescu, Al. Husar atrage atenţia atât asupra precocitätii 
opiniilor legate de dramaturgia naţională, cât şi a sintezei ideilor 
despre literatură şi artă exprimate de-a lungul anilor de poetul 
nostru nepereche. 

Valorificând o idee conținută în programul „Daciei lite- 
rare”, Eminescu subliniază că „o literatură sănătoasă, capabilă 
să determine spiritul unui popor, nu poate exista decât deter- 
minată ea însăşi, la rândul ei, de spiritul acelui popor” (p. 138). 
Eminescu leagă astfel literatura şi arta de realitate şi popor, 
realizând o unitate ideală cu numeroase trimiteri posibile la creația 
sa. Acest aspect definitoriu al concepţiei eminesciene despre 
literatură şi artă impune o idee pe care Al. Husar o reliefează cu 
pregnantä: „Ceea ce apreciază Eminescu în artă e viata, nu o 
idee abstractă şi — remarcăm — nu orice viaţă, ci în primul rând 
viaţa poporului” (p. 139). Individualismul romantic, preocupat 
mai ales de sinele poetic, era depăşit încă o dată. 


* 


Bun cunoscätor al doctrinelor filosofice si al meandrelor 
acestora, Al. Husar discerne între ceea ce este (sau nu) hegelian 
în viziunea lui Eminescu, urmăreşte relația dintre etic şi estetic 
sau dintre fond şi formă, cu repercusiuni majore în literatură şi 
artă. Concepută astfel, gândirea eminesciană are „coerență 
lăuntrică”, iar ideile sale de bază devin „axele unui sistem” de o 
complexitate apreciabilă. 

O teză pe care poetul însuşi o considera punct cardinal al 
sistemului său este analizată în capitolul Sensul civilizației în 
gândirea lui Eminescu. În acceptie filosofică, termenul civili- 
zatie semnifică „sensul activ al culturii” şi „vocaţia universală a 
omului” (p. 145). Considerând că „fiecare popor îşi are civi- 
lizatia sa proprie”, Eminescu admite diversitatea lor, ca şi 
aportul acestora la patrimoniul universal. Modernitatea gândirii 
sale cu privire la civilizaţie, prin alăturarea cuvintelor „cultură” 
si „economie” — atât de insistent subliniată în multe articole din 

„Timpul” — denotă o înţelegere superioară a mecanismelor care 
reglează viaţa unei societăți. Cu bună dreptate el relevă rolul 
muncii în crearea unei civilizații economice autentice, im- 
portanta echilibrului necesar între producție şi consum fiind o 
idee nu numai remarcabilă, ci cu totul actuală. Între economie şi 
cultură există o interdependentä naturală care trebuie respectată 
şi care explică gradul diferit al civilizației popoarelor. Emanând 
din gândirea unui poet, Eminescu — afirmă Al. Husar — „are 
asupra civilizației o viziune de-o amploare aproape unică în 
Europa” (p. 149). 

Clarviziunea lui Eminescu în probleme prea puţin 
poetice este excepţională — şi Al. Husar se grăbeşte să repro- 
ducă pasaje din „Timpul”, ca şi cum ar reţine o frază sau mai 
multe dintr-un ziar actual. lată un asemenea fragment: „Im- 
portant este, în acest sens, echilibrul dintre consum şi producție. 
E grav când se consumă mai mult decât se produce” (p. 147). 

Mergând pe linia unei interpretări vizionare, Eminescu 
substituie civilizației „formele fără fond” pe care T. Maiorescu 
le aplicase in special literaturii. Aşadar, formele civilizaţiei 
apusene introduse la noi, fără discernământ, nu creează, la 
rândul lor, decât — cel mult — un simulacru de civilizaţie, cu 
urmări greu de controlat. 

De asemenea, ideea necesității industrializării, despre 
care Eminescu vorbea într-un articol din 1882, publicat (se 
înțelege) tot în „Timpul”, îi permite lui Al. Husar să atragă 
atenția, pertinent ca totdeauna, asupra unui alt aspect mai putin 
cunoscut al gândirii eminesciene. Poetul — constată Al. Husar — 
„îşi exprima, nu o dată, convingerea sa că «nu trebuie să 
rămânem popor agricol, că trebuie să devenim şi noi nație 
industrială, măcar pentru trebuintele noastre»” (p. 153). 

Subliniem cu acest prilej că, în consideratiile sale, Al. 
Husar adoptă optica cercetătorilor care nu despart flagrant 
poetul de ziarist. Dimpotrivă. Cele două ipostaze majore în care 
s-a aflat Eminescu explică (în mod necesar, am spune) com- 
plexitatea personalităţii sale, forța geniului său creator, 
capacitatea acestuia de a privi în perspectivă — o perspectivă ce 
abia astăzi poate fi judecată la justa ei valoare. 

* 


Si în alte capitole ale cărții se pune accent pe modernitate 
şi originalitate. În Problematica timpului la Eminescu, de 
exemplu, exegetul distinge două aspecte fundamentale ale 
temporalitatii, vizibile mai ales în creaţia sa în proză. Timpul 
este astfel privit diferit. El poate fi interior, adâncul conştiinţei, 
ca în Sărmanul Dionis, sau exterior, obiectiv, uşor de identificat 
în problematica prezentului în Geniu pustiu. Prin cele două 
scrieri în proză, Eminescu realizează saltul de la timpul me- 
morării şi fanteziei (având prin urmare un pronunţat caracter 
subiectiv) la cel obiectiv, specific epocii sale. 

În alte articole: Janus Bifrons, Spre omul Eminescu, Cine 
este Eminescu? (preluând întrebarea patetică pusă cândva de G. 
Ibrăileanu însuşi în încercarea de a explica marea complexitate 
a gândirii poetului) şi Arhetipul poetului, Al. Husar avansează 
idei memorabile, pe linia celei mai moderne interpretări. El 
ajunge astfel la concluzia că Eminescu-poetul pune în evidență 
„0 copleşitoare, uriaşă personalitate creatoare” şi că „epuizând 
rangul tuturor experienţelor [...] acesta a mers mai adânc şi mai 
departe, în zonele incendiare ale vieţii, decât oricare alt poet din 
vremea sa” (p. 233). 

Astfel încât, în capitolul Un nou Eminescu, Al. Husar, 
aflat la finalul unei exegeze valoroase, putea să noteze că 
„Eminescu e sinteza realității şi a gândirii neamului în veacul al 
XIX-lea” (p. 269). 

Ca un corolar, în articolul Eminescu în conştiinţa euro- 
peană, autorul amplifică această judecată de valoare. Receptată 
cronologic, „opera poetului care avea şapte ani în anul morții 
lui Heine şi opt în anul apariției primei ediții a Florilor răului a 
lui Baudelaire se confruntă cronologic cu opera lui Rimbaud, 
dar rolul ei pentru român este cu totul deosebit” (p. 281). 

„Deosebit” înseamnă originalitate, maturitate în gândire 
şi modernitate, într-un demers critic pe care Al. Husar îl face cu 
multă convingere şi aplomb, conştient de faptul că între- 
prinderea sa este o sinteză necesară în eminescologia actuală. 


Misterele unei broşuri 


Adrian VOICA 


Semnând o nouă carte despre Eminescu, I. Filipciuc îşi 
pune talentul scriitoricesc şi acribia critică în slujba unei idei a 
cărei rezolvare ar îmbogăți istoria noastră literară cu o pagină 
de referință. Căci tot despre începuturi este vorba şi aici — dar 
nu despre cel biologic, la care se referise în articolul Cristelnita 
de la Uspenia din volumul Înspre alt Eminescu (Editura Augus- 
ta, Timişoara, 1999), ci despre debutul literar, ocazionat (în 
iarna lui 1866) de moartea, la Cernăuţi, a profesorului său Aron 
Pumnul. Astfel încât Lăcrimioarele invataceilor... şi Eminescu 
(Biblioteca ,Miorita”, Câmpulung Bucovina, 2001) devine cel 
mai autorizat şi cel mai complet studiu dedicat problemelor 
numai partial rezolvate privind începuturile literare ale poetului 
nostru național. 

Apelând la sistemul cercurilor concentrice — cum bine 
observa Constantin Cublesan în articolul consacrat acestui studiu 
în volumul Eminescu în reprezentări critice —, „focalizarea 
finală asupra punctului tintit” (care coincide cu participarea 
efectivă a lui Eminescu la apariţia broşurii) se face „după obi- 
ceiul de a se apropia de subiect prin cercuri largi, concentrice, 
de pe orizonturi ce par, la o primă vedere, mult prea 


ool 


extinse...”. 


Încă din prima pagină a cărții, I. Filipciuc se referă la 
problema-cheie a demersului său critic — şi anume la prima fază 
a debutului literar al „privatistului M. Eminoviciu”. Înainte 
aşadar ca Iosif Vulcan să-i schimbe numele acestuia în ,,Emi- 

nescu”, insotind debutul său în numărul 6 al „Familiei” (25 
februarie/9 martie 1886), el publicase deja în broşura 
Lăcrimioarele invätäceilor gimnäsiasti la mormântul prea 
iubitului lor profesoriu Aron Pumnul răpăusat într-a 12/24 
ianuarie 1866. Numeroase, întrebările potenţiale cărora încear- 
că să le răspundă I. Filipciuc sunt rezumate astfel de autor: „în 
ce împrejurări apare iniţiativa tipăririi unei broşuri închinate 
memoriei profesorului Aron Pumnul; care a fost mandatul 
urmat de initiatori şi deopotrivă de către invataceii semnatari ai 
poeziilor din brosura; a cui a fost ideea editării acestei broşuri 
omagiale şi cine ar fi îngrijitorul propriu-zis al ediţiei; cine sunt 
cei şapte semnatari ai textelor din broşură şi ce vad şi-au brodit 
ulterior fiecare în literatura română sau germană; şi, mai cu sea- 
mă, ce semnificaţie are läcrimioara privatistului M. Eminoviciu 
în cartea destinului său poetic” (p. 5). 


* 


În primul capitol al cărţii, intitulat Rezervaţia naturală de 
arhangheli, |. Filipciuc, având vocaţia amănuntului şi a între- 
bărilor neaşteptate care plasează realitatea descrisă într-un 
perimetru mult mai larg decât cel bănuit, îşi impune bariere 
suplimentare a căror trecere presupune o voluptate care lasă 
adesea în umbră adevăratul demers critic. Această atitudine 
manifestată constant fata de obiectul investigaţiei sale are ca 
scop, în ultimă instanță, cercetarea sa exhaustivă. Fiindcă I. 
Filipciuc ambitioneazä să pronunțe un cuvânt definitiv în 
chestiunile pe care le abordează. Aşadar, pentru a elucida 
raporturile dintre maestru şi învăţăcelul acestuia, I. Filipciuc se 
opreşte cu interes şi neastâmpăr intelectual asupra unor proble- 
me adiacente. „Spre a ne da seama din ce motive şi în ce 
condiţii căminarul Gheorghe Eminovici îşi dă feciorii, între care 
şi pe cel de-al şaptelea băietan, Mihail, la şcolile din Cernăuţi, 
ar trebui să ştim câteva lucruri esenţiale atât despre Bucovina, 
pământul românesc intrat în spaţiul administrativ politic al 
Imperiului Austriac începând cu primăvara anului 1775, cât şi 
despre capitala acestui ținut, oraşul Cernăuţi, unde feciorii 
stolnicului Vasile Jurasc din Joldeşti şi-au făcut cândva studiile 

iar fetele aceluiaşi se vor fi preumblat pe stradele pavate, prin 
cele dughene cu straie şi odoare vieneze ori pe la oareşicari pe- 
treceri boiereşti” (p. 9). 

Acest citat sugerează ambivalenta demersului critic, 
îndreptat deopotrivă spre real, la care se ajunge printr-o 
investigaţie documentară adecvată, cât şi spre imaginar, posibil 
exclusiv prin talentul scriitoricesc al autorului. Aflăm, astfel, 
care au fost ratiunile anexării Bucovinei de către Imperiul Aus- 
triac, dar şi amănunte semnificative despre starea drumurilor 
bucovinene, construcţia caselor — ţărăneşti şi boiereşti, deopo- 
trivă etc. Nu lipsesc nici referiri la trăsăturile morale ale bucovi- 
nenilor, care gravitează între „lene”, „umor natural”, „şiretenie” 
şi „minciună” — după cum se specifică în unele scrieri din epoca 
respectivă, concepute, fireşte, în germană. 

În 1875, cu prilejul centenarului alipirii Bucovinei la 
Imperiul Austriac, Karl Emil Franzos, coleg cu privatistul 
Mihail Eminoviciu, face un fel de bilanţ al agriculturii buco- 
vinene, exprimat în ,,mertele” produse de aceasta la grâu, 
porumb, ovăs, hrişcă etc. Aparent, datele statistice de acest gen 
nu au o însemnătate prea mare pentru tema fundamentală a 
scrierii lui I. Filipciuc. Dar investigaţiile de tip arhivistic, me- 
nite să ilustreze cât mai fidel epoca respectivă îi oferă lui I. 
Filipciuc platforma ideală de la înălțimea căreia poate analiza 
contextul în care se dezvoltă aproape anarhic, viguros din întâm- 
plare, fenomenul cultural autohton. 

Poate nu e lipsit de interes să menţionăm faptul (reținut, 
fireşte, de autorul studiului) că loan Budai-Deleanu, într-o 
intervenție în limba germană (în traducere: Scurte observaţii 
asupra Bucovinei), menţiona în 1803 un adevăr încă nealterat, 
deşi condiţiile socio-politice s-au schimbat radical: „Bucovina 
[prin extensie, citeşte «România», n.n.] pare a avea soarta de-a 
avea în fruntea sa tot ce-i incapabil, imoral şi egoist în monarhia 
întreagă. Aceşti domni [...] se cugetă numai la îngrăşarea pungii 
lor...” (p. 15). Tristă realitate, înfricoşătoare şi revoltătoare 
moştenire. (Aduse la zi, vorbele acestea au ca esenţă acel „pre- 
zent continuu” care apare atât de des în opera de maturitate a lui 
Eminescu.) 

Dar, deocamdată, pe I. Filipciuc îl interesează evocarea 
spaţiului bucovinean ,,cultural-politic şi economic în fierbere”, 
în care „dulcea mamă Raluca şi Gheorghe Eminovici [hotărăsc] 
să-şi trimită băieții, văzându-i cu destulă învăţătură de minte, şi 
la învățătură de carte. Aşa se face că între frätânii Eminoviciu, 
cel din urmă, Mihail, va fi cel dintâiul, nu în clasă, nu în şcoală, 
nu în Bucovina şi nu în Principatele Române, ci sub bolta înste- 
lată a culturii şi poeziei române din toate timpurile” (p. 23). 

Istoria zbuciumată a Bucovinei a cunoscut trei mari etape, 
enumerate şi clasificate de autor în funcţie de particularitätile 
acestora. I. Filipciuc explică astfel psihologia lui Eminescu, dar 
şi a altora, nu neapărat intelectuali de marcă, născuţi pe aceste 
meleaguri. Prima se confundă cu alipirea Bucovinei la Imperiul 
Austriac (1775), a doua cu revenirea provinciei în hotarele sta- 
tului românesc (1918), iar a treia corespunde raptului sovietic 
din 1945. Deşi Eminescu nu a cunoscut decât un fragment din 
istoria Bucovinei, el rămâne concludent pentru schimbările 
produse la nivel politic şi economic, dar şi cu repercusiuni 
majore asupra mentalului colectiv, insuficient investigat. „Într-o 
bună zi — afirmă I. Filipciuc — ar trebui făcut räbojul acestor trei 
îndărăptări la care a fost supusă Bucovina spre a se aprecia câş- 
tigul: dacă acest câştig mereu unilateral şi în urma unor 
îndelungi suferințe umane rămâne doar material-economic, 
atunci poporului de aici nu-i mai surâde nici un viitor” (p. 25). 

La Cernăuți, liceul cu predare în limba germană — 
Landsgymnasium — a fost înființat în 1808, operaţiune „impusă 
de expansiunea coloniştilor germani în Bucovina şi nu din grija 
statului austriac pentru cultivarea populaţiei române băştinaşe, 
majoritare şi principala producătoare a bunurilor de care avea 
nevoie curtea imperială şi burghezia austriacă” (p. 28). Ideea 
este confirmată de compoziția eterogenă a primei clase a gim- 
naziului cernäutean. Aceasta cuprindea 8 germani, 10 români, 3 
polonezi, un ucrainean, un armean şi „un şcolar cu nationa- 
litatea neprecizată” (p. 29) — probabil un evreu. Disciplinele 
erau predate în germană, dar şi în latină — în clasele superioare. 
Abia în 1849, în urma unui memorandum conţinând doleantele 
populaţiei majoritare se înfiinţează o catedră de limba română, a 

cărei conducere îi este încredinţată lui Aron Pumnul, prestigios 
profesor transilvănean, cu studii teologice la Blaj. 

Informaţiile furnizate de I. Filipciuc, pasionat cercetător 
al arhivelor şi documentelor de tot felul, au o poezie a lor, 
înțeleasă şi apreciată mai ales de cei care posedă un simţ aparte 
al acumulărilor temporale încrustate în lucruri şi date — aparent 
nesemnificative. Autorul menţionează astfel că pentru postul 
ocupat în final de Aron Pumnul au fost înscrişi inițial cinci 
candidaţi, unii retrăgându-se din diferite motive. Înfruntarea 
decisivă avea să se dea între Aron Pumnul — autorul tezei 
Scurtă privire asupra istoriei limbii româneşti — şi Teoctist 
Blajeviciu, semnatarul unei lucrări intitulate Dezvoltarea limbii 
româneşti în diversele răstimpuri. Cum metoda referatelor 
funcţiona şi atunci, lui Alexandru Hurmuzachi i-a revenit sarcina 
să dea verdictul, concretizat în Părere asupra elaboratelor 
domnilor candidaţi, datând din 12/24 ianuarie 1849. El 
menționa că numai un român cultivat, dublat de un mare patriot 
putea duce la bun sfârşit această acțiune mesianică. I. Filipciuc 
rezumă astfel motivele care l-au legat definitiv pe viitorul 
profesor al privatistului M. Eminoviciu de oraşul culturii 
bucovinene: „Într-un cuvânt, idealul luminärii şi al unităţii 
poporului român l-a ținut pe Aron Pumnul la Cernăuți” (p. 32). 

Din păcate, cortina s-a lăsat destul de timpuriu peste 
spectacolul nu lipsit de dramatism al vieţii acestui „luminător al 
neamului”. Rememorarea literară a morţii şi înmormântării lui 
Aron Pumnul, produsă după tipicul locului şi momentului 
istoric, îi facilitează lui I. Filipciuc desfăşurarea forțelor sale 
scriitoriceşti în pagini memorabile. Ca şi în scrierile anterioare, 
I. Filipciuc îmbină — repetäm — in mod fericit calităţile de 
cercetätor pasionat, atent la orice detaliu care poate deveni 
expresiv, cu potentele sale scriitoriceşti, numeroase şi totdeauna 
revelatoare. Hotarul dintre real şi imaginar se estompează 
aşadar nu o dată, lăsând să răsară tablouri de o mare prospe- 
time, credibile nu numai prin elementele reale conţinute, ci şi 
prin forma artistică pe care acestea o îmbracă. lată, de pildă, 
cum începe autorul descrierea zilei în care a murit Aron 
Pumnul: „În ziua de miercuri, 12/24 ianuarie 1866, soarele 
intrase de trei nopți în Zodia Vărsătorului iar luna se isca subţire 


POLEMICI, COMENTARII, RECENZII. VARIA 225 


ca o muchie de cädelnitä argintată prin inistea norilor; era o 
dimineaţă geroasă, cu un Crai Nou limpede tremurând peste 
zăpezile din jurul Cernăuţilor şi peste lespezile aburite ale 
Prutului, dinspre răsăritul de unde Soarele se ivi întunecat 
roşietic... În calendarul anului, această zi de miercuri era 
închinată Diaconitei Tatiana, martiră” (p. 39). 

Talentul de prozator autentic reiese mai ales din paginile 
consacrate pregătirii celui decedat pentru înmormântare, ca şi 
descrierea plecării convoiului funebru spre locul de veci. Totul 
este făcut cu atâta precizie, încât imaginarul împrumută 
calitățile realului, făcând din I. Filipciuc un potential martor al 
tristului eveniment. Oricum, scena părăsirii definitive a spatiu- 
lui cunoscut şi plecarea lui Aron Pumnul pe „ultimul drum” 
constituie un moment concludent pentru arta acestui scriitor. O 
reproducem fragmentar: „La ieşirea din curtea răposatului s-a 
făcut şi întâiul pod, imediat ce carul mortuar a trecut poarta şi a 
cârmit spre dreapta, oprindu-se ca şi cum boii, răsuflând lungi 
fuioare de abur cald, s-ar fi îngăduit spre a prinde puteri pentru 
a lua pieptiş dâmbul care suie până la drumul ce intră în oraş 
venind de la Cuciurul Mare. Cei doi buciumaşi din fruntea 
convoiului au dat glas de jale peste şirul nesfârşit de şcolari cu 
coroane de flori din hârtie colorată înmuiată în ceară; oamenii 
cu praporii de care flutură ştergare albe cu înflorituri, arhan- 
ghelii Mihail şi Gavril, Sf. M. Gheorghe şi Dumitru, cu 
chipurile şi straiele învăluite în marame albe de promoroacă; 
soborul de preoţi îmbrăcaţi în odajdii; țăranul din fata saniei, 
îmbrăcat în mintean lung, cu cuşma în mâna stângă şi cu 
harapnicul sub braţ, pentru a conteni pasul celor doi boi bălani 
care se opintesc sub jugul trăgând sănioarele cu sicriul răpo- 
satului, aşezat pe pomosina sănioarelor străjuite în cele patru 
colţuri de câte un brad” (p. 46). 

Ca şi cum tabloul n-ar fi complet, autorul insistă, apelând 
la noi amănunte pentru a întări impresia de precisă, exactă 
descriere: „Apoi, la aproape douăzeci de paşi, în colt cu ulița 
care coboară din stânga, la vale, ca din întâmplare s-a făcut altă 
stare, ca şi cum vitele din jug s-ar fi oprit pentru a cârmi spre 
stânga, pe stradela pe care profesorul Aron Pumnul obişnuia să 

meargă şi să vină de la gimnaziu, în ultima vreme cu o birjă 
năimită anume, din pricina bolii şi a slăbiciunii” (loc. cit. ). 

Din cortegiul descris cu lux de amănunte nu putea lipsi 
Mihail Eminoviciu. Perspectiva se schimbă dintr-o dată, deoa- 
rece „gimnasiastul” respectiv este menţionat cu un statut prea 
puţin vehiculat (sau deloc) în studiile eminescologice. De 
această dată, afirmațiile lui I. Filipctuc necesită cercetarea lor 
riguroasă (alt fel spus confruntarea cu documentele parcurse), 
deoarece tărâmul pe care pogoară autorul exclude din start orice 
contribuţie a ficţiunii sale. Interpretarea pasajului respectiv nu 
lasă nici un dubiu în acest sens: „Condica parohiei ortodoxe ce 
tine de Biserica Sf. Nicolai, unde în seama preotului Leon 
Popescu, profesorul Aron Pumnul şi-a înregistrat, în anul 1858, 
însemnarea «Copil de suflet, Mihail, 1858», ar putea fi un 
document asupra raporturilor mai speciale dintre profesor şi 
invatacelul Mihail Eminoviciu, venit în septembrie 1858 la 
şcolile din Cernăuţi” (p. 47). 


Deşi autorul dezvoltă întrebări interesante cu privire la 
statutul „privatistului” Eminoviciu, primele capitole ale cărții 
sunt de fapt o introducere la problematica reală, privind întoc- 
mirea broşurii Lăcrimioarele învăţăceilor... şi mai ales pater- 
nitatea poeziilor I şi IV, nesemnate. 

I. Filipciuc discerne între intenția realizării broşurii cu 
ode funebre (atribuită lui I.G. Sbiera) şi realizarea ei tipogra- 
fică (preocupare aparținând profesorului Ernst Rudolf Neubauer) 
în acele zile din iarna lui 1866. 

Cu toate volutele ei descriptive, îndepărtându-se dinadins 
de obiectivul urmărit, problema esenţială a cărții rămâne totuşi 
paternitatea primei poezii din Lăcrimioarele învăţăceilor.... . 
Constiincios, I. Filipciuc rezumă argumentele pro şi contra, care 
fac (sau nu) din privatistul M. Eminoviciu autorul acesteia. 
Tonul l-a dat George Muntean?. Dar Petru Rezus’, Ion Calotă“, 
I. Filipciuc, precum şi alti cercetători aduc argumente diver- 
gente, învăluind într-un abur intens misterul devenit aproape de 

nepätruns al acestei realitäti poetice care presupune repercu- 
siuni majore asupra debutului eminescian. 

Nu reluăm cronologic argumentele istoricilor literari şi 
lingviştilor care s-au ocupat intens de problema menționată. 
Vom reţine mai întâi argumentele acceptate de I. Filipciuc ca 
fiind definitorii. 

Astfel, după o logică simțită ca impecabilă, I. Filipciuc se 
raliază opiniilor enunțate de Petru Rezus si Ion Calotă, potrivit 
cărora ultimele versuri ale primei poezii indică „vârsta matură a 
autorului” şi nicidecum pana unui adolescent de talent. Într-ade- 
văr, în versurile: 


„Să plângem noi pe-un frate ce nu şcia de ură, 
Iar tinerimea noastră pe-un tată mult iubit” 


x? 


cuvintele ,,frate” şi „tată” au fost simţite de exegeti ca simboluri 
care definesc raporturile dintre profesor şi discipoli, pe de o 
parte — aceştia putând să-l admire sincer pe Aron Pumnul, căruia 
ura îi era străină — şi raporturile dintre maestru şi invatacei, pe 
de altă parte. Dar nu este exclus ca privatistul Eminoviciu, 
locatar al casei lui Pumnul, să-i fi auzit nu o dată pe vizitatori — 
unii fiind chiar profesorii săi — că stăpânul acesteia, recunoscut 
pentru bunătatea şi generozitatea sa — „nu scie de ura”; după 
cum ultimul vers pare reformularea unei întrebări retorice 
aparținând lui B.P. Hasdeu, referitoare la patriotismul pumnesc: 


„Blânda tinerime tot mai invata-va 
Gânduri ce-s departe d-orice românesc?” 


Există aşadar explicaţii pentru toate argumentele. Nu 
intrăm în detalii si, ca atare, nu inventariem consonantele şi 
disonantele existente pe diferite planuri între primele două 
poezii din Lacrimioarele invataceilor... . Preponderent, ne inte- 
resează aspectul prozodic. Totuşi, când va fi nevoie, unele as- 
pecte stilistice nu vor fi neglijate, căci ele vor susţine un punct 
de vedere mai apropiat lui Eminescu decât altor poeţi din epocă. 

Deoarece calculatorul i-a jucat lui I. Filipciuc unele feste 
(în ce priveşte reproducerea exactă a schemelor ritmice), consi- 
derăm necesară transcrierea celor două poezii cu rezolvarea 
prozodică aferentă: 

A: 
I. „O stea încântătoare a învierii tale 
V— VVV—V // VVV—V -V 14/a 
u. Frumoasă Bucovină, din ceriu-ti a căzut, 
V—V VV—V VV VV— 13/b 
m. S-au stâns acele raze märete, ideale 
V— V—V v// VV | vw-v 14/a 
IV. De adevar puternic, ce-ades ne-au strabatut! 
VVV— vv // v- VVV— 13/b 


v. Pământul tău în care atâtea inimi sfinte 


V—V— V—v // v-v v =v 14/c 
vi. Dorm astăzi netrezite, aflând repausul lor 
— —V vv-v // v- v—v— 13/d 
vu. Prin doliu el devine comoară de morminte 
V—V vv-v // VV VV—V 14/c 
vil. Si mai cuprinde astăzi înc-un frumos odor! 
VVV—V -v /1 -yv- V— 13/d 


IX. Dar nu moare acela ce zace în tarana 


V—VV V—V // V—V VV—V 14/e 
x. Si care de mari lupte lovit a obosit, 
V—V V— -v // v- VVV— 13/f 
XI. Căci vieata ce-o lätise in tine, Bucovina, 
V—V VV—V // vv / vyx 14/e 
xu. Un viitoriu ferice el tie ţi-a gătit! 
VVV— v-v// v=v vv- 13/f 


xm. Deci toți acu, ca unul, să-l plangem cu căldură, 


v- v-/ vv // v= vv-v 14/g 
xiv. A’ caror inimi inca dreptatii n-au racit! 
V—V =v -v// vv -v——13/h 
xv. Sa plangem noi pe-un frate ce nu scia de ura, 
V—V— v-v // V-VV vv l4/g 
xvi. [ar tinerimea noastră pre-un tata mult iubit”. 
VVV—V ~v // NY —V— 13/h 


POLEMICI, COMENTARII, RECENZII. VARIA 


A 2 
1. „Îmbracă-te în doliu, frumoasă Bucovină, 
V—VV v-v // v-v VV—V 
II. Cu cipru verde-ncinge antică fruntea ta, 
V—V —v-v // V—V —V— 
m. C-acuma den pleiada-ti auroasă şi senină 
V—V vv—v // V—V VV—V 
IV. Se stânse un luceafăr, se stânse o lumină, 
V—V Vv—Vv // V—V VV—V 
vV. Se stânse-o dalbă stea! 
V—V —V— 


vi. Metalica, vibrânda a clopotelor jale 


V=VV / v=v // v-vvv —V 

vi. Uneşte în cadență şi sună întristat, 
v-v VV—V /⁄/ v= vv— 
vm. Căci, ah! geniul mare al desteptärii tale 
/ = ar, V// VV —V 

IX. Päsi, se duse-acuma pe-a nemuririi cale 

V— VV // VVV—V —V 
X. Si-n urmä-i ne-a läsat! 

V—V VV— 

14/a 
13/b 
14/a 
14/a 


6/b 


14/c 
13/d 
14/c 
14/c 


6/d 


XI. Te-ai dus, te-ai dus den lume, o geniu nalt şi mare, 


v—/ V— v-v // V—V —V 
XII. Colo unde te-aşteaptă toţi îngerii în cor, 
—V VVVv—V // — -vV vw 
xm. Ce-ntoană tainic dulce a sferelor cântare 
V—V V v// v-vv V—V 


XIV. Si-ti împletesc ghirlande, cununi mirositoare, 
vvv— vv // V— VVV—V 


XV. Cununi de albe flori! 


V— V—V— 6/f 


xvi. Te plange Bucovina, te plange-n voace tare, 


V—V vv—v // V—V -v —V 


xvi. Te plânge-n tânguire şi locul tău natal, 
v-v VV—V // v=- v— 


—v 14/e 
13/f 
14/e 


14/e 


14/g 


13/h 

xvi. Căci umbra ta măreaţă, în falnica-i sburare, 


V—V— v-v VW V—V 14/g 
XIX. O urmă-ncet cu ochiul în tristă lăcrimare 
V—V— v-v // a vv-V 14/g 
XX. Ce-i samt national! 
v- vvv— 6/h 


XXI. Urmeze inca-n cale-ti şi lacrima duioasa 


v-v =V —V // v-vv V—V 14/i 
XXII. Ce junii toţi o varsă pe trist mormântul tău; 
V—V— vv / v- V—V— 13/j 
XXIII. Urmeaza-ti ea pren zboru-ti in cânturi tanguioase, 
V—V— v—v // V—V wv 14/i 
XXIV. În cânturi răsunânde, suspine-armonioase, 
v-v Vv—v // V—VVV—V 14/i 
XXV. Colo în eliseu!” ? 
-v vvv- 8/] 


Nu vom relua toate argumentele prozodice pe care i 
le-am oferit lui I. Filipciuc intr-un schimb epistolar deja re- 
marcat în cartea acestuia. Vom stärui însă asupra unora dintre 
ele, comune textelor A, şi A», pentru a constata că unele fapte 
de limbă (şi stil) au explicaţii în primul rând prozodice. 

Astfel, în ce priveşte sinereza din versul VI (A), datorită 
căreia cuvântul „repausul” se citeşte trisilabic (re-pau-sul), 
intrând într-o sintagmă care, prozodic, se exprimă printr-o dipodie 
iambică legată (v-v-), schema ritmică a versului întreg dove- 
deşte faptul că autorul recurge la acest procedeu pentru a 
menține măsura de 13 silabe. Ea este specifică şi celorlalte 
versuri pare ale strofelor. 

În antumele sale, Eminescu n-a recurs niciodată la forma 
„repaus” ci exclusiv la „repaos”. Dar în toate poeziile în care 
apare această formă (Rugăciunea unui dac, Foaie veştedă, 
Despärtire, Scrisoarea IT şi Luceafărul), sinereza ca atare nu se 
produce’. 

Ipoteza conform căreia primul text din Lăcrimioarele 
invataceilor... îi aparține, totuşi, lui Eminescu îşi află un 
argument în existenţa sinerezei şi în poziționarea ei prozodică 

similară chiar în poezia semnată de „M. Eminoviciu”! Fata de 
următorul vers extras din A, — corespunzând textului nesemnat: 


„Dorm astăzi netrezite aflând repausul lor 
— —V VV—V // v- V—V— 


cuvântul cu sinereză din A» — text aparținând indubitabil lui 
Eminescu: 


„C-acuma den pleiada-ti auroasă şi senină” 
v-v vvv // v-v VV—V 


se află tot în emistihul B al versului respectiv! Acest „amănunt” 
prozodic trebuie coroborat însă cu un altul, prezent de 
asemenea în ambele poezii şi care se referă la prezența în rimă 
a celulei cretice (sau amfimacru), celulă ritmică în general 
foarte rară şi cu atât mai greu de depistat în final de vers. „N-au 
răcit” şi „mult iubit” în prima poezie, „fruntea ta” şi „dalbă 
stea” din cea de a doua sunt sintagme ce au acelaşi conținut 
prozodic (-v-). Transcriind versurile care prezintă aceasta 


particularitate vom surprinde şi mai bine asemănarea lor: 


XIV. Aj,,,A’ căror inimi încă dreptăţii n-au răcit |” 
V—V -=v VI] vw =v- 


XVI A; „lar tinerimea noastră pre-un tată mult iubit” 


VVV—V -v // V—V —V— 
IL. A, „Cu cipru verde-ncinge antică fruntea ta,” 
V—V -v-v // V—V —V— 
V. A2 „Se stânse-o dalbă stea |” 
V—V —V— 


Ceea ce impresionează într-un grad înalt este foarte 
marea asemănare între schemele XIV-A, si II-A;, în care 
numai despre dipodia trohaică se poate spune că are celule 
independente (în Aj) si legate (in A, din cauza cratimei). În 
rest, suprapunerile sunt perfecte, ceea ce denotă că autorii celor 
două texte au respirat un aer comun... 

Totuşi, cum se explică forma „repaus” şi nu „repaos”, 
specific eminesciană? Nu este exclus ca editorul broşurii 
(identificat până la urmă în persoana profesorului I.G. Sbiera) 
să fi unificat formele, chiar dacă asupra sinerezei n-avea cum să 
intervină. 

În ce priveşte utilizarea articolului genitival avându-se în 
vedere, în primul rând, normele prozodice (ritm, măsură) şi abia 
apoi cele strict gramaticale, este de semnalat licenţa produsă de 
acesta în versul XIV-A,. Pentru o mai bună înţelegere tran- 
scriem contextul: 


„Deci toţi acu ca unul să-l plângem cu căldură, 
A’ căror inimi încă dreptăţii n-au răcit!” 


Aşadar ,,A” in loc de „Ale”! Dacă ar fi scris: „Ale căror 
inimi”, versul ar fi avut o silabă în plus, iar ritmul iambic ar fi 
fost bulversat. Dar, în decursul carierei sale poetice, Eminescu 
avea să recurgă frecvent la acest procedeu”. 

Prin urmare, două fapte de limbă sunt interpretate în pri- 
mele poezii din broşură prin prismă prozodică. Se legitimează 
astfel ritmul şi metrul unor versuri cu ajutorul sinerezei şi al 
articolului genitival. A doua realitate lingvistică menţionată 
cunoaşte în opera poetică eminesciană, indiferent de epocă, 
aceeaşi rezolvare prozodică. 

Dubiile câte sunt (în atribuirea poeziei A, lui Eminescu) 
— mai mult intuite decât exprimate ferm — se datorează imaginii 
pe care ne-a desenat-o Petru Cretia cu privire la fata nevăzută a 
liricii eminesciene. Eruditul eminescolog a făcut din pasiunea 
sa o grilă suverană, care nu admite obiecțiile de nici un fel. El a 
descoperit şi intitulat (ca şi alţii, de altfel) numeroase poezii 
eminesciene, a „reconstituit” altele, într-o frenetică participare 
la actul creator, dar fără a considera nici o clipă că efortul său 
bine intenționat ar putea fi blamat cândva. Tocmai de aceea 
refuzăm un verdict definitiv. Probabil cu timpul se vor acumula 
noi argumente în legătură cu paternitatea primei poezii din 
Lacrimioarele invataceilor... . Cele prozodice, enumerate aici, 
s-ar putea sa fie decisive. 

Dar acestea nu sunt singurele. 

În mod indiscutabil, rimele sunt elemente de arheologie 
prozodică, mai ales în analiza comparată a variantelor, aşa cum 
se întâmplă adesea în cazul poeziilor eminesciene. 

Apartenența rimelor din A, la o posibilă structură lirică 
eminesciană trebuie discutată în contextul creaţiei acesteia 
dintr-o anumită epocă — respectiv cea de început. 

După cum se ştie, în epoca de maturitate artistică Emi- 
nescu stabilea nişte raporturi între cuvintele care rimau, rapor- 
turi ce depăşesc omofonia propriu-zisă. Se ajungea astfel la un 
plan superior, cu justificări estetice, căci luate în sine rimele pot 
transmite şi altceva decât muzica exterioară, comună poeziilor 
concepute după tipar clasic. 

Dacă înclinăm să credem că această primă poezie din 
Lăcrimioarele învăţăceilor... îi aparţine tot lui Eminescu, atunci 
argumentul furnizat de rime se va adăuga altora, de altă natură, 
stabilite de cercetătorii ulteriori. 

Perechea „sfinte/morminte” atrage atenţia înaintea tutu- 
ror. Este greu de admis că „privatistul” de 16 ani înţelegea pe 
deplin încărcătura simbolică a primului cuvânt ales ca rimă. 
Totuşi, să nu uităm că este vorba despre un geniu în devenire, 
un fel de Făt-Frumos pe tărâmul creaţiei. Strofa în sine nu este 
un model de exprimare prozodică, chiar dacă întâlnim o licență 
— sinereza — devenită şi ea, cu vremea, element specific 
prozodiei eminesciene. 

Să presupunem însă că în versurile: 


„Pământul tău, în care atâtea inimi sfinte 
Dorm astăzi netrezite, aflând repausul lor — 
Prin doliu el devine comoară de morminte 
Si mai cuprinde astăzi inc’un frumos odor!” 


Eminescu a admirat (numai) această îmbinare rimică (,,sfinte/ 
morminte”) şi că subconştientul său creator a înregistrat-o conşti- 
incios, aşa cum făcuse cu altele, dar şi cu sintagme aparținând 
unor poeți ai momentului. 

Oricum, rima aceasta cu mare impact emoțional, dar şi 
cu reală valoare estetică apare încă din primele versuri ale 
poeziei Mortua est! (1871). Dar termenii sunt aici inversati, ca 
şi cum „sfinte”, devenit al doilea, ar avea o conotaţie în plus. Se 

ajunge astfel la o nouă realitate poetică în care coexistă şi se 
armonizeaza veşnicia $i clipa: 


„Făclie de veghe pe umezi morminte, 
Un sunet de clopot în orele sfinte”. 


Tot în favoarea paternității eminesciene a primei poezii 
din Läcrimioarele invataceilor... ar putea eventual pleda şi 
contra-asonanta „țărână/Bucovină”. În toată lirica eminesciană 
apar frecvent asonantele şi contra-asonantele, numai că ele sunt, 
în marea lor majoritate, expresive. Fiind vorba de ,,tarana 
Bucovinei” — deci de o realitate strictă — se poate afirma că şi de 
această dată „perechea” este expresivă. În plus, plasarea 
numelui propriu în rimă tine, de asemenea, de un procedeu tipic 
eminescian”. 

Dar celelalte rime nu amintesc (din păcate?) de Emi- 
nescu. E drept, unele clauzule ale acestora se regăsesc în lirica 
eminesciană, foarte bogată sub acest aspect, dar ele nu consti- 
tuie în acest caz semn de recunoaştere. 

Scrisă în alexandrini româneşti — ca si prima poezie din 
Lăcrimioarele invataceilor... — Din străinătate (1866), aparti- 
nând aşadar primei sale epoci de creație, pare să aibă (nu numai 
la nivel prozodic) o legătură ascunsă cu poezia anonimă în 
discuție. Prin colationare, câte o strofă din poeziile menționate 
ar determina următorul text: 


„O stea încântătoare a învierii tale, 
Frumoasă Bucovină, din ceru-ti a căzut, 
S-au stâns acele raze märete, ideale, 

De adevăr puternic ce-ades ne-au străbătut!” 


„Da! Da! Aş fi ferice de-as fi încă o dată 
În patria-mi iubită, în locul meu natal, 
Să pot a binezice cu mintea-nflăcărată 
Visările juniei, visări de-un ideal”. 


Sentimentul numit regret în acest text apocrif — fie că 
este vorba de o persoană iubită sau de un ideal — aparţine ace- 
luiasi creator? Greu de spus, dar rezolvările prozodice ar trebui 

să ne dea de gândit, mai ales că ele dovedesc un talent indis- 
cutabil. 


Printre ipotezele de lucru sugerate de autorul acestor 
rânduri lui I. Filipciuc în schimbul epistolar menţionat (a cărui 
datare, din păcate, nu este reținută) exista şi una fantezistă şi 
aproape ridicolă. Ea avea însă la bază un vers cu parfum 
eminescian inconfundabil, care ne-a determinat să afirmăm că 
poezia cu numărul 5 din Lăcrimioarele învăţăceilor..., deşi 
semnată 7. leremieviciu, „miroase a Eminescu”. Dar, pentru mai 
corecta înțelegere a chestiunii, cităm întregul pasaj a cărui 
potenţială incriminare n-o excludem: „În legătură cu poezia V, 
prin cercetări de arhivă ar trebui aflat dacă, într-adevăr, 
semnatarul acestor versuri (I. leremieviciu) a existat. Dacă nu, 
multe scenarii sunt posibile, printre care şi acela că Eminescu, 
împreună cu un coleg (St. Stefureac) a «compus» aceasta 
broşură (antologie avant la lettre). În funcţie, aşadar, de 
rezultatele documentare, revelatiile pot fi extraordinare. Fiindcă 
versul: «Dar eată un luceafăr răsare pe-orizon», prin imagine şi 
construcție, ne duce la cel mai realizat şi mai complex poem 
eminescian. Să prindă contur şi aici ideea că unele imagini din 
copilărie şi adolescență ne urmăresc toată viata? Tot ce e 
posibil! În privinţa realizării ritmice, această poezie poate fi 
comparată cu textul semnat de privatistul Eminoviciu. Oricum, 
cel puţin alte două imagini — din versurile II şi XXI — «tenebra 
letargiei» şi «un văl de groază» ar putea stârni un semn de 
întrebare în privinţa adevăratului autor” (p. 102). Iar ceva mai 
departe: „Chiar dacă ar fi existat un adevărat I. leremieviciu, 
faptul că poemul are două-trei parti distincte, notate ca atare de 
autor/autori, «mâna» lui Eminescu se simte” (p. 103). 

Aşadar, ce relaţie ascunsă există între versul „Dar eată 
un luceafăr răsare pe-orizon” (semnat de I. Ieremieviciu) şi 
această strofă din cel mai de seamă poem eminescian: 


„Dar un luceafăr, răsărit 
Din liniştea uitării 

Dă orizon nemărginit 
Singuratatii mării”. 

Prin cercetări complexe — pentru care nu avem destule 
cuvinte de laudă —, I. Filipciuc ajunge la concluzia că I. Iere- 
mieviciu, colegul cernäutean al „privatistului M. Eminoviciu”, 
este unul dintre descendenții familiei de intelectuali Artemie 
Berariu-leremievici, care a dat Bucovinei numeroşi preoți. 
Însuşi autorul poeziei cu numărul V din Lăcrimioarele 
invataceilor... cunoscut la maturitate sub numele de Ion Berariu 
Ieremievici a fost mai întâi preot în satul Vama de lângă 
Câmpulung Moldovenesc, pentru ca mai apoi să ajungă paroh 
în satul Stroieşti din apropierea Sucevei. Rezumând informaţiile 
furnizate de istoricul literar Constantin Loghin, I. Filipciuc no- 
tează că fostul coleg al lui Eminescu a publicat „câteva poezii 
patriotice în calendarele bucovinene de la 1867 înainte, apoi 
scrieri mărunte prin «Familia», «Revista politică» de la Su- 
ceava, «Gazeta Bucovinei», «Aurora romana» şi alte ziare din 
Ardeal şi România” (p. 149). Prin urmare un creator mediocru, 
dar care a semnat în adolescență un vers — ținând cont de 
viitoarele conotaţii — aproape genial. Cine l-a scris? leremie- 
viciu sau cel logodit, încă de pe atunci, cu nemurirea? Problema 
rămâne încă în discuţie, asteptand şi alti cercetători ai enig- 
maticei broşuri... 

În general, pentru I. Filipciuc aspectele abordate sunt 
cunoscute adesea până la detalii. Iar atunci când detaliile nu 
sunt concludente şi, ca atare, multumitoare, intervine intuiţia. 
Din aplombul manifestat de autor, ar părea că aceasta nu l-a 
trădat niciodată. „Întâia poezie din Lăcrimioarele învăţăceilor 
gimnäsiasti — afirmă I. Filipciuc — bănuim (s.n.) că aparţine 
preotului catihet Miron Călinescu, cărturar bucovinean din 
preajma lui Aron Pumnul, suplinitor al profesorului Pumnul în 
anii în care autorul Lepturariului românesc era bolnav, autor al 
câtorva texte tipărite...” (p. 127). Însă... din lunga înşiruire a 
„operelor” sale lipsesc poeziile de orice fel. (Ne referim la 
textele semnate şi nicidecum la cele atribuite.) 

Oricum, este impresionantă tenacitatea cu care se apleacă 
I. Filipciuc asupra textelor însemnate de patina vremii, in în- 
cercarea de a repune în circulație un adevăr (debutul emines- 

cian) ce apartine istoriei literare. Dar nici pläcerea investigatiei 
nu trebuie minimalizată, fiindcă aceasta i-a adus de-a lungul 
timpului numeroase satisfacţii. 

lată un exemplu. Într-o carte memorabilă, deja citată, 
Petru Rezuş remarca, referindu-se la „Lăcrămioara anonimă a 
IV-a, [ca] elementele care denunță vârsta autorului sunt 
suficiente pentru a o atribui lui Alexandru Pleşca. Din păcate, 
nu am putut urmări mai departe destinul poetic al acestui 
prieten al lui Aron Pumnul, la care venea, de bună seamă, nu 
numai din prietenie, dar si pentru îndrumare”"!. „Observaţia lui 
Petru Rezuş — menționează I. Filipciuc la aceeaşi pagină — este 
cât se poate de temeinică fiindcă semnătura preotului Alexandru 
Pleşca sub o poezie, fie şi omagială, consacrată memoriei lui 
Aron Pumnul, ar fi iscat «discuţii» cu episcopul Eugeniu 
Hacman, arhiereul cu care preoțimea română din Bucovina se 
afla într-un conflict de lungă durată” (p. 136). 

Pentru a umple „spaţiile albe” ale tabloului desenat 
lacunar de Petru Rezus, L. Filipciuc intervine inspirat, bizuindu-se 
atât pe documente, cât şi pe intuiţia sa sclipitoare. 

Exegetul şi istoricul literar bucovinean confirmă deve- 
nirea sa preoțească, dar nu omite nici nostalgiile sale literare. 
„Se prea poate — afirmă circumspect, totuşi, I. Filipciuc — ca în 
primăvara aceluiaşi an, în preajma Rusaliilor din luna mai, în 
drumul său spre Blaj, Mihail Eminescu să fi poposit la Igeşti, la 
preotul Alexandru Pleşca, spre a primi găzduire pentru o noapte 
şi spre a-şi împrospăta merindele trebuitoare spre Tara Ardea- 
lului” (p. 137). Nu lipsesc nici amănuntele atestate istoric, astfel 
încât demersul lui I. Filipciuc este credibil în mare măsură. 

Dar cea mai elocventă intervenţie a sa, imbogatind istoria 
noastră literară cu date importante, se referă atât la contribuția 
lui E. Franzos la apariţia Lăcrimioarelor..., cât şi la devenirea 
sa literară. 

Indiscutabil, dintre toţi autorii prezenţi în broşura care-l 
omagia pe Aron Pumnul la moartea sa, M. Eminescu şi E. 
Franzos au avut cea mai spectaculoasă ascensiune. 

Devenit ziarist în capitala Austriei, Karl Emil Franzos va 
polemiza cu M. Eminescu în special pe tema psihologiei şi 
comportamentului evreilor bucovineni. 

Dar până să ajungă aici, I. Filipciuc întocmeşte fişe bio- 
bibliografice aproape complete asupra tuturor semnatarilor din 
broşura ocazionată de moartea lui Aron Pumnul. Spunem 
limitate. Astfel, fişa consacrată lui Franzos nu înregistrează 
numai datele vieții şi operei fostului coleg de gimnaziu cu Emi- 
nescu, ci coboară mult în timp, până la rădăcinile familiei din 
care acesta provine. Uneori, I. Filipciuc contribuie cu un amă- 
nunt decisiv care întregeşte portretul celui descris, aşa cum se 
întâmplă de fapt în cazul lui Franzos însuşi. Citatul care 
urmează reliefează capacitatea lui I. Filipciuc de a puncta 
demersul critic cu opinii strict personale, dar şi puterea lui de 
sinteză: „Debutul literar al tânărului evreu Karl Emil Franzos e 
pus în seama povestirii Menia, pe care liceanul o tipăreşte în 
Hauskalender für das Jahr 1867, apărut la Cernăuţi (?) probabil 
la sfârşitul anului 1866, şi istoricii literari germani nu dau 
semne că ştiu de poezia scrisă în limba germană şi semnată de 
Franzos în Lăcrimioarele invätäceilor gimnăsiaşti den Cer- 
näuti, în ianuarie 1866. Povestirea Menia (al cărei text nu a fost 
recuperat deocamdată) pare a fi expresia învățăturii de la 
Obergymnasium din moment ce încearcă o simbioză dintre 
creaţia folclorică şi cea cultă prin redimensionarea unei legende 
în manieră modern sentimentală” (p. 155-156). 

Desigur, în timp, steaua literară a celor doi a urmat 
traiectorii diferite. Era normal ca despre autorul romanului Der 
Wahrheitssucher (Căutătorul adevărului) să se vorbească din 
ce în ce mai putin, pe măsura apariţiei altor valori literare, în 
timp ce spaţiul acordat poetului român în diverse enciclopedii 
să crească apreciabil. Asupra acestui aspect insistă (motivat) I. 
Filipciuc, deoarece, la un moment dat, ei se aflau pe poziții 
egale. „Cine urmăreşte, chiar şi superficial, spaţiul acordat în 
asemenea enciclopedii lui Franzos şi Eminescu — afirmă autorul 
studiului de față — va observa cum scriitorul german scade in 
importanță iar poetul român creşte pe măsura timpului” (p. 
157). Desigur, nu lipseşte comparatia Eminescu-Franzos, dar nu 
la nivel literar, ci legată de modul cum înţeleg aceştia adevărul 
şi patriotismul. Pentru Eminescu, de pildă, ocupaţia austro- 
ungară nu se reduce doar la „culturalizarea” Bucovinei, cum 

credea Franzos, ci ascunde în primul rând interese economice si 
militare. Polemizând în „Curierul de Iasi” cu fostul său coleg de 
gimnaziu, Eminescu restabilea adevărul, făcând încă o dată 
dovada patriotismului său. 

Ceea ce îi este specific lui I. Filipciuc — aflat la o noua 
carte despre Eminescu — este interpretarea unui fapt, a unei 
date istorice, a unui amănunt oarecare şi situarea acestora pe un 
plan referential major, care permite luminarea contextului şi 
mai buna sa înțelegere. 

Bineînţeles că şi despre ceilalți semnatari ai Lăcrimioa- 
relor... I. Filipciuc întocmeşte fişe dezvoltate, care nu se referă 
exclusiv la persoana acestora (St. Stefureac şi B. Ehrlich), ci şi la 
familiile din care aceştia provin, la epoca pe care au ilustrat-o, la 
capacitatea lor de integrare socială etc. În general, asemenea 
amănunte dau culoare descrierii pe care I. Filipciuc o aşterne sub 
ochii noştri cu nedisimulată plăcere. Cu menţiunea că broşura din 
1866 mai păstrează, încă, unele mistere... 

* i * 

În structura autorului I. Filipciuc există parcă două tem- 
peramente viguroase care încearcă să se armonizeze: pe de o 
parte unul calculat, meticulos, care adună informaţiile de orice 
tip pentru a le selecta apoi, şi unul neastâmpărat, specific 
scriitorului care dislocă din somnul lor arhaisme şi regionalisme 
cu reşedinţa permanentă în glosare. Din acest amestec ciudat de 
veleitäti în esenţă opuse rezultă un stil cu totul particular, străin 
eminescologilor de profesie. Original, de asemenea, prin abor- 
darea subiectului — fiindcă nu este uşor să scrii un studiu însu- 
mand 200 de pagini despre o brosurä de numai 12 —, I. Filipciuc 
se dovedeşte un stilist remarcabil, total refractar ideii că, fie şi 
pentru o singură clipă, „morga academică” a putut plana asupra 
scrisului său. 


Note 


! Constantin Cubleşan, Eminescu în reprezentări critice, Editura Grinta, Cluj- 
Napoca, 2003, p. 19. 


2 George Muntean, Poezii de Eminescu?, in „România literară”, nr. 6/1991; 
Mihai Eminescu. Note despre debutul sau literar, in ,,Septentrion literar”, 
Cernäuti, an II, nr. 6-7, sept.-oct. 2000 si nr. 8-9, nov.-dec. 2000. 

3 Petru Rezus, Aron Pumnul, Editura Trinitas, Iasi, 1994. 


t Ton Calotă, Asupra paternităţii unor poezii atribuite lui Eminescu, în 


x» 


„România literară”, Bucureşti, nr. 25 din joi, 20 iunie 1991. 

> Petru Rezus, op. cit. (apud I. Filipciuc, op. cit., p. 111). 

* BP. Hasdeu, La deschiderea reuniunei de leptură de la Cernăuţi (apud I. 
Filipciuc, op. cit.,p. 80). 

7 Cold” are (în brosura din 1866) accentul pe ,,o” final, transformând troheul 
propus de noi (-v) în iamb (v-). Nu putem preciza dacä accentul cu pricina a 
fost pus de „privatistul M. Eminoviciu” sau de îngrijitorul ediţiei. Cert este că, 
în activitatea poetică ulterioară, Eminescu păstrează accentul pe prima silabă. 
Retinem câteva exemple: „Memfis colo-n depărtare, cu zidirile-i antice” 
(Egipetul); „Ş-aruncat în depărtare... Colo se ridic trufaşe” (Egipetul); „Sau ca 
popă colo-n templu, închinat ființei, care” (Cugetärile sărmanului Dionis); 
„Umbra-n codri ici şi colo” (Făt-Frumos din tei); „Prea putin. De ici de colo 
de imagine-o făşie” (Scrisoarea D) etc. 


8 În ordinea menţionată, versurile respectivelor poezii au următorul conţinut: 
„Să-ngăduie intrarea-mi în vecinicul repaos”; „Dând la patime repaos”; 
„Cerşi-vor pentru mine repaosul de veci”, „Parcă-l văd pe astronomul cu al 
negurii repaos”, „Şi din repaos m-am născut,/ Mi-e sete de repaos”. 
Reproducându-le după Dicţionarul limbajului poetic eminescian 
(concordantele poeziilor antume), coordonator Dumitru Irimia, vol. I-II, 
Colecţia Ipoteşti, apărut sub egida Memorialului Ipoteşti, Centrul Naţional de 
Studii „Mihai Eminescu”, Editura AXA, Botosani, 2000, facem totodată 
mențiunea că Foaie veştedă nu figurează pe lista poeziilor analizate, deşi... 
operaţia are loc (Cf. I, p. 9). 


” Dam câteva exemple in care fenomenul respectiv are loc tot la început de 
vers. Subliniem ca primul exemplu este tot un alexandrin românesc — şi 
tocmai de aceea comparabil cu cel din XIV-A; „4 zilei raze roşii în inimä-mi 
pătrund” (Strigoii); „A noastre inimi îşi jurau” (Când amintirile...); „A mele 
visuri care mor” (Te duci...). 

10 El este prezent în toate epocile sale de creație: „N-oi uita vreodată, dulce 
Bucovină” (La Bucovina, 1866); „Cum te cheamă, măi copile? — Ca pe 
tată-meu, Calin” (Călin, file din poveste, 1876); „A pururi Verginii Marii” 
(Atât de fragedă..., 1879), „La cel cor ce-n operetă e condus de Menelaos” 
(Scrisoarea IT, 1881); „De la Nistru pan’ la Tisa” (Doină, 1883). 


" Petru Rezus, op. cit. (Apud I. Filipciuc, op. cit., p. 136). 


Se bate miezul nopţii... 
— considerații statistice — 


Nicolae TORSAN 


Acest demers ne-a fost sugerat de lucrarea referitoare la 
această poezie eminesciană (interpretare prozodică), semnată de 
Brânduşa Dumitrita Pleşca şi publicată în „Studii eminescolo- 
gice”, vol. 4, din anul 2002. 

Vom asocia fiecărui cuvânt (sau grup de cuvinte) din 
poezie câte un punct din plan, ale cărui coordonate x şi y au urmă- 
toarele semnificaţii: x reprezentând numărul total de consoane 
din secvenţa L M N R din cuvântul respectiv, iar y reprezentând 
numărul consoanelor care nu fac parte din secvenţa de mai sus. 

Să considerăm „cuvintele cheie ale poemului”, la care 
face referiri B.D. Pleşca, în care am înlocuit cuvântul somnul 
prin gândirii-mi. Deci „cuvintele cheie” reţinute de noi, în ordi- 
nea apariţiei lor în text, sunt: miezul nopții, vames vieții; vamă; 
mintea; viaţă; moarte; gândirii-mi; schimbă, limbă. 

În sensul demersului nostru, expresiile miezul nopții, res- 
pectiv vameş vieţii, vor fi considerate fiecare ca un singur ,,cu- 
vânt”, iar cuvintele care contin cratima se vor număra, fiecare, 
câte un cuvânt. 

Punctele din plan asociate acestor „cuvinte cheie” sunt 
următoarele: 

miezul nopții = A (3;3) 

vameş vieții = schimbă = B (1;4) 
vamă = C (1;1) 

mintea = moarte = limba = D (2;1) 
viata = E (0;2) si 

gandirii-mi = F (3;2) 

Dupä cum se observa, la cuvinte diferite le pot cores- 
punde in plan unul si acelasi punct. 

Deci, la cele două cuvinte cheie le corespund în plan şase 
puncte distincte care formează hexagonul ABCDEF. 

Acest hexagon este înscris în cercul de ecuație 

(x-3/2) + (y-5/2)° - 5/2 = 0 
având centrul în punctul O (3/2 ; 5/2) şi raza R(1) =V5; V2. 

Deci aceste cuvinte cheie, pe lângă „marea încărcătură poe- 
tico-semantică” mai au un element comun interesant, şi anume 
imaginile lor în plan sunt puncte situate pe un cerc, această 
figură geometrică „perfectă”. 

Calculând coordonatele punctelor din plan corespunză- 
toare celorlalte cuvinte ale poeziei, se constată următoarele: 

— Există numai 13 puncte distincte, care sunt imaginile în 
plan ale acestor cuvinte. 

— Dintre acestea, patru puncte şi anume cele cu coor- 
donatele: (0,2); (2,1); (1,1) şi (3,3) sunt situate pe cercul de mai 
sus. Dar acestea coincid cu punctele A,B,C,D,E deduse pentru 
cuvintele cheie, de unde rezultă că nu există nici un alt cuvânt 
din poezie a cărui imagine în plan să fie un punct situat pe 
cercul cuvintelor cheie şi care să fie diferit de imaginile 
acestora. Cuvintele cheie formează deci o mulțime distinctă în 
cadrul poeziei. 

— Din cele 13 puncte distincte, trei puncte sunt interioare 
cercului de mai sus, şi anume punctele de coordonate: (2,3); 
(1,2); (2,2), primul dintre ele fiind imaginea cuvântului 
clopotul, iar ultimul imaginea cuvântului cumpăna. 

Aceste trei puncte determină un cerc de ecuaţie (x-3/2) 
+ (y-5/2)-1/2 = 0 concentric cu primul cerc şi având raza R(2) 
= 1/2. 

Amintindu-ne că expresia matematică a celebrului „număr 
de aur” este N(a) = (1+./5 ) /2, rezultă că între razele cercurilor 
găsite mai sus există relația R(1) + R(2) = 2 x N(a). 

— Urmätoarele sase puncte din cele 13 distincte sunt exte- 
rioare cercului determinat de cuvintele cheie. 

Şirul lui Fibonacci descoperit de Leonardo din Pisa, în 
secolul al XIII-lea, este următorul: 1,1,2,3,5,8,13,21,34,55,89,... 
adică este un şir definit prin recurenţă, in care fiecare termen 
începând cu al treilea este egal cu suma celor doi termeni care îl 
preced. Important de reţinut este faptul că raportul a doi termeni 

consecutivi din acest şir tinde foarte repede la „numărul de 
aur”. 

De exemplu, dacă vom considera pentru N(a) valoarea 
cu trei zecimale exacte, adică 1,618 se observă că 89/55=N(a) 

Următoarele şiruri definite prin recurentä, pornind de la 
două numere, a si b, având forma: a,b, (a+b), (a+2b), (2a+3b), 

. au aceleaşi proprietăți ca şirul Fibonacci, pe care-l genera- 
lizează, motiv pentru care le vom denumi de tip Fibonacci. 

În lucrarea citată la început, Brândusa D. Plesca se referă 
şi la semnificația verbului „a vrea”. Credem că următoarea 
observaţie poate să fie considerată ca o completare la cele spuse 
de autoarea citată. 

Numărul literelor, începând cu prima literă a primului 
vers, până la ,,vrea” din versul al doilea este egal cu 56. Dacă 
considerăm forma „nu vrea”, cum apare în vers, atunci numărul 
literelor este egal cu 54. Media acestor numere este egală cu 55. 
Numărul literelor până la „vrea” din versul al treilea este egal 
cu 89. Dar 89 şi 55 sunt doi termeni consecutivi din şirul lui 
Fibonacci, iar raportul lor este 89/55=N(a), unde pentru „numă- 
rul de aur” s-au obținut trei zecimale exacte. 

Dacă „de-aramă” se numără ca un singur cuvânt, iar 
„să-mi” ca două cuvinte, atunci „vrea” din versul al doilea este 
al 13-lea cuvânt, iar „vrea” din al treilea vers este al 21-lea 
cuvânt al poeziei. Dar 13 şi 21 sunt doi termeni consecutivi din 
şirul lui Fibonacci şi raportul lor este 21/13=N(a), „numărul de 
aur” fiind considerat cu două zecimale, pentru a treia, eroarea 
fiind egală cu 0,003. Iată deci că acest verb este plasat în poezie 
pe ranguri legate într-un anume fel de „numărul de aur”. 

Dar şi distribuţia cuvintelor cheie este legată de 
secvențele fibonacciene. Astfel, dacă fiecare cuvânt din poezie 
care conţine cratimă şi este situat înaintea cuvântului ,,viata” 
din al patrulea vers se numără drept un singur cuvânt, atunci 
numărul cuvintelor situate între cuvintele cheie: „miezul nop- 
tii”, „somnul”, ,,vama” şi viaţă”, inclusiv cele două cuvinte care 
preced primul dintre cuvintele cheie de mai sus, formează 
secvenţa: 2; 4; 6; 10 care aparţine unui şir Fibonacci. 

Interesantă ni se pare şi următoarea constatare. Dacă „de-ara- 
mă” se numără ca un singur cuvânt, „să-mi” şi „bătute-adesea”, 

câte două cuvinte fiecare, atunci cuvintele cheie alăturate din 
şirul: „miezul nopții”, „vameş vieţii”, „vamă”, „mintea”, 
viata”, „gândirii-mi”, „schimbă”, şi „limbă” sunt despărțite de 
câte 5 cuvinte, deci cuvintele situate între ele formează şirul 
constant: 5,5,5,5,5,5,5. 

Autoarea studiului la care ne referim, citându-l pe 
Garabet Ibrăileanu, face unele precizări privind consoanele 
L,M,N şi R. Observațiile care urmează se referă tocmai la 
această problemă. 

Poezia are 215 litere dintre care 107 sunt vocale şi 108 
consoane. Frecvența cumulată, pentru întreaga poezie, a con- 
soanelor L,M,N,R este egală cu 46. Deci frecvenţa cumulată a 
celorlalte consoane are valoarea egală cu 62. 

Dacă N(a) este „numărul de aur” vom nota cu RN(a) 
radicalul din acest număr şi, cu trei zecimale exacte, avem 
RN(a)=1,272. 

Se verifică uşor că raportul dintre numărul total de litere 
şi suma dintre numărul vocalelor şi frecvența cumulată a con- 
soanelor, altele decât L,M,N,R, este egal cu RN(a) cu trei 
zecimale exacte. 

Deci cele patru consoane apar într-o proporţie bine definită. 

Pentru caracterizarea structurii poeziei, pe lângă frecven- 
ta globală a celor patru consoane, folosită anterior, informații 
interesante poate furniza distribuţia lor în cadrul textului, deci 
rangurile pe care se găsesc şi legăturile dintre ele. În acest scop 
vom numerota literele poeziei, de la 1 la 215, începând cu 
prima literă a primului vers, şi vom reţine numerele de ordine 
(sau rangurile) corespunzătoare consoanelor L,M,N,R. 

Se constată următoarele: 

Cel puţin 63 la sută din totalitatea celor patru consoane 
din text pot fi grupate în succesiuni de ranguri, astfel încât dife- 
rentele dintre rangurile vecine din fiecare succesiuni determină 
secvenţe fibonacciene, deci aparținând unor şiruri de tip 
Fibonacci. 

Următoarele succesiuni formate cu rangurile celor patru 
consoane, pentru fiecare rang fiind înscrisă şi consoana respec- 
tivă, 

94 102 107 120 137 140 147 157 191 193 201 211 
M M R R M R M R M N N L 


167 171 178 188 204 
N M M R L 


conțin 29 din cele 46 de consoane, de unde rezultă procentul de 
mai sus. 

Din prima succesiune, prin calcularea diferențelor dintre 
rangurile vecine, rezultă secvența 3,5,8, ambele aparținând siru- 
lui lui Fibonacci etc. Această cercetare poate fi efectuată si se- 
parat la nivelul fiecărui vers. 

Versul al doilea este singurul în care toate cele opt con- 
soane aparținând setului L,M,N,R sunt distribuite fibonaccian. 

Într-adevăr cele opt ranguri pot fi grupate astfel: 


5 6 8 11 20 23 28 36 
M N L M N R M M 


prima generând secvența 1,2,3, iar a doua 3,5,8, ambele aparti- 
nând sirului lui Fibonacci. 


Firul grafic, plin de viata, al scrisului 
eminescian 


Ion C. ROGOJANU 


Peste un lustru de viata a trecut de când am fost invitat, 
de o veche cunoştinţă din Piteşti, ajunsă cadru didactic la 
Academia de Poliţie din Bucureşti. Motivul? Studenţii, viitori 
poliţişti, doreau să afle noutăți despre viata şi scrisul lui 
Eminescu. M-a însoțit loan Spătan, istoric, care păstoreşte sec- 
tia de microfilme a Bibliotecii Academiei Române, unul dintre 
cercetătorii forului academic, bun cunoscător al manuscriselor 
eminesciene, aflate în păstrarea sa sub forma benzii de celuloid. 

Inedit, le-am vorbit despre ceea ce am aflat eu privind 
acest subiect: 

e O semnătură olografă a lui Mihai Eminescu pe un volum 
al poetului, aflat la Biblioteca Academiei, de la Cluj-Napoca; 

e Sigiliul singurei „Asociaţii Eminescu”, inițiată, în anul 
1887, de un grup de elevi ai liceului „Matei Basarab”, din Bucu- 
reşti, cu asentimentul poetului; 

e Importanţa unui amănunt: numărul comenzii tipogra- 
fice, pentru identificarea celor 11 ediţii de „Poezii” ale lui 
Eminescu îngrijite de Titu Maiorescu; 

e Documente scrise de Eminescu şi aflate în arhiva 
Ministerului de Externe al României (descoperire făcută de Dan 
Toma Dulciu); 

e O ştampilă-sigiliu (M.E.) pe o enciclopedie frantu- 
zească, aflată în păstrare la Ipoteşti. 

Le-am vorbit şi despre „Biblioteca Eminescu”, donată de 
mine urbei Botoşanilor şi aflată în grija Bibliotecii Judeţene 
„Mihai Eminescu”, avatarurile ei şi ale păstrătorilor acestui 
fond de carte de şi despre Eminescu. 

loan Spätan le-a comunicat situația manuscriselor emines- 
ciene microfilmate, despre cei care le cercetează, despre perspec- 
tivele editării lor etc. 

Am fost plăcut surprins să constatăm interesul audi- 
torului pentru Eminescu. Între cei pe care i-am remarcat prin 
întrebările puse s-a aflat şi o studentă. Aşa a debutat prietenia 
spirituală cu semnatara gândurilor de mai jos, studentă devenită 
expert grafolog în poliţia română. Sper ca să-şi împlinească 
dorinţa de a cerceta scrisul eminescian şi din punctul de vedere 
grafologic. 

N.B. Dau spre publicare scrisoarea ce mi-a fost adresată 
fără a o „croşeta” spre a nu o ciunti. Stilul epistolar în comu- 
nicare este o raritate astăzi între tineri şi noi, cei de vârsta... 
noastră: 


„Scrisul lui Eminescu, o formă de viaţă care se cere 
descifrată” 


Tomuri maron în rafturi solide, înalte şi largi, acoperind 
pereţii sălii, miros discret de tei şi un tablou cu o floare albas- 
tra deasupra unui scrin, pe care se odihnesc uşor coplesite de 
vreme mici rame îmbrăţişând fotografii cu prea familiare chi- 
puri pentru vizitator. 

Aceasta este imaginea pe care eu personal, din celălalt 
colt al țării, mi-am gândit-o pentru Biblioteca Eminescu, înainte 
să ajung la Botoşani. lar de vă întrebaţi de ce am închipuit 
acele frânturi de încăpere prețioasă, am să vă spun că ele se 
datorează poeziei lui Eminescu, care, palpitând de viaţă, parfu- 
mează, creşte şi scade în mişcarea sufletească, naşte paradisuri 
de imagini sau te doboară cu unda-i de tristeţe, pentru ca apoi 
să te dezmierde. Plină de viaţă... 

Si despre viata lui Eminescu s-au scris prea multe, bune 
şi rele, noi şi vechi. Despre opera lui, încă insuficient, cum bine 
remarca Noica, în celebrele lui luări de atitudine privind caie- 
tele eminesciene. În 2004, visul filozofului român, ca şi al altor 
iubitori de cultură, a devenit realitate, o dată cu apariţia 
primului volum din „Manuscrisele lui Eminescu”. Vom avea, 
prin cele douăzeci şi ceva de volume promise de Academia 

Română, „o formă de prezenţă fizică a lui Eminescu, mai 
adevărată şi mai cuprinzătoare decât apariția de o clipă a omu- 
lui viu” (Noica). Orice neinitiat, orice simplu iubitor de poezie 
sau proză eminesciană poate acum să-şi plimbe privirea peste 
imaginea realistă a rândurilor scrise de Eminescu în cele 
aproape 14 mii de pagini ale caietelor. 

Si eu am făcut la fel, cu plăcere, curiozitate si imagi- 
nație, poate şi fiindcă scrisul pentru mine este un obiect de 
lucru, o formă de viata care se cere descifrată. Dar nu în sensul 
pe care îl caută multi, acela de a găsi în scris reflectarea fidelă 
a personalității omului, în tot ceea ce ea are mai bun sau mai 
rău. Nu vreau să privesc literele si aşezarea lor în paginile 
caietelor, pentru ca apoi să încep a dezlega firea eminesciană. 
Mi-e mai uşor şi mai plăcut să o fac citind ,,Glossa” sau 
„Luceafărul, sau multe altele dintre frumoasele poezii. Mi-ar 
place să cred că s-ar putea găsi în scrisul lui Eminescu zbu- 
ciumul bolii lui, care, în momentele mele de visare, îmi pare, 
mie, subliniez, nedreaptă şi chiar imaginară. Mulţi români au 
căutat fie să dovedească realitatea crudă a nebuniei, fie au 
contestat acea pierdere a fiinţei poetului, găsind diverse expli- 
catii pentru misterul ultimilor ani din viata lui Eminescu, înce- 
pând chiar cu prima internare din 1883. A fost sau nu alienat 
mintal, cum se susţine? 

V-aş înțelege dacă ati avea rezerve fata de ideea ca 
studiul scrisului lui Eminescu ar putea lămuri definitiv dilema. 
Chiar şi eu am aceste rezerve, însă sunt convinsă că ale mele 
sunt de altă natură... lată cum se prezintă. 

Fiecare scris evoluează o data cu personalitatea şi 
vârsta persoanei, se supune ritmului educaţiei, al biologicului 
ființei şi al timpului. Cu cât scriptorul îşi dezvoltă cultura, cu 
cât el îşi exersează deprinderea de a scrie mai mult, cu atâta 
scrisul său devine mai evoluat, mai simplificat, mai dinamic, 
tinzând spre forme superioare de construcție grafică, cu nume- 
roase abstractizări — adică forme simplificate şi personalizate 
ale literelor sau cifrelor. O astfel de evoluţie ar putea fi obser- 
vată la scrisul lui Eminescu urmărind cronologic cuprinsul 
caietelor sale, de către cineva care are o pregătire în grafo- 
logie si grafoscopie. Însă asupra unui scris intervin adesea mo- 

dificări obiective, pe care specialiştii în grafică le-au analizat 
în Studiile lor, găsind elemente specifice, constante şi individu- 
alizatoare. Aşa cum emoțiile, alcoolul, bolile fizice, vârsta 
înaintată pot influenţa dezvoltarea şi configuraţia scrisului, la 
fel se întâmplă în cazul bolilor psihice sau intoxicatiilor, care, 
în genere, deformează şi dezorganizează scrisul. Din păcate, nu 
s-au găsit semne specifice în grafismul unei persoane bolnave 
de schizofrenie, semne care să ajute la punerea diagnosticului 
si la diferenţierea de un scris afectat de o altă boală psihică. Si, 
de asemenea, nu se poate încă demonstra ştiinţific că scrisul 
cutare, cu semne evidente de afectare, aparține unei persoane 
intoxicată cu mercur sau cu LSD. 

Întorcându-mă la scrisul lui Eminescu, ar putea fi 
căutate acele indicii de scris patologic, pentru însemnările din 
anii critici ai poetului. Există ele? Dacă se vor găsi, atunci cel 
care va face aceste observaţii trebuie, are obligaţia morală faţă 
de el şi fata de ceilalți pasionaţi să le integreze unui studiu 
ştiinţific amplu şi bine documentat. Documentarea se referă in 
acest caz la formarea unui lot de comparaţie, adică scrisul mai 
multor persoane cu aceeaşi boală psihică diagnosticată sau mai 
multor persoane care au suferit un tratament medicamentos 
asemănător cu cel aplicat în sanatoriu poetului. Încercarea va 
fi grea, dar nu imposibilă. 

Dacă cei care m-ati ascultat ati găsit că ideea mea 
prezintă un cât de mic interes, retineti-o si transmiteti-o mai 
departe. Dacă ati avut-o vreodată şi dumneavoastră, afirmati-o. 
Dacă cumva ati rostit-o şi eu nu ştiu, să mi-o iertati. lar daca 
cineva s-a şi aplecat asupra ideii şi a început să-i dea viata, cu 
atât mai bine. Căci dacă mai există poveşti neştiute şi nerostite 
despre Eminescu, cu siguranţă printre ele se află şi cea spusă 
încet şi lung de către firul grafic plin de viaţă al scrisului lui 
Eminescu. (Claudia M.) 


Cazul Eminescu: „mal praxis”, ignoranță 


sau crimă 
— o ipoteză de lucru — 


Dan Toma DULCIU 


Un număr din ce în ce mai mare de lucrări de istorie 
literară acreditează în ultima vreme ideea că împotriva lui 
Eminescu s-a urzit, încă din timpul vieții, o adevărată cabală. 
Un argument credibil, printre altele, este acela că starea lui de 
sănătate a fost periclitată în mod intenționat prin „mal praxis”. 
Totodată, spun la unison aceşti autori, cauzele reale ale decli- 
nului fizic şi psihic al lui Eminescu au fost cu grijă ascunse!. 

Pe de altă parte, câțiva dintre biografii poetului au vehi- 
culat cu ostentatie ipoteza că moartea acestuia este rezultatul 
unei boli blestemate, moştenite de la mama’. 

La 6 noiembrie 1886, doi medici ieşeni, Iuliano şi 
Bogdan, în încercarea de a justifica internarea forțată a lui 
Eminescu în ospiciul Mânăstirii Neamţ, au mistificat adevărul, 
susținând că Eminescu suferea de demenţă acută, pe fondul 
unui lues congenital, asociat cu exces de alcool şi cafea, favo- 


! Conform cercetărilor lui Ion Grămadă, nici până azi nu se ştie care a fost 
diagnosticul medicilor austrieci care l-au tratat pe Eminescu, deoarece 
documente importante privitoare la maladia de care suferea acesta au dispărut 
în mod misterios din jurnalul de observaţii medicale de la Ober-Dôbling, 
inclusiv corespondenţa dintre dr. Obersteiner şi T. Maiorescu. Se afirmă că 
fişele medicale ar fi fost luate de către un funcționar diplomatic român. Cf. Dr. 
Ion Grămadă, Mihail Eminescu. Contribuţii la studiul vieţii şi operei sale, 
Heidelberg, 1914; Scrisori către Simion Mehedinţi, Viena, iunie 1911, în LE. 
Toroutiu, Studii şi Cercetări Documentare, XX, p. 175. 

> „Paralizie generală progresivă” de natură lueticä, maladie localizată in zona 
cerebrală. (Dr. Şuţu, G. Marinescu) 

rizată de o stare de surmenaj psihic pronunţat, având ca rezultat 
paralizia generală. 

În 1887, un diagnostic similar (alienatie mintală, produsă 
probabil de gnome luetice) a fost avansat de către medicul 
Francisc Iszac, din Botoşani, unul dintre numele de tristă amin- 
tire în biografia poetului, după cum vom vedea în continuare. 

În mod straniu, dr. Al. Şuţu, din Bucureşti, a acceptat 
diagnosticul medicului botoşănean, ba chiar a imitat metoda de 
tratament a acestuia, administrându-i lui Eminescu injecții letale 
cu mercur. Printre susţinătorii infamului diagnostic s-au numărat, 
din nefericire, nume notorii ale medicinii: G. Marinescu, C. 
Bacaloglu, Panait Zosin şi, mai recent, Petre Brânzei şi E. 
Campeanu’. 

La o analiză mai atentă, s-ar fi putut observa unele semne 
de întrebare privind maladia reală de care suferea Luceafărul 
poeziei româneşti, peste care au trecut, din păcate cu multă 
uşurinţă, unii dintre biografii de prim rang ai lui Eminescu, cum 
ar fi George Călinescu. 

Încă din anul 1934, medicul Petra Gheorghe concluziona 
că Eminescu nu a fost luetic şi, cu atât mai putin, alcoolic, dar 
legenda maladiei lumesti de care suferea acesta se înrădăcinase 
atât de adânc în conştiinţa românilor încât cu greu mai putea fi 
combătută. 


Şi totuşi, Eminescu era suferind... 


Primele semnalări ale stării de sănătate a Poetului se 
regăsesc în însemnările sale epistolare. La începutul lunii iunie, 
18814, suferind de cord şi reumatism, Eminescu se arăta hotărât 
să vadă țărmul românesc al mării şi, totodată, să facă băi de 
mare, „care promit a-mi face mult bine”. Va sta la „Hotel 


3 Alţi medici au concluzionat că Eminescu suferea de epilepsie psihică (A. 
Şunda), schizofrenie (C. Vlad) sau psihoză maniacală depresivă, pe fond ere- 
ditar (Ion Nica, Ovidiu Vuia). 

+ Gellu Darian, Emil Iordache, Paşii Poetului, Editura Sport-Turism, Bucu- 
reşti, 1989, p. 120, îl citează pe Dumitru Vatamaniuc, care acreditează anul 
1882 drept dată a sosirii lui Eminescu la Constanţa. 

> „Am venit ieri şi am făcut deja două băi in mare care promit a-mi face mult 
bine, dar pe aici e frig şi apa mării nu e destul de caldă pentru băi. De aceea 
sunt din cei de’ntai, sosiți aici pentru băi, şi nimeni nu se scaldă încă afară de 

d’Angleterre”, în vecinătatea falezei. Gândea să o cheme şi pe 
Veronica Micle: „La anul să ştii că venim amândoi aici, băile 
de mare întăresc şi grăbesc bătăile inimii”. Chiar credea că 
acestea au menirea de a întineri. 

Alte îngrijorătoare semne de întrebare privind starea sa 
de sănătate apar în 1883. În primele zile ale acelei veri toride, la 
7 iunie, Eminescu se afla la Bucureşti, acuzând acute dureri de 
cap. Ele puteau fi cauza unui regim de muncă istovitor, mai 
mult decât şi-l poate închipui cineva. Totuşi, ulceratiile de pe 
picioare, care se deschideau dureros, nu puteau trece neobser- 
vate. Putem admite că erau efectul unei banale dermatite, 
neluate în serios de către pacient, ce nu avea nici timp, nici bani 
să meargă la medic. 


28 iunie 1883 — începutul calvarului... 


În acea zi fatidică, care debutase aparent normal, psihicul 
recalcitrant al poetului se revarsă într-un şuvoi de vorbe fără şir, 
rostite în sala Cofetăriei „Capşa”. Se poate presupune totuşi că, 
în ziua amintită, un anonim dintre cei prezenţi în apropierea lui 
Eminescu a lansat o subtilă provocare, căreia Eminescu nu-i 
putea intui, pe moment, urmările. Motive de revoltă avea 
nenumărate, aşa că nu vom insista asupra lor. Era o atmosfera 
apăsătoare, afara era caniculă. Voia să se răcorească sau, mai 
bine zis, voia să fie singur. Si unde putea găsi un remediu 
nimerit decât la Baia „Mitraşewski” din str. Poliţiei nr. 4? 
Pentru câteva ore se izolă într-o cabină, cântând şi vai, ce risipă, 
lăsând apa să se scurgă pe culoar. Evident, adversarii săi 
răspândiseră vestea: M.E. este năuc! 

Din păcate, ştirea este crezută şi de prieteni: cu repezi- 
ciune uimitoare, Maiorescu închiria pentru Eminescu o rezervă 
în „Casa de sănătate” a dr. Al. Şuţu — Sanatoriul „Caritas” — din 
str. Plantelor. 


mine. Nu o să stau aici decât vr’o zece zile şi apoi iar ma’ntorc la Bucuresti.” 
Scrisoare publicată de către Augustin Z. N. Pop în ,,Tomis”, IV, nr. 9, 1969, 
p. 7. Se infirmă definitiv ipoteza conform căreia Poetul n-a avut de-a face cu 
marea, că nici nu a văzut-o. Cf. Nicolae Dabija, Pe urmele lui Orfeu, Chişinău, 
1990, p. 255 şi urm. 

Aici, tratamentul administrat este näucitor: „cloralS, 
morfină, fără îndoială vezicătoare, şi băi ale membrelor infe- 
rioare””. Fără îndoială, aceste medicamente i-au cauzat mult 
rău Poetului, dar inamicii săi puteau fi linistiti; incomodul 
Eminescu era dislocat din presă, sub un motiv plauzibil: Poetul 
este nebun! 


Trimis la tratament sau în surghiun... 


Era prea evidentă, chiar cusută cu ata albă, înlăturarea lui 
Eminescu din câmpul luptei politice, pentru a nu trezi bănuieli. 
Familia protestase, iar sora lui Titu Maiorescu avea serioase 
îndoieli asupra maladiei şi tratamentului la care era supus 
Poetul. 

La 1 noiembrie 1883, Eminescu acceptă să plece la 
Viena, însoţit de Chibici-Râvneanul, fiind internat în clinica 
medicilor neurologi Leidesdorf şi H. Obersteiner, la Sanatoriul 
Ober-Dôbling, unde şi Lenau fusese pacient. Va sta aici 
aproape patru luni, până la 26 februarie 1884. Opinia lui 
Eminescu despre tratament este explicită: „tratamentul pare a 
consta în mâncare puţină şi proastă şi reclusiune; încolo n-am 
observat nimic în maniera de-a mă trata”. Foamea şi 
demoralizarea, iată cele două rele de care suferea Poetul: „Eu as 
vrea să scap cât se poate de curând şi să mă întorc în tara, să mă 
satur de mămăliga strămoşească, căci aici, de când mă aflu, n- 
am avut niciodată fericirea de-a mânca măcar până la saţiu”. 
Neştiind nimic asupra viitorului ce-i fusese sortit, Eminescu 
speră că nu va fi condamnat a petrece acolo „ani întregi, fără 
necesitate” (s.n.). 

Avea desigur dreptate să se îndoiască de motivele reclu- 
ziunii sale în acest sanatoriu. În plus, starea sa generală deve- 
nise normală, încât Profesorul Obersteiner, optimist, îi scria lui 


ê Cloral: substanță chimică lichidă, uleioasä, iritantă, folosită în farmacie ca 
antiseptic, calmant şi hipnotic. 
7G. Călinescu, Viaţa lui Mihai Eminescu, Editura pentru Literatură, Bucuresti, 
1966, p. 285. 
: Scrisoare din Ober-D6bling către Chibici, datată 12/24 ianuarie 1884. 

Idem. 

Maiorescu următoarele: „E un caz unic — că ameliorarea s-a 
făcut aşa de repede”. 

Crezându-se cunoscător în ale psihiatriei, Titu Maiorescu 
explică într-o scrisoare cauzele bolii pentru care, chipurile, se 
găsea bietul om în spital: „Vezi, domnule Eminescu, diagnoza 
stării D-tale trecute este astăzi cu putință şi este absolut 
favorabilă. Se vede că din cauza căldurilor mari, ce erau pe la 
noi în iunie 1883, D-ta ai început a suferi de o meningită sau 
inflamare a învălitoarei creerilor, mai întâi acută, apoi chronică, 
din care cauză (precum se întâmplă totdeauna în asemenea 
cazuri, ca adese şi la Typhus) ai avut un deliriu continuu de 
peste 5 luni, până când s-a terminat procesul mflamatiunir”. 


Departe, mereu mai departe... 


Titu Maiorescu are însă alte planuri. Un Eminescu 
sănătos devenea un pericol public! Astfel că, dr. Obersteiner îi 
recomandă lui Eminescu un voiaj în Italia, cu acelaşi tovarăş de 
călătorie, Chibici. Excursia trebuia să dureze vreo 6 săptămâni, 
spre sudul Alpilor, eventual la Veneţia, Padova sau Florența. 
Era preconizată, în final, o cură balneară, la Hall, lângă 
Innsbruck, apoi întoarcerea in tara, odihnă (odihnă?) de câteva 
luni la moşia lui Theodor Rosetti de la Soleşti”. 

Era clar că neprietenii lui Eminescu nu-i puteau ierta 
însănătoşirea şi doreau ca acesta să stea cât mai departe de tara. 
Intuind parcă perfida stratagemă, sub motiv că nu se simte bine, 
poetul revine subit în tara, la 27 martie 1884. Starea sa generală 
începuse a se îndrepta, dar, sub imperiul regimului îndurat în 
stabilimentul de sănătate al dr. Al. Şuţu sau la Ober-Dôbling, 
Eminescu refuză recomandarea medicilor de bună credinţă de a 
face hidroterapie, la băile Repedea, din apropierea Iasului'’. 

Ca o fatalitate, Eminescu mai are încă o dată neşansa de 
a se întâlni cu zidurile neospitaliere ale spitalului: în noiembrie 
1884 îşi fracturează gamba piciorului drept, căzând de pe o 
scară. El stă internat la spitalul Eforiei „Sf. Spiridon”, până la 1 
ianuarie 1885. Iarăşi, vitalitatea lui Eminescu îşi spune cuvântul 


10 Studii şi Documente Literare, Ed. I. E. Toroutiu, vol. IV, 1933, p. 186-188. 
!! Gh. Teodorescu-Kirileanu, Câteva date asupra lui Eminescu, in ,,Convor- 
biri Literare”, XL, 1906, p. 995-1016, 1089-1094. 

şi acesta iese vindecat. Un bolnav luetic nu avea vreo şansă să 
se vindece aşa de repede! Cu toate acestea, în timpul verii, 
rănile de pe picioare recidivează, apărând un nou pretext pentru 
„expulzarea” Poetului, tot pe motive medicale. 

În prima parte a lunii august 1885, un tren ducea spre 
Odessa pe Mihai Eminescu. Acolo, doctorul F. Iahimowicz, 
proprietarul băilor de la Andrejewski — Liman, dispunea de un 
complex format din vile, în total 9 clădiri, cu 50 de camere şi un 
pavilion balnear, dotate cu instalații moderne pentru acele 
vremi (7 cabine cu băi sărate şi 6 cabine cu nămol). Se spera ca 
tratamentul doctorului polonez să-i închidă dizgratioasele 
„ulcere de pe picioare, neplăcute, dureroase şi urâte”!?. Însuşi 
Eminescu scria prietenilor săi din laşi despre „biata mea piele 
bortilită de bube şi boli”!5, dar ceea ce-l durea cel mai tare era 
lipsa banilor trebuincioşi. Altfel, cu primul tren, recalcitrantul 
Eminescu ar fi plecat spre patrie. lar banii, desigur, vor întârzia 
să îi sosească la timp. 


Din nou în straie de „deţinut politic”... 


Aceleaşi incorect tratate „buboaie” îl torturează groaznic 
pe bietul Eminescu încât, în 1886, ajuns la capătul puterilor, 
acceptă, cu avizul doctorului Pastia, să urmeze „băi de putină” 
la Repedea, lângă laşi, plătite de Vasile Burlă. Şi după acest 
episod, istoria se repetă: aflat sub strictă observaţie, Poetul, con- 
siderat un veritabil pericol public, ajunge din nou în stare de 
reclusiune, din considerente aşa-zis medicale. 

Deşi conştient de adevăratele motive ale surghiunului 
său, Eminescu îndură la Mânăstirea Nemtului (9 noiembrie 
1886 - 10 aprilie 1887) un adevărat martiriu: găleți cu apă rece 
din fântână, aruncate pe chipul şi pe spinarea bolnavului, 
urmate de bătăi cu funia. Medicul său curant, un anume dr. 
Ursulescu, pune un diagnostic... delirant: Eminescu suferă 
desigur de „delirium tremens”!*. Dintr-o scrisoare adresată în 
ianuarie 1887 unui prieten, Gheorghe Panu, Poetul cere acestuia 


1? Augustin Z. N. Pop, “Eminescu Veronica Micle” , Editura Tineretului, p. 146 

13 idem, p. 147. 

14 Acelaşi medic Ursulescu admitea ulterior că Eminescu putea să plece ori- 
când din spital, dar numai sărăcia îl împiedicase să o facă!? 

insistent, la limita disperării: „Te rog a spune tuturor că se află 
în deplină eroare (afară de suferința mea de picioare) nu am 
absolut nimic” (s.n.). 

Conştient de conspirația căreia îi căzuse pradă, el scrie 
unui fost coleg de la Cernăuţi, Gheorghe Bojeicu, plângându-i-se 
că a fost internat cu forța la M-rea Neamt, „ca alienat, deşi nu 
fusese”. 


Un indezirabil devenit cobai... 


Scăpat din iadul concentrationar de la Mânăstirea Neamţ, 
revenit la Botoşani, în preajma Harietei, Eminescu petrece aici 
câteva luni. Un medic dement, pornind de la premiza că acesta 
este un suferind luetic, şi hotărât să experimenteze o nouă 
metodă de tratament, l-a transformat pe Eminescu în cobai. În 
baza prescriptiilor dr. Isac, bolnavul fu adăpat cu iod, scăldat în 
băi de romanitä, şi frecat cu mercur!’ vreme de o lună de zile. 
Dornic de rezultate rapide, ori, nu ar fi exclus să admitem că, 
poate, Eminescu trebuia eliminat cât mai repede, dementul 
medic ridică doza la 7 grame de mercur pe frictiune. Precaut, 
dr. Isac, recomandă, totodată, o cură de nămol la Lacul Sărat. 


Din nou trimis în străinătate... 


Într-o ultimă licärire de conştiinţă profesională, voind a-l 
scăpa din mâinile criminale ale dr. Iszac, un grup de medici din 
Botoşani (Stefanovici, Hynek şi Hajnal) recomandă, la 26 mai 
1887, trimiterea lui Eminescu la Băile de la Hall, de lângă 
Innsbruck. 

„Pentru că sângele cel rău erupea pretutindeni pe trup”!€, 
poetul se supuse, din nou, unui consult, la 13 iulie 1887, fiind 
examinat de somitäti medicale ieşene ale timpului: dr. Otremba, 
Botez, Filipescu, Nagel, Riegler, care-i recomandară băi în 
Tătăraş sau la Hall. „A doua zi, el pleca la Hall... Urma să fie 
examinat la Viena de către specialistul Neuman, Nathanagel şi 
Meinert, iar după avizul acestora să se îndrepte spre Hall, 
stațiune austriacă de băi, bogată în săruri de brom şi iod, în 


15 Doze enorme, câte 20 de frictiuni, a câte 4 grame fiecare. 
16 G, Călinescu, op. cit., p. 304. 

provincia Steyr. La Gara de Nord a Vienei, Eminescu a fost 
întâmpinat de doctorii Ciurea şi Boghean. Din păcate, nu s-a 
obținut, nici după acest tratament, nici un rezultat, nici o ame- 
liorare.”!” 

Eminescu revine în ţară într-o stare gravă. Spre sfârşitul 
anului, doi prieteni care îl vizitară pe poet, veghindu-l câteva 
zile, consemnează aceste cutremurătoare constatări: „Aseară m- 
am întors de la Botoşani, unde mă dusesem cu Pompiliu ca să-l 
vedem pe bietul Eminescu, despre care se svonise că ar fi murit. 
L-am găsit într-o stare de plâns; de opt zile nu mâncase şi nu 
vorbise un cuvânt, în urma unui nou acces al bolii vechi şi care 
a început de astă dată cu amețeli. Revenirea bolii e cu atât mai 
stranie cu cât fusese cu totul bine, dovadă poeziile pe care le 
alăturez aici, scrise în Botoşani, şi nici nu ştii cum să-ți talma- 
ceşti lucrul, afară dacă nu atribui starea lui de-acum suirei 
sângelui la cap, în urma încercării dobitoceşti, după mine, de a-i 
închide cu topuzul'* rănile de la picioare. Ceea ce este cu ade- 
vărat e că, în urma redeschiderii rănilor, Eminescu s-a făcut 
ceva mai bine. Doctorii, cu toate acestea, susțin că nu este nici o 
legătură între închiderea rănilor şi revenirea bolii, şi se pare că 
aşa ar fi, deoarece a revenit de la Neamţ cu rănile închise şi cu 
toate acestea bine; e drept însă că după trei zile rănile i s-au 
deschis iarăşi şi se poate foarte uşor că o medicamentare con- 
trară cursului natural (s.n.) al boalei să fi produs acele pertur- 
batiuni în organism. 

Rănile de la picioare sunt după mine un fel de fontenele 
naturale care trebuie întreținute, cel puţin mai multă vreme, nu 
închise în mod brusc şi violent. Dar văd că calc drepturile 
Facultăţii de Medicină şi mă abtin... E nevoie să-l trimitem la 
băi şi mijloace nu-s.” 


„Mal praxis sau... crimă cu premeditare”... 


Dacă simptomele descrise mai sus ar fi fost corect tratate, 
poate că soarta Poetului ar fi fost cu totul alta. Eminescu a fost 


! Augustin Z. N. Pop, Pe urmele lui Mihai Eminescu, Editura Sport-Turism, 
Bucureşti, 1978, p. 300. 
15 Locutiune: cu sila, cu forța. 

fie victima ignoranței, fie a unei criminale decizii de a-l neno- 
roci, încetul cu încetul, prin otrăvire. 

lată ce spune dr. Ovidiu Vuia: „Am certitudinea că daca 
Eminescu ar fi fost dat sub tutela unor oameni cuminţi... într-un 
cadru ca cel de la M-rea Neamţului, legat de veşniciile neamu- 
lui său, departe de oraşele iritante pentru creierul lui sensibil, 
marele nostru poet s-ar fi însănătoşit complet”!?. 

Abia în aprilie 1888, Veronica se deplasă în două rânduri 
la Botoşani, cu gând să-l aducă pe Eminescu la Bucureşti, 
pentru tratament, ceea ce şi făcu. La 7 decembrie 1888, cerea 
oficialităților din Botoşani eliberarea unui paşaport „pe 11 luni 
pentru voiaj în străinătate”, destinat a-i fi de folos Poetului, în 
caz că îl va conduce pe acesta la tratament peste hotare. Era prea 
târziu, căci, la 3 februarie 1889, Eminescu recidiva, fiind claus- 
trat la Spitalul Märcuta, iar de aici fu transferat la Sanatoriul 
„Caritatea”. 

În sfârşit, ultimul popas al tragicului poet naţional a fost 
din nou la Sanatoriul dr. Alex. Şuţu, din str. Plantelor nr. 1, 
unde Eminescu a fost internat în două rânduri. Revenit pe 
mâinile aceluiaşi dr. Al. Şuţu, ca într-un film de groază, acesta 
amplifică criminala metodă de tratament experimentată de dr. 
Iszac: de data aceasta dozele de mercur sunt direct injectate în 
corpul bietului suferind. Da, Eminescu a fost otrăvit cu mercur, 
de unde şi „pseudo-paralizia membrelor”. Avea dreptate I.N. 
Roman să exclame: „Am avut totdeauna şi am şi am şi astăzi 
convingerea că poetul care s-a luptat cu mizeria şi cu foamea a 
murit cu zile. Eminescu avea nevoie de un tratament serios şi de 
lungă durată, care cerea oarecare sacrificii, pe care nu s-a găsit 


nimeni să le facă”. 


Era posibil un tratament medical în tara?... 


Precum am arătat, Eminescu a urmat tratamente felurite, 
unele sub formă de proceduri hidroterapeutice, în străinătate: 
Odessa, Hall, Ober-Dôbling, dar şi în ţară: Constanţa, Bucu- 


19 Dr. Ovidiu Vuia, Despre boala şi moartea lui Eminescu. Studiu patografic, 
Editura Făt-Frumos, Bucureşti, 1997. 

20 IN. Roman, O pagină inedită din viata lui Eminescu, în „Adevărul Literar 
şi Artistic”, nr. 535/8 martie 1931. 

reşti, Repedea, Mânăstirea Neamţ. După astfel de rudimentare 
tratamente doftoricesti, ulceratiile apărute pe trup păreau a se 
vindeca, ceea ce însemna că, deși maladia nu era eliminată 
definitiv, aceste terapii aveau, totuşi, un rezultat benefic vizibil. 

Chestiunea care a preocupat ulterior lumea ştiinţifică 
româncască a fost aceea dacă Eminescu ar fi avut şanse de 
vindecare în ipoteza unui tratament corect aplicat, chiar în 
condiţiile în care ştiinţa medicală era la începuturi. Presupunând 
că diagnosticul maladiei a fost corect stabilit, că schema de 
tratament a fost cea optimă, deşi realitatea era pe departe alta, 
ne permitem să ne întrebăm: nu era mai bine ca Eminescu să fi 
fost tratat în tara? Si unde anume? Teoretic, poetul trebuia să fie 
internat într-un stabiliment de sănătate care să îndeplinească, 
cumulativ, două condiții: un mediu natural fortifiant pentru psihi- 
cul acestuia, atât de astenizat în cei 6 ani de muncă gazetărească 
distrugătoare, concomitent cu efectuarea unor cure de băi, care 
să-i amelioreze ori chiar să-i vindece ulceratiile apărute pe trup. 
Erau atât de evidente simptomele ce indicau starea de astenie 
psihică şi fizică a Poetului, precum şi constatarea că plimbările 
şi scurtele evadări în mijlocul naturii, pe care şi le permitea din 
când în când acesta, erau atât de fortifiante, încât nu trebuia să 
fii o somitate medicală pentru a indica repaus şi odihnă, ca re- 
mediu eficace. 

Începând cu anul 1881, Eminescu resimte acut nevoia 
unor tratamente hidrotermale: cură heliomarină la Constanţa 
(1881), un tratament sui generis la Baia Mitrashewski (1883), 
sejur în stațiunea Odessa (1885), încercarea de a face o cură de 
băi la Repedea, lângă laşi, trimiterea la băile din Hall. Se 
observă că aceste tratamente de ordin hidrotermal au făcut parte 
din terapia utilizată în acea perioadă de către medicii curanti ai 
lui Eminescu. Chestiunea care ne preocupă acum este însă urmă- 
toarea: de ce au fost ocolite stațiunile termale din România? 

Se ştie că tradiţia folosirii resurselor naturale (izvoare 
termale sau ape minerale) în zona Moldovei are o istorie înde- 
lungată. Documentele vremii atestă câteva staţiuni balneoclima- 
terice de renume: Slănic Moldova (1800), Vatra Dornei (com- 
poziţia apelor minerale din această staţiune a fost analizată încă 
din 1806), Solca (1800), Strunga (1830), Târgu Ocna (1800), 

Poiana Säratä sau Vizantea si, mai ales, Bältätesti (1839), ale 
cärei ape naturale sunt recomandate în afectiuni cum ar fi: 
bolile ginecologice, respiratorii, digestive sau locomotorii. 

După 1877, obiceiul de a petrece verile călduroase pe la 
mânăstiri începuse a lua avânt. Un jurnal de vacanţă întocmit de 
Iancu Cerkez”! înfăţişează deliciile unui concediu prin staţiunile 
balneare moldoveneşti, în anul 1886, în vremea când lui Mihai 
Eminescu i se aplicau tot felul de tratamente rudimentare şi abe- 
rante, chiar criminale. După ce vizitează Agapia, lancu Cerkez 
ajunge la băile de la Bältätesti, stațiune aflată la 20 de minute de 
mers cu trăsura. „Vizităm parcul compus dintr-o bordură subțire 
şi câţiva brăzişori dinaintea unui chalet. Prinţul Știrbei, propri- 
etarul moşiei, are în adevăr un parc bătrân, dar din nenorocire 
nu este al stabilimentului. Apele însă, se vede că sunt folosi- 
toare, deoarece, la sunetul clopotului de prânz, numeroasele 
mese se ocupa ca prin minune şi toți, cu lingura in mână, cu 
şervetul la gât, ataca borşul...” 

În continuare, Iancu Cerkez vizitează şi Repedea: „Ca să 
mergem sus în deal la Repedea, luăm o şosea unde praful este 
poate de o palmă şi înaintăm printre vii înconjurați de un nor, ca 
zeii. Întâlnim o vilă prea frumoasă şi cu o vedere admirabilă, 
poartă numele de Villa Grier. Sus la Repedea e un stabiliment 
de hydroterapie. Priveliştea este însă de toată frumusețea: se 
vede Iaşul adunat pe colina lui, Miroslava adunată mai spre 
stânga, ondulatiile spre Prut şi, în fund de tot, un punct alb, 
lucind în zare, care, ni se spune că e Stânca, moşia familiei Ros- 
novanu”. 

Un set de documente originale, privind Bäile de la 
Bältätesti”” aduce în fata ochilor un fapt incredibil: Eminescu ar 
fi putut beneficia la Bältätesti de un tratament eficace, în loc să 
fie internat la Spitalul Mânăstirii Neamţ, unde a fost supus unui 


> M. Ştefan, Un concediu în 1886, Iancu Cerkez, în „Magazin Istoric”, 1998. 
Licenţiat în drept la Paris, înalt consilier la Curtea de Casaţie şi Justiţie, literat, 
membru al Junimii, în perioada bucureşteană a acesteia, autorul descrie cu mi- 
nutiozitate localităţile cu profil turistic din Moldova. Printre ele, băile de la 
Bältätesti şi Repedea. 

* Ministerul de Industrie şi Comerţ, Directiunea Generală a Minelor”, Dosar 
No 1/3 anul 1925, Izvoarele minerale de la Băile Baltatesti, Jud. Neamţ. 

tratament bestial, dinadins parcä ucigätor. Bäile de la Bältätesti 
puteau constitui o şansă pentru ameliorarea stării de sănătate a 
lui Eminescu. De altfel, în apropiere sunt multe locuri, evoca- 
toare, care au jucat un rol important în biografia lui Eminescu şi 
a Veronicăi Micle. La Târgu Neamţ se afla casa de zestre a 
Veronicăi Micle, dăruită de aceasta Mânăstirii Văratec, la 1886, 
ca să fie metoc mäicutelor bolnave, în preajma spitalului, sau 
loc de găzduire surorilor ce se aflau cu treburi în oraş. 

Veronica Micle obişnuia să se odihnească în timpul verii 
la Văratec, să se plimbe în pădurea de mesteceni, imortalizată 
de poet in Călin Nebunul sau Călin, file de poveste. Aici, în ve- 
rile lui 1874 şi 1875 Eminescu închiriase de la maica Asinefta 
Ermoghin o cämärutä, de unde privea „codrul de aramă” sau 
„pădurea de argint”. La Văratec mai stătuse Eminescu şi peste 
ani, în gazdă la maica Străinescu. 


Tragedia de la Văratec... 


În 1889, Văratecul era o staţiune de odihnă si tratament 
cu renume, în care se aflau Veronica şi fiicele sale, alături de 
numeroase persoane venite din diverse oraşe ale Moldovei. La 
3 august 1889, Veronica obtinu, prin doctorul Andronescu de la 
Spitalul din Bältätesti, o cantitate apreciabilă de arsenic. Pe 
atunci, se credea că, înghițind doze reduse de arsenic, starea de 
anemie se poate ameliora. De data aceasta, Veronica Micle luă 
întregul conținut al flaconului de arsenic, pentru a nu se mai 
trezi niciodată. 

Dr. Cantemir şi dr. Ursulescu, de la Bältätesti, informaţi 
asupra tragicului eveniment, nu mai putură face nimic. O zi 
întreagă s-a chinuit muribunda nefericită. Ba chiar şi doctorul 
Taussig, venit cu întârziere de la Iasi, ridică neputincios din 
umeri. La 6 august, trupul Veronicăi fu înhumat lângă bise- 
ricuta Sf. loan de la Văratec, sub arborele ei preferat: un molid. 


Agapia, Văratec, Baltatesti... 


Într-o vreme în care Eminescu era trimis aiurea, cât mai 
departe de ţară, pentru tratament, în Moldova exista o staţiune 
cu ape miraculoase, ce ar fi putut fi de folos în tratarea maladiei 
de care suferea poetul. 

Bältätesi se află într-o regiune foarte pitorească (475 m 
altitudine), unde pretutindeni poţi admira bogăția naturii: coline 
blânde, ape „frumos curgătoare şi limpezi ca cristalul”, livezi şi 
izvoare. Venind dinspre Piatra spre Targu-Neamt, iti iese în 
cale această aşezare, cu ape miraculoase (predominant cloruro- 
sodice). Odinioară, aici erau domeniile familiei Cantacuzino. Pe 
la 1810, ei deţineau, printre altele, moşiile Bältätesti şi Hangu”. 
Tradiţia locală spune că unul dintre membrii acestei familii, 
vânând pe aceste meleaguri, a descoperit câteva izvoare cu 
„slatină”, apă foarte sărată. Intuind valoarea terapeutică a aces- 
tor ape minerale, calitate certificată de analizele de specialitate, 
numeroşi oaspeţi din ţară şi străinătate, care admirau Ceahlăul 
şi Valea Bistriţei, se opreau la Bältätesti: Wilhelm von 
Kotzebue, Dumas-tatäl, Vasile Alecsandri, I.L. Caragiale, Al. 
Vlahuţă, George Panu, Barbu Ştefănescu Delavrancea, Mihail 
Sadoveanu etc. 

„Se zice că, puţin timp după aşezarea principilor 
Cantacuzino în Palatul zis pe atunci domnesc, fie din propria lor 
inițiativă, fie după îndemnul unui doctor, au început a între- 
buinta aceste ape pentru băi, clădind în apropierea izvoarelor 
două barăci mari de lemn, în care aşezară mai multe căzi pentru 
scăldarea familiei lor şi a altor boieri din tara. Cu timpul, vestea 
împrăştiindu-se printre boieri şi negutätorii din Moldova că 
aceste ape sunt folositoare pentru mai multe boli, se spune că 
multi veneau în timpul verii de luau bai, închiriind case prin sat, 
pe la mânăstirile vecine, iar alţii luau apă cu butoaiele şi o cărau 
în toate părțile, pentru a se scălda acasă la ei.””* 

Prima consemnare a efectelor curative ale apelor de la 
Bältätesti (cunoscute atunci sub numele de Izvoarele Olga, 
Elena şi Kneazul) a fost făcută pe la 1830 de dr. Giahac şi asis- 
tentul său Frantz Humpel, care au constatat că acestea contin 
„acrime carbonică, acrime hidroclorică, sodă, Magnezie, Calce, 
Potasă, Fer şi Iod”. 


% Moşia Bältätesti a fost o perioadă în proprietatea contesei Marta de Bellu, 
intrând după Primul Război Mondial, prin expropriere, în proprietatea Statu- 
lui, reprezentat de Consilieratul Agricol de Neamt. 

24 Ministerul de Industrie şi Comerţ, Directiunea Generală a Minelor”, Dosar 
No 1/3 anul 1925, Izvoarele minerale de la Baile Baltatesti, Jud. Neamţ, p. 8 v. 

Numărul crescând al persoanelor care găseau tămăduire 
la apele sărate de la Bältätesti l-a îndemnat pe principele G. 
Cantacuzino să ridice un hotel în imediata apropiere a izvoare- 
lor, cu 24 de camere, 6 bucătării şi 6 cabine, în care s-au aşezat 
câte 2 căzi pentru proceduri hidroterapeutice. 

În anul 1856, în urma unui ordin venit din partea Comi- 
tetului Sanitar din Moldova, doctor în chimie Steiner a efectuat 
o nouă analiză a apelor minerale de la Bältätesti, punând în evi- 
denta eficacitatea lor terapeutică: „Aceste ape se întrebuinţează 
mai cu seamă în scăldători la toate boalele de care am vorbit, la 
clasa apelor sărate, în genere şi îndeosebi la „poala albă, la 
gutunarul încuibat (ozenă), la umflatura ghindurilor, la alte 
forme de boli scrophuloase, precum şi reumatismul cronic, la 
pete (pecingeni), la noduri, la bäsicuti si la alte bube, la lim- 
brici, la trânji si la diferite afecțiuni nervoase”(apud dr. Fătu). 

Ulterior, moşia Bältätesti a trecut în proprietatea Prin- 
cipilor Calimachi. Pentru că trăiau în străinătate, ei au arendat 
băile, astfel încât o parte din apa lor era vândută pe la mânăs- 
tirile din apropiere, tot în scopuri curative. Cu toate acestea, în 
fiecare vară, băile de la Bältätesti erau mult căutate de bolnavi. 

Vizitând pe la 1870 aceste locuri, dr. Dimitrie Cantemir, 
medic originar din Roznov, localitate de lângă Piatra-Neamţ, 
constată că majoritatea bolnavilor ce se găseau în stabiliment şi 
în sat „erau atinşi de felurite forme de boli scrofuloase şi de 
matcă”. 

Stabilindu-se în oraşul Piatra-Neamţ ca medic al 
Spitalului şi al Oraşului, Dr. Dimitrie Cantemir „a avut ocazia 
de a vedea multi bolnavi ameliorati şi tämäduiti de boli ce 
se credeau aproape incurabile” (s.n.). Ca urmare, medicul se 
hotărăşte să cumpere de la Principele Dimitrie Ştirbei aceste 
izvoare minerale,şi o suprafață de teren, pe care a ridicat un 
hotel şi stabilimentul balnear. Într-o primă etapă, Dr. Cantemir 
utilizează sarea albă-gălbuie, compusă din cristale regulate şi 
transparente, având un gust amar, care provenea dintr-o dializă 
naturală a apelor minerale, la realizarea unui prim medicament, 
testat cu succes la Spitalul Piatra, intitulat ,,Salis athermarum 
Bältätesciani”, un fel de purgativ. În acest scop, dr. Cantemir a 
înfiinţat un laborator de purificare şi cristalizare a acestei sări. 

Apoi, cere efectuarea unor analize chimice precum şi începerea 
unor experiențe medicale de către medicii din Bucureşti, pentru 
a se stabili valoarea terapeutică a medicamentului. 

Un document (datat 7 octombrie 1880) conţine rezultatul 
analizelor de specialitate privind mostra intitulată „Salis ather- 
marum Bältätesciani”, efectuată de dr. Bernat din cadrul ,,Labo- 
ratorului de chimie al Eforiei Spitalelor Civile si al Facultatii de 
Medicina”. Raportul concluzioneazä ca acest produs obtinut 
prin cristalizarea apelor minerale de la Baltatesti este la fel de 
bun ca si cele obtinute la Carlsbad, Vichy sau Marienbad. Con- 
siliul Medical Superior confirma la 7 octombrie 1880 valoarea 
curativa a sării de Bältätesti, concluzionând: „Această sare 
indigena poate inlocui cu succes sarea de Carlsbad, de Epson si 
alte săruri analoage de provenienţă străină”. 

Consecvent acelorasi eforturi, in toamna anului 1883, dr. 
Cantemir solicitä sprijinul dr. in chimie Konia, posesorul unui 
foarte bun laborator de analize din Iasi. Acesta vine la Baltatesti 
pentru a cunoaşte şi mai bine compoziția minerală şi a stabili 
„pe bază ştiinţifică calităţile lor tămăduitoare”. Redăm câteva 
pasaje din raportul dr. Konia (1884) : „În drumul care duce de 
la Piatra la Targu-Neamt, întâlnim satul Bältätesti, cu vreo 300 
de locuitori, locuind împrăștiați în căsuțe pe un mic deal. În 
valea satului, paralel cu şoseaua, se ridică nişte edificii noi, 
după care trecătorul de departe poate cunoaşte că aici se află o 
stațiune balneară. La o parte a şoselei sunt situate izvoarele şi 
băile, pe alta Hotelul cel mare şi diferite clădiri, în formă de 
vile, destinate pentru locuinţa vizitatorilor într-un parc bine 
îngrijit”. 

La 20 octombrie 1883, dr. Cantemir, împreună cu dr. 
Konia conferă izvoarelor 1,2,3 şi 4 denumirile: „Isvorul Carol I”, 
„Independenţa”, ,,Elisabeta” şi, respectiv, „Cuza-Vodă””€. 


25 Documentul este semnat de medici de prestigiu din Bucureşti, precum : dr. 
Capşa, dr. Theodori, dr. I. Felis, Dr. Marcovici, Dr. Calenderu, Dr. I. Polizu 
etc., ceea ce înseamnă că, încă din 1880, calitățile băilor de la Bältätesti erau 
cunoscute lumii medicale. 

26 În primele decenii ale secolului XX, aceste izvoare aveau următoarea folo- 
sintä: Carol I, Independenţa şi Elisabeta — băi; Cuza-Vodă — pentru extrageri 
de săruri purgative şi tratament intern. 

Dupä minutioase analize de laborator, concluziile sunt 
urmätoarele: 

1. Aproape a patra parte din apä consistä în Clorurä de 
Natriu. 

2. Caracteristic pentru apa säratä de Bältätesti este 
marea lor bogăţie în sulfate, ceea ce contribuie mult la valoarea 
terapeutică a lor. 

„Se constată că izvoarele de la Baltatesti sunt cele mai 
bogate în săruri din toate apele minerale analoage de pe 
continent (s.n.) şi că nici unul din izvoarele cunoscute din 
străinătate nu conţine, pe lângă cantitatea de Cloruri de Na- 
triu, atâtea sulfate ca la Baltatesti, având totodată şi cantități 
considerabile de bromură de magneziu. Izvorul Carol I cu 
drept cuvânt se poate pune în fruntea tuturor izvoarelor de 
slatină în Europa.” 


Concluzii: 


e Pentru afecțiunile de care suferea, Eminescu a fost tratat 
cu o culpabilă neglijenţă. Nu se poate exclude ipoteza 
unei condamnabile şi intenţionate rea voințe; 

e Desi tratamentul fizioterapeutic în România se dovedea 
a fi folositor, doctorii ce i-au acordat asistența medicală 
au ignorat acest domeniu. Din necunoaştere sau din 
interes?; 

e Aşa cum am încercat să dovedim, Eminescu ar fi îndu- 
rat mult mai puţine suferințe de ordin fizic dacă i-ar fi 
fost recomandat în mod corect un tratament adecvat la 
una dintre staţiunile balneoclimaterice din ţară, la Băl- 
fatesti, de exemplu şi nicidecum la Spitalul Dr. Şuţu, din 
Bucureşti, unde aşa-zisul tratament consta în băi ale 
membrelor inferioare ori la Piatra Neamţ, unde pseudo- 
tratamentul consta în aruncarea unor căldări de apă 
asupra corpului suferindului pacient. 


Înger şi demon: fizica şi metafizica unei idei 
Pr. Prof. Theodor DAMIAN 


Eminescu, cum am afirmat cu altă ocazie, nu numai că n- 
a fost străin de învăţătura de credință ortodoxă şi de practica 
Bisericii în care s-a născut şi din care mereu a făcut parte, dar a 
dovedit, chiar şi în poezia sa, a avea solide cunoştinţe teologice 
(vezi Theodor Damian, Ideea de Dumnezeu în opera lui Emi- 
nescu, în „Eminescu 2000: Aniversări New York-eze”, vol. 
editat de Theodor Damian, Ed. Axa, Botoşani, 2000, p. 27). De 
aceea nu este de mirare că şi în poezia Înger şi Demon ele- 
mentul religios este extrem de pronunțat. 

Cadrul general al poemului este Biserica, nu însă ca 
realitate statică, nu „natură moartă cu îngeri” ca într-un tablou 
în care artistul surprinde doar suprafețele imaginii, ci Biserica 
în acţiune, în funcţia ei esențială, în elementul ei dinamic, aici 
reprezentat de lumânările arzând, ceea ce implică faptul că 
biserica e deschisă, că ne aflăm în timpul unei slujbe sau cel 
puţin că cineva a intrat şi se roagă acolo. 

Poetul utilizează tehnica contrastului chiar de la început, 
ceea ce sugerează paradoxul la nivel teologic, paradox care, de 
altfel, caracterizează teologia creştină în mod definitoriu, atunci 
când alătură imaginea lumânărilor arzând de cea a întunericului 
de nepătruns al bolţii, ca şi cum, ca un nou Areopagit, Eminescu 
foloseşte ambele căi de cunoaştere, via positiva şi via negativa, 
în demersul său teologic de aici. 

Cu alte cuvinte, fizica şi metafizica stau în acest poem 
fata în fata, fizica sugerată de prezenţa persoanei care aprinde 
lumânări ce ard şi se consumă (fizic), iar metafizica sugerată de 
întunericul de nepătruns cu ochiul al bolţii ce aminteşte de bolta 
cerească nepătrunsă, de creaţie, de Creatorul de dincolo de cre- 
atie dar prezent totuşi în ea. 

Si bineînţeles că aşa cum întunericul de nepătruns, deşi 
transportă mintea noastră în metafizic, în apofază, păstrează 
totuşi o dimensiune din domeniul realităţii fizice, tot aşa flacăra 
lumânărilor, deşi din planul fizic, tinde spre, şi indică meta- 
fizicul prin aceea că lumina conținută în flacără, realitatea 
catafatică, duce mintea cititorului spre lumina creată de Dum- 
nezeu înaintea luminătorilor, soarele şi luna, când Dumnezeu a 
spus încă din prima zi „să fie lumină”, şi a fost, deci spre o 
realitate de dincolo de realitatea contextului nostru existențial. 
Şi totuşi ambele dimensiuni, cea fizică şi cea metafizică, se înge- 
mănează perihoretic, se indică una pe alta şi se încununează 
reciproc chiar în câmpul paradoxului. 

În strofa a doua paradoxul continuă; întâlnirea contras- 
telor, coincidentia oppositorum, constituie motiv de frumuseţe 
şi de reflecţie din partea cititorului. Imaginea copilei din lumea 
văzută se suprapune, se completează cu cea a îngerului din 
lumea nevăzută, din nou fizica şi metafizica, catafaza şi apofaza 
dându-şi mâna prin chipul Maicii Domnului, personaj de aici şi 
de dincolo în acelaşi timp, martoră a unei întâlniri mistice ce 
imbratiseaza întreaga creaţie, văzută şi nevăzută, îngenuncheată 
înaintea Creatorului ei. 

Întâlnirea dintre fizică şi metafizică este continuată pe 
plan moral, mai ales cel al trăirii interioare şi în special al 
poziționării acestor trăiri față de Dumnezeu, coram Deo. 

Compatibilitatea cu accente de contrast dintre cele două 
lumi din primele două strofe devine contrast pur şi simplu în 
strofele următoare, unde copila în rugăciune aminteşte de cre- 
dinciosul conştient de legătura sa de dependență cu Dumnezeu, 
în timp ce imaginea bărbatului sugerează contrariul, depărtarea 
de Dumnezeu, apostazia: înger şi demon. Ea, cufundată în rugă- 
ciune şi îngerind: „Dar de-i umbra ei aceea — atunci Ea un înger 
este”, el, admirând-o şi convertindu-se fie şi pentru o clipă: „Nu 
spre-amor — spre-nchinăciune el genunchii-şi înconvoaie”. 

Crucea pe care el se sprijină când îi observă ei îngerirea 
sugerează jertfa ce va face-o pentru a putea spera în recipro- 
citatea iubirii, acea convertire fie şi de o clipă, căci, în fapt, 
deosebirea dintre ei continuă să rămână esenţială: „Se iubesc — 
şi ce departe sunt deolaltă amândoi”, întocmai ca Hyperion din 

Luceafărul, unde el se converteşte până la a cere schimbarea 
condiţiei sale existenţiale, ca din nemuritor să devină muritor, 
jertfa supremă pe care doreşte să şi-o asume din iubire, fapt ce 
trimite direct la jertfa lui Dumnezeu pe cruce, din iubire pentru 
neamul omenesc, evident, păstrând în minte proporţiile şi dife- 
renta contextuală. 

Răzvrătirea împotriva divinității e nimicnicie şi duce la 
nimicnicie. Iluzia credinței că poți schimba ca şi creatură 
ordinea Creatorului în univers aduce cu sine suferința de mai 
târziu, când, după o luptă cu cerul bazată pe această iluzie, 
constati, în sfârşit, vanitatea şi zădărnicia întreprinderii, consta- 
tare ce aduce cu sine suferința finală. Acelaşi sentiment de 
zădărnicie este încercat şi în urma luptei fără de succes contra 
relelor lumii. În strofele finale ale poemului, aceste două pla- 
nuri, lupta împotriva relelor lumii şi cea împotriva cerului se 
întrepătrund, deşi ele sunt atât de diferite una de cealaltă. 
Similaritatea rezultatului celor două lupte — sentimentul nimicni- 
ciei — sugerează neintelegerea de către om a sensului lucrurilor; 
mai precis, multe din cele ce nouă ni se par rele, e posibil să 
aibă un sens precis în economia generală a guvernării vieții şi 
universului, aşa după cum nu înțelegem lucrurile Divinitatii, 
ceea ce de multe ori duce la răzvrătire, cu acelaşi rezultat, evi- 
dent, suferinţa finală, aruncarea de la fata lui Dumnezeu, iadul. 

Este interesant de observat că în poem el aşteaptă iadul 
ca deznodământ al modului lui de a fi fost; dar în mijlocul 
suferinței de aici anticipând-o pe cea viitoare, deodată vine 
mântuirea; ea apare în ceasul morţii lui şi-i aduce împăcarea 
generată de iubire: „Este ea — cu-o mulțumire adâncă, nemai- 
simțită / El în ochii ei se uită. Mândră-i de înduioşare / Ceasul 
ultim ei împacă toată viata-i de durere / Ah! şopteşte el pe 
moarte, cine eşti găsesc, iubită”. Trimiterea la jertfa de pe cruce 
a Fiului lui Dumnezeu este din nou clară, iarăşi păstrând în 
minte proporţiile şi contextul. 

Şi Mântuitorul vine pe neaşteptate, când a decis 
Dumnezeu, nu omul, „la plinirea vremii”, cum zice Sf. Apostol 
Pavel (Galateni 4, 4), şi aduce prin şi din iubirea fata de om 
împăcarea acestuia cu Dumnezeu. 

Mila divină este mesajul final al poemului: „EI n-a vrut ca 
să condamne pe demon, ci a trimis / Pe un înger să mă-mpace 
şi-mpăcarea e amorul”. 

Ca influenţat de teologia origenistă a apocatastazei, care 
promovează ideea că, la urma urmelor, din iubirea ce-l carac- 
terizează esențial, Dumnezeu va mântui chiar şi pe demoni, 
Eminescu încheie acest poem teologic într-o notă de speranță 
vindecătoare care lasă să primeze ideea că totul se centrează în 
existență pe Dumnezeu, El fiind raţiunea supremă a tuturor 
lucrurilor şi deci calea spre El fiind cea mai sigură pe care omul 
poate s-o aleagă şi s-o urmeze în viață. 

